
LA    DIXIESME    NUICT 


jesja  de  toutes  parts  les  animaux  soula- 
*  geoient  leurs  peines  journalières,  don- 
\nans  repos  à  leurs  membres  recrut  et 
»  lassez,  les  uns  gisans  sur  la  plume  molle 
et  douillette,  autres  sur  les  aspres  et  durs  cailloux, 
qui  sur  Vherbe  menue,  et  qui  sur  les  arbres  fueilluzy 
quand  ma  Dame,  accompagnée  de  ses  damoiselles, 
sortit  de  sa  chambre  et  vint  en  la  salle  où  desja  la 
compagnie  s'estoit  assemblée',  et,  avoir  fait  venir  un 
serviteur,  luy  commanda  apporter  le  vase  d'or,  dans 
lequel  elle  mit  les  noms  de  cinq  damoiselles,  dont  le 
premier  qu'elle  en  retira  fut  celuy  de  Laurette,  le  se- 
cond de  Ariane,  le  troisième  d'Alterie,  le  quatrième 
d'Eritrée,  et  le  cinquième  de  Cataruze.  Ce  faict  et 
après  quelques  tours  de  danse,  elle  voulut,  devant 
Straparole.  IV.  i 

qu'on  commençast  à  discourir,  que  le  Bembe  dist  une 
chanson;  lequel,  ne  se  pouvant  excuser  et  chacun  luy 
prestant  bonne  et  paisible  audience,  commença  ainsi, 
disant  : 

CHANSON 

Je  n'ay  plus  ceste  froide  humeur 

Ny  chaude  ardeur 
Qui  jadis  me  donnoient  l'audace 

Veoir  vostre  face, 
Vous  entretenant  des  discours 

De  mes  amours; 
Aydé  par  la  foible  asseurance 

D'une  espérance 
Qu'une  fois  de  mon  amitié 

Auriez  pitié. 
Je  sens  que  ma  force  congneue 

Se.  diminue, 
Et  laisse  languir  sans  vigueur 

Mon  pauvre  cueur; 
Et  que  ja  désormais  j'arrive 

Prés  ceste  rive 
Dont  (mais  en  vain)  n'ose  approcher 

Aucun  nocher. 
Voila  l'asseurance  espérée 

Et  désirée; 
Voila  les  fruicts  tant  desirez 

Et  espérez, 
Qu'après  tant  de  pleurs  ordinaires, 

Tant  de  misères, 
Tant  de  langueurs,  tant  de  travaux 

Et  tant  de  maux, 
Sont  ores  produicts  comme  à  force 

De  ceste  escorce, 
Pour  recompense  à  tous  les  tors 

Et  fieres  mors 

Que  j'ay  souffertes  aux  poursuites 

De  voz  mérites  ; 
Et  en  cela  semble  orendroit, 

Et  à  bon  droict, 
Que  ma  chetive  et  dolente  ame, 

Qu'amour  enflame, 
Se  conforte,  et  que  son  désir 

Prenne  plaisir 
Changer  l'amertume  infinie 

De  ceste  vie 
Aux  doux  amiables  apas 

D'un  doux  trespas. 

La  douce  chanson  du  Bembe  pleut  merveilleuse- 
ment à  un  chacun;  lors  Laurette,  se  levant  de  son 
siège,  donna  tel  commencement  à  sa  fable. 


FABLE  I. 


Finette  desrobbe  une  chaisne ,  des  perles  et  autres  joyaux  à 
madame  Véronique ,  femme  du  seigneur  Brocard  de  Ve- 
ronne,  laquelle  recouvra  le  tout  par  le  moyen  d'un  sien 
amy,  sans  que  jamais  son  mary  s'en  apperceust. 


jensant  souventesfois  aux  travaux  et 
Jfascheries  qui  journellement  advien- 
»nent  aux  misérables  mortels ,  je  ne 
^  trouve  passion  plus  grande  que  celle 
que  souffre  une  pauvre  femme  quand,  sans  occa- 
sion, elle  se  voit  mesprisée  et  vilipendée  de  son 
mary,  qu'elle  ayme  et  chérit  comme  soymesme,  luy 
gardant  toute  loyauté.  C'est  pourquoy  on  ne  se 
doit  esmerveiller  si  quelquefois  ces  pauvres  mal- 
heureuses cherchent  de  tout  leur  pouvoir  remédier 
à  leurs  affaires  ;  et,  si  d'aventure  par  mesgarde  elles 
tombent  en  quelque  faute,  les  maris  ne  se  doivent 
plaindre  d'elles,  mais   d'euxmesmes,  qui  sont   la 

seule  et  première  cause  de  leur  mal  et  dommage  : 
accident  qui  aisément  fust  advenu  à  une  damoi- 
selle, si  elle,  prudente  et  sage,  n'eust  vertueuse- 
ment brisé  les  flesches  d'amour,  et  par  ce  moyen 
gardé  entier  et  inviolable  l'honneur  d'elle  et  de 
son  mary. 

En  la  noble  et  ancienne  cité  de  Veronne  demeu- 
roit  jadis  un  gentilhomme  nommé  le  seigneur  Bro- 
card ,  homme  riche  et  des  premiers  de  la  ville, 
lequel,  n'ayant  point  de  femme,  se  voulut  marier, 
et  espousa  la  fille  du  seigneur  Can  de  Lescalle, 
nommée  Véronique.  Ceste-cy,  encor  qu'elle  fust 
belle,  gracieuse,  honneste  et  fort  gentille,  si  est-ce 
qu'elle  ne  pouvoit  plaire  à  son  mary,  au  moyen 
(comme  cela  advient  souvent)  d'une  garce  qu'il 
entretenoit,  laquelle  estoit  la  racine  de  son  cueur 
et  Tarne  de  son  ame  :  à  raison  dequoy  ceste  pauvre 
damoiselle  se  plaignoit  assez  en  elle-mesme,  ne 
pouvant  souffrir  que  sa  rare  et  singulière  beauté, 
estimée  et  désirée  de  tous,  fust  ainsi  mesprisée 
par  l'unicque  possesseur  d'icelle,  auquel  seul  elle 
l'avoit  vouée  et  sacrifiée. 

Un  jour  d'esté,  ceste  belle  damoiselle,  se  pro- 
menant seule  devant  la  porte  de  sa  maison  et  en- 
tretenant ses  pensées,  se  mit  profondement  à  con- 
sidérer les  manières,  coustumes  et  mauvaises  façons 
de  son  mary,  le  peu  d'amitié  qu'il  luy  portoit,  et 
comme  une  vile  et  sale  putain  luy  avoit  tellement 

aveuglé  les  yeux  de  la  raison  qu'il  ne  voyoit  sa 
honte  et  l'ignominieux  précipice  où  il  s'abandon- 
noit,  si  que,  toute  transportée  de  douleur  en  la 
contemplation  de  ses  misères,  elle  disoit  en  soy- 
mesme  :  «  Las  !  combien  m'eust-il  esté  meilleur  que 
mon  père  m'eust  mariée  au  plus  pauvre  homme  de 
la  cité,  plustost  que  me  donner  à  cestuy-cy,  qui 
respecte  moins  ma  pudicque  honnesteté  que  les 
apasts  meurtriers  et  blandissantes  caresses  d'une 
garce  publicque,  vray  egout  de  toute  meschan- 
ceté!  car,  encores  que  je  ne  fusse  nourrie  entre 
tant  de  délices  comme  je  puis  estre  maintenant,  je 
vivrois  pour  le  moins  joyeusement,  contente  de  ce 
que  plus  je  souhaitte.  Et  quoy  !  que  me  servent  mes 
richesses?  que  me  proffite  la  pompe  de  mes  somp- 
tueux vestemens  ?  que  me  valent  tant  de  bagues, 
anneaux,  carcans,  chaisnes,  pendans,  rubis,  dia- 
mans  et  tels  autres  joyaux  et  afficquetz,  si  leur 
abondance  ne  me  peult  garantir  des  jeunes  ardeurs 
qui  me  cuisent  en  un  feu  continuel,  me  consom- 
mant peu  à  peu  d'un  amoureux  désir,  comme  la 
neige  se  fond  aux  rayons  du  soleil?  Aussi  vérita- 
blement toutes  ces  choses  ne  sont  que  l'ombre 
d'une  légère  fumée  en  comparaison  du  plaisir  que 
la  femme  reçoit  des  doux  et  amoureux  embrasse- 
mens  de  son  mary.  » 

Ainsi  ceste  bonne  damoiselle  s'esgaroit  en  ces 
tristes  pensers,  quand  voici  de  fortune  arriver  une 

pauvre  femme  de  ces  belistresses  que  Ton  appelle 
Egyptiennes,  l'estude,  art  et  science  de  laquelle 
n'estoit  que  de  desrobber  les  uns  et  les  autres; 
et  estoit  ceste  coquine  tant  rusée  en  son  mestier 
qu'elle  n'eust  seulement  arresté  par  son  caquet  une 
simple  femme,  mais  le  plus  habile  homme  du  monde, 
tant  sage  et  bien  advisé  eust-il  esté.  Ceste-cy  donc, 
qui  Finette  avoit  nom,  ayant  veu  ceste  damoiselle 
seule  se  promener,  et  congneu  à  sa  contenance 
que  elle  estoit  toute  pensive,  fit  son  dessein  sur 
elle,  délibérant  la  décevoir  et  en  tirer  cuisse  ou 
aisle,  de  manière  qu'à  l'approcher  luy  fît  une  grande 
révérence,  la  suppliant  luy  donner  l'aumosne;  mais 
la  damoiselle,  qui  avoit  bien  l'esprit  ailleurs,  et  ne 
songeoit  tant  à  donner  qu'à  recevoir,  la  renvoya, 
priant  Dieu  qu'il  luy  fust  en  ayde.  Neantmoins, 
ceste  fine  Finette  ne  se  tint  pour  ceste  première 
fois  esconduite;  ains,  regardant  ententivement  le 
visage  de  ceste  damoiselle,  qu'elle  voyoit  toute 
triste,  luy  dit  :  «  Hé,  ma  douce  dame,  qu'avez- 
vous  qui  vous  rend  tant  mélancolique?  Peut  estre 
que  vostre  mary  vous  traite  mal.  Voulez-vous  que 
je  vous  dise  vostre  bonne  adventure?  » 

La  damoiselle,  entendant  ces  paroles  et  congnois- 
sant  que  ceste  femme  avoit  trouvé  où  la  tenoit 
Tencloueure  qui  tant  luy  donnoit  d'ennuy,  se  print 
si  fort  à  pleurer  qu'il  sembloit  que  l'on  portast  le 
meilleur  de  ses  amis  en  terre;  quoy  voyant,  Finette 

luy  dit  :  «  Et  d'où  vient  ce  nouveau  changement, 
ma  bonne  dame?  Que  veulent  dire  ces  chaudes 
larmes,  ces  ardans  souspirs,  ces  angoisseux  sanglots 
et  dures  lamentations?  »  A  quoy  respondit  Véro- 
nique :  «  M'amie,  quand  tu  m'as  dit  que  peut- 
estre  mon  mary  me  traittoit  mal,  adonc  tu  m'as 
avecques  un  Cousteau  ouvert  le  cueur  de  part  en 
part.  »  Lors  Finette  :  «  Madame,  à  peine  ay-je  veu 
une  personne  au  visage  que  je  ne  sçache  toute  sa 
vie  sur  le  bout  du  doigt.  Vostre  playe,  qui  est  ré- 
cente et  fresche,  aisément  se  pourra  guérir;  mais, 
si  elle  estoit  vieille  et  pourrie,  difficilement  y  pou- 
roit-on  remédier.  »  Quoy  entendant,  Veronicque 
raconta  à  ceste  femme  les  coustumes  de  son  mary, 
ses  façons  de  faire,  la  vie  qu'il  menoit,  le  mauvais 
mesnage  qu'il  faisoit,  le  peu  d'amitié  qu'il  luy  por- 
tait; bref,  n'oublia  rien  qu'elle  ne  luy  recitast  par 
le  menu.  Finette,  oyant  ce  pitoyable  discours,  et 
voyant  ses  affaires  réussir  selon  son  désir,  passa 
oultre  et  dit  :  «  Madame,  soyez  constante,  et  ne 
vous  tourmentez,  car,  si  vous  voulez,  j'y  donneray 
bon  remède  et  feray  que  vostre  mary  vous  aymera 
tant  ardamment  qu'il  ne  vous  verra  pas  à  demy,  et 
ne  trouvera  jamais  repos  ny  contentement  qu'au- 
près de  vous,  qu'il  suivra  de  tous  costez  comme  un 
petit  chien.  »  Ainsi  devisans  ensemble,  entrèrent 
au  logis  de  Veronicque,  laquelle,  à  la  requeste  de 
Finette,  fit  sortir  de  sa  chambre  toutes  ses  ser- 

vantes,  avec  exprés  commandement  de  ne  retour- 
ner qu'elles  ne  fussent  appellées.  Ce  faict,  et  ayans 
fermé  toutes  les  portes  sur  elles,  Finette  dit  qu'il 
luy  estoit  nécessaire  avoir  une  corde  de  fines  et 
grosses  perles,  et  la  plus  belle  et  pesante  chaisne 
qu'eust  la  damoiselle,  ensemble  un  linge  fort  blanc 
et  délié  :  ce  qui  luy  fut  incontinent  délivré  et  mis 
entre  les  mains. 

Ce  faict,  et  ayant  quelque  temps  manié  ces 
joyaux  les  uns  après  les  autres,  fit  dessus  quelques 
signes  à  sa  mode;  puis,  en  la  présence  de  la  da- 
moiselle, enveloppa  le  tout  dans  ce  linge,  et,  ayant 
murmuré  ne  sçay  quelles  secrettes  bayes  et  fait 
quelques  autres  signes  et  caractères,  bailla  ce  pa- 
quet à  la  damoiselle,  disant  :  «  Ma  douce  Dame, 
prenez  ceci  et  le  mettez  vousmesmes  souz  le  chevet 
de  vostre  mary,  et  vous  verrez  merveilles  ;  mais,  sur 
tout,  gardez-vous  bien  de  desployer  ce  linge  que 
jusques  à  demain  matin,  pource  que  tout  ce  qui  est 
enveloppé  dedans  s'esvanouyroit  en  fumée.  »  Ce 
dict,  et  Veronicque  ayant  mis  ce  linge  souz  le  che- 
vet à  son  mary,  Finette  voulut  que  on  la  menast 
en  la  cave,  où  arrivée,  et  voyant  le  tonneau  qui 
estoit  en  perce,  fit  despouiller  ceste  simple  damoi- 
selle nue  comme  quand  elle  vint  au  monde;  puis, 
ostant  le  focet  du  muyd  qui  estoit  plein  de  bon 
vin,  luy  dit  :  «  Madame,  mettez  le  doigt  contre 
le  trou  de  ce  tonneau,  le  tenant  bien  estroittement 

serré,  de  peur  que  le  vin  ne  se  perde,  et  ne  bougez 
en  sorte  du  monde  jusques  à  ce  que  je  sois  de  re- 
tour, car  je  m'en  vay  là  dehors  faire  encor'  quel- 
ques charmes,  puis  ce  sera  faict.  »  La  damoiselle, 
qui  adjoustoit  entière  foy  aux  paroles  de  ceste 
femme,  ainsi  nue  qu'elle  estoit,  tenoit  tousjours 
son  doigt  contre  le  trou  du  muyd,  attendant  le 
retour  de  Finette;  laquelle  ce  pendant  remonta  en 
la  chambre,  tira  le  pacquet  qui  estoit  derrière  le 
chevet  du  lict,  et,  l'ayant  deslié  et  prins  les  bagues, 
remplit  le  linge  de  cendres  et  charbons,  puis,  Payant 
tresbien  renveloppé  et  remis  en  sa  place»  s'enfuyt. 
Veronicque,  à  qui  le  doigt  faisoit  mal  de  servir 
si  long  temps  de  faucet,  et  qui  ne  s'eschauffoit  trop 
d'estre  seulement  vestue  de  sa  peau,  lasse  d'attendre 
Finette  et  voyant  qu'il  estoit  desja  tard,  eut  peur 
que  son  mary  ne  vînt,  et,  la  trouvant  en  cet  equip- 
page,  ne  l'eust  en  estime  d'une  folle  et  insensée; 
à  raison  dequoy,  prenant  la  broche  qui  estoit  au- 
près d'elle,  en  boucha  le  tonneau,  et,  habillée  de 
ses  vestemens,  remonta  en  sa  chambre,  où  elle  ne 
fut  long  temps  que  le  seigneur  Brocard,  mary 
d'elle,  arriva;  lequel,  entrant  avecques  une  face 
joyeuse  et  toute  gaye,  la  salua ,  disant  :  «  Vous 
soyez  la  tresbien  trouvée,  m'amour,  le  seul  soûlas 
et  plaisir  de  mon  cueur.  »  Veronicque,  oyant  ce 
salut  non  accoustumé,  demeura  toute  estonnée, 
remerciant  Dieu  en  elle-mesme  qui  luy  avoit  en- 

voyé  ceste  bohémienne,  par  le  secours  de  laquelle 
elle  avoit  trouvé  remède  à  ses  ennuyeuses  fasche- 
ries.  Aussi  tout  ce  jour  et  la  nuict  suivante  ne  ces- 
sèrent de  se  caresser,  baiser  et  embrasser,  non  au- 
trement que  si  c'eust  esté  le  premier  jour  de  leurs 
nopces. 

Ce  pendant  Veronicque,  toute  joyeuse  et  déli- 
bérée pour  les  caresses  qu'elle  recevoit  de  son 
mary,  luy  racontoit  l'ennuy  et  le  tourment  qu'elle 
avoit  souffert  à  son  occasion  et  pour  l'amour  de 
luy,  qui  d'un  autre  costé,  en  s'accusant,  luy  pro- 
mettoit  la  tenir  désormais  pour  sa  chère  et  bien 
aymée  femme,  protestant  se  chastier  à  l'advenir  de 
tant  d'insolences  qu'il  avoit  faites  par  le  passé,  et 
qu'il  ne  luy  adviendroit  plus  recheoir  en  telles 
fautes.  Le  matin  venu,  le  seigneur  Brocard  se  levé, 
s'abille,  monte  à  cheval  et  va  à  la  chasse  comme 
estoit  sa  coustume.  Elle,  le  voyant  parti,  retourne 
droit  à  son  lict,  levé  le  traversin  et  prend  le  linge 
où  avoient  esté  mis  les  joyaux,  et,  l'ayant  desve- 
loppé,  pensant  y  trouver  sa  chaisne  et  ses  perles, 
n'y  trouva  que  des  cendres  et  du  charbon,  dont 
elle  fut  tant  esperdue  qu'elle  ne  sçavoit  à  quel 
sainct  se  vouer,  doutant  la  fureur  de  son  mary  si 
ceste  perte  alloit  jusques  à  ses  oreilles. 

Ainsi  donc  la  pauvrette,  se  fantasiant  plusieurs 
choses  en  son  esprit,  ne  sçactetnt  que  faire  pour 
recouvrer  ses  bagues,  s'advisa  finablement  par  un 

honneste  moyen  employer  celuy  qui  tant  long 
temps  luy  avoit  fait  l'amour,  qui  estoit  un  jeune 
gentilhomme,  beau,  de  belle  taille,  d'un  grand 
cueur,  hardi  aux  armes,  renommé  en  prouesse,  et 
d'honorable  et  noble  maison,  et  lequel  (comme 
tous  sont  subjects  aux  flammes  amoureuses)  estoit 
si  cruellement  embrasé  en  l'amour  de  ceste  damoi- 
selle  qu'il  ne  pouvoit  reposer,  et  en  faveur  d'elle 
faisoit  si  souvent  joustes,  tournois,  courses  de  ba- 
gues, festins,  bancquets  et  triomphes,  qu'il  tenoit 
toute  la  cité  en  allégresse;  mais  elle,  qui  estoit 
toute  à  son  mary,  ne  se  soucioit  pas  beaucoup  de 
toutes  ces  magnificences,  dequoy  le  gentilhomme 
soufîroit  le  plus  grand  crevecueur  et  soucieux  cha- 
grin que  jamais  pauvre  amant  sentist. 

Le  seigneur  Brocard  estant  donc  parti,  Vero- 
nicque  se  mit  à  la  fenestre  de  sa  chambre,  par  de- 
vant laquelle  (de  fortune)  passoit  ce  gentilhomme 
serviteur  d'elle,  qui,  le  voyant,  l'appella  d'un  clin 
de  teste  et  branlement  de  doigt;  puis,  l'ayant  hon- 
nestement  receu,  luy  dit  :  «  Monsieur,  vous  n'igno- 
rez la  ferme  amitié  que  dés  long  temps  il  vous  a 
pieu  me  porter,  comme  je  croy  que  faites  en- 
cores  ;  et,  jaçoit  qu'en  toutes  mes  opérations  je  me 
sois  peut-estre  monstrée  revesche  et  dure  en  vostre 
endroit,  si  est-ce  que  cela  n'a  procédé  faute  de 
bonne  amitié,  et  que  je  ne  tienne  tousjours  l'image 
de  voz  vertus  si  fortement  pourtraite  sur  la  table 

de  mon  cueur  que  le  temps  ny  la  haine  mesme 
ne  l'en  sçauroient  effacer;  mais  la  conservation  de 
mon  honneur,  que  j'ay  tousjours  tenu  plus  cher 
que  tous  les  biens  de  ce  monde,  en  a  esté  la  seule 
occasion.  A  ceste  cause,  ne  vous  esmerveillerez, 
s'il  vous  plaist,  si  je  n'ay  donné  quelque  soûlas  à 
l'ardeur  de  voz  chaudes  volontez,  comme  j'eusse 
bien  voulu  et  l'ay  souventefois  désiré;  et,  encor  que 
nonobstant  toutes  ces  excuses  vous  m'ayez  en  es- 
time de  telle  que  je  me  suis  tousjours  monstrée 
envers  vous,  à  sçavoir,  cruelle,  ingrate  et  fiere,  ne- 
antmoins,  asseurée  de  vostre  bonté,  je  ne  laisseray 
avoir  recours  à  icelle  comme  la  source  et  fontaine 
de  tout  mon  bien;  et,  si  comme  tel  survenez  à  mes 
nécessitez  et  angoisses,  me  prestant  un  prompt  et 
favorable  secours,  vous  acquerrez  telle  autorité  sur 
moy  que  désormais  en  pourrez  disposer  comme  de 
vousmesmes.  »  Ce  dict,  luy  raconta  par  le  menu 
son  infortune.  Le  gentilhomme,  ayant  ententive- 
ment  preste  l'oreille  aux  propos  de  sa  dame,  pre- 
mièrement la  remercia  des  faveurs  que  elle  luy  fai- 
soit  l'honorant  de  ses  commandemens;  après,  pro- 
mit ne  luy  manquer  de  son  secours,  se  plaignant  bien 
fort  avec  elle  de  son  malencontre  ;  et,  ayant  prins 
congé  d'elle,  monta  secrettement  à  cheval  en  la  com- 
pagnie de  quatre  ses  amis,  et  se  mit  à  poursuivre 
ceste  Egiptienne,  qui  s'enfuyoit  avec  les  bagues  ;  la- 
quelle, avant  que  le  soleil  fust  couché,  il  attrappa 

prés  une  rivière  que  elle  vouloit  passer,  et,  larecon- 
gnoissant  aux  enseignes  qu'on  luy  avoit  dites,  la 
print  par  les  cheveux  et  luy  fist  confesser  et  rendre 
le  tout.  Ce  faict,  joyeux  au  possible  d'avoir  recou- 
vré les  bagues  à  sa  chère  maistresse,  s'en  re- 
tourna, et,  quand  l'opportunité  se  présenta,  les 
luy  rendit.  Ainsi  elle,  sans  le  sceu  de  son  mary,  et 
à  son  honneur,  demeura  en  son  premier  estât. 

Laurette  avoit  desja  mis  fin  à  sa  fable,  quand  ma 
Dame  luy  fit  signe  quelle  suivist,  recitant  son  énigme; 
laquelle  sans  tarder  dit  ainsi  : 

ENIGME 


Je  suis  brave,  mignon,  beau,  gentil  et  pompeux, 
Aymé  de  la  grandeur,  chery  des  cfamoiselles 
Et  des  dames  de  cour,  les  déesses  mortelles, 
Qui  captivent  les  grands  pour  se  plaisanter  d'eux. 

Ces  belles  ne  sçauroient  marcher  un  pas  ou  deux 
Qu'il  ne  faille  tousjours  que  je  sois  avec  elles, 
Soit  pour  acquiescer  à  leurs  façons  nouvelles, 
Soit  pour  leur  faire  part  de  mes  souspirs  venteux. 

Je  les  baise  à  tous  coups,  à  tous  coups  je  les  flatte, 
Et  presse  de  leur  sein  la  rondeur  délicate, 
Que  les  plus  favorits,  couars,  n'osent  toucher. 

Mais  ce  qui  plus  me  plaist,  c'est  que  sans  jalousie, 
Sans  crainte,  sans  soupçon,  et  mesmes  sans  envie, 
Je  puis  à  mon  plaisir  leurs  devants  emoucher. 

Si  non  de  tous,  pour  le  moins  de  la  plus  grande 
partie  fut  cet  énigme  entendu,  lequel  ne  signifie  autre 
chose  que  l'esventail  que  les  dames  portent  en  leurs 
mains.  Et ,  affin  que  Y  ordre  fust  suivy,  ma  Dame 
commanda  à  Ariadne  qu'elle  dist  sa  fable,  laquelle, 
ouvrant  la  bouche,  commença  en  ceste  sorte. 


FABLE   II. 


Un  asne,  estant  eschappé  à  un  musnier,  arrive  sur  une  mon- 
tagne, où  il  trouve  un  lyon;  ils  s'interrogent  l'un  l'autre. 
Le  lyon  se  dit  estre  lyon,  et  l'asne  Brancalyon  ;  et,  s'es-- 
tans  deffiez,  l'asne  demeure  finablement  victorieux, 


A  diversité  des  choses  humaines,  la 
variété  des  temps  et  la  malice  des 
hommes,  font  souvent  trouver  les  cho- 
ses belles  laides,  et  les  laides  belles.  A 
raison  dequoy  je  vous  supplie  me  pardonner  si, 
au  récit  de  la  fable  que  j'entens  vous  déduire,  je  dis 
chose  qui  puisse  offenser  voz  délicates  oreilles. 

En  Arcadie,  pays  de  la  Morée,  lequel  a  tiré  son 
nom  dArcas,  fils  à  Juppiter,  et  où  premièrement 
fut  trouvée  la  rustique  et  forestière  chalemie,  de- 
meuroit  jadis  un  musnier,  homme  bestial,  cruel,  et 
de  si  mauvaise  nature  qu'il  falloit  peu  de  bois 
pour  allumer  son  feu,  lequel  avoit  un  asne  à  Ion- 

gués  oreilles  et  babines  pendantes,  qui,  quand  il 
ricanoit,  faisoit  retentir  tout  le  voisinage.  Cet 
asne,  pour  la  diette  que  ce  musnier  luy  faisoit 
faire,  ne  pouvoit  plus  porter  le  fais,  ny  les  coups 
de  baston  dont  il  estoit  plus  souvent  chargé  que 
tous  les  jours  :  aussi  estoit-il  si  maigre  et  des- 
charné  qu'il  n'avoit  que  des  oz  couzus  en  sa  peau. 
Advint  que  ceste  pauvre  beste,  faschée  de  n'estre 
servie  à  ses  repas  et  tousjours  d'autres  metz  que 
de  bastonnades,  qui  jour  etnuict  luy  estoient  ordi- 
naires, se  desbaucha;  si  que,  sanglé  et  basté 
comme  il  estoit,  s'enfuyt  de  son  maistre  le  musnier, 
et  alla  tant  et  si  loing  que,  las  et  recreu,  après 
avoir  long  temps  cheminé,  il  arriva  fînablement  au 
pied  d'une  délectable  et  plaisante  montaigne,  la- 
quelle voyant  belle,  verdoyante  et  florie,  il  choisit 
pour  sa  demeure,  délibérant  l'habiter  et  y  finir  le 
reste  de  ses  jours. 

Cet  asne  donc,  résolu  en  ceste  volonté,  espioit 
de  toutes  parts  si  on  le  regardoit,  et,  ne  voyant 
aucun  qui  luy  peust  nuire,  monta  courageusement 
sur  ceste  montaigne,  où  à  son  aise  et  beau  plaisir 
il  se  mit  à  paistre  du  plus  beau  et  meilleur  herbage 
qui  y  fust,  remerciant  Dieu,  qui  l'avoit  délivré  des 
mains  de  ce  meschant  et  cruel  tiran  de  musnier  et 
mis  en  l'herbe  jusques  aux  genoux,  pour  substanter 
sa  misérable  vie. 

Ce  pendant,  et  comme  il  se  saouloit  de  ceste 
Straparole.  IV.  3 

herbe  drue  et  délicate,  ayant  tousjours  le  bast 
sur  le  dos,  voici  un  fier  lyon  sortir  d'une  aveu- 
gle caverne,  lequel,  voyant  cet  asne,  et  l'avoir 
bien  contemplé,  s'esmerveilla  beaucoup  de  son 
audacieuse  oultrecuidance,  et  comme  il  avoit 
esté  tant  arrogamment  hardy  monter  sur  ceste 
montaigne  sans  sa  licence  et  permission  ;  neant- 
moins,  pource  qu'au  paravant  n'avoit  jamais  veu 
telle  espèce  d'animaux,  il  eut  aucunement  peur,  et 
du  premier  coup  n'osa  passer  oultre.  D'autre 
costé,  l'asne,  voyant  le  lyon,  fut  tellement  esperdu 
que  le  poil  luy  dressa  de  frayeur,  si  que,  perdant 
toute  contenance,  avoit  perdu  l'appétit,  n'osant 
ployer  le  col  pour  mordre  l'herbe  ny  seulement  se 
remuer  de  sa  place.  En  fin  le  lyon,  fait  un  peu 
plus  hardi,  s'approcha  et  dit  à  l'asne  :  «  Compa- 
gnon, que  fais-tu  là?  Qui  t'a  donné  la  hardiesse 
monter  là  dessus?  Qui  es-tu?  »  A  quoy  l'auda- 
cieux baudet  respondit  :  «  Et  qui  es-tu  toymesmes, 
qui  nie  le  demandes  ?  »  Auquel  le  lyon,  s'esbahis- 
sant  d'une  tant  orgueilleuse  response,  dit  :  «  Je 
suis  le  roy  de  tous  les  animaux.  »  Dit  l'asne  :  «  Et 
comme  as-tu  nom  ?  »  Respond  le  lyon  :  «  On  m'ap- 
pelle Lyon.  Mais  toy,  comme  te  nommes-tu?» 
Alors  l'asne,  qui  s'estoit  un  peu  plus  asseuré  : 
«  Ceux  qui  me  congnoissent  me  nomment  Branca- 
lyon.  »  Quoy  entendant,  le  lyon  dit  en  soymesme; 
«  Vrayement,  à  ce  que  je  puis  comprendre,  ces- 

tuy  doit  estre  quelque  chose  plus  que  moy.  »  Et, 
s'addressant  à  l'asne,  luy  dit  :  «  Brancalyon,  ton 
nom  et  tes  paroles  monstrent  clairement  que  tu 
dois  estre  plus  puissant,  robuste  et  courageux  que 
je  ne  suis;  neantmoins  je  serois  d'advis  que,  par 
plaisir,  nous  fissions  quelque  preuve  de  ce  que  sça- 
vons  faire.  »  Ces  paroles  enflèrent  tellement  le 
cueur  à  monsieur  le  baudet  que,  tournant  les  fesses 
vers  le  lyon,  luy  dit  :  «  Vois-tu  bien  ce  bast  et 
l'arbaleste  que  j'ay  soubs  la  queue?  Si  je  te  l'avois 
fait  esprouver,  tu  mourrois  de  peur.  »  Ce  disant, 
lascha  quatre  gros  pets  et  tira  en  l'air  une  couple 
de  ruades  dont  il  brisa  quelques  petites  pier- 
rettes,  qui  estonnerent  aucunement  le  lyon,  le- 
quel, oyant  le  bruit  de  ces  ruades  et  la  scopete- 
rie  que  faisoit  son  derrière,  ne  se  tenoit  trop  as- 
seuré.  Toutesfois,  parceque  le  tard  s'approchoit 
fort,  il  dit  à  cet  arbalestier  :  «  Frère,  je  ne  veux 
qu'il  y  ayt  entre  nous  une  seule  parole  de  conten- 
tion, ny  à  plus  forte  raison  que  nous  entretuons 
l'un  l'autre,  d'autant  qu'il  n'y  a  rien  pire  que  la 
mort;  mais  je  serois  bien  d'opinion  qu'allassions 
nous  reposer  pour  meshuy,  et  demain  matin  es- 
prouverons  noz  forces  et  ce  que  sçavons  faire,  et 
celuy  de  nous  qui  plus  dextrement,  et  de  gallant 
homme,  pourra  exécuter  trois  choses  que  je  met- 
tray  en  avant,  sera  maistre  et  seigneur  de  la  mon- 
tagne. »  A  quoy  l'asne  s'accorda. 

Le  lendemain  matin  venu,  ils  se  lèvent,  partent 
de  compagnie,  et  vont  si  loing  ensemble  qu'ils  ar- 
rivent prés  un  large  et  profond  fossé.  Lors  le  lyon, 
qui  desiroit  congnoistre  ce  que  l'asne  avoit  au  ven- 
tre, luy  dit  :  «  Brancalyon,  je  te  suis  amy,  mais  je 
ne  seray  jamais  content  que  je  ne  voye  que  tu  sçais 
faire.  Fais-moy  donc  ce  plaisir,  je  te  prie,  ores 
que  l'occasion  se  présente,  que  voyons  lequel  de 
nous  sautera  mieux  ce  fossé.  »  Ce  disant,  sans  au- 
trement prendre  secousse,  se  lança  de  l'autre  costé. 
L'asne,  se  présentant  sur  le  bord,  sauta  hardiment, 
mais  d'une  tant  lourde  façon  qu'il  tomba  sur  une 
grosse  poultre  qui  estoit  au  milieu  du  fossé,  où  il 
demeura,  les  pieds  de  devant  et  la  teste  pendans 
d'un  costé,  et  le  train  de  derrière  de  l'autre,  en  grand 
danger  de  se  rompre  le  col.  Quoy  voyant,  le  lyon 
luy  escria  :  «  Compagnon,  que  fais-tu  ?  »  Mais  le 
pauvre  asne,  qui  n'en  pouvoit  plus,  ne  sonnoit 
mot.  Au  moyen  dequoy  le  lyon,  craignant  qu'il  ne 
mourust  pendu  sur  ce  bois,  descendit  dans  le  fossé 
et  l'ayda  à  retirer.  Ce  faict,  et  Fasne  se  voyant 
hors  du  danger,  glorieux  à  merveilles,  se  retour- 
nant vers  le  lyon,  luy  dit  toutes  les  injures  que 
l'on  sçauroit  penser.  Dequoy  le  lyon  fut  assez  es- 
merveillé,  luy  demandant  pourquoy  il  l'outrageoit 
ainsi  de  paroles,  veu  que  tant  amiablement  il  luy 
avoit  sauvé  la  vie.  Alors  l'asne,  monstrant  estre 
bien  coleré,   respond  d'audace  :   «  Ha  !   meschant 

et  malicieux  que  tu  es,  tu  me  demandes  donc  en- 
cores  pourquoy  je  t'injurie?  Je  veux  que  tu  sça- 
ches  que  c'est  pour  m'avoir  privé  du  plus  grand 
plaisir  que  je  receu  en  ma  vie  ;  tu  pensois  peut- 
estre  que  j'endurasse,  et  j'estois  ravi  en  toute 
joye  et  délectation.  »  Auquel  le  lyon  :  «  Et  quelle 
joye?  —  Je  m'estois  expressément  mis,  dit  l'asne, 
dessus  ce  bois,  le  devant  d'un  costé  et  le  der- 
rière de  l'autre,  et  m'y  balançois  pour  sçavoir  qui 
pesoit  le  plus,  ou  ma  teste  ou  ma  queue.  »  Dit  le 
lyon  :  «  Vrayement  tu  es  d'un  subtil  esprit,  et  ne 
l'eusse  jamais  creu  si  l'expérience  ne  m'en  eust  fait 
sage;  à  raison  dequoy  je  te  promets,  foy  de  beste, 
ne  te  molester  désormais  en  façon  quelconque,  car 
je  voy  bien  et  congnois  à  veuë  d'oeil  que  tu  dois 
estre  roy  delà  montagne.  »  Partis  delà,  arrivèrent 
prés  une  grande,  large  et  impétueuse  rivière.  Lors 
dit  le  lyon  :  «  Brancalyon,  mon  amy,  je  veux,  si  tu 
en  es  content,  que  l'un  et  l'autre  de  nous  monstre 
icy  s^il  a  de  la  force  et  dextérité,  traversant  ceste  ri- 
vière à  nage.  —  J'en  suis  content,  dit  Brancalyon; 
mais  je  veux  que  tu  nages  le  premier.  »  Le  lyon, 
qui  sçavoit  fort  bien  nager,  traversa  en  moins  de 
rien  ce  fleuve,  et,  se  mettant  sur  l'autre  bord,  s'es- 
crie  :  «  Brancalyon  !  que  veux-tu  faire  là,  que  tu 
ne  me  suy,  nageant  droit  à  moy?  Courage!  cou- 
rage! je  t'atten.  »  Le  pauvre  asne ,  voyant  que 
c'estoit  un  faire  le  faut,  pour  ne  manquera  sa  pro- 

messe,  se  jetta  en  l'eau  et  nagea  tant  qu'il  arriva 
jusques  au  mylieu  de  la  rivière,  où,  gaigné  du  fil 
de  Peau  et  battement  des  ondes,  il  perdit  force  et 
courage,  laissant  tantost  aller  sa  teste  au  fond, 
tantost  la  moitié  de  son  corps,  et  maintenant  fai- 
sant si  lourdement  le  plongeon  que  l'on  le  perdoit 
de  veuë.  Quoy  voyant  le  lyon,  et  pensant  aux  pa- 
roles qu'il  luy  avoit  dites,  ne  sçavoit  que  faire, 
craignant  d'un  costé  que  Pasne  se  noyast,  d'autre 
qu'estant  délivré  il  ne  l'occist.  Ainsi,  demeurant 
longuement  entre  si  et  non,  délibéra  finalement  le 
secourir,  et  en  advînt  ce  qui  en  pourroit  advenir; 
de  sorte  que,  se  rejettant  brusquement  dedans 
Peau,  s'approcha  du  pauvre  baudet,  qu'il  print  par 
la  queue,  et  tira  tant  et  si  longuement  qu'en  fin  il 
le  mena  à  bord.  Monsieur  l'asne,  se  voyant  sur  la 
rive,  asseuréde  la  fureur  des  ondes  menassantes,  se 
troubla  tellement  que,  allumé  de  colère,  il  dit  au 
lyon  :  «Ah!  traistre  !  ah!  meschant!  je  ne  sçay 
qui  me  tient  que  je  ne  destache  mon  arbaleste,  te 
faisant  sentir  ce  que  ne  voudrois.  Aussi  tu  es  tout 
mon  malheur  et  la  privation  de  tout  mon  bien  et 
soûlas.  Ha!  misérable  moy,  quand  recevray  je  jamais 
un  si  grand  plaisir?  »  Le  lyon,  tout  transi  de  peur, 
se  voulut  excuser,  disant  :  «  Compagnon,  mon 
amy,  je  craignois  que  ne  te  noyasses  en  la  rivière; 
c'est  pourquoy,  ne  te  pensant  faire  desplaisir,  mais 
quelque  agréable  service,  je  t'ay  secouru.  —  Tais- 

toy,  je  te  prie,  dit  Pasne,  et  ne  m'en  parles  plus, 
ains  me  dis  seulement  quel  fruict  ou  proffit  t'est  re- 
venu d'avoir  traversé  la  rivière  à  nage  ?  —  Aucun  >; , 
dit  le  lyon.  Alors  l'asne,  se  retournant  vers  luy  : 
«  Regarde,  dit-il,  si  je  ne  prenois  pas  plaisir  en  la 
rivière  »  ;  et,  secouant  tout  son  corps  et  ses  lon- 
gues oreilles,  qui  estoient  pleines  d'eau,  luy  monstra 
quelques  petits  poissonnets  et  autres  bestions  qui 
en  sortoient,  tombans  à  ses  pieds;  adonc  dit  en  se 
plaignant  :  «  Voy-tu  maintenant,  gros  lourdaut, 
en  quoy  tu  as  failly?  Si  je  fusse  allé  jusques  au 
fond,  je  me  promets  que,  à  mon  beau  loisir  et 
plaisir,  j'eusse  tant  prins  de  poissons  que  tu  en 
eusses  esté  esbahy.  Ainsi  tu  feras  bien  désormais 
ne  me  donner  ennuy,  si  tu  ne  veux  que  d'amis  de- 
venions ennemis,  qui  ne  seroit  ton  meilleur  :  car, 
encores  que  me  veisses  mort  ou  en  danger,  je  ne 
veux  pourtant  que  t'en  travailles  en  façon  quel- 
conque, d'autant  que  ce  qui  te  semble  mort  en 
moy  m'est  vie  et  contentement.  » 

Desja  le  soleil,  qui  se  retiroit,  doubloit  les  om- 
bres, quand  le  lyon  dict  à  l'asne  qu'il  estoit  temps 
se  retirer  et  se  aller  reposer,  ce  qu'ils  firent  jusques 
au  lendemain  environ  la  pointe  du  jour,  qu'estans 
éveillez,  ils  délibérèrent  aller  à  la  chasse,  l'un 
d'un  costé,  l'autre  de  l'autre,  aux  conditions  tou- 
tesfois  de  se  trouver  ensemble  en  certain  lieu  et 
heure,  et  que  celuy  qui  seroit  mieux  fourny  de  ve- 

naison  demeureroit  maistre  et  seigneur  de  la  mon- 
tagne. Cet  accord  conclud,  le  lyon  alla  en  une 
grande  forest,  où  il  print  plusieurs  bestes  sau- 
vages; et  l'asne,  trouvant  l'huis  d'une  mestairie 
ouvert,  entra  dedans,  et,  voyant  un  grand  mon- 
ceau d'avoine  en  l'aire  de  la  grange,  s'en  approcha 
et  en  mangea  tant  que  le  ventre  luy  bandoit  comme 
un  tabourin.  Ce  faict,  s'en  retourna  en  son  lieu  ac- 
coustumé,  où,  pour  mieux  faire  digestion,  il  se 
coucha  de  son  long;  et,  pour  ce  qu'il  avoit  la 
panse  trop  pleine,  ne  cessoit  de  lascher  son  arba- 
leste,  laquelle  s'ouvroit  soudain,  puis  se  refermoit, 
ny  plus  ny  moins  qu'un  grand  poisson  qui  est  de- 
meuré sans  eau  sur  l'areine  seiche.  En  ces  entre- 
faictes,une  corneille  adressa  son  vol  de  ce  costélà, 
laquelle,  voyant  cest  asne  estendu  contre  terre  sans 
se  mouvoir,  pensa  qu'il  fust  mort,  et,  regardant 
soubs  sa  queue  un  grand  monceau  de  fumier  qu'il 
avoit  rendu  entre  ses  fesses  foireuses,  y  descendit  ; 
auquel  grattantet  becquetant,  alla  tousjoursen  avant 
et  jusques  à  ce  qu'elle  arriva  prés  le  trou  du  cul  à 
ce  baudet,  auquel  elle  mist  sa  teste  si  avant  que 
l'on  ne  luy  voyoit  plus  rien  du  col.  Monsieur 
l'asne,  se  sentant  si  asprement  chatouillé  soubz  la 
queue,  serra  tant  estroittement  les  fesses  qu'il  es- 
touffa  ceste  pauvre  corneille.  Le  lyon,  retourné 
chargé  de  gibier,  vid  Brancalyon  estendu  contre 
terre,  auquel  il  dict  :  «  Compagnon,  voy-tu  ce  que 

fay  prins  ?  Suis-je  pas  bon  chasseur?  »  A  quoy 
l'asne  :  «  Et  comme  as- tu  faict  pour  prendre 
cecy?  »  Lors  le  lyon  luy  recita  le  moyen  qu'il 
avoit  tenu,  ses  aguetz,  ses  embusches,  ses  courses, 
bref  comme  il  s'y  estoit  porté.  Adonc  l'asne,  l'in- 
terrompant :  «  O  sot  et  sans  cervelle,  depuis  le 
matin  jusques  à  ceste  heure  tu  n'as  cessé  de  cou- 
rir et  tracasser,  brossant  les  forests,  buissons  et 
montagnes  pour  prendre  seulement  cecy.  Et  moy, 
qui  n'ay  bougé  d'estre  couché  en  ceste  place,  pre- 
nant du  bon  temps  et  me  gogoyant  à  plaisir,  ay 
prins  avecques  mes  fesses  tant  de  gibier  que  c'est 
merveille,  et  dont  je  me  suis  tant  guedé  et  remply 
que  j'en  crevé;  et,  pour  te  monstrer  que  je  ne  te 
compte  des  bayes  et  sornettes,  voicy  :  je  t'ay 
gardé  ceste  grasse  corneille  que  tu  voys  encores 
pendue  à  mon  fessier,  laquelle  je  te  donne  de  bien 
bon  cœur,  te  priant  la  prendre  pour  l'amour  de 
moy.  »  Ces  paroles  estonnerent  tellement  le  lyon 
qu'après  avoir  receu  ceste  corneille  et  remercié  l'asne 
d'un  tant  honneste  présent,  s'en  retourna  à  la 
chasse  en  intention  de  ne  se  présenter  jamais  de- 
vant luy. 

Et,  comme  il  hastoit  ses  pas,  rencontra  en  son 
chemin  le  loup,  lequel  cheminoit  au  grand  galop. 
Auquel  le  lyon  s'arraisonna,  disant  :  «  Compère  le 
loup,  où  allez-vous  tant  diligemment?  »  Respond 
le  loup  :  «  Je  vas  pour  des  affaires  qui  me  sont  de 

4 


DIXIEME     NUIT 


grande  conséquence,  et,  où  j'y  faillirois  à  ceste 
heure,  je  suis  pour  jamais  n^y  pouvoir  recouvrer; 
à  ceste  cause,  je  vous  prie  ne  me  destourber.  »  Et 
plus  le  lyon  le  vouloit  arrester  pour  sçavoir  que 
c'estoit,  plus  le  loup  insistoit,  le  priant  le  laisser 
aller,  tant  il  craignoit  qu'il  ne  le  devorast.  En  fin, 
le  lyon,  voyant  le  danger  où  le  loup  s'alloit  préci- 
piter, le  sollicitoit  ne  passer  outre,  «  pour  ce,  disoit- 
il,  que  non  gueres  loin  d'icy  est  Brancalyon,  ani- 
mal trescruel,  lequel  porte  soubs  sa  queue  une 
arbaleste  qui  meine  un  tel  bruict  que  malheureux 
est  celuy  qui  l'esprouve;  et,  outre  cela,  porte  sur 
son  dos  ne  sçay  quoy  de  cuyr  qui  luy  couvre  presque 
toute  l'eschine:  je  pense  que  cela  luy  sert  de  corps 
de  cuyrasse;  il  est  de  poil  gris  et  faict  merveilles, 
espouventant  tous  ceux  qui  s'en  approchent.  » 
Adonc  le  loup,  qui  aux  enseignes  congneut  aper- 
tement  l'animal  dont  parloit  le  lyon,  luy  dict  : 
«  Monsieur,  n'ayez  pœur,  car  ce  n'est  qu'un  asne, 
qui  est  le  plus  vil  animal  que  nature  ayt  jamais 
créé,  et  n'est  bon  à  autre  chose  qu'à  porter  fais 
et  coups  de  baston;  quand  à  moy,  j'en  ay  seul  en 
mon  temps  mangé  plus  d'une  centaine,  et  si  je  ne 
suis  pas  des  plus  vieils  du  monde,  encores  que  j'aye 
la  teste  grise.  Allons  donc,  Monsieur,  allons  en 
seureté,  et  je  vous  en  feray  veoir  l'expérience.  — 
Mon  amy,  dict  le  lyon,  allez-y,  si  bon  vous 
semble  j  car  de  ma  part  je  n'y  retourneray  jamais, 

me  contentant  de  ce  que  j'en  ay  veu.  »  Mais  le 
loup  le  sceut  si  bien  prescher,  obligeant  sa  foy  que 
l'asne  ne  luy  feroit  rien,  qu'il  s'accorda  y  retour- 
ner, aux  conditions  toutesfois  qu'ilz  se  lieroient 
les  queues  l'un  à  l'autre,  «  à  fin,  disoit  le  lyon, 
que  quand  il  nous  verra  ne  nous  puissions  séparer, 
et  aucun  de  nous  ne  demeure  en  sa  miséricorde.  » 
Ayans  donc  estroittement  lyé  leurs  queues  en- 
semble, ils  s'acheminèrent  droict  vers  l'asne,  le- 
quel, d'autant  qu'il  estoit  des-ja  debout,  les  vid 
de  loing,  dont  il  fut  tant  surpris  de  frayeur  qu'il 
se  preparoit  à  la  fuyte,  quand  le  lyon,  le  mons- 
trant  au  loup,  dict  :  «  Compère,  le  voila  qui  vient 
droit  à  nous;  je  vous  prie,  ne  l'attendons  pas,  car 
il  nous  feroit  mourir;  je  congnois  trop  sa  fureur.  » 
A  quoy  le  loup,  qui  enrageoit  de  l'attaquer,  dict  : 
a  Attendez,  Monsieur,  je  vous  supplie,  et  ne  crai- 
gnez point,  car  ce  n'est  qu'un  asne.  »  Mais  le 
lyon,  plus  effroyé  que  devant,  se  mit  à  fuyr  à  tra- 
vers hayes,  buissons  et  fossez,  si  qu'en  sautant  un 
epaix  hallier,  une  grosse  et  forte  espine  luy  creva 
l'œil  gauche,  et,  croyant  que  cest  accident  luy  fust 
advenu  d'un  coup  de  Parbaleste  de  Brancalyon,  en 
courant  tousjours  disoit  au  loup:  «Compère,  ne  te 
l'avois-je  pas  bien  dict?  Fuyons,  de  par  le  diable, 
fuyons!  Il  m'a  desja  crevé  un  œil  avec  son  arba- 
leste.  »  Et,  fuyant  de  plus  en  plus  fort,  traisnoit 
ce  pauvre  loup  à  travers  l'espaisseur  des  buissons, 

l'aspreté  des  rochers,  l'horreur  des  forestz,  et  parmy 
tous  lieux  estranges,  desers  et  inhabitez  ;  de  mode 
que  le  pauvre  loup  en  mourut  froissé  et  tout 
rompu.  Après  ce,  le  lyon,  croyant  estre  assez  loing 
et  en  lieu  de  seureté,  dict  au  loup  :  «  Compère, 
il  est  tantost  temps  que  deslions  noz  queues,  qu'en 
dictes-vous  ?  »  Mais,  voyant  qu'il  ne  respondoit 
mot,  se  retourna  et  vit  qu'il  estoit  mort,  au  moyen 
dequoyils'escria  :  «Ah!  compère,  j'avois  bien  dict 
qu'il  vous  tueroit;  mais,  vous  opiniastrant,  ne  m'a- 
vez voulu  croire.  Regardez  qu'avez  gaigné  :  vous 
y  avez  perdu  la  vie,  et  moy  l'œil  gauche  ;  mais  pa- 
tience, il  vaut  mieux  perdre  une  partie  que  le 
tout.  »  Et,  s'estant  deslié,  abandonna  le  loup  mort 
et  s'en  alla  abiter  les  grottes  et  cavernes  ombreuses, 
laissant  l'asne  maistre  et  possesseur  de  la  montagne, 
où  depuis  il  a  longuement  vescu,  et  de  là  procède 
que  les  asnes  habitent  les  lieux  domestiques,  et  les 
lyons  les  desers  sauvages  et  inhabitez. 

Des-ja  Ariane  avoit  mis  fin  à  sa  féminine  fable, 
laquelle,  encores  qu'elle  ne  fust  que  positive  et  de  peu 
de  suc,  si  est-ce  que  la  compagnie  s'en  contenta.  Et, 
à  fin  qu'on  tînt  l'ordre  diligemment  observé  les  autres 
nuicts,  ma  Dame  luy  commanda  dire  son  énigme; 
laquelle,  sans  trop  songer,  ouvrit  la  bouche  en  telle 
manière  : 

ENIGME 


Je  suis  difforme,  rond,  grand,  contrefaict  et  gros  ; 
Mais,  bien  que  je  sois  tel,  si  ay-je  quelque  grâce, 
Quelque  je  ne  sçay  quoy,  qui  fait  qu'en  toute  place 
La  dame  me  chérit  et  flatte  à  tous  propos. 

Car  de  ses  doigts  subtils,  prompts,  légers  et  dispos, 
Avec  un  œil  riant  et  une  claire  face, 
Tousjours  elle  me  tient,  tousjours  elle  m'embrasse, 
Ne  me  laissant  jamais  que  bien  peu  en  repos. 

Puis,  d'une  façon  gaye  et  geste  tout  folastre, 
Entre  les  beaux  pilliers  de  ses  cuisses  d'albastre 
Sans  cesse  elle  me  mect  et  doulcement  m'estraint. 

Mais,  s'il  advient  par  fois  que,  rétif,  je  fléchisse, 
Si  fort  elle  me  picque,  eguillonne  et  contraint, 
Qu'il  fault  bongré  malgré  que  je  luy  obéisse. 


L'énigme  recité  par  Ariane  fut  mieux  receu  que  la 
fable,  d'autant  qu'il  apresta  d'avantage  à  rire.  La 
pluspart,  voire  tous  les  gentils-hommes,  V interprétè- 
rent lascivement;  mais,  voyant  la  damoiselle  leur 
exposition  estre  esloignée  du  vray,  leur  dict  :  «  Mes- 
sieurs ,  mon  énigme  ne  dénote  autre  chose  que  le 
baston  sur  lequel  les  dames  d'Italie  font  à  l'eguille 
des  cordelettes  et  autres  menuz  ouvrages;  il  est  rond 
et  gros,  le  tiennent  entre  leurs  cuisses  lors  qu  elles 
travaillent,  le  tournent,  manyent,  picquent  avec  leurs 


3o 


DIXIEME      NUIT 


éguilles,  et  en  font  ce  qu'elles  veulent.  »  Ceste  subtile 
exposition  fut  trouvée  tresbelle  et  louée  de  tous,  et 
Alterye,  voyant  que  chacun  se  taisoit,  se  leva  debout, 
donnant  à  sa  fable  tel  commencement. 


FABLE    III. 


Cesarin  de  Berni ,  accompagné  d'un  lyon ,  un  ours  et  un 
loup,  part  au  desceu  de  sa  mère  et  ses  sœurs,  et  s'en  va; 
et,  arrivé  en  Sicile,  trouve  la  fille  du  roy  exposée  pourestre 
dévorée  d'un  dragon,  lequel,  à  l'ayde  de  ces  troys  ani- 
maux, il  occit,  délivrant  la  princesse,  qu'il  espousa. 


[ueilletant  les  anciennes  et  modernes 
{histoires,  je  trouve  la  prudence  estre 
^'une  des  plus  belles  et  recommanda- 
*  blés  vertus  que  Ton  puisse  avoir,pour  ce 
que  l'homme  prudent  se  ramentoit  des  choses  pas- 
sées, discerne  les  présentes,  et  avec  un  meur  juge- 
ment prevoid  les  futures.  M'estant  donc  escheu  ce 
soir  discourir,  je  veux  à  ce  propos  vous  reciter  une 
nouvelle,  laquelle,  jaçoit  qu'elle  soit  longuette  et 
pitoyable,  si  pensé-je  toutesfois  qu'elle  n'en  sera 
moins  plaisante  et  qu'on  en  pourra  tirer  quelque 
proffit. 

Il  n'y  a  pas  fort  long  temps  qu'estoit  une  pauvre 

femmelette  qui  avoit  un  fils  nommé  Cesarin  de 
Berni,  jeune  homme  discret  et  beaucoup  plus  doué 
des  biens  de  nature  que  de  fortune.  Cestuy,  un 
jour,  estant  party  du  logis  pour  aller  aux  champs, 
arriva  prés  un  boys  ombragé,  toffu  et  fort  espais, 
de  la  beauté  duquel  estant  espris,  entra  dedans;  où 
de  fortune  trouva  une  pierreuse  caverne  en  laquelle 
estoient  lyonceaux,  petitz  ours  et  louveteaux,  des- 
quelz  ayant  prins  un  de  chacune  espèce,  s'en  re- 
tourna chargé  de  ce  butin  en  sa  maison,  où,  avec 
toute  songneuse  diligence,  les  nourrit  ensemble  et 
façonna  d'une  telle  industrie  et  soigneuse  cure  que 
l'un  ne  pouvoit  estre  sans  l'autre,  et,  outre  tout 
cela,  s'estoient  renduz  si  privez  avec  les  personnes 
qu'ils  n'offensoient  aucun.  Ces  animaux  revesches 
et  furieux  de  nature,  s'estans  par  accident  faicts 
domesticques,  et  devenuz  grands,  forts  et  robustes, 
estoient  souvent  menez  à  la  chasse  par  leur  maistre 
Cesarin,  qui  ne  retournoit  jamais  au  logis  qu'il  ne 
fust  chargé  de  venaison,  dont  il  substantoit  leur 
petit  mesnage,  dequoy  sa  mère  estoit  fort  émer- 
veillée, luy  demandant  à  toute  heure  comme  il  pre- 
noit  tous  les  jours  tant  de  gibier;  à  quoy  il  faisoit 
response  que  c'estoit  par  le  moyen  des  animaux 
qu'il  nourrissoit  ;  toutesfois  la  prioit  bien  fort  n'en 
dire  rien  à  personne,  de  crainte  qu'ils  ne  luy  fussent 
ostez. 

A  quelques  jours  de  là,  ceste  mère  se  trouva 

avecques  une  sienne  voisine  quelle  avmoit  beau- 
coup tant  pour  ce  qu'elle  estoit  femme  de  bien  que 
serviable  et  de  bonne  amitié.  Et,  comme  elles  de- 
visoient  ensemble  de  plusieurs  choses,  ceste  voi- 
sine demanda  à  ceste  bonne  mère  comme  faisoit 
son  fils  pour  prendre  tant  de  gibier,  laquelle  luy 
manifesta  le  tout,  et,  ayant  prins  congé,  s'en  re- 
tourna en  sa  maison.  A  peine  estoit  sortie  ceste 
pauvre  vieille  que  le  mary  à  la  voisine  arriva,  au- 
quel avec  un  visage  riant  elle  raconta  ce  qu'elle 
avoit  apris  de  la  bonne  femme.  Quoy  entendu  par 
cet  homme,  alla  incontinent  trouver  Cesarin,  au- 
quel il  dict  :  «  Et  quoy!  fillault,  tu  vas  donc  ainsi 
tous  les  jours  à  la  chasse  et  ne  daignes  jamais  ap- 
peller  personne  avecques  toy  ?  Vrayement,  cela  est 
bien  mal  séant  à  l'amitié  qui  est  entre  nous.  »  A 
ces  paroles,  Cesarin  se  print  à  rire,  ne  respondant 
un  seul  mot.  Et  le  lendemain,  sans  prendre  congé 
de  sa  mère  ny  de  ses  sœurs,  troussant  ses  quilles, 
partit  accompagné  de  ses  animaux,  et  s'en  alla  à 
son  adventure. 

Ayant  longuement  cheminé,  arriva  finablement 
au  royaume  de  Sicile,  en  un  lieu  désert  et  inhabité, 
fors  d'un  petit  hermitage,  auquel,  pour  se  reposer, 
il  entra  avec  ses  animaux.  Mais  il  n'y  fut  long  temps 
que  Thermite,  qui  retournoit  de  la  chasse,  arriva, 
lequel,  voulant  entrer  en  sa  maisonnette  et  y  voyant 
ces  terribles  bestes,  eut  telle  frayeur  qu'il  pensa 
Straparolc.  IV.  5 

tomber  à  la  renverse,  et  s'en  vouloit  fuyr,  quand 
Cesarin,  s'en  apercevant,  luy  dict  :  «  Mon  père, 
n'ayez  pœur  et  entrez  hardiment  en  vostre  maison, 
car  ces  bestes  sont  si  privées  et  domestiques  qu'elles 
ne  vous  feront  point  de  mal,  et  vous  en  responds 
sur  ma  vie.  »  Adonc  l'hermite,  se  fiant  aux  paroles 
de  son  hoste,  entra  en  sa  petite  maison  ;  lors  Ce- 
sarin, qui  estoit  fort  las  et  recreu  du  travail  du  long 
chemin  qu'il  avoit  faict,  luy  dict  :  «  Mon  père,  je 
vous  supplie,  si  avez  quelque  peu  de  pain  et  de 
vin,  m'en  donner,  car  je  n'en  puis  plus.  —  Ouy 
dea,  mon  enfant,  respond  l'hermite,  mais  non  pas 
tel  ny  si  bon  que  tu  le  voudrois  bien.  »  Ce  dict, 
luy  en  présenta.  Et,  ayant  escorché  et  desmembré 
quelque  légère  venaison  qu^l  avoitprinse  aux  lacetz, 
en  mit  une  partie  rostir,  l'autre  bouillir,  et  la  nappe, 
estendue,  fut  couverte  de  ces  viandes,  dont  ils 
soupperent  joyeusement.  Apres  soupper,  devisans 
ensemble  de  plusieurs  choses,  et  Cesarin  s'infor- 
mant  de  l'assiette,  estendue,  commodité  et  ferti- 
lité du  pays,  l'hermite  luy  dict,  comme  en  souspi- 
rant  :   «  Helas  !  mon  fils,  le  pays  n'est  que  trop 
bon  et  beau,  et  vivrions  trop  heureux,  n'estoit  un 
cruel  dragon  qui  repaire  icy  prés,  l'haleine  duquel 
est  tantvenimeuse  qu'elle  empoisonne  toutes  choses, 
et  n'y  a  personne  qui  luy  puisse  résister;  il  est  de 
si  grande  ruyne  qu'il  faudra  désormais  que  les  pau- 
vres habitans  qui  restent  encor  quittent  le  pays; 

et,  outre  tout  cela,  luy  faut  tous  les  jours  envoyer 
un  corps  humain  pour  sa  viande,  autrement  il  des- 
truiroit  tout.  Et  de  malheur  est  advenu  que  le  sort 
est  tombé  sur  la  fille  du  roy,  laquelle  en  beauté, 
vertu  et  bonnes  grâces,  excelle  toutes  autres  dames 
ou  damoiselles,  et  n'y  a  rien  en  elle  qui  ne  soit 
digne  d'éternelle  louenge.  Et  certes  c'est  grand 
dommage  qu'une  telle  et  tant  accomplie  princesse, 
sans  avoir  offensé,  meure  si  cruellement.  » 

Quoy  entendant  Cesarin,  et  avoir  quelque  peu 
songé,  dict  :  «  Mon  père,  Dieu  est  tout  puissant  : 
j'espère  en  sa  miséricorde  que,  moyennant  sa  saincte 
grâce,  vous  oyrez,  devant  qu'il  soit  long  temps, 
parler  de  la  délivrance  de  la  pucelle.  —  Je  l'en 
supplie  bien  humblement  »,  dict  l'hermite.  Et  là 
dessus  se  retirèrent  pour  s'aller  reposer. 

A  peine  l'aurore  matinale  commençoit  à  rayer 
sur  les  cymes  des  montagnes,  quand  Cesarin  se 
leva,  et,  habillé,  appella  ses  animaux,  et  en  leur 
compagnie  s'en  alla  au  lieu  où  repairoit  ce  furieux 
dragon,  auquel  on  avoit  des-ja  amené  la  princesse 
pour  estre  dévorée.  Au  moyen  dequoy,  s'appro- 
chant  d'elle,  qui  pleuroit  amèrement,  la  reconforta, 
disant  :  «  Ma  dame,  n'ayez  pœur,  prenez  courage 
et  vous  resjouissez,  d'autant  que  je  suis  icy  venu 
pour  vous  délivrer  ou  mourir  en  la  peine.  »  Et, 
comme  il  achevoit  ces  paroles,  voicy  approcher 
l'insatiable  dragon,  qui  à  gueulle  béée  cherchoit 

dévorer  ceste  belle  princesse,  laquelle,  toute  transie 
de  pœur,  trembloit  comme  la  fueille  sur  l'arbre. 
Alors  Cesarin  ,  meu  à  compassion ,  frappant  ses 
mains  Tune  contre  l'autre  et  sifflant  sourdement 
entre  ses  dentz,  halla  ses  trois  animaux  contre 
ceste  lourde  et  furieuse  beste,  lesquels  d'un  cou- 
rage obstiné  la  combatirent  si  vivement  et  furieu- 
sement qu'en  fin  l'atterrèrent  et  occirent.  Cesarin, 
voyant  ce  combat  estre  reûssy  au  désir  de  son  in- 
tention, s'approcha  de  ceste  beste  morte,  à  la- 
quelle ouvrant  la  gueulle,  il  arracha  la  langue,  qu'il 
emporta,  puis,  sans  dire  mot  ny  mesmes  se  faire 
veoir  à  la  princesse,  s'en  retourna  vers  l'hermite, 
auquel  il  raconta  ce  qu'il  avoit  faict,  dont  le  bon 
homme  fut  merveilleusement  consolé. 

Ces  choses  ainsi  passées,  advint  qu'un  lourd  vi- 
lageois  et  de  grosse  paste,  passant  par  là,  vid  le 
corps  mort  de  ce  fier  et  horrible  monstre,  duquel 
s'approchant,  et  mettant  la  main  à  une  petite  hache 
qu'il  portoit  pendue  à  sa  ceinture,  luy  couppa  la 
teste  et  la  mit  dans  un  sac  qu'il  raportoit  vuyde  du 
marché,  puis  print  son  chemin  vers  la  ville,  qu'il 
continuoit  à  pas  longs  et  hastez,  quand  il  ren- 
contra la  princesse  qui  s'en  retournoit,  laquelle 
accostant,  il  l'accompagna  jusques  au  palais  du  roy 
son  père,  auquel  il  la  présenta,  dont  ce  bon  roy, 
qui  l'avoit  pleurée  pour  morte,  receut  tant  d'aise 
et  contentement  qu'il  pensa  mourir  de  joye.  Lors 

Monsieur  le  pitault,  tout  fier  et  content  de  sa  per- 
sonne, mettant  la  main  à  son  gras  chappeau,  d'une 
parole  rude  et  arrogante  dict  :  «  Sire,  vostre  fille 
doibt  estre  ma  femme,  puis  que  sa  vie  deppend  de 
moy,  qui  la  luy  ay  sauvée  au  hazard  de  la  mienne; 
et,  en  signe  de  ce,  voila   dequoy.  »  Ce  disant, 
tira  de  ceste  poche  la  teste  à  ce  furieux  dragon, 
laquelle  il  présenta  au  roy,  qui,  l'ayant  bien  veuë 
et  diligemment  considérée,  commanda  qu'elle  fust 
attachée  sur  la  principale  porte  de  son  palais  royal, 
en  mémoire  éternelle  de  la  délivrance  de  la  prin- 
cesse sa  fille  et  de  tout  le  pays,  ordonnant,  pour 
solenniser  ceste  heureuse  journée,  que  l'on  la  fes- 
tast,  tenant  cour  ouverte  à  tous  venans;  et,  à  fin 
de  monstrer  à  ce  pied  plat  qu'il  ne  vouloit  demeurer 
ingrat  envers  luy  d'un  tel  bénéfice,  luy  accorda  sa 
demande,  pour  laquelle  effectuer  il  fit  faire  un  somp- 
tueux banquet,  auquel  furent  invitées  toutes  les 
dames  de  la  cité,  lesquelles,  pompeusement  ves- 
tuës,  s'y  trouvèrent  pour  congratuler  ceste  déli- 
vrance. 

En  ces  entrefaictes,  l'hermite  se  questoit  par  la 
cité,  lequel,  oyant  le  bruict  qu'un  vil  paysan  avoit 
occis  le  dragon  et  qu'en  recompense  le  roy  luy 
donnoit  sa  fille  en  mariage,  pensa  mourir  de  dueil; 
et,  laissant  pour  ce  jour  sa  queste,  retourna  en  son 
hermitage  raconter  à  Cesarin  comme  le  tout  se  pas- 
soit  au  chasteau  ;  lequel,  au  récit  de  tant  fascheuses 

nouvelles,  se  contrista  fort  en  soymesme,  et  à  l'in- 
stant, tirant  d'une  besace  la  langue  de  ce  dragon, 
donna  par  icelle  asseuré  tesmoignage  de  ce  qu'en 
estoit.  Quoy  entendant  Thermite,  et  par  ces  in- 
dices congnoissant  la  vérité  du  faict,  retourna  trou- 
ver le  roy,  auquel  (ayant  premièrement  defublé 
son  pauvre  capuchon)  il  dict  en  ceste  sorte  :  «  Sire, 
ce  seroit  une  chose  fort  détestable  que  une  prin- 
cesse qui  est  la  fleur  de  toute  gaillardise,  la  reigle 
d'honnesteté,  le  mirouer  de  noblesse,  et  douée  de 
toute  vertu  et  beauté,  fust  donnée  pour  femme  et 
espouse  à  un  lourdaut,  sale,  vilain,  vicieux  et  laid 
marpault,  qui  n'a  jamais  hanté  que  les  estables  et 
le  parfun  d'un  fumier,  et  qui  d'autant  plus  est  à 
fuyr  que  par  impostures  et  mensonges  il  cherche  à 
décevoir  et  abuser  Vostre  Majesté,  affermant  fauce- 
ment  estre  celuy  qui  a  occis  le  dragon,  qui  est  tota- 
lement faux  et  controuvé,  comme,  s'il  vous  plaist, 
je  luy  monstreray.  C'est  pourquoy,  désireux  de 
vostre  honneur  et  gloire,  et  du  bien,  repos  et  uti- 
lité de  ma  dame  la  princesse  vostre  fille,  je  suis 
icy  venu  pour  vous  en  advertir.  »  Le  roy,  oyant 
ainsi  parler  ce  sainct  homme,  et  considérant  de 
quelle  fidelle  affection  il  disoit  ces  choses,  y  ad- 
jousta  entière  foy,  et,  faisant  cesser  les  instrumens 
et  le  bal,  et  mettre  fin  aux  joustes  et  tournoys, 
commanda  à  l'hermite  dire  publiquement  qui  estoit 
celuy  qui  avoit  délivré  sa  fille.  Adonc  le  bon  homme, 

qui  ne  demandoit  autre  chose,  dict  :  «  Sire,  il  n'est 
ja  besoing  que  je  vous  déclare  son  nom;  mais,  s'il 
plaist  à  Vostre  Majesté  que  je  le  face  venir,  vous 
verrez  un  jeune  homme  beau,  de  belle  taille,  dis- 
post,  gaillard,  et  tant  amiable  que  Ton  diroit  que 
c'est  l'amour  mesme,  les  bonnes  coustumes  et  hon- 
nestes  façons  duquel  le  rendent  admirable  par  sur 
tous  les  autres.  »  Le  roy,  désireux  de  veoir  ce  jeune 
homme,  dict  à  l'hermite  qu'il  le  fist  venir,  lequel, 
ayant  receu  ce  commandement,  retourna  en  son 
petit  hermitage  trouver  Cesarin,  auquel  il  fit  en- 
tendre la  volonté  du  roy. 

Cesarin,  ayant  prins  sa  besace  où  estoit  ceste 
langue,  accompagné  de  l'hermite  et  ses  trois  ani- 
maux, s'alla  présenter  au  roy,  devant  lequel  se 
jettant  à  genoux,  il  dict  :  «  Sire,  la  peine  et  le 
travail  ont  esté  miens,  mais  un  autre  a  triomphé 
de  l'honneur;  avec  ces  miens  animaux,  j'ay  délivré 
la  princesse,  vostre  fille,  de  la  gueulle  du  fier  dra- 
gon qui  la  devoit  dévorer,  et  lequel  j'ay  mis  à 
mort,  et  neantmoins  un  autre  en  emporte  la  re- 
compense. —  Tu  le  dis,  dict  le  roy,  mais  quelle 
preuve  m'en  donneras-tu  plus  certaine  que  le  tes- 
moignage  de  cestuy  qui  m'en  a  apporté  la  teste 
que  tu  vois  icy  pendue  ?  »  Respond  Cesarin  : 
«  Je  ne  demande  icy  que  croyez  ce  que  la  prin- 
cesse vostre  fille  en  pourra  dire,  le  seul  tesmoi- 
gnage  de   laquelle   est  suffisant  pour  convaincre 

d'imposture  mon  compétiteur,  mais  je  veux  encor 
donner  si  bonnes  enseignes  que  par  icelles  on  con- 
gnoistra  que  ce  a  esté  moy,  et  non  autre,  qui  a  occis 
le  dragon.  A  ceste  cause,  je  supplie  humblement 
Vostre  Majesté,  Sire,  faire  regarder  s'il  y  a  une 
langue  dans  ceste  teste,  pour  ce  que  je  m'asseure 
que  Ton  n'y  en  trouvera  point.  »  A  ces  paroles, 
le  roy  demeura  tout  estonné,  et,  ayant  commandé 
qu'on  visitast  ceste  teste,  fut  rapporté  que  vérita- 
blement elle  estoit  sans  langue.  Lors  Cesarin,  met- 
tant la  main  à  son  bissac,  en  tira  la  langue  de  ce 
furieux  monstre,  laquelle  estoit  si  grande  qu'elle 
donnoit  esbahissement  à  un  chacun,  démentant  par 
ces  enseignes  la  malice  et  méchanceté  de  ce  brave 
et  audacieux  vilain,  que  le  roy  fit  prendre  et  sur 
le  champ  pendre  et  estrangler;  et,  embrassant  Ce- 
sarin et  le  retenant  pour  son  gendre,  luy  fit  en 
toute  triomphe  et  grande  magnificence  espouser 
la  princesse  sa  fille. 

La  mère  et  les  sœurs  de  Cesarin,  entendans  ces 
nouvelles,  et  que  véritablement  c'estoit  luy  qui 
avoit  deffaict  ceste  fiere  et  cruelle  beste,  délivré  la 
pucelle  et  icelle  espousée,  allèrent  en  Sicile,  où 
elles  furent  honorablement  receuës;  mais  le  mau- 
vais naturel  de  ces  femelles,  qui  d'un  bon  œil  ne 
pouvoient  veoir  prospérer  leur  sang,  leur  fit  con- 
cevoir une  telle  et  mortelle  envie  contre  Cesarin 
qu'elles  l'eussent  volontiers  dévoré;  et  tant  plus 

elles  pensoient  à  son  bonheur,  d'autant  plus  ceste 
peste  gaignoit  leur  traistre  et  desloyal  cueur,  de 
façon  que,  n'en  pouvans  plus,  elles  délibérèrent 
entre  elles  le  faire  mourir;  pour  quoy  effectuer, 
après  avoir  songé  tous  les  moyens  à  elles  possibles, 
s'ymaginerent  prendre  un  os,  l'esguiser  par  l'un 
des  boutz,  qu'elles  empoisonneroient,  puis  le  mettre 
entre  les  linceulx  de  son  lict,  la  pointe  en  haut,  à 
fin  que  Cesarin,  s'allant  coucher  et  se  jettant  in- 
considérément sur  le  lict,  à  la  façon  des  jeunes 
hommes,  se  picquast,  et  par  conséquent  s'empoi- 
sonnast,  ce  qu'elles  exécutèrent.  L'heure  de  se  cou- 
cher venue,  Cesarin,  avec  la  princesse,  entre  en  sa 
chambre,  se  despouille  le  premier  et  se  couche, 
mais  si  malheureusement  qu'il  se  ficha  dans  le 
costé  gauche  la  pointe  de  cet  os  envenimé,  telle- 
ment que  la  poison,  s'estant  respandue  par  son 
corps,  alla  jusques  au  cueur  et  l'estouffa.  La  prin- 
cesse, le  voyant  mort,  commença  à  crier,  se  plaindre, 
tourmenter  et  faire  un  tel  et  si  grand  dueil  qu'au 
bruict  tous  les  courtisans  y  accoururent,  lesquels, 
trouvans  Cesarin  passé  de  ceste  vie,  tournans  et 
retournans  son  corps  sens-dessus-dessoubs  pour  en 
chercher  les  causes,  virent  qu'il  estoit  blessé  au 
costé,  qu'il  avoit  gros,  enflé  et  noir  comme  les 
plumes  d'un  corbeau,  qui  leur  fit  penser  qu'il  avoit 
esté  empoisonné.  Quoy  entendu  par  le  roy,  en  fit 
faire  songneuse  et  diligente  perquisition;  mais  ce 

fut  en  vain,  car  oncques  on  ne  peut  descouvrir  les 
malfaicteurs;  fînablement,  chacun  s'estans  vestu  de 
dueil,  le  roy  ordonna  que  le  corps  mort  fust  so- 
lennellement et  en  toute  pompe  funèbre  ensevely. 
Ce  pendant,  et  comme  les  funérailles  se  prepa- 
roient,  la  mère  et  les  sœurs  de  Cesarin  furent  tou- 
chées de  quelque  remord  de  conscience,  si  qu'elles 
commencèrent  à  s'estonner  et  avoir  peur  que  le 
lyon,  Tours  et  le  loup,  entendans  la  mort  de  leur 
maistre,  ne  les  descouvrissent;  parquoy  proposèrent 
leur  emplir  les  oreilles  de  plomb,  à  fin  qu'ils  ne 
peussent  rien  entendre  de  ce  qui  se  faisoit.  Et, 
comme  elles  se  l'ymaginerent,  ainsi  fut-il  par  elles 
exécuté;  mais  ne  peurent  tant  bien  bouscher  les 
oreilles  à  tous  trois  que  le  loup  n'oyst  quelque 
peu  de  la  droicte.  Comme  donc  on  portoit  ce 
corps  mort  en  terre,  le  loup,  qui  entendoit  quel- 
ques cris  et  gemissemens,  dict  au  lyon  et  à  l'ours  : 
«  Compagnons,  il  m'est  advis  que  j'entens  mau- 
vaises nouvelles,  qui  ne  me  font  rien  espérer  de 
bon;  escoutezdonc,  je  vous  prie.  »  Mais  ilsavoient 
les  oreilles  tellement  emplombées  et  sourdes  qu'ils 
n'entendoient  ce  que  leur  disoit  le  loup,  lequel 
leur  répéta  ces  paroles  par  plusieurs  fois.  En  fin, 
voyant  qu'il  n'estoit  par  eux  entendu  et  parloit  à 
des  sourds,  leur  déclara  par  signes  ce  qu'il  vouloit 
dire,  et  fit  tant  qu'ils  comprindrent  je  ne  sçay  quoy 
de  mort  :  à  raison  de  quoy  Tours,  avec  ses  ongles 

durs,  longs  et  crochuz,  gratta  tant  dans  les  oreilles 
au  lyon  qu'il  les  destouppa  et  en  tira  le  plomb, 
auquel  le  lyon  en  fit  autant,  et  au  loup  aussi.  Ayans 
donc  ainsi  recouvré  l'ouye,  le  loup  dict  à  ses  com- 
pagnons :  «  Frères,  il  me  semble  que  j'ay  ouy  dire 
que  nostre  maistre  est  mort,  et  je  ne  sçay  qu'en 
penser,  tant  j'ay  pœur  que  ma  pœur  ne  soit  véri- 
table, attendu  que,  selon  sa  coustume,  il  ne  nous 
vient  plus  visiter  ny  distribuer  noz  vivres;  c'est 
pourquoy  je  serois  d'advis  qu'en  sceussions  la  vé- 
rité. »  Ce  dict,  sortirent  tous  trois  de  compagnie; 
mais  ils  ne  furent  plustost  en  la  rue  qu'ils  virent 
que  l'on  le  portoit  en  terre;  parquoy,  emeuz  de 
rage  et  fureur,  coururent  droict  vers  la  bière  où 
estoit  le  corps.  Les  prestres  et  autres  qui  l'accom- 
pagnoient  au  cercueil,  voyans  ces  animaux,  se 
prindrent  à  fuyr  de  toutes  pars,  l'un  deçà,  l'autre 
delà,  et  ceux  qui  portoient  le  corps  à  le  laisser  en 
la  place  pour  penser  à  leur  salut.  Toutesfois,  au- 
cuns opiniastres  et  plus  hardis  que  les  autres  ne 
voulurent  bouger,  pour  veoir  la  fin  de  tout  ce  mis-  ' 
tere.  Adonc  ces  bestes,  avecques  les  dentz  et  griffes, 
firent  tant  qu'ils  tirèrent  du  suaire  le  corps  de  leur 
maistre,  lequel  ils  tournèrent  et  virèrent  tant  qu'ils 
trouvèrent  la  playe.  Lors  le  lyon  dict  à  l'ours  : 
«  Frère,  il  seroit  bon  avoir  un  peu  de  la  gresse  de 
tes  boyaux,  pour  ce  qu'elle  est  tant  salubre  que  si 
tost  que  la  playe  de  nostre  maistre  en  sera  ointe 

il  resuscitera.  »  Respond  l'ours  :  «  Cest  assez  dict; 
qu'il  ne  tienne  à  cela  que  nostre  maistre  ne  vive  : 
j'ouvriray  la  gueulle  grande  le  plus  qu'il  me  sera 
possible,  lors  tu  mettras  ta  patte  dedans  et  jusques 
à  mon  gosier,  puis  avec  tes  griffes  tu  en  tireras  tant 
que  bon  te  semblera.  »  Ce  que  fit  le  lyon,  lequel, 
après  avoir  oint  de  ceste  gresse  la  playe  à  Cesarin 
et  icelle  bien  molifiée,  la  sucça,  et,  prenant  de  cer- 
taine herbe,  la  broya,  puis  mit  jus  et  marc  sur  la 
playe  :  la  vertu  de  laquelle  herbe  fut  si  grande 
qu'elle  alla  jusques  au  cueur,  qu'elle  purgea  de 
toutes  mauvaises  humeurs,  le  reconfortant  et  vivi- 
fiant tellement  que  petit  à  petit  Cesarin  commença 
à  respirer,  reprendre  ses  forces  et  retourner  en  vie. 
Quoy  voyant,  les  assistans,  estonnez  de  ce  mi- 
racle, coururent  incontinent  l'annoncer  au  roy,  et 
que  Cesarin  estoit  resuscité.  Le  roy,  joyeux  de 
tant  bonnes  nouvelles,  prenant  par  la  main  sa  fille, 
qui  Dorothée  avoit  nom ,  alla  au  devant  de  Cesa- 
rin, que  l'un  et  l'autre  embrassèrent  et  baisèrent 
d'une  telle  amitié  que  c'estoit  plaisir. 

Les  nouvelles  de  ceste  résurrection  vindrent  aux 
oreilles  de  la  mère  et  des  sœurs,  qui  leur  appresta 
assez  à  resver;  toutesfois,  faisans  la  bonne  mine 
et  faignans  en  estre  fort  joyeuses,  allèrent  au  pa- 
lais pour  voir  Cesarin  et  se  resjouyr  avecques  luy 
de  sa  santé  et  vie  recouverte.  Mais  elles  ne  se 
furent  plustost  présentées  devant  luy  que  sa  playe 

s'ouvrit,  saignant  en  telle  abondance  que  Ton  ne 
la  pouvoit  estancher;  dont  elles  perdirent  toute 
contenance  et  couleur,  demeurans  pasles  comme 
un  drappeau.  Quoy  voyant,  le  roy  eut  incontinent 
soupçon  sur  elles,  qu'il  fit  prendre;  et,  mises  à  la 
torture,  confessèrent  le  tout.  Au  [moyen  dequoy, 
sans  autre  forme  ne  figure  de  procès,  les  fît  brusler 
vives,  et  nourrir  songneusement  les  trois  animaux, 
qui  n'abandonnèrent  jamais  depuis  Cesarin,  lequel, 
avec  sa  Dorothée,  a  tousjours  vescu"en  toute  paix 
et  félicité. 

A  tant  Alterie  avoit  mis  fin  à  sa  nouvelle,  quand, 
sans  attendre  autre  commandement ,  elle  raconta  son 
énigme  en  ceste  manière,  disant  : 

ENIGME 


Dés  le  commencement,  avant  le  ciel,  la  terre, 
La  lune,  le  soleil,  les  plantes  et  les  eaux, 
Mon  frère  avecques  moy,  ainsi  qu'enfans  jumeaux, 
Avons  esté  produicts  d'un  seul  et  mesme  gerre. 

Depuis  ce  temps  tousjours  un  chacun  de  nous  erre, 
L'un  deçà,  l'autre  là,  par  branslemens  égaux; 
Et,  comme  si  estions  ennemis  capitaux, 
Mon  frère  me  guerroyé  et  je  luy  fais  la  guerre. 

Je  ne  puis  l'aprocher,  car,  si  tost  qu'il  me  voy, 
D'un  pas  prompt  et  léger  il  s'enfuit  devant  moy. 
Il  vit  par  mon  trespas,  par  sa  mort  je  pren  vie. 

Plus  je  me  monstre  à  vous  et  moins  me  voyez-vous  ; 
Toutesfois  en  yver  je  me  trouve  à  tous  coups, 
Quand  vous  voulez  soupper,  en  vostre  compagnie. 


L'énigme  tant  ingénieusement  proposé  par  Alterie 
fut  trouvé  tel  qu'aucun  n'osa  entreprendre  l'interpré- 
ter, fors  qu'elle,  qui,  les  voyant  tous  sans  parole,  dit  : 
«  Messieurs,  mon  énigme  ne  signifie  autre  chose  que 
la  nuict,  laquelle  avec  son  frère,  cestà  dire  le  jour, 
ont  esté  produits  dés  le  commencement  et  avant  toutes 
choses;  ils  fuyent  tousjours  l'un  devant  l'autre,  et 
jamais  ne  se  peuvent  approcher  :  quand  l'un  meurt, 
l'autre  prend  vie,  Vesf  à  dire  quand  il  est  jour  la 
nuict  vient,  et  en  yver,  que  les  jours  sont  courts,  la 
nuict  se  trouve  souvent  au  soupper  d'un  chacun.  » 
Ceste  belle  interprétation  fut  plaisante  à  tous,  qui 
l'estimèrent  et  louèrent  beaucoup.  Et,  affin  que  le 
jour  ne  les  surprînt  en  leurs  discours,  ma  Dame  com- 
manda à  Eritrée  qu'en  recitant  sa  fable  elle  suyvist 
l'ordre;  laquelle,  joyeuse,  commença  à  dire  ainsi. 


FABLE    IV. 


Andriget,  estant  à  l'article  de  la  mort,  fait  son  testament, 
par  lequel  il  laisse  son  ame,  celles  de  son  confesseur  et  de 
son  notaire  à  tous  les  diables. 


('est  un  commun  proverbe,  que  de 
Îj|r5  mauvaise  vie  mauvaise  fin.  A  ceste 
) cause,  est  beaucoup  meilleur  vivre 
ichrestiennement  et  en  homme  de  bien 
que  sans  aucune  considération  abandonner  les 
resnes  à  sa  conscience  et  accomplir  ses  effrénées 
volontez,  comme  il  en  print  à  un  notable  citoyen, 
lequel,  estant  à  l'article  de  la  mort,  donna  son 
ame  au  diable,  et,  désespéré  (ainsi  le  permettant 
la  divine  justice),  mourut  misérablement. 

En  Corne,  petite  ville  de  Lombardie,  non  fort 
eslongnée  de  Milan,  demeuroit  un  citoyen  nommé 
Andriget,  lequel,  combien  qu'il  fust  tant  riche  en 
possessions,  terres,  héritages  et  bestail,  qu'aucun 

ne  se  peust  egaller  à  luy,  estoit  toutesfois  si  pauvre 
de  conscience  qu'il  ne  se  dedaignoit  lever  plus 
matin  pour  commettre  beaucoup  de  meschancetez. 
Cestuy  donc,  ayant  ses  greniers  pleins  de  toutes 
sortes  de  bleds  provenans  de  ses  fermes,  les  distri- 
buoit  à  pauvres  villageois  et  autres  misérables  per- 
sonnes, n'en  voulant  jamais  vendre  un  seul  grain 
aux  marchans,  principalement  à  deniers  contans, 
et  faisoit  cecy,  non  qu'il  eust  compassion  des  pau- 
vres, mais  affin  d'arracher  d'eux  quelque  arpent  de 
terre  pour  agrandir  ses  possessions  et  revenu,  cher- 
chant tousjours  s'accommoder  de  ce  qui  luy  estoit 
plus  agréable,  en  intention  de  se  faire  petit  à  petit 
maistre  et  seigneur  de  tout  le  pays. 

Advint  qu'en  ces  quartiers  la  famine  fut  si  mer- 
veilleusement grande  qu'en  plusieurs  lieux  l'on 
trouvoit  les  hommes,  femmes  et  petits  enfans  morts 
de  faim  :  à  raison  dequoy  tous  les  paysans  circon- 
voisins,  tant  des  montagnes  que  vallées,  recou- 
roient  à  Andriget,  l'un  luy  donnant  demy  arpent 
de  pré,  l'autre  un  arpent  de  terre,  cestuy-cy  quel- 
que pièce  de  bois,  et  cet  autre  quelque  quartier  de 
vigne,  et  en  contreschange  r'emportoient  du  fro- 
ment ou  autre  sorte  de  grain  pour  subvenir  à  leur 
petit  mesnage.  Et  telle  et  si  grande  estoit  la  presse 
et  affluence  de  ces  bonnes  gens,  lesquels  de  toutes 
parts  venoient  en  la  maison  de  cet  usurier,  qu'il 
sembloit  que  ce  fust  le  grand  jubilé.  Cestuy  avoit 

un  notaire,  nommé  Thony  Raspant,  homme  vérita- 
blement fort  bien  entendu  en  son  art,  mais  encores 
plus  à  escorcher  le  pauvre  homme.  Or  à  Corne  es- 
toit  un  statut  que  aucun  notaire  ne  pouvoit  rece- 
voir contract  de  vente  si  premièrement  l'argen 
n'estoit  nombre  en  sa  présence  et  de  quelques  tes- 
moins,  à  cause  dequoy  Thony  dit  plusieurs  fois  à 
Andriget  qu'il  ne  vouloit  passer  tels  instrumens, 
pource  qu'ils  estoient  contre  la  forme  du  statut  de 
Corne,  et  ne  vouloit  encourir  la  peine  indicte  par 
iceluy  ;  mais  Andriget,  avec  une  face  furieuse  et 
rudes  paroles,  luy  disoit  toutes  les  sortes  d'injures 
dont  il  se  pouvoit  adviser,  le  menaçant  le  faire 
pendre.  Et,  pource  qu'il  estoit  homme  d'authorité, 
riche  et  des  principaux  de  la  ville,  et  aussi  qu'il 
faisoit  souvent  trotter  sainct  Bouche-d'or,  le  no- 
taire ne  luy  osoit  désobéir,  ains  faisoit  tout  ce 
qu'il  vouloit  et  encor  d'avantage. 

A  quelque  temps  de  là  fut  une  feste  solemnelle 
qu'il  falloit  aller  à  confesse,  à  raison  dequoy  An- 
driget envoya  à  son  confesseur  un  levraut,  deux 
perdrix  et  une  couple  de  bonnes  bouteilles  pleines 
de  vin,  avec  deux  aulnes  de  fin  drap  pour  luy 
faire  des  chausses  et  à  sa  chambrière,  le  priant 
se  tenir  prest,  et  que  le  lendemain  il  se  vouloit 
aller  confesser  :  ce  que  fit  le  prestre,  qui,  le  voyant 
venir,  luy  alla  au  devant  avec  une  grande  rêve-* 
rence.  Andriget,  prosterné  aux  pieds  de  ce  curé 
Straparole.  IV.  7 

et  s'accusant  diligemment  de  toutes  ses  fautes,  vint 
à  tomber  sur  le  péché  d'avarice,  se  confessant  par 
le  menu  de  tous  les  faux  contracts  qu'il  avoit  faits. 
Le  prestre,  qui  avoit  quelque  peu  de  lettres  en  la 
teste,  congnoissant  clairement  ces  contracts  estre 
illicites  et  usuraires,  commença  humblement  le  re- 
prendre, luy  remonstrant  qu'il  estoit  tenu  à  la  res- 
titution, quand  Andriget,  à  qui  desplaisoient  ces 
paroles,  luy  respondit  qu^il  ne  sçavoit  qu'il  disoit, 
le  renvoyant  encor,  estudier.  Quoy  entendant,  le 
prestre,  auquel  souvent  Andriget  faisoit  des  pre- 
sens,  eut  peur  de  perdre  sa  chalandise,  qu'il  ne  le 
laissast  et  s'allast  confesser  à  un  autre  :  parquoy, 
estendant  la  main,  luy  donna  l'absolution;  et  An- 
driget, ayant  mis  un  escu  en  la  main  de  son  con- 
fesseur, print  congé  de  luy  et  s'en  alla. 

Advint  que  quelque  temps  après  Andriget  tom- 
ba en  une  forte  maladie,  laquelle  fut  si  griefve  que 
tous  les  médecins  l'abandonnèrent  pour  mort.  Ses 
parens  et  amis,  voyans  ceste  maladie  par  le  juge- 
ment des  médecins  estre  mortelle  et  incurable,  le 
persuadèrent  faire  son  testament,  se  confesser  et 
mettre  en  estât,  comme  tout  bon  et  fîdelle  chres- 
tien  doit  faire.  Luy,  qui  estoit  tout  dédié  à  l'a- 
varice, et  jour  et  nuict  ne  pensoit  à  autre  chose 
que  comme  il  se  pourroit  agrandir,  ne  se  soucioit 
gueres  de  la  mort,  ains  reculoit  bien  loing  ceux 
qui  luy  en  partaient;  et,  se  faisant  apporter  main- 

tenant  une  chose  et  tantost  une  autre,  s'en  jouoit, 
prenant  plaisir  à  les  manier.  Or,  quelque  temps 
après,  il  fut  tellement  sollicité  par  ses  amis  que 
pour  leur  complaire  il  commanda  que  Ton  fîst  venir 
Thony,  son  notaire,  et  messire  Neophite,  son  bon 
confesseur,  parce  qu'il  se  vouloit  confesser  et  or- 
donner de  ses  affaires.  Eux  venuz,  se  présentèrent 
à  luy,  qu'ils  saluèrent,  prians  Dieu  luy  renvoyer 
sa  santé  ;  et,  luy  demandans  comme  il  se  portoit, 
l'exhortoient  à  prendre  courage,  et  que,  Dieu  ay- 
dant,  il  n'en  auroit  que  le  mal,  quand  il  leur  res- 
pondit  qu'il  estoit  de  beaucoup  empiré,  à  raison 
dequoy  vouloit  faire  son  testament,  puis  se  con- 
fesser. Le  prestre,  adjoustant  foy  à  ses  paroles, 
l'admonnesta  qu'il  se  souvînt  de  Dieu  et  se  con- 
formast  à  sa  saincte  volonté,  quoy  faisant  luy  en- 
voyroit  ce  qui  luy  estoit  nécessaire.  Après,  An- 
driget  voulut  que  l'on  appellast  sept  hommes  pour 
estre  tesmoins  en  ce  testament;  lesquels  venuz,  il 
dit  au  notaire  :  «  Thony,  combien  prenez-vous  de 
chaque  testament  que  recevez  »  ?  Respond  Thony  : 
a  L'ordonnance  veut  qu'en  ayons  un  florin;  mais 
nous  en  prenons  tantost  plus,  tantost  moins,  selon 
la  volonté  du  testateur.  »  Or  dit  Andriget  :  «  Te- 
nez, en  voila  deux  que  je  vous  donne,  à  la  charge 
qu'escrirez  tout  ce  que  je  voudray  »  ;  à  quoy  s'ac- 
corda le  notaire,  lequel,  ayant  invoqué  le  nom  de 
Dieu  et  escrit  l'année,  le  mois,  le  jour  et  l'indic- 

tion,  comme  tous  notaires  ont  accoustumé  faire 
en  tous  instrumens,  commença  escrire  en  ceste 
manière  :  Je  Andriget  du  Val  Sabie ,  sain  d'en- 
tendement, encor  que  malade  du  corps,  laisse  et  re- 
commande mon  ame  à  Dieu  mon  créateur,  lequel 
je  remercie  de  tout  mon  cueur  des  biens  qu'il  luy  a 
pieu  me  faire  en  ceste  vie.  Dit  Andriget  au  no- 
taire :  «  Qu'est-ce  que  tu  as  là  escrit?  »  Respond 
le  notaire  :  «  J'ay  escrit  ainsi  et  ainsi;),  et  luy  leut 
de  mot  à  mot  tout  ce  qu'il  avoit  escrit.  Lors  An- 
driget, allumé  de  despit,  dit  :  «  Qui  t'a  dit  que 
tu  escrivisses  ainsi?  Pourquoy  ne  me  tiens-tu  la 
promesse  que  tu  m'as  faite  ?  Escri  à  ma  mode  en 
ceste  sorte  :  Je  Andriget  du  Val  Sabie,  malade  du 
corps  et  sain  de  l'entendement,  laisse  et  recommande 
mon  ame  au  grand  diable  d'enfer.  Le  notaire  et 
les  tesmoins,  oyans  ces  paroles,  demeurèrent  tous 
esperduz,  et,  regardans  le  testateur  au  visage,  luy 
dirent  :  «  Hé  !  Seigneur  Andriget,  helas  !  où  est 
maintenant  vostre  bon  esprit  ?  où  vostre  prudence 
accoustumée?  Quoy!  estes-vous  devenu  fol  ?| Les 
insensez  et  furieux  disent  telles  paroles.  Ha!  ne 
faites  telles  folies,  pour  l'amour  de  Dieu,  d'autant 
que  péchez  contre  vostre  ame  et  vostre  honneur, 
et  au  scandale  et  vitupère  de  toute  vostre  famille  ; 
ceux  qui  jusques  icy  vous  ont  eu  en  estime  d'homme 
prudent,  sage  et  advisé,  vous  reputeront  le  plus 
meschant,  malheureux,  traistre  et  infidelle  que  ja- 

mais  la  nature  créa,  pource  que,  mesprisant  vostre 
bien  et  salut,  à  plus  forte  raison  pouvez-vous  avoir 
celuy  de  vostre  prochain  à  mespris.  »  Adonc  Andri- 
get,  enflambé  comme  un  brazier  ardant,  dit  au 
notaire  :  a  Ne  t'ay-je  pas  dit  que  tu  escrivisses  ce 
que  je  te  dirois?  T'ay-je  pas  doublement  salarié 
pour  ce  faire?»  Respond  le  notaire:  «  Ouy, 
Monsieur.  —  Escri  donc,  dit  le  testateur,  ce  que 
je  te  dy,  et  non  ce  que  je  ne  veux  pas.  »  Le 
pauvre  notaire  eust  voulu  estre  bien  loin,  voyant 
les  bigerres  opinions  de  cet  homme;  neantmoins, 
craignant  que  la  colère  ne  luy  hastast  ses  jours, 
escrivit  tout  ce  qu'il  luy  dicta  de  sa  bouche.  Ce 
faict,  Andriget  dit  au  notaire  :  «  Escri  :  Item,  je  laisse 
Vame  de  Thony  Kaspant,  mon  notaire,  au  grand 
Satanas,  à  fin  qu'elle  face  compagnie  à  la  mienne 
au  départir  d'icy.  —  Ah!  Monsieur,  vous  me 
faites  tort,  dit  le  notaire,  et  offensez  mon  hon- 
neur et  bonne  renommée.  —  Poursuy,  misérable, 
dit  le  testateur,  et  ne  me  tourmente  point  davan- 
tage que  je  suis;  je  t'ay  doublement  payé  affin  que 
tu  escrivisses  à  ma  mode  ;  escri  donc  ainsi  à  la 
malheure  :  Pour  ce  que,  s'il  neust  preste  consen- 
tement a  mes  meschancetez,  et  neust  receu  tant  de 
faux,  illicites  et  usuraires  contracts,  ains  m'eust  de- 
chassé,  je  ne  me  trouverois  maintenant  enveloppé  en 
ce  labirinthe.  Achevé  :  Et,  pource  qu  adonc  il  fit 
plus  de  compte  de  mes  deniers  que  de  mon  ame  ny  de 

la  sienne,  derechef  je  la  donne  et  recommande  es 
mains  de  Lucifer.  »  Le  pauvre  notaire,  qui  craignoit 
adjouster  mal  sur  mal,  escrivit  tout  ce  que  l'autre 
luy  nomma.  Après  luy  dit  :  «  Escri  :  Item,  je 
laisse  Vame  de  messire  Neophite,  mon  confesseur  cy 
présent,  à  trente  mil  paires  de  diables.  —  Que 
dites-vous,  Seigneur  Andriget?  dit  le  prestre; 
sont-ce  là  paroles  d'un  homme  sage,  tel  qu'avez 
tousjours  esté  estimé?  Vray  Dieu!  ne  dites  ainsi. 
Sçavez-vous  pas  que  nostre  Seigneur  Jésus  Christ 
est  miséricordieux  et  a  tousjours  les  bras  estendus 
et  ouvers,  attendant  que  le  pécheur  se  recon- 
gnoisse,  vienne  à  repentance,  et  accuse  sa  coulpe 
de  ses  péchez  ?  Accusez-vous  donc  des  fautes  qu'a- 
vez commises  et  criez  merci  à  Dieu,  et  il  vous  par- 
donnera ;  vous  avez  moyen  et  temps  rendre  ce 
qu'avez  de  l'autruy;  faisant  restitution,  Dieu,  qui 
est  tout  bon  et  ne  veut  la  mort  du  pécheur,  vous 
fera  miséricorde.  »  Respond  Andriget  :  «  Ha! 
meschant  apostat,  confusion  de  mon  ame  et  de  la 
tienne,  rempli  d'avarice  et  simonie,  tu  me  con- 
seilles bien  à  ceste  heure!  Escri,  notaire,  escri  : 
Je  laisse,  dis-je,  son  ame  au  centre  d'enfer,  parce 
que,  si  neust  esté  sa  pestilentieuse  avarice,  il  ne 
meust  jamais  absouls;  quoy  faisant,  je  ne  fusse  tant 
souvent  retourné  à  mon  vomissement,  ny  commis  tant 
d'erreurs.  Et  quoy  !  te  semble-il  honneste  et  conve- 
nable que  je  rende  mes  biens  mal  acquis?  Te  semble- 

il  juste  que  je  laisse  aujourd'huy  mes  enfans  pauvres 
et  belistres?  Garde,  garde  ce  conseil  pour  autruy,  si 
tu  penses  qu'il  luy  puisse  profiter,  car,  quant  à  moy, 
je  n'en  ay  que  faire.  Escri  encor,  notaire  :  Item, 
je  laisse  à  Félicité,  mon  amoureuse,  une  mestairie  as- 
sise au  village  de  Comache,  affin  quelle  puisse  avoir 
sa  vie  et  ses  vestemens,  et  se  donner  du  plaisir  et  bon 
temps  avec  ses  rufiens,  comme  elle  a  tousjours  fait, 
et  qu'à  la  fin  de  sa  vie  elle  me  vienne  trouver  au  fond 
du  gouffre  infernal,  pour  d'un  éternel  supplice  y  estre 
tourmentée  avec  nous  trois.  Et,  quant  au  surplus  de 
tous  mes  biens,  tant  meubles  qu  immeubles,  presens 
et  à  venir  quelconques,  je  les  laisse  à  Commode  et 
Torquat,  mes  fils  légitimes  et  naturels,  les  priant  ne 
faire  dire  en  mon  intention  messes  ny  matines,  vi- 
giles ny  de  profondis  ;  mais  qu'ils  ne  s'adonnent  à 
autre  chose  qua  jouer,  putasser,  yvrongner,  ribler, 
battre,  frapper  et  faire  toutes  choses  qui  sont  les  plus 
infâmes,  détestables  et  abominables,  affin  que  mes 
biens  indeùement  acquis  s'en  aillent  comme  ils  sont 
venuz,  et  que,  désespérez  par  la  perte  d'iceux,  ils  se 
pendent  euxmesmes  par  leur  col.  Et  veux  que  ceste 
cy  soit  ma  dernière  volonté,  à  laquelle  je  vous  prens 
tous  à  tesmoins.  »  Ce  testament  ainsi  escrit  et 
publié,  Andriget  tourna  son  visage  vers  la  mu- 
raille, et,  buglant  comme  un  toreau,  rendit  son 
ame  à  Pluton,  qui  dés  long  temps  Tattendoit. 
Ainsi  ce  malheureux,  sans  soy  confesser  ny  faire 

pénitence  de  ses  fautes,  finit    misérablement   ses 
jours. 

La  gentille  Entrée  avoit  mis  fin  à  sa  nouvelle,  au 
grand  esbahissement  des  hommes  et  femmes,  considé- 
rant la  grande  sottise  ou  plustot  malice  du  désespéré 
Andriget,  lequel  ayma  mieux  estre  esclave  du  diable, 
ennemy  de  l'humaine  nature,  que  se  repentir  de  ses 
péchez.  Mais,  pource  que  les  heures  de  la  nuict  s'es- 
couloient,  Eritrée,  sans  attendre  le  commandement 
de  ma  Dame,  proposa  son  énigme  en  ceste  sorte, 
disant  : 

ENIGME 


Je  suis  gras,  rebondy,  gros,  refaict,  blanc  et  rond, 
Long  d'un  demy  quartier  et  un  peu  davantage  ; 
Mais  la  plus  part  du  temps  en  un  lieu  plein  d'ombrage 
Je  cropy  pendillant  ainsi  que  beaucoup  font. 

Si  l'on  veult  m'employer,   on  me  trouvera  prompt 
A  faire  tout  cela  qui  deppend  de  ma  charge, 
Et  fust-ce  pour  sonder  un  creux  estroict  ou  large; 
Ce  m'est  tout  un,  pourveu  qu'on  y  trouve  le  fond. 

Je  tente  les  hazars,  et,  à  toute  adventure, 

Sans  regarder  comment,  j'entre  tout  dans  le  corps 

De  celles  qui  ont  grande  et  large  l'ouverture; 

Mais,  si  quelcune  veult  entre  ses  doigts  m'estreindre, 
Je  souille  tant  sa  main  d'un  humeur  gras  qu'alors 
Elle  a  dequoy  se  plaindre,  et  si  n'ose  se  plaindre. 

aMa  damoiselle  Eritrée ,  dict  le  Bembe,  vostre 
énigme  ne  signifie  autre  chose  que  donner  Vame  au 
diable;  mais  gardez  qu'il  ne  se  mette  en  vostre  enfer, 
pource  qu'il  le  brusleroit.  —  Je  n'en  ay  pas  peur, 
respond-elle,  d'autant  que  mon  énigme  nest  tel  que  le 
pensez.  —  Exposez-le  donc,  dit  le  Bembe,  affin  de 
nous  mettre  hors  de  peine. —  Tresvolontiers,  respond 
la  damoiselle,  car  je  veux  bien  que  sçachez  qu'il  ne 
signifie  autre  chose  que  le  flambeau  ou  chandelle  de 
suif,  qui  a  toutes  ces  qualitez  cy  dessus  :  si  elle  est 
mise  en  une  lanterne,  qui  a  grande  et  large  l'ouver- 
ture, elle  entre  toute  en  son  corps,  et  qui  l'estraint 
entre  ses  doigts,  elle  luy  souille  la  main  de  suif.  »  Et, 
pource  que  les  coqs  par  leur  chant  annonçoient  my- 
nuict  estre  desja  passé ,  ma  Dame  commanda  à  Ca- 
taruze  mettre  fin  à  ceste  dixième  nuictée  par  le  récit 
de  quelque  gentile  fable  et  plaisant  énigme,  laquelle, 
plus  prompte  à  bien  dire  quà  se  taire,  en  ceste  façon 
donna  commencement  à  sa  fable,  disant... 


FABLE   V. 


P^osolin  de  Pavie,  homicide  et  larron,  estant  prins  et  mis  à  la 
torture ,  ne  confesse  rien  ;  mais,  voyant  tourmenter  son 
fils,  s'accuse  de  soymesme  sans  autre  contrainte;  à  raison 
dequoy  on  luy  sauva  la  vie  par  un  bannissement,  puis  se 
fit  hermite. 


Quelle  et  combien  ardante  et  estroite 
2 est  l'amitié  du  père  envers  son  ver- 
tueux enfant,  il  n'y  a  aucun  à  qui  Dieu 
,ayt  fait  ceste  grâce  d'estre  honoré  du 
nom  paternel  qui  n'en  puisse  rendre  bon  tesmoi- 
gnage,  pource  qu'il  ne  se  travaille  seulement  pour 
l'entretenir  de  vivres  et  vestemens,  mais  aussi  ha- 
•zarde  souvent  sa  vie  pour  l'agrandir  et  faire  riche. 
Et  que  ceci  soit  vray,  je  le  vous  monstreray  par  le 
récit  de  ceste  petite  fable;  laquelle,  encores  qu'elle 
soit  plus  pitoyable  que  plaisante,  je  pense  qu'elle 
ne  sera  de  moindre  enseignement  et  doctrine. 
En  la  noble  cité  de  Pavie,  tresrecommandée  tant 

pour  les  lettres  qui  y  florissent  comme  pour  tenir 
ensevely  entre  ses  murailles  le  corps  du  vénérable 
saint  Augustin,  vray  marteau  des  hérétiques  et  la 
lumière  et  clarté  de  la  religion  chrestienne,  demeu- 
roit,  n'a  pas  fort  long  temps,  un  nommé  Rosolin, 
homme  meschant,  traistre,  desloyal,  meurtrier,  lar- 
ron et  rempli  de  toute  meschanceté  ;  lequel,  à  l'oc- 
casion de  ses  richesses,  estoit  tousjours  suivy  d'un 
monde  de  batteurs  de  pavé,  gens  sans  adveu  et 
mauvais  garnemens,  qui  ne  valoient  gueres  avec- 
ques  rien,  à  raison  dequoy  il  tenoit  toute  la  ville 
en  crainte;  et,  jaçoit  qu'il  eust  commis  plusieurs 
crimes,  commevollé ,  osté  robbes  et  manteaux,  battu 
et  occis  plusieurs  personnes,  et  que  tous  les  jours 
nouvelles  plaintes  en  fussent  faites,  neantmoins  n'y 
avoit  homme  tant  hardi  qui  l'osast  poursuivre,  pour 
la  faveur  que  luy  portoient  ces  mauvais  garçons; 
tellement  que  les  pauvres  complaignans  estoient 
contrains  quitter  leurs  poursuites  et  laisser  tout  là. 
Cestuy  avoit  un  seul  fils,  d'un  naturel  tout  con- 
traire, lequel,  vivant  honnestement  et  sans  reproche, 
avec  douces  paroles  remonstroit  souvent  à  son  père 
qu'il  ne  faisoit  bien  mener  une  vie  tant  desbordée, 
le  suppliant  humblement  s'en  retirer,  luy  remet- 
tant devant  les  yeux  les  dangers  ausquels  il  estoit 
à  toute  heure  à  ceste  occasion  ;  mais  ses  sages  re- 
monstrances  estoient  semées  au  vent,  pource  que 
le  père  en  faisoit  pis  :  de  façon  que  tous  les  jours 

on  n'oyoit  dire  autre  chose  sinon  :  «  Ceste  nuict, 
un  tel  a  esté  voilé  et  tel  tué  par  un  tel.  » 

Rosolin  persévérant  donc  en  ses  meschancetez, 
Dieu  voulut  qu'il  fut  prins  par  un  prevost  des  ma- 
reschaux  et  conduit  à  Pavie,  où,  estant  interrogé 
par  le  juge  criminel,  asseuré  comme  un  meurtrier, 
nioit  tout.  Quoy  voyant  le  juge,  et  que  pour  lors 
il  n'en  pouvoit  avoir  autre  raison,  ordonna  qu'il 
fust  mis  en  basse  fosse,  luy  donnant  seulement 
chacun  jour  trois  onces  de  pain  et  autant  d'eau. 
Ce  pendant,  le  juge  estoit  bien  empesché,  ne  sça- 
chant  (attendu  ses  dénégations,  et  qu'il  n'y  avoit 
point  ou  peu  de  preuves)  s'il  le  devoit  condamner 
comme  coulpable  ou  le  r'envoyer  absouz.  En  fin, 
assemblant  le  conseil,  fut  dit  qu'il  luy  falloit  pré- 
senter la  question  pour  veoir  s'il  confesseroit  rien 
par  sa  bouche.  Le  lendemain,  le  juge  fait  venir 
Rosolin,  lequel  persista  tousjours  en  ses  dénéga- 
tions, à  raison  dequoy  il  ordonna  qu'il  fust  mis  à 
la  corde;  mais,  plus  on  luy  bailloit  la  question 
forte  et  cruelle,  plus  se  rendoit  opiniastre,  ne  vou- 
lant rien  confesser,  ains  avec  une  grande  constance 
poursuivoit  d'injures  les  juges  et  conseillers,  disant 
qu'ils  estoient  meschans,  larrons,  cruels,  qui  meri- 
toient  pour  leur  meschante  vie  et  injustice  mille 
fourches,  et  que  l'on  luy  faisoit  tort;  qu'il  estoit 
homme  de  bien,  de  bonne  vie,  et  n'y  avoit  per- 
sonne qui  à  droict  se  peust  plaindre  de  luy. 


FABLE    V 


Le  juge,  qui  congnoissoit  apertement  cet  homme 
estre  coulpable,  ne  le  pouvoit  neantmoins  condam- 
ner, pour  n'estre  convaincu,  dont  il  estoit  en  grande 
peine.  A  raison  dequoy,  considérant  les  meschan- 
cetez  de  Rosolin  et  sa  constance  si  grande  que, 
pour  tourment  qu'on  luy  donnast,  Ton  ne  pouvoit 
tirer  aucunes  preuves  par  sa  bouche,  s'imagina  pro- 
poser au  conseil  ce  que  vous  entendrez.  Les  con- 
seillers estans  le  jour  ensuivant  assemblez  en  la 
chambre  criminelle,  le  juge  dit  :  ce  Messieurs,  la 
constance  de  cet  homme  est  grande,  mais  sa  mes- 
chanceté  l'est  encor  davantage,  si  qu'il  choisira 
plustost  rendre  l'ame  entre  les  tourmens  que  con- 
fesser aucune  chose;  à  raison  dequoy  je  serois  d'avis 
(si  le  trouvez  bon)  faire  pour  dernier  refuge  une 
tentative  qui  seroit  telle  :  envoyer  les  sergens 
prendre  Barget,  son  fils,  et  en  sa  présence  le 
mettre  à  la  question,  pource  que  j'estime  que  le 
père,  voyant  tourmenter  son  fils  innocent,  confes- 
sera sa  faute.  »  Ce  conseil  fut  approuvé  par  la 
cour,  qui  décréta  prinse  de  corps  contre  Barget, 
lequel,  pris,  lié  et  garrotté,  fut  amené  devant  le 
juge,  qui  l'interrogea,  et  son  interrogatoire  (qui 
ne  contenoit  autre  chose  que  toutes  dénégations) 
rédigé  par  escrit.  Quoy  voyant,  le  juge  le  fait  des- 
pouiller  et  mettre  à  la  torture  en  présence  du  père, 
qui,  voyant  son  fils  prins  et  lié  au  tourment,  de- 
meura plus  mort  que  vif.  Ce  faict,  Rosolin  tous- 

jours  présent,  le  juge  fît  guinder  Barget,  qu'il  in- 
terrogeoit  tousjours  de  plusieurs  choses;  mais  le 
pauvret,  qui  estoit  innocent,  disoit  ne  sçavoir  rien 
de  ce  qu'on  luy  demandoit;  dont  le  juge,  faignant 
estre  en  colère  :  «  Et  je  te  le  feray  bien  sçavoir  », 
dit-il.  Lors  ordonna  redoubler  la  question  :  au 
moyen  dequoy  le  pauvret,  qui  enduroit  beaucoup, 
crioit  tant  qu'il  pouvoit  :  «  Miséricorde,  Messieurs, 
miséricorde!  je  suis  innocent,  je  n'ay  failly  et  ne 
sçay  dequoy  on  m'accuse.  »  Le  juge,  l'oyant  ainsi 
plaindre  et  douloir,  luy  disoit  :  «  Barget,  confesse 
la  vérité,  sans  te  laisser  ainsi  gaster  ;  aussi  bien 
sçavons-nous  tout,  mais  nous  voulons  que  tu  le 
déclares.  —  Messieurs,  respondoit  Barget,  je  ne 
sçay  que  vous  voulez  dire,  et  cela  sçay-je  seule- 
ment que  je  suis  innocent  de  ce  dont  on  m'ac- 
cuse. »  Adonc  le  juge,  qui  avoit  instruit  le  maistre 
de  la  question,  luy  dit  que  sans  miséricorde  ny 
aucune  pitié  l'on  le  laissast  tomber  du  haut  en 
bas.  Barget,  entendant  ceste  cruelle  sentence,  et 
considérant  ne  pouvoir  endurer  ce  tourment,  qu'il 
estimoit  pire  que  la  mort,  se  résolut  mourir  et  con- 
fesser ce  qu'il  n'avoit  jamais  fait;  parquoy  s'es- 
cria  :  «  Messieurs,  je  vous  supplie  donner  quelque 
relasche  à  mon  tourment,  et  je  vous  confesseray 
tout.  »  A  ces  paroles,  fut  osté  de  la  question  et 
conduit  devant  messieurs,  ausquels  il  dit,  en  la 
présence  de  son  père,  avoir  commis  tous  les  cas 

dont  il  estoit  accusé.  Rosolin,  qui  avoit  ouy  ceste 
confession,  après  avoir  long  temps  discouru  en 
soymesme,  meu  d'amitié  paternelle  et  considérant 
Finnocence  du  pauvre  Barget,  dit  :  «  Messieurs, 
je  vous  supplie  ne  tourmenter  plus  mon  fils  et  le 
délivrer  :  car  il  est  innocent  des  cas  à  luy  imposez, 
et  c'est  moy  qui  est  coulpable  et  a  fait  la  faute.  » 
Lors  commença  par  le  menu  à  déclarer  tout  ce 
que  les  tourmens,  pour  cruels  qu'ils  fussent,  ne 
luy  avoient  onc  sceu  faire  confesser  :  laquelle  con- 
fession le  juge  fit  enregistrer,  et,  désireux  sçavoir 
l'occasion  de  ce  soudain  changement,  dit  à  cet 
homme  :  «  Rosolin,  pour  tous  les  tourmens  que 
tu  as  soufferts  on  ne  t'a  jamais  sceu  faire  dire  la 
vérité;  toutesfois,  après  que  tu  as  veu  Barget  à  la 
question,  tu  en  as  plus  dit  qu'on  n'en  demandoit; 
je  sçaurois  volontiers  (ainsi  Dieu  ayt  mercy  de  ton 
ame  !  )  qui  en  est  la  cause .  —  Ha  !  dit  Rosolin,  ne 
le  sçavez-vous  pas  ?  —  Non,  certes  »,  dit  le  juge. 
Respond  Rosolin  :  «  Et  vrayement,  si  ne  la  sçavez, 
je  la  vous  diray,  s'il  vous  plaist  m'escouter.  Or, 
Messieurs,  vous  avez  veu  et  clairement  congneu 
ma  constance  en  la  question,  d'autant  que  lors 
vous  tourmentiez  mes  membres  morts;  mais,  quand 
vous  avez  géhenne  Barget,  mon  seul  fils,  adonc 
vous  avez  tourmenté  le  plus  vif  de  mes  membres. 
—  Tu  es  donc  mort,  dit  le  juge,  puis  que  tes 
membres  sont  morts  ?  —  Je  ne  suis  pas  mort,  dit 

Rosolin,  ny  mes  membres  morts,  ains  vivent;  mais, 
quand  vous  me  tourmentiez,  je  ne  souffrois  rien, 
pource  que  ces  membres  qu'ores  vous  voyez  et 
tourmentiez  lors  n'estoient  les  miens,  ains  ceux 
de  mon  père  mort,  pourri  et  réduit  en  pouldre; 
mais,  quand  avez  tourmenté  mon  fils,  vous  tour- 
mentiez mes  membres,  pource  que  les  membres 
du  fils  sont  proprement  les  membres  du  père.  »  Le 
juge,  entendant  ces  raisons,  le  vouloit  absouldre; 
mais,  pource  que  la  justice  ne  pouvoit  souffrir  que 
tant  de  meschancetez  demeurassent  impunies,  le 
bannit  à  perpétuité  :  non  que  ses  mesfaits  ne  mé- 
ritassent une  peine  plus  griefve,  mais  en  considé- 
ration de  l'amitié  que  le  père  portoit  au  fils.  Ro- 
solin,  oyant  prononcer  sa  tant  légère  et  douce 
sentence,  levant  les  mains  et  les  yeux  au  ciel,  en 
rendit  grâces  à  Dieu,  promettant  par  vœu  solem- 
nel  changer  ses  mauvaises  façons  en  une  vie  meil- 
leure et  toute  saincte;  et,  sortant  de  Pavie,  s'alla 
rendre  en  un  hermitage,  où  depuis  il  a  saincte- 
ment  vescu,  et  fait  telle  et  si  grande  pénitence 
qu'il  s'acquit  paradis,  de  manière  que  jusques  au- 
jourd'huy  sa  mémoire  sert  d'exemple  aux  bons. 

Cataruze  avoit  mis  fin  à  sa  fable,  quand  ma 
Dame  ordonna  que  par  le  récit  d'un  plaisant  énigme 
elle  suyvist  V ordre,  laquelle  doucement  dit  en  ceste 
sorte  : 

ENIGME 


Elle  estoit  préparée,  attendant  finement, 
Tenant  à  tous  venans  tousjours  sa  porte  ouverte, 
Quand  voicy  le  galant,  qui,  Payant  descouverte, 
Court,  se  haste  et  l'accoste  assez  légèrement. 

Il  la  flatte,  il  la  baise,  il  entre  brusquement, 
Ne  se  doubtant  en  rien  de  l'embusche  couverte 
Que  ceste  laide  icy,  conjurée  à  sa  perte, 
Dedans  son  lasche  sein  luy  couvoit  laschement. 

Ce  pendant  tout  joyeux  il  saoulle  son  envye 
De  ce  qu'il  ayme  tant,  qu'au  hazard  de  sa  vie 
Il  le  cherche  parmy  cent  et  cent  mille  mors  ; 

Mais,  en  fin,  se  voulant  retirer,  il  s'estonne 
Qu'elle  le  presse  tant  qu'il  fault  que  dans  son  corps, 
Gros  et  remply  de  luy,  sa  vie  il  abandonne. 

«Ha!  vrayement,  dict  le  Trevisan,  c'est  cestuy-cy 
qui  parle  de  la  rusterie! — Encores  moins  que  l'autre, 
dict  Cataruse,  et  pour  vous  le  monstrer  je  vous  en 
veux  donner  l'interprétation.  Sachez  donc  que  mon 
énigme  ne  veut  signifier  autre  chose  que  la  ratière, 
laquelle  tient  tousjours  sa  porte  ouverte  à  tous  venans, 
et  le  gallant  est  le  rat,  qui,  ne  se  doubtant  de  l'em- 
busche, y  entre  et  se  saoulle  de  ce  qu'il  y  treuve; 
mais,  en  voulant  sortir,  se  trouve  prins,  si  bien  qu'il 
faut  qu'il  y  meure.  »  Ceste  exposition  finie,  ils  se  le- 
vèrent tous,  et  prindrent  congé  de  ma  Dame,  soubz 
promesse  de  retourner  le  soir  ensuivant  comme  ils 
avoient  accoustumé. 

Straparole.  IV.  q 


E,  Champollion,  se,  Jou.aust,Ed 


A.  Salmon,  Imr>, 


ONZIEME   NUIT 
Eable  I, 


L'UNZIESME    NUICT 


j  es-ja  la  noire  nuict,  mère  nourrisse  des 
»  peines  journalières,  estoit  venue,  et  les 
r  animaux  recreuz  prenoient  repos,  quand 
\l' amiable  et  douce  compagnie,  mettant 
tout  ennuyeux  chagrin  sous  le  pied,  se  trouva  au  lieu 
accoustumé;  et,  les  damoiselles  ayans  faict  quelques 
tours  de  danse,  suyvant  leur  bonne  coustume,  le  vais- 
seau fut  apporté,  duquel,  par  hazard,  fut  première- 
ment tiré  le  nom  de  Fleur diane,  après  celuy  de 
Leonor,  puis  celuy  de  Diane,  et  pour  le  quatriesme 
celuy  d'Isabelle,  reservant  le  dernier  reng  à  Vincende. 
Cela  faict,  et  les  instrumens  estans  apportez  et  mis 
d'accord,  ma  Dame  commanda  à  du  Moulin  et  au 
Trevisan  dire  une  chanson,  lesquels,  sans  trop  son- 
ger, commencèrent  chanter  en  ceste  manière  : 

CHANSON 

Les  douceurs  de  vostre  face, 
Vos  beautez  et  vostre  grâce, 
Et  vostre  œil  qui  m'ensorcelle 

D'un  plaisant  effort, 
Et,  larron,  en  soy  recelle 

Ma  vie  et  ma  mort, 

Me  charment  de  telle  amorce, 

M'estraignent  de  telle  force, 

Que,  contrainct  soubs  leur  puissance, 

Ils  forcent  mon  cueur 
Plyer  soubs  l'obéissance 

De  vostre  grandeur. 

Aussi,  qui  est  la  personne, 
Tant  grossière,  tant  félonne, 
Tant  cruelle  et  tant  barbare, 

Qui  peust  quelque  jour 
Veoir  vostre  beauté  si  rare, 

Où  niche  l'amour, 

Qui  ne  sentît  en  son  ame 
Ne  sçay  quelle  chaude  flame, 
Ne  sçay  quelle  douce  glace, 

Naistre  d'un   désir 
Qui  le  rechauffe  et  r'englace 

D'un  nouveau  plaisir, 

Et  dont  la  poictrine  ardante, 
Grosse  d'une  ardeur  mordante, 
Ne  face  par  tout  entendre 

Ses  souspirs  légers, 
Forts  assez  pour  piteux  rendre 

Les  lyons  plus  fiers, 

Et,  impatient,  n'implore 
Et  dieux  et  hommes  encore, 
Les  astres,  les  deux,  la  terre, 

Et  la  mer  aussi, 
Pour  trouver  à  ceste  guerre 

Pardon  ou  mercy? 

Ceste  belle  et  douce  chanson,  chantée  par  du  Mou- 
lin et  le  Trevisan,  pleut  merveilleusement  à  la  compa- 
gnie, avec  ce  quelle  fut  de  telle  vertu  et  force  que, 
de  pitié,  elle  fit  plorer  celle  à  qui  elle  touchoit  de  trop 
prés  ;  et,  à  fin  de  donner  commencement  aux  nou- 
veaux discours  de  ceste  soirée,  ma  Dame  voulut  que 
Fleurdiane  commençast,  laquelle,  avoir  faict  la  ré- 
vérence, dict  en  ceste  façon. 


FABLE   I. 


Soriane  meurt,  laisse  trois  enfans  :  Dussolin,  Tesifon,  et 
Constantin  le  Fortuné.  Ce  dernier,  par  le  moyen  d'une 
chatte,  acquiert  un  puissant  royaume. 


,n  void  bien  souvent,  amoureuses 
|  Dames,  un  grand  riche  homme  tom- 
|ber  en  une  grande  pauvreté,  et  celuy 
[qui  est  en  une  extrême  misère  s'es- 
lever  au  comble  de  tous  biens,  comme  advint  à  un 
pauvre  chetif,  lequel  du  bissac  parvint  à  la  cou- 
ronne. 

En  Bohême  estoit  jadis  une  bonne  pauvre  vefve 
nommée  Soriane,  laquelle  avoit  trois  fils  :  l'un 
nommé  Dussolin,  l'autre  Tesifon,  et  le  troisiesme 
Constantin  le  Fortuné.  Ceste-cy  n' avoit  autres  biens 
en  ce  monde  que  trois  choses,  assçavoir  :  une 
huche  à  pestrir  le  pain,  un  tour  ou  rondeau  sur 
lequel  on  tourne  la  paste,  et  une  chatte.  La  pauvre 
vieille,  chargée  d'ans  et  agravée  de  maladie,  se 

sentant  au  lict  de  la  mort,  voulut  disposer  de  si 
peu  qu'elle  avoit  et  faire  un  testament,  par  lequel 
elle  laissa  à  Dussolin,  son  aisné,  la  huche,  à  Te- 
sifon  le  tour  ou  rondeau,  et  au  petit  Constantin  la 
chatte.  Elle  morte  et  ensevelie,  les  voisins,  qui 
congnoissoient  la  pauvreté  de  ses  enfans,  emprun- 
toient  d'eux  le  plus  souvent  et  la  huche  et  le  ron- 
deau, et  en  les  rendant  leur  donnoient,  pour  le 
louage,  tousjours  quelque  petite  fouasse  ou  tour- 
teau, que  Dussolin  et  Tesifon  mangeoient  seuls, 
sans  d'un  seul  petit  morceau  en  faire  part  à  leur 
jeune  frère  Constantin,  auquel,  s'il  advenoit  quel- 
quefois qu'il  leur  en  demandast,  ils  respondoient 
qu'il  en  demandast  à  sa  chatte,  et  qu'elle  luy  en 
bailleroit  ;  à  raison  dequoy  le  pauvret  enduroit 
beaucoup  de  disettes. 

Quoy  voyant,  la  chatte,  laquelle  estoit  féée,  en 
eut  telle  pitié  qu'elle  ne  print  jamais  repos  qu'elle 
ne  trouvast  à  son  maistre  remède  propre  contre  la 
malice  et  gloutte  gourmandise  des  deux  frères;  de 
manière  qu'un  matin,  accostant  son  maistre  Con- 
stantin, elle  luy  dict  :  «  Monsieur,  qui  endure 
n'est  pas  vaincu,  la  patience  surmonte  la  douleur; 
c'est  pourquoy  je  vous  supplie  attendre  le  temps 
et  me  laisser  faire,  d'autant  que  j'espère  en  bref 
pourveoir  si  bien  à  noz  nécessitez  que  voz  frères 
se  sentiront  bien  heureux  pouvoir  vous  requérir  ce 
dont  vous  les  suppliez  maintenant.  »   Ce  disant, 

print  une  meschante  besace,  sortit  de  la  chambre, 
et  s'en  alla  en  la  campagne,  où,  faignant  dormir, 
elle  print  un  lièvre,  lequel  se  jouoit  autour  d'elle, 
et  le  tua.  Ce  faict,  le  serrant  dans  son  sac,  qu'elle 
jetta  sur  ses  espaules,  alla  au  palais  royal,  auquel 
elle  se  promena  cinq  ou  six  tours,  et,  s'estant 
accostée  de  quelques  courtisans,  les  pria  la  faire 
parler  au  roy,  ce  qu'ils  firent;  lequel,  entendant 
qu'une  chatte  vouloit  parler  à  luy,  la  fit  entrer,  et, 
s'estant  informé  qu'elle  demandoit,  respondit  que 
Constantin,  son  maistre,  l'avoit  envoyée  pour,  en 
son  nom,  présenter  ce  levrault  à  Sa  Majesté.  Ce 
disant,  le  tira  de  sa  besace,  et,  faisant  une  grande 
révérence,  le  luy  présenta.  Le  roy  le  receut  fort 
amiablement,  luy  demandant  qui  estoit  ce  Con- 
stantin. «  C'est,  dict  la  chatte,  un  jeune  gentil- 
homme qui  en  bonté,  beauté,  vertu  et  puissance, 
n'a  son  pareil.  »  Quoy  entendu  par  le  roy,  en  fut 
fort  joyeux,  espérant  le  congnoistre  mieux  à  l'ad- 
venir;  et,  commandant  qu'on  fist  disner  ma  dame 
la  chatte,  se  retira.  La  chatte,  ayant  bien  farcy  sa 
panse,  voulut  que  son  maistre  se  resentist  de  sa 
bonne  fortune,  de  façon  qu'avec  ses  griffes,  le 
plus  subtilement  qu'elle  peut,  et  sans  estre  aperceuë 
de  personne,  emplit  secrettement  sa  besace  des 
meilleures  viandes  et  plus  frians  morceaux  qui  fus- 
sent sur  table;  et,  ayant  prins  congé  de  toute 
la  cour,  s'en  retourna  trouver  son  maistre. 

Les  deux  frères,  voyans  Constantin  triompher  de 
tant  de  vivres,  luy  en  demandèrent;  mais,  leur 
rendant  la  pareille,  les  renvoya  à  leurs  huche  et 
rondeau,  dont  ils  furent  tant  irritez  qu'ils  l'eussent 
volontiers  dévoré.  Et  ,  comme  ainsi  soit  que  Con- 
stantin fust  beau,  accomply  en  ses  membres  et  de 
bien  bonne  grâce,  si  est-ce  que  la  pauvreté,  la 
faim  et  la  nécessité  qu'il  avoit  enduré,  l'avoieat 
tant  deffiguré  de  rongnes  et  gratelles  que  c'estoit 
horreur  de  le  veoir  ;  au  moyen  dequoy  sa  chatte, 
qui  l'aymoit  beaucoup,  s'advisa  le  soulager  par 
certains  remèdes  à  elle  congneuz,  de  mode  qu'a- 
prés  l'avoir  instruict  de  ce  qu'il  avoit  à  faire,  le 
mena  prés  le  coulant  d'un  certain  fleuve,  où  elle 
le  fît  despouiller  tout  nud ,  après  le  plongea  par 
trois  ft>is  en  l'eau;  puis,  avec  sa  langue,  le  lescha 
diligemment  depuis  les  pieds  jusques  à  la  teste, 
qu'elle  pigna  avec  ses  griffes,  et  continua  cet  office 
tant  songneusement  qu'en  moins  de  trois  jours  elle 
le  rendit  tout  sain  et  gaillard. 

Ce  faict,  et  la  chatte  voyant  son  maistre  bien 
guery  et  dispost,  luy  dict  :  «  Monsieur,  si  me 
voulez  croire  et  suivre  mon  conseil,  faisant  ce  que 
je  vous  diray,  je  m'ose  vanter  vous  enrichir  en  bref. 
—  Et  comment?  dict  Constantin.  — Le  mieux  du 
monde,  respond  la  chatte;  venez  seulement  avec- 
ques  moy,  et  ne  vous  souciez  d'autre  chose.  »  Ce 
dict,  le  mena  vers  une  rivière  qui  estoit  assez  prés 

du  palais  royal,  et  là  le  despouilla  de  tous  ses  ves- 
temens,  puis  le  fist  mettre  en  l'eau  jusques  à  la 
gorge;  cela  faict,  elle  se  print  à  cryer  tant  qu'elle 
peut  :  «  A  l'ayde  !  à  l'ayde  !  au  secours  !  au  se- 
cours! Helas  !  monsieur  Constantin  se  naye!  Che- 
tive  moy  !  que  deviendray-je?  que  feray-je?  »  Ce 
cry  fut  si  grand  et  tant  de  fois  reïteré  qu'il  vint 
jusques  aux  oreilles  du  roy,  lequel,  considérant 
que  ce  pouvoit  estre  ce  Constantin  qui  luy  avoit 
faict  tant  de  presens,  commanda  qu'en  toute  dili- 
gence Ton  l'allast  secourir.  Ce  jeune  homme,  es- 
tant retiré  de  l'eau  et  sauvé  du  danger,  fut  revestu 
de  beaux  et  riches  accoustremens,  et  mené  devant 
le  roy,  lequel  le  receut  fort  aimablement;  et,  luy 
demandant  qui  l'avoit  ainsi  jette  en  la  rivière,  le 
pauvre  homme  ne  sçavoit  que  respondre,  quand 
sa  chatte,  qui  l'accompaignoit,  prenant  la  parole, 
dict  :  «  Sire,  la  peur  qu'il  a  eue,  se  voyant  au 
danger  où  on  l'a  trouvé,  l'a  tellement  éperdu  qu'il 
ne  peut  encores  bonnement  reprendre  ses  forces  ny 
recouvrer  la  parole  pour  vous  rendre  raison  de  ce 
que  luy  demandez.  C'est  pourquoy,  s'il  plaist  à 
Vostre  Majesté,  je  suppleray  à  ce  deffaut  et  vous 
diray  ce  qui  en  est.  Sachez  donc,  Sire,  que,  comme 
il  estoit  exprés  party  de  sa  maison,  chargé  de  ba- 
gues, joyaux  et  pierres  précieuses  dont  il  vous 
venoit  faire  présent,  a  esté  chevalé  par  des  voleurs, 
qui,  le  prenant  à  leur  advantage,  luy  ont  tout  osté 

jusques  à  sa  chemise;  puis,  le  pensant  noyer,  l'ont 
jette  en  la  rivière,  où,  sans  le  bon  secours  de  ces 
gentilshommes,  il  eust  esté  ensevely  des  ondes,  et 
n'en  fust  jamais  eschappé.  »  Quoy  entendant,  le 
roy  commanda  qu'il  fust  bien  traicté  et  mis  en  une 
belle  et  riche  chambre,  joyeux  à  merveilles  d'avoir 
un  tel  hoste,  lequel  croyant  estre  autant  riche  que 
beau,  délibéra  luy  faire  espouser  la  princesse  sa 
fille;  ce  qui  fut  incontinent  exécuté. 

Les  nopces  faictes  et  solemnellement  célébrées 
en  toute  magnificence,  le  roy  commanda  que  dix 
mulletz  fussent  chargez  d'or  et  d'argent,  et  cinq 
autres  de  riches  vestemens  et  meubles  précieux,  et 
conduitz  en  la  maison  de  son  gendre  Constantin, 
lequel,  se  voyant  honoré  de  la  compagnie  d'un 
monde  de  braves  gentilshommes,  joint  qu'en  si 
peu  de  temps  il  estoit  devenu  si  riche  et  puissant 
qu'il  estoit  la  seconde  personne  après  le  roy,  estoit 
joyeux  à  merveilles;  toutesfois,  ceste  joye  estoit 
tempérée  d'un  ennuyeux  soucy,  ne  sachant  le  bon 
seigneur  où  mener  sa  femme,  dont  il  se  faschoit 
assez  en  soymesme,  quand  sa  chatte  luy  dict  qu'il 
mist  soubs  le  pied  tout  ce  chagrin  et  se  resjouyst, 
la  laissant  faire,  parce  qu'elle  pourvoiroit  bien  à 
tout. 

Ainsi  donc,  chevauchant  ceste  belle  trouppe,  la 
chatte  courut  devant,  et,  estant  ja  esloignée  d'eux, 
rencontra  quelques  gents  de  cheval,  ausquels  elle 

dicl  :  «  Que  faictes-vous  icy,  pauvres  hommes? 
Fuyez,  de  par  Dieu,  fuyez  en  toute  diligence,  si 
ne  voulez  estre  perdus,  car  voicy  une  grande 
trouppe  de  gensdarmes  qui  ne  falliront  à  vous 
prendre  ou  tuer.  Et  les  voicy  des-ja  à  voz  talons. 
Et  quoy!  n'entendez-vous  point  le  hennissement 
de  leurs  chevaux?  —  Que  ferons-nous  donc  ?  di- 
rent les  chevaucheurs,  estonnez  de  telles  nouvelles. 
—  Quoy?  respond  la  chatte;  il  faudra  que  faciez 
ce  que  je  vous  diray  :  s'ils  vous  demandent  à  qui 
vous  estes,  vous  respondrez  ainsi  :  «  Nous  sommes 
«  serviteurs  et  subjects  du  seigneur  Constantin.  » 
Et  je  m'asseure  que,  vous  advouans  de  luy,  duquel 
ils  sont  bons  amys,  ils  ne  vous  feront  point  de  tort.  » 
Ce  dict,  ceste  chatte  alla  plus  avant  et  trouva  des 
pasteurs  qui  gardoient  force  bestail,  ausquels  elle 
fit  le  semblable,  comme  à  tous  ceux  qu'elle  trouva 
par  les  chemins.  Les  gentilshommes  qui  accompa- 
gnoient  la  princesse  Elisette  (car  tel  estoit  le  nom 
de  la  nouvelle  mariée),  venans  à  passer,  deman- 
dèrent à  ces  hommes  de  cheval  et  aux  pasteurs  à 
qui  ils  estoient,  lesquels  unanimement  respondirent 
estre  à  monsieur  Constantin;  alors  les  gentils- 
hommes luy  dirent  :  «  Et  bien!  Monsieur,  nous 
commençons  donc  à  entrer  sur  voz  terres?  »  A 
quoy,  d'un  branslement  de  teste  et  gracieux  soubz- 
ris,  il  fit  signe  que  ouy,  faisant  tousjours  pareille 
responce  à  tout  ce  qu'on  luy  demandoit;  au  moyen 

dequoy  on  l'avoit  en  estime  d'un  tresriche  gentil- 
homme. 

Ma  dame  la  chatte,  qui  alloit  tousjours  devant 
pour  préparer  les  logis,  arriva  de  fortune  en  un 
tresbeau  chasteau,  auquel  entrée,  elle  dict  à  ceux 
qu'elle  y  trouva  :  «  Que  faictes-vous  ici,  gens  de 
bien  ?  Hé  Dieu  !  vous  apercevez-vous  point  de 
vostre  prochaine  ruyne?  —  Quelle?  dirent  ceux 
du  chasteau.  —  Quelle?  respond  la  chatte;  telle 
que  je  vous  asseure  que,  devant  qu'il  soit  une 
heure  d'icy,  vous  serez  tous  taillez  en  pièces.  Es- 
coutez,  n'entendez-vous  point  des-ja  le  bruict  des 
chevaux?  Regardez,  voyez- vous  pas  la  poudre 
qu'ils  font  voiler  en  l'air  ?  Or,  si  ne  voulez  tous 
mourir,  prenez  mon  conseil,  et  je  promets  vous 
garantir.  Si  quelques-uns  vous  demandent  à  qui 
est  ce  chasteau,  dictes  seulement  que  c'est  à  Con- 
stantin le  Fortuné,  et  ils  ne  vous  feront  rien,  je  vous 
en  respond.  »  Ces  trouppes,  arrivées  au  chasteau, 
demandèrent  aux  gardes  qui  en  estoit  le  seigneur, 
lesquels respondirent  que  c'estoit  Constantin  le  For- 
tuné; à  raison  dequoy  ils  y  descendirent  et  s7y 
logèrent  fort  commodément  et  honorablement.  Or, 
estoit  advenu  que  le  seigneur  de  la  place,  nommé 
Valentin,  fort  brave  soldat,  estoit  le  jour  précè- 
dent sorty  de  ce  chasteau  pour  conduire  en  une 
autre  sienne  maison  sa  nouvelle  femme,  mais,  par 
ne  sçay  quel  estrange  malheur,  estoit  mort  subi- 

tement  par  les  chemins;  de  manière  que  Constan- 
tin, qui,  par  la  confession  publiquement  faicte  par 
ceux  de  dedans,  en  avoit  prins  possession,  en  de- 
meura maistre  et  seigneur.  A  quelque  temps  de  là, 
Morand,  roy  de  Bohême,  trespassa;  à  raison  de- 
quoy  Constantin  le  Fortuné,  qui  avoit  espousé  la 
princesse  Elisette,  fille  unique  du  roy  deffunct  et 
seule  et  légitime  héritière  de  la  couronne,  fut 
par  les  estatz  couronné  roy.  Ainsi,  de  pauvre  et 
belistre  qu'il  estoit,  parvint  à  la  couronne  d'un 
tant  puissant  royaume,  duquel  avec  sa  bien  aymée 
Elisette  il  a  paisiblement  jouy  jusques  à  son  decez, 
laissant  après  iceluy  plusieurs  beaux  enfans  héri- 
tiers de  tant  riches  possessions. 

Les  auditeurs  prindrent  grand  plaisir  au  récit  de 
la  fable  racontée  par  Fleurdiane;  mais,  à  fin  de  ne 
perdre  temps,  ma  Dame  voulut  qu'elle  proposast  son 
énigme,  lequel,  avec  un  visage  joyeux  et  fortgay,  elle 
recita,  disant  : 

ENIGME 

Dedans  un  beau  jardin,  long,  large  et  spacieux, 
Peuplé  de  mille  fleurs  qui  ne  craignent  l'injure 
D'un  yver  englacé  tout  roidy  de  froidure, 
Et  qui  gourfoule  tout  d'un  pas  audacieux, 

Sont  plantez  deux  fleurons  riches  et  précieux, 
Dont  l'un  resemble  au  lis  en  sa  blanche  taincture, 
Et  l'autre  est  enflambé,  imitant  la  figure 
D'une  fleur  de  soulcye  en  ses  plis  gracieux. 

Au  plus  prés  d'eux  se  void  un  chesne  grand  et  large, 
Ayant  tant  seulement,  et  non  point  d'avantage, 
Douze  branchus  rameaux,  droicts,  estendus  et  grans. 

Et  toutesfois  pourtant  chacun  d'iceux  ne  porte 
En  toute  sa  saison  que  quattre  petits  glands, 
Semblables  en  grandeur  et  d'une  mesme  sorte. 

Il  n'y  eut  aucun  en  toute  la  trouppe  qui  sceust  in- 
terpréter cet  obscur  énigme,  ety  encores  que  Vun  dict 
une  chose  et  Vautre  une  autre,  si  est-ce  que  jamais  ils 
ne  peurent  aprocher  du  vray  sens,  A  raison  dequoy 
Fleurdiane,  le  voyant  inresoult,  dict  :  ce  Messieurs, 
mon  énigme  ne  signifie  autre  chose  que  ceste  machine 
ronde,  laquelle  est  comme  un  grand  jardin  peuplé  de 
mille  fleurs,  qui  sont  les  estoilles,  entre  lesquelles  sont 
deux  fleurons,  Vun  blanc  et  Vautre  rouge,  c'est  à  dire 
la  lune  et  le  soleil.  En  ce  jardin  est  planté  un  grand 
chesne,  qui  est  Van,  lequel  a  douze  rameaux,  c'est  à 
dire  moys,  chacun  desquels  a  quattre  glands,  qui  sont 
quattre  sepmaines.  »  Ceste  belle  interprétation  fut 
louée  et  fort  recommandée  d'un  chacun.  Après,  Leo- 
nor  se  leva,  laquelle,  sans  attendre  autre  commande- 
ment de  ma  Dame,  dict  ainsi. 


FABLE    II. 


Xenophon ,  notaire ,  faict  son  testament ,  laisse  à  son  fils 
Bertuce  trois  cens  ducatz,  cent  desquels  il  employé  en 
Tachât  d'un  corps  mort,  et  deux  cens  pour  la  rançon  de 
Tarquinie,  fille  à  Crisippe,  roy  de  Navarre,  laquelle  en 
fin  il  espousa. 


,n  dict  en  commun  proverbe  que  ja- 
imais  un  bienfaict  n'est  perdu,  ce  qui 
[s'aprouve  véritable  en  ce  qui  advint 
tau  fils  d'un  notaire,  comme  le  dis- 
cours de  ceste  fable  vous  fera  cognoistre. 

Au  chasteau  de  Trine,  en  Piedmont,  demeuroit 
jadis  un  notaire  nommé  Xenophon,  homme  dis- 
cret et  fort  bien  entendu,  lequel  avoit  un  fils  ap- 
pelle Bertuce,  aagé  de  quinze  ans  ou  environ,  jeune 
garçon  qui  tenoitplustost  du  simple  qu'autrement. 
Advint  que  Xenophon  tomba  en  une  griefve  ma- 
ladie; au  moyen  dequoy,  désespérant  de  sa  vie, 
voulut  faire  son  testament,  par  lequel  il  institua 
Bertuce,  son  fils  légitime,  son  héritier  universel, 

aux  conditions  toutesfois  qu'il  ne  pourroit  apre- 
hender  la  succession  qu'il  n'eust  attaint  l'aage  de 
trente  ans,  voulant  neantmoins  le  testateur  qu'ice- 
luy  son  héritier,  estant  parvenu  à  l'aage  de  vingt- 
cinq  ans,  peust  prendre  sur  la  succession  la  somme 
de  trois  cens  ducatz  pour  iceux  employer  en  mar- 
chandise ou  autres  affaires,  comme  bon  luy  sem- 
bleroit.  Ce  bon  homme  mort,  Bertuce,  ayant  vingt- 
cinq  ans,  demanda  à  sa  mère,  qui  estoit  sa  tutrice, 
cent  ducats  seulement;  ce  qu'elle  luy  accorda,  le 
priant  bien  fort  les  bien  employer  et  faire  profiter, 
de  sorte  que  la  maison  s'en  resentist. 

Bertuce  party,  et  continuant  son  voyage,  trouva 
un  voleur,  lequel  avoit  occis  un  marchant,  et  neant- 
moins, encores  que  ce  marchant  fust  mort,  ne  ces- 
soit  de  le  pointeller  à  grands  coups  de  dague. 
Quoy  voyant,  Bertuce  en  eut  pitié,  et  dict  : 
«  Helas!  Monsieur,  que  faictes-vous?  Voyez-vous 
pas  qu'il  est  mort  et  sans  sentiment?  »  Auquel  le 
voleur,  plein  d'ire  et  de  maltalent,  ayant  les  mains 
toutes  rouges  de  sang,  respondit  :  «  Desloge  d'icy 
pour  ton  profrit,  et  passe  ton  chemin,  qu'il  ne 
t'advienne  pis.  »  Dict  Bertuce  :  «  Mon  Dieu,  que 
j'ay  pitié  de  ce  pauvre  corps!  Mais,  Monsieur, 
me  le  voudriez-vous  bien  vendre,  et  je  le  vous 
payeray  argent  content?  —  Qu'en  veux-tu  don- 
ner, dict  le  voleur.  — -'Cinquante  ducats,  dict  Ber- 
tuce. —  C'est  trop  bon  marché,  respond  le  voleur  : 
Straparole.  IV.  1 1 

le  corps  vault  d'avantage;  mais,  si  tu  en  veux  don- 
ner quatre  vingts,  il  est  à  toy.  »  Bertuce,  qui  es- 
toit  tout  bon,  s'accorde  du  prix,  compte  deniers, 
et,  ayant  chargé  sur  ses  espaules  le  corps  mort,  le 
porta  en  la  prochaine  église,  où  il  le  fit  honora- 
blement enterrer,  et  despendit  le  reste  de  ses  cent 
ducats  à  luy  faire  dire  des  messes  et  services. 

Ainsi  desnué  de  tous  ses  deniers,  et  n'ayant  pas 
un  seul  double,  fut  contraint  retourner  en  la  mai- 
son, où  arrivé,  sa  mère,  pensant  qu'il  eust  faict 
quelque  grand  trafic,  luy  courut  au  devant,  de- 
mandant comme  il  s'estoit  porté  en  marchandise. 
«  Bien,  dict-il,  car  hier  je  gaignay  vostre  ame  et 
la  mienne,  de  manière  qu'à  la  sortie  de  ces  corps 
elles  iront  droit  en  paradis.  »  Lors  luy  raconta  par 
le  menu  ce  qu'il  avoit  faict.  Quoy  entendant,  la 
mère  commença  fort  à  se  tourmenter,  le  tansant 
et  reprenant  assez  aigrement  de  sa  sotise  et  grande 
simplesse. 

A  quelque  temps  de  là,  ce  jeune  homme  assaillit 
de  rechef  sa  mère,  luy  demandant  le  surplus  des 
trois  cents  ducats  que  son  père  luy  avoit  laissez; 
à  quoy  elle,  qui  ne  luy  pouvoit  desnyer,  respon- 
dit  :  «  Or  va,  pren  ton  argent,  fay  du  pis  que  tu 
pourras,  et  ne  me  vien  plus  rompre  la  teste.  » 
Respond  Bertuce  :  «  Ma  mère,  ne  vous  faschez 
point,  j'espère  si  bien  faire  que  demeurerez  con- 
tente. »  Ainsi  s'en  alla. 

Estant  entré  en  une  grande  forest,  y  trouva  deux 
soldats,  lesquels  avoient  enlevé  Tarquinie,  fille  à 
Crisippe,  roy  de  Navarre,  à  raison  de  laquelle  ils 
estoient  en  grande  contention,  à  sçavoir  à  qui  elle 
seroit,  quand  Bertuce  leur  dict  :  «  Dea,  mes  amys, 
que  faictes-vous?  Quoy!  vous  voulez  vous  entre- 
tuer pour  ceste  fille?  A  quoy  pensez-vous,  je  vous 
prie?  Où  avez-vous  les  yeux?  Or,  si,  oubliant  toute 
querelle,  vous  me  la  voulez  donner,  je  vous  feray 
un  si  bon  présent  qu'en  serez  contens.  »  A  ces  pa- 
roles, les  soldats,  mettans  fin  à  leur  estrif,  luy  de- 
mandèrent qu'il  leur  vouloit  donner  pour  la  fille, 
et  ils  la  luy  livreroient.  «  Je  vous  en  donneray  deux 
cens  ducatz  »,  dict-il.  A  cet  offre,  les  soldats,  qui 
ne  cognoissoient  à  qui  apartenoit  la  princesse,  ou- 
vrirent les'oreilles,  et,  prenans  les  deux  cens  ducatz, 
les  partirent  entre  eux,  puis  livrèrent  la  fille  à  Ber- 
tuce, qui,  tout  joyeux  d'avoir  acquis  si  belle  mar- 
chandise, s'en  retourna  vers  sa  mère,  à  laquelle  il 
dict  :  «  Ma  mère,  à  ceste  heure  ne  vous  pourrez- 
vous  plaindre  que  je  n'aye  bien  employé  mes  de- 
niers, parce  que,  considérant  que  vous  estiez  seule, 
je  vous  ay  achepté  ceste  belle  jeune  pucelle,  à  fin 
qu'elle  vous  tînt  compagnie.  »  La  mère,  ne  pou- 
vant ouyr  ces  choses,  voulut  mourir  de  dueil,  et, 
se  retournant  vers  son  fils,  commença  à  l'outrager 
de  toutes  les  sortes  d'injures  dont  elle  se  peut  sou- 
venir, souhettant  qu'il  fust  cent  pieds  soubs  terre, 

d'autant,  disoit-elle,  qu'il  estoit  sa  ruyne  et  la 
honte  de  sa  maison;  mais  le  jeune  homme,  por- 
tant ces  choses  patiemment,  prenoit  le  tout  en 
bonne  part,  disant,  pour  reconforter  sa  mère,  qu'il 
avoit  faict  cela  pour  l'amour  d'elle. 

Ce  pendant  le  roy  de  Navarre,  pour  le  recou- 
vrement de  sa  fille  perdue,  avoit  envoyé  gens  de 
toutes  pars,  lesquels  en  firent  si  diligente  perqui- 
sition qu'après  une  longue  queste  on  sceut  fina- 
blement  qu'elle  estoit  en  la  maison  de  Bertuce  de 
Trine,  en  Piedmont,  lequel  l'avoit  achetée  pour 
le  pris  de  deux  cens  ducatz;  au  moyen  dequoy 
ceux  qui  avoient  commission  de  la  recouvrer  l'ai— 
lerent  demander  à  Bertuce,  lequel  leur  respondit 
que  véritablement  il  avoit  en  sa  maison  une  fille, 
laquelle  il  avoit  puis  n'agueres  achetée  de  quelques 
larrons  ;  mais  de  dire  d'où  ny  de  quels  parens  elle 
estoit,  il  n'en  sçavoit  rien.  «  Où  est-elle  mainte- 
nant? dirent  les  gens  du  roy.  —  Avec  ma  mère, 
respond  Bertuce,  laquelle  ne  l'ayme  moins  que 
si  c'estoit  sa  propre  fille.  »  Ce  dict,  les  mena  en 
sa  maison,  où  ils  trouvèrent  la  princesse,  qu'à 
peine  peurent-ils  recongnoistre,  tant  elle  estoit  mal 
vestue ,  maigre  et  defîaicte;  neantmoins,  après 
l'avoir  diligemment  et  à  loisir  bien  contemplée  et 
considérée,  cogneurent  finablement  à  certaines 
marques  qu'elle  estoit  celle  qu'ils  cherchoient, 
dont  ils  furent  fort  joyeux.  Bertuce,  voyant  à  leurs 


FABLE     II  85 

gestes  qu'il  en  estoit  quelque  chose  et  partaient  à 
bon  escient,  leur  dict  :  «  Messieurs,  je  suis  tant 
joyeux  de  vostre  aise  que  je  ne  voudrois  pas  pour 
beaucoup  que  cela  ne  fust  advenu,  tant  pour  vostre 
repos  que  pour  le  bien  et  contentement  de  la 
fille,  laquelle  je  désire  que  remeniez  à  ses  parens, 
si  pensez  les  congnoistre,  et  je  vous  en  prie 
d'aussi  bon  cueur  que  je  prie  Dieu  vous  en  donner 
la  grâce.  »  Ce  dict,  la  vouloit  livrer  aux  gens  du 
roy,  quand  la  princesse,  le  tirant  à  part,  luy  dict 
son  estre  et  quels  estoient  ses  parens,  luy  enchar- 
geant  expressément  que,  quand  il  sçauroit  que  le 
le  roy  son  père  la  voudroit  marier,  il  allast  à  Na- 
varre, et,  tenant  sa  main  droicte  sur  sa  teste,  se 
fist  veoir,  pour  ce  qu'en  considération  de  tant  de 
biens  qu'il  luy  avoit  faicts,  elle  avoit  délibéré  et 
s'estoit  résolue  n'en  espouser  jamais  autre  que  luy. 
Ce  dict,  et  ayant  prins  congé  de  la  mère  et  du  fils, 
s'en  alla  trouver  le  roy  son  père,  qui,  la  voyant 
retrouvée,  fut  saisy  d'une  telle  joye  que  de  plaisir 
les  grosses  larmes  luy  couloient  des  yeux,  et,  après 
longs  et  estrois  embrassemens  et  baisers  paternels, 
luy  demanda  comme  elle  s'estoit  ainsi  adirée,  la- 
quelle, pleurant  tendrement,  luy  raconta  sa  prinse, 
son  rachapt  et  la  conservation  de  son  chaste  hon- 
neur. 

Ces  choses  ainsi  passées,  et  quelque  temps  après 
que  la  princesse  eut  recouvré  son  enbonpoint,  et 


86  ONZIÈME    NUIT 

devenue  belle  et  fresche  comme  la  rose,  le  bruit 
fut  publié  par  tout  que  le  roy  son  père  la  vouloit 
marier;  quoy  venu  aux  oreilles  de  Bertuce,  monta 
incontinent  sur  une  vieille  haridelle  de  jument 
qu'il  avoit,  et  laquelle  estoit  si  maigre  et  des- 
charnée  qu'on  luy  eust  conté  les  os,  et  print  son 
chemin  vers  Navarre.  Ainsi  chevauchant  le  bon 
homme,  et  assez  mal  en  conche,  fut  rencontré  par 
un  chevalier  fort  bien  en  ordre  et  accompagné 
d'une  grande  suyte  de  serviteurs,  lequel,  avec  une 
chère  joyeuse,  luy  dict  :  «  Frère,  où  allez-vous 
maintenant  ainsi  seulet  et  en  si  grande  diligence?  » 
Auquel  Bertuce  humblement  respondit  qu'il  alloit 
à  Navarre.  «  Et  que  faire?  demanda  le  chevalier. 
—  Je  le  vous  diray,  dict  Bertuce  ,  si  me  voulez 
escouter.  Il  y  peut  avoir  trois  mois  que  je  deli- 
vray  la  fille  au  roy  de  Navarre  des  mains  de  quel- 
ques larrons,  ausquels  pour  sa  rançon  je  payai  deux 
cens  ducatz;  à  raison  dequoy  elle  me  commanda 
que,  quand  je  sçaurois  que  le  roy  son  père  la  vou- 
droit  marier,  je  ne  faillisse  à  l'aller  trouver,  et 
pour  me  faire  voir  je  misse  ma  main  sur  ma  teste, 
pource  qu'elle  n'espousera  autre  mary  que  moy.  » 
Dict  le  chevalier  :  a  Pauvret,  j'y  seray  devant  toy, 
d'aultant  que  je  suis  mieux  monté  et  en  meilleur 
équipage  que  tu  n'es.  —  A  la  bonne  heure,  dict 
Bertuce;  j'estime  autant  vostre  avancement  que  le 
mien  propre.  »  Le  chevalier,  voyant  la  civilité,  ains 

simplesse,  de  Bertuce,  luy  dict  :  «  Donne-moy  ta 
jument  et  tes  vestemens,  et  pren  les  miens  et  mon 
cheval,  et  va  au  nom  de  Dieu;  mais  à  la  charge 
qu'à  ton  retour  tu  me  rendras  ce  que  je  te  preste, 
avec  la  moitié  de  ce  que  tu  auras  gaigné.  »  Ce  que 
luy  promist  Bertuce;  lequel  fist  tant  par  ses  jour- 
nées qu'il  arriva  en  la  cité,  où  entrant  il  vid  le  roy 
Crisippe  apuyé  sur  une  galerie  qui  regardoit  en 
la  place.  Le  roy,  ayant  jette  la  veuë  sur  ce  jeune 
homme  tant  gaillard  et  bien  à  cheval,  dit  en  soy- 
mesme  :  «  O!  que  pleust  à  Dieu  que  ma  fille  vou- 
lust  choisir  cestuy-cy  à  mary!  Ha!  que  j'en  serois 
aise,  tant  il  me  revient  bien  !  »  Et,  sorti  de  la  gal- 
lerie,  alla  en  la  salle,  où  plusieurs  princes  et  grands 
seigneurs  estoient  assemblez  pour  veoir  la  prin- 
cesse, laquelle  il  fit  venir,  et  luy  dit  :  «  Tarquinie, 
toute  ceste  noble  compagnie  s'est  (comme  tuveois) 
assemblée  icy  à  ton  occasion;  regarde  et  considère 
bien  lequel  d'entre  eux  t'est  plus  agréable  et  de- 
sires qui  soit  ton  mary.  »  Lors  la  princesse,  faisant 
quelques  tours  par  la  salle  pour  les  mieux  contem- 
pler, veit  entre  le  menu  peuple  Bertuce  tenant  sa 
main  haute  par  dessus  sa  teste,  lequel  elle  recon- 
gneut.  Adonc,  se  retournant  vers  le  roy  son  père, 
luy  dit:  «  Sire,  je  choisirois  volontiers  ce  seigneur 
pour  mon  espoux,  si  vous  le  trouvez  bon.  »Ajquoy 
le  roy,  qui  ne  souhaittoit  autre  chose,  donna  con- 
sentement, et  ne  partit  jamais  de  là  que  les  nopces 

ne  fussent  célébrées  avec  toute  la  pompe  et  solem- 
nité  requise  à  telle  princesse,  au  grand  contente- 
ment des  deux  parties. 

Le  temps  venu  qu'il  falloit  que  Bertuce  menast 
sa  nouvelle  femme  en  sa  maison,  montèrent  à  che- 
val, et,  arrivez  au  lieu  où  premièrement  il  ren- 
contra le  chevalier,  fut  soudain  par  luy  arresté, 
disant  :  «  Frère,  prens  ta  jument  et  tes  accoustre- 
mens  et  me  rends  les  miens  et  mon  cheval,  avec  la 
moitié  de  ce  que  tu  as  acquis.  — Cest  raison  »,  dit 
Bertuce.  Et,  descendu  de  cheval,  se  despouille  et 
rend  tout  au  chevalier,  avec  la  moitié  de  ce  qu'il 
avoit  eu  en  mariage.  Adonc  le  chevalier  :  «  Tu  ne 
m'as  pas  baillé  tout  ce  qui  m'appartient,  d'autant 
que  je  n'ay  eu  la  moitié  de  ta  femme.  »  Respond 
Bertuce  :  «  Et  comment  la  partirions-nous?  »  Dit 
le  chevalier  :  «  Il  la  faut  fendre  par  la  moitié.  » 
Alors  Bertuce  :  «  A  Dieu  ne  plaise,  Monsieur,  car 
ce  seroit  pécher  trop  lourdement  que  de  meurtrir 
une  beauté  tant  belle.  Helas!  j'ayme  beaucoup 
mieux  que  la  preniez  toute  saine  et  entière,  plus- 
tost  que  consentir  à  sa  mort.  Quoy  faisant,  me 
ferez  beaucoup  d'honneur,  me  sentant  assez  re- 
compensé de  la  bonne  amitié  qu'elle  m'a  portée, 
et  de  la  douceur  et  courtoisie  dont  avez  usé  envers 
moy.  »  Le  chevalier,  voyant  la  simplesse  de  Ber- 
tuce, luy  dit  :  «  Frère,  [prens  femme,  vestemens, 
cheval  et  trésors,  car  je  te  donne  tout  ce  que  j'y 

pouvois  prétendre;  et  sçaches  que  je  suis  l'esprit 
de  celuy  qui  fut  occis  par  les  voleurs  et  auquel  tu 
as  donné  sépulture,  faisant  dire  à  mon  intention 
plusieurs  messes  et  services;  c'est  pourquoy,  en 
recompense  de  tant  de  biens-faits,  je  te  gratifie  de 
toutes  ces  choses,  t' annonçant  qu'à  ta  mère  et  toy 
sont  préparez  les  sièges  au  royaume  céleste,  pour 
y  vivre  perpétuellement.  »  Ce  dit,  s'esvanouyt. 
Bertuce,  joyeux  d'avoir  entendu  ces  choses,  con- 
tinua son  chemin  vers  sa  maison  avec  sa  bien  aymée 
Tarquinie,  qu'il  présenta  à  sa  mère,  luy  racontant 
tout  ce  qui  luy  estoit  advenu ,  laquelle ,  avoir 
remercié  Dieu  des  grâces  qu'il  luy  avoit  faites, 
embrassant  amiablement  la  princesse,  la  recongneut 
pour  sa  fille.  Ainsi,  concluant  la  fin  par  le  com- 
mencement, je  dy  qu'un  bienfait  n'est  jamais 
perdu. 

Leonor,  ayant  mis  fin  à  sa  fable,  se  retourna  vers 
ma  Dame,  disant  :  «  Madame,  avec  vostre  congé  et 
permission,  je  suivray,  s'il  vous  plaist,  Vordre  com- 
mencé. »  Ce  dict,  et  faisant  une  grande  révérence, 
ouvrit  la  bouche  à  ces  paroles  : 

ENIGME 

Je  suis  long  d'un  empan,  délicat,  rond  et  blanc, 
Ayant  devers  le  bas  la  pointe  un  peu  grossette. 
Ma  Dame  m'a  sans  cesse  où  avoir  me  souhaitte, 
Entre  ses  jeunes  doigts  ou  auprès  de  son  flanc. 

Bien  souvent  et  tousjours  quasi  elle  me  prend, 
Et  dans  le  creux  ouvert  d'une  motte  douillette, 
Pelue  tout  autour,  rebondie  et  mollette, 
Joyeuse  elle  me  mect,  puis  soudain  me  reprend. 

Pour  me  rendre  plus  prompt,  plus  dispost  et  habile, 
D'une  mine  affettée  et  grâce  fort  gentille 
Elle  crache  sur  moy  et  m'en  frotte  à  l'entour. 

Je  suis  son  seul  plaisir,  je  suis  sa  contenance. 
Mais,  las  !  si  reboucher  il  m'advient  quelque  jour, 
Pour  tout  jamais  je  suis  banny  de  sa  présence. 

Au  récit  de  cet  énigme,  les  hommes  se  prindrent  si 
fort  à  rire  que  Von  neust  pas  ouy  Dieu  tonner  ;  et  ce 
qui  plus  les  entretenoit  en  ceste  risée  estoit  la  hon- 
teuse contenance  que  tenoient  les  damoiselles,  les- 
quelles, baissans  les  testes  en  leurs  girons,  ne  sça- 
voient  que  faire  ny  dire,  quand  Leonor,  qui  veid  ma 
Dame  la  regarder  d'un  œil  farouche  et  rouillé  de  co- 
lère, se  leva  et  dict  :  «  Je  serois  ayse,  Messieurs,  qu'il 
vous  pleust  m'escouter,  et  vous,  mes  Dames,  me  prester 
audience;  et  je  vous  en  prie  autant  humblement 
qu'il  m'est  possible,  tant  je  désire  vous  monstrer  que 
l'intention  des  paroles  par  moy  purement  et  simple- 
ment proférées  n'est  sale  comme  la  pensez;  et  qu'il 
ne  soit  ainsi,  quand  les  aurez  bien  considérées,  je 
masseure  que  congnoistrez  mon  innocence,  et  trou- 
verez que  mon  énigme  ne  signifie  autre  chose  que  le 
fuzeau,  qui  est  long,  délicat,  rond,  blanc,  gros  par 
le  bout,  et  quasi  tousjours  entre  les  mains  des  femmes, 

qui  souvent  le  fichent  dans  une  motte  douillette,  qui 
est  la  filasse  d'autour  leur  quenouille;  elles  crachent 
dessus  pour  le  faire  mieux  tourner;  mais,  s'il  s'es- 
pointe,  elles  ne  s'en  veulent  plus  servir.  »  Les  hommes 
et  les  dames,  entendans  ceste  honneste  interprétation, 
furent  merveilleusement  estonnez  de  la  sublimité  du 
subtil  esprit  de  Leonor,  qu'ils  louèrent  grandement. 
Et,  affin  qu'elle  oubliast  l'injure  qu'on  luy  avoit  faite 
et  n'eust  loisir  d'en  faire  plus  grande  instance,  ma 
Dame  fit  signe  à  Diane  qu'elle  suyvist  recitant  sa  fable; 
ce  qu'elle  fit  d'une  contenance  joyeuse  et  fort  asseurée, 
commençant  en  ceste  manière. 


FABLE  III. 


Dom  Pomporio,  moyne,  est  accusé  de  gourmandise  parde- 
vant  son  abbé,  lequel  demeure  absoult  au  moyen  d'une 
fable  par  luy  recitée. 


||||e  voudrois  ce  soir  estre  à  jun,  et  estre 
«exempte  de  discourir,  parce  qu'il  ne 
[me  souvient  d'aucune  nouvelle  qui  soit 
fde  plaisir;  neantmoins,  pour  ne  des- 
tourber  Tordre  commencé,  j'en  diray  une,  laquelle, 
encor  qu'elle  ne  soit  plaisante,  vous  pourra  peut- 
estre  agréer. 

Au  temps  passé  demeuroit  en  un  monastère  un 
religieux  assez  aagé,  nommé  Dom  Pomporio,  mais 
si  grand  avalleur  de  poix  gris  qu'il  se  vantoit 
manger  en  un  seul  repas  un  quartier  de  veau  avec- 
ques  une  paire  de  chappons  gras.  Il  avoit  une 
grande  jatte,  qu'il  nommoit  son  oratoire  de  dévo- 
tion, qui  tenoit  pour  le  moins  sept  grandes  es- 

cuellées  dépotage,  laquelle,  oultre  sa  pitance  ordi- 
naire, il  emplissoit  tous  les  jours,  tant  à  disner 
comme  à  soupper,  de  quelque  brouët,  dont  il  ne 
laissoit  perdre  une  seule  goutte,  oultre  ce  qui  res- 
toit  devant  les  autres  religieux,  qu'il  r'amassoit  en 
cet  oratoire  de  dévotion,  jettant  le  tout  sur  sa 
conscience ,  et  escrimant  des  mâchoires  comme 
s'il  n'eust  mangé  de  trois  mois.  Quoy  voyans, 
ses  compagnons  religieux  s'esmerveilloient  de  sa 
gloutte  gourmandise,  le  reprenans  souvent,  tant 
par  douces  que  par  aigres  paroles,  de  telles  inso- 
lences ;  mais  plus  on  luy  en  disoit,  plus  luy  crois- 
soit  le  désir  de  emplir  de  potage  son  oratoire,  ne 
se  souciant  autrement  de  toutes  les  remonstrances 
qu'on  luy  faisoit,  ayant  ce  porc  une  telle  vertu  en 
soy  que  jamais  ne  se  courrouçoit  pour  chose  qu'on 
luy  dist. 

Advint  un  jour  que  les  religieux,  voyans  que 
pour  toutes  leurs  remonstrances  il  n'oublioit  point 
ses  mauvaises  façons  de  vivre,  en  advertirent  leur 
abbé,  lequel,  ayant  ouy  toutes  ces  plaintes,  manda 
quérir  le  compagnon,  auquel  doucement  il  dit  : 
«  Et  dea,  Dom  Pomporio,  que  veut  dire  cecy, 
qu'on  ne  me  fait  que  rompre  la  teste  de  voz  faits, 
lesquels,  oultre  que  d'euxmesmes  ils  sont  si  ver- 
gongneux  que  rien  plus,  sont  encores  forts  assez 
pour  engendrer  quelque  scandale  à  la  religion? 
A  quoy  pensez-vous?  Cela  est-il  bien  séant  à  un 

homme  de  vostre  aage  et  condition?  »  Respond  le 
moyne  :  «  Et  quelle  plainte  peuvent  contre  moy 
faire  mes  adversaires,  sinon  que  je  suis  le  plus 
doux  et  paisible  moyne  de  tout  le  convent,  que  je 
n'ay  jamais  fait  tort  à  aucun,  que  je  fuy  toutes 
noises  et  debatz,  et  que,  si  Ton  me  poursuit  d'in- 
jures  et  convices,  je  l'endure  patiemment?  »  Dit 
l'abbé  :  «  Ce  n'est  pas  cela;  vous  avez  un  grand 
plateau,  non  d'un  religieux,  mais  d'un  ord  et  sale 
porc,  dans  lequel ,  oultre  vostre  ordinaire,  vous 
r'amassez  tous  les  restes  qui  demeurent  devant  les 
autres,  et  sans  aucun  respect,  sans  aucune  honte 
ou  vergongne,  les  dévorez  plus  glouttement  que 
ne  feroit  un  chien  affamé.  Cela  vous  semble-il  hon- 
neste?  Voyez-vous  pas,  grosse  beste,  que  chacun 
se  mocque  de  vous  et  estes  la  fable  de  céans  ?  » 
Respond  Dom  Pomporio  :  «  Quelle  honte  voulez- 
vous  que  j'aye?  Où  se  trouve  aujourd'huy  la  ver- 
gongne? Qui  la  craint?  S'il  vous  plaist  permettre 
que  je  parle  librement,  je  vous  respondray;  sinon 
je  passeray  le  tout  soubs  silence  et  obéissance.  » 
Dit  l'abbé  :  «  Dites  hardiment  tout  ce  que  vou- 
drez, et  nous  vous  escouterons.  »  Lors  le  frater  : 
«  Monsieur,  nous  sommes  de  la  condition  des 
bossus,  qui  voyent  bien  l'imperfection  d'autruy, 
mais  ne  peuvent  veoir  la  leur.  Si  je  mangeois  des 
viandes  délicates,  ainsi  que  font  les  grands  sei- 
gneurs, je  ne  me  remplirois  de  potage  comme  je 

fais.  »  L'abbé,  de  qui  la  table  estoit  tousjours  cou- 
verte de  faisans,  perdrix,  beccasses ,  chappons , 
levraux  et  autre  sorte  de  gibier,  dont  il  faisoit 
bonne  chère  avecques  son  grand  prieur  et  autres 
ses  amis,  s'apperceut  où  tendoient  les  paroles  du 
moyne,  et,  craignant  qu'il  ne  decelast  apertement 
ce  qu'il  tenoit  caché,  l'absoult  avec  permission  de 
manger  de  ce  qu'il  pourroit  avoir. 

Dom  Pomporio,  estant  ainsi  parti  de  son  abbé, 
n'oublia  ses  bonnes  coustumes,  emplissant  tous  les 
jours  l'oratoire  de  sa  dévotion  jusques  par  dessus 
les  bords,  à  raison  dequoy  les  autres  religieux 
crioient  sans  cesse  après  luy,  blasmans  sa  gour- 
mandise. Parquoy,  un  jour  qu'il  s'advisa,  monta 
en  la  chaire  du  refectoir,  et  d'une  bonne  grâce, 
tandis  que  les  autres  disnoient,  leur  recita  ceste 
courte  fable  : 

a  II  y  a  desja  fort  long  temps,  mes  frères,  que 
le  vent,  l'eau  et  la  vergongne  se  trouvèrent  en- 
semble en  une  hostellerie,  où  après  disner,  devi- 
sans  de  plusieurs  choses,  la  vergongne  dit  au  vent 
et  à  l'eau  :  «  Mes  frères,  quand  verrons-nous 
«  jamais  le  temps  que  nous  nous  rencontrerons 
«  ainsi  paisiblement  ensemble?  »  Respond  l'eau  : 
«  Certes,  je  ne  sçay,  Dieu  le  sçache,  et  ne  pense 
«  pas  que  jamais  cela  puisse  advenir;  mais,  si  je  te 
«  voulois  trouver,  dit-elle  au  vent,  où  fais-tu  ta 
«  demeure  ordinaire?  »  Respond  le  vent  :  «  Toutes 

«  les  fois  que  me  voudrez  venir  veoir,  vous  me 
«  trouverez  au  milieu  de  quelque  huys  ouvert,  ou 
«  en  quelque  chemin  estroit  :  car  tousjours  j'y  de- 
ce  meure.  Et  vous,  où  residez-vous?  dit-il  à  Peau. 
«  —  Je  demeure,  respond-elle,  entre  ces  roseaux 
«  qui  croissent  en  ces  creux  maretz  ou  vieux  pal- 
ce  luz,  et  face  chault ,  face  froid,  et  la  terre  se 
«  seiche  tant  que  Ton  voudra,  si  est-ce  que  me 
«  trouverez  tousjours  en  ces  endroits.  —  Mais  où 
«  est  vostre  habitation  ?  dirent-ils  à  la  vergongne. 
«  —  Ma  foy,  mes  amis,  je  ne  sçay,  respond-elle, 
«  pource  que  je  suis  si  pauvre  que  chacun  me 
«  chasse.  Si  me  venez  chercher  entre  les  grands, 
«  vous  ne  m'y  trouverez  pas,  d'autant  qu'ils  ne 
«  me  veulent  veoir  ny  rencontrer,  et  se  mocquent 
«  de  moy;  si  entre  le  peuple,  encores  moins,  car 
«  il  est  si  meschant  qu'il  m'a  en  desdain;  si  entre 
«  les  femmes,  tant  mariées  que  vefves,  vous  ne 
«  m'y  verrez  jamais,  car  elles  me  fuyent  comme 
«  une  chose  monstrueuse;  si  entre  les  religieux, 
«  j'en  seray  bien  esloignée,  parce  qu'ils  me  chas- 
«  sent  à  grands  coups  de  baston  :  de  mode  que 
«  jusques  à  ceste  heure  je  n'ay  retraite  asseurée, 
«  et,  s'il  ne  vous  plaist  me  loger  avec  vous,  je  me 
«  voy  hors  de  toute  espérance.  »  Quoy  entendans, 
le  vent  et  l'eau,  meuz  à  compassion,  menèrent 
la  vergongne  avec  eux;  mais  ils  ne  furent  gueres 
loing  qu'il  s'esleva  une  telle  tourmente  que  lapau- 

vrette,  travaillée  du  vent  et  de  l'eau,  ne  sçachant 
où  se  retirer,  fut  misérablement  submergée  en  la 
mer.  Depuis  je  l'ay  cherchée  en  plusieurs  endroits, 
comme  je  la  cherche  encores;  mais  je  n'ay  jamais 
peu  trouver  personne  qui  m'en  sceust  dire  des  nou- 
velles. A  raison  dequoy,  ne  la  pouvant  trouver, 
je  ne  me  mettray  plus  en  peine  la  chercher,  ains 
feray  comme  je  l'entends;  aussi  bien  n'y  a-il  plus 
de  honte  au  monde.  »  Ce  dict,  descendit  de  la 
chaire,  et,  laissant  là  les  moynes,  alla  caresser  son 
oratoire  de  dévotion,  selon  sa  coustume. 

Jaçoit  que  Diane  blasmast,  et  devant  et  après,  ceste 
fable  par  elle  recitée,  si  est-ce  qu'elle  fut  trouvée  belle, 
et  comme  telle  louée  de  tous;  mais  elle,  qui  n'estoit 
ambitieuse  et  ne  se  soucioit  pas  beaucoup  de  telle 
louenge,  proposa  son  énigme  en  ceste  sorte  : 

ENIGME 


Une  grande  princesse,  entre  les  belles  belle, 
Aymée  et  cher  tenue  et  requise  de  tous, 
Règne  ordinairement  icy  bas  entre  nous, 
Ainsi  comme  une  royne,  ains  déesse  mortelle. 

Et  toutesfois,  pourtant,  elle  est  si  trescruelle 
Que  ses  propres  subjects  elle  occit  à  tous  coups  ; 
Elle  fuyt  les  vertus  comme  l'aigneau  les  loups, 
Et  court  effrenément  où  le  vice  l'appelle. 

Elle  ravyt  le  sens,  l'esprit  et  la  raison, 
Et  le  beau  bastiment  de  sa  propre  maison 
Elle-mesme  destruict  d'une  estrange  furie. 

Malheureux  est  celuy  qui  tombe  en  son  pouvoir  : 
Car,  luy  ayant  osté  ses  biens  et  son  avoir, 
En  fin  elle  luy  succe  et  le  sang  et  la  vie. 

Cet  énigme  fut  entendu  par  la  plus  part  des  audi- 
teurs, qui  l'expliquèrent  ainsi,  à  sçavoir  que  ceste 
belle  princesse  est  Vestrange  gourmandise,  laquelle 
débilite  le  corps  de  celuy  qui  luy  est  subject  et  mange 
trop,  fuyt  toute  vertu  et  engendre  la  mort,  pource  que 
le  nombre  de  ceux  qui  ont  esté  tuez  par  la  gourman- 
dise est  plus  grand  que  des  autres.  Ysabelle,  qui  es- 
toit  assise  à  costé  de  Diane,  voyant  cet  énigme  arrivé 
à  une  fin  désirée,  donna  tel  commencement  à  sa 
fable. 


FABLE   IV. 


Par  une  certaine  ruse ,  un  bouffon  ou  plaisant  trompe  un 
gentilhomme,  à  raison  dequoy  il  est  mené  en  prison,  d'où 
fînablement  il  sort  et  eschappe  par  le  moyen  d'une  autre 
tromperie. 


'on  dict  communément  que  les  plai- 
sans  ne  sont  tousjours  plaisans,  à  rai- 
son dequoy,  m'estant  ce  soir  escheu 
le  quatriesme  reng  pour  deviser,  je 
me  suis  souvenu  d'une  nouvelle  tromperie  qu'un 
bouffon  ou  plaisant  fît  à  un  gentilhomme,  lequel, 
encor  qu'il  se  vengeast  de  ceste  tromperie,  si  est-ce 
que  le  plaisant  ne  cessa  qu'il  ne  luy  en  fist  une 
autre,  par  laquelle  il  fut  délivré  de  prison. 

En  Vicence,  qui,  comme  chacun  sçait,  est  une 
ville  noble,  riche,  pompeuse,  et  douée  de  braves 
et  gentils  esprits,  demeuroit  jadis  Hector,  issu  de 
la  noble  et  ancienne  famille  des  Dresens,  lequel, 

tant  par  la  doulceur  et  gentillesse  de  son  parler 
que  pour  la  grandeur  et  promptitude  de  son  bon 
esprit,  donna  et  laissa  à  sa  postérité  le  nom  et 
tiltre  de  noblesse,  et  si  grandes  les  perfections  de 
ce  gentilhomme  furent  qu'il  mérita  qu'on  luy  dres- 
sast  des  statues,  et  qu'avec  un  merveilleux  artifice 
son  ymage  fust  mise  et  affichée  aux  rues  public- 
ques,  grandes  places,  temples  et  théâtres,  et  que  la 
loùenge  de  ses  vertus  fust  portée  jusques  aux  es- 
toilles;  et  tant  grande  estoit  sa  libérale  grandeur 
qu'il  ne  luy  manquoit,  ce  sembloit,  chose  qui  fust 
digne  de  mémoire.  Il  estoit  fort  patient  à  ouyr, 
grave  en  ses  responses,  constant  en  adversité,  ma- 
gnifique en  ses  faicts,  juste  et  miséricordieux  en 
ses  jugemens;  bref,  tel  que  l'on  pouvoit  véritable- 
ment dire  que  le  magnanime  Hector  tenoit  le  pre- 
mier reng  entre  tous  ceux  de  sa  famille. 

Advint  un  jour  qu'un  gentilhomme  envoya  à  ce 
seigneur  un  gras  quartier  de  veau.  Le  serviteur 
qui  portoit  ce  présent,  entrant  en  la  maison  du 
seigneur  Hector,  trouva  un  maistre  rustre  sur  le 
pas  de  l'huys,  lequel,  le  voyant  chargé  de  ceste 
viande ,  luy  demanda  qui  envoyoit  ce  présent. 
L'autre  luy  ayant  fait  entendre  sa  légation  et  de 
la  part  de  qui  il  estoit  envoyé,  le  gallant  luy  dit  : 
«  Compagnon,  attendez  un  petit  icy,  s'il  vous 
plaist,  tandis  que  j'en  iray  advertir  monsieur.  » 
Et,  estant  r'entré  dans  le  logis,  à  la  façon  des 

plaisans  et  bouffons,  commença  à  se  jouer  et  plai- 
santer assez  long  temps  avec  les  uns  et  les  autres, 
et  faisoit  cela  expressément  affin  de  tromper  le 
serviteur  et  le  seigneur  Hector,  auquel  il  ne  parla 
en  façon  quelconque  ny  du  présent  ny  du  servi- 
teur. Après,  et  luy  semblant  avoir  assez  compe- 
tamment  demeuré,  retourna  trouver  ce  serviteur, 
qui  attendoit  à  la  porte,  auquel  il  dit  que  son 
maistre  remercioit  bien  humblement  le  seigneur 
qui  luy  avoit  envoyé  ce  présent,  et  qu'il  n'oubliast 
point  à  luy  présenter  ses  recommandations,  et  luy 
baiser  les  mains  de  sa  part.  Ce  dict,  pria  ce  servi- 
teur aller  avecques  luy,  pource,  disoit-il,  que  le 
seigneur  Hector  envoyoit  ce  présent  à  un  autre 
gentilhomme,  son  amy  ;  ainsi  le  conduisit  en  la 
maison  de  son  frère,  auquel  il  donna  ce  quartier 
de  veau,  en  intention  de  s'en  donner  au  travers 
des  joues.  Ce  faict,  prenans  congé  l'un  de  l'autre, 
s'en  retournèrent  chacun  où  bon  luy  sembla. 

A  quelques  jours  de  là,  le  gentilhomme  qui  avoit 
envoyé  le  présent,  ayant  rencontré  le  seigneur 
Hector,  luy  demanda  s'il  avoit  trouvé  le  veau  bon 
et  gras.  Hector,  ne  sçachant  rien  de  toutes  ces 
choses,  luy  demanda  de  quel  veau  il  parloit,  et 
qu'il  n'en  avoit  rien  veu.  L'autre,  qui  l'avoit  envoyé, 
appella  son  serviteur,  luy  demandant  à  qui  il  avoit 
donné  le  veau.  «  Je  l'ay  donné,  dict  le  serviteur, 
à  un  gros  homme  qui  a  un  grand  ventre  et  le  vi- 

sage  fort  gras,  et  qui  est  tousjours  joyeux  ou  faint 
l'estre,  et  parle  hastivement  comme  en  bégayant, 
lequel  le  receut  au  nom  du  seigneur  Hector,  puis 
me  le  fîst  porter  à  un  autre  gentilhomme,  auquel 
il  me  dict  qu'il  l'envoyoit.  »  A  ces  enseignes,  le 
seigneur  Hector  congneut  le  pèlerin,  lequel  estoit 
coustumier  bailler  telles  trousses;  et,  l'ayant  faict 
appeller,  trouva  comme  le  tout  s'estoit  passé.  A 
raison  dequoy,  après  luy  avoir  faict  quelques  re- 
monstrances,  indigné  d'avoir  tant  laschement  esté 
trompé  par  un  tel  glouton,  l'envoya  en  prison,  où 
il  ne  fut  longuement  qu'à  travers  la  grille  il  veid 
un  sergent  nommé  le  Veau  qui  se  promenoit  par 
le  palais,  lequel  ayant  appelle  (soit  pour  adjouster 
mal  sur  mal,  ou  trouver  remède  à  sa  maladie),  es- 
crivit  une  missive  au  seigneur  Hector  contenant  ces 
motz  :  «  Monsieur,  me  confiant  en  la  libéralité  de 
Vostre  Seigneurie,  j'ay  receu  le  quartier  de  veau 
qu'on  luy  avoit  envoyé;  mais,  en  recompense,  voicy 
je  vous  envoyé  pour  ce  quartier  un  veau  tout  en- 
tier. Baisant  les  mains  de  Vostre  Grandeur,  je  me 
recommande  tres-humblement  aux  grâces  d'icelle.  » 
Et,  ayant  fermé  ce  mot  de  lettres,  le  bailla  à  ce 
sergent,  le  priant  les  porter  en  son  nom  au  sei- 
gneur Hector,  ce  qu'il  fit.  Hector,  les  ayant  re- 
ceuës  et  leuës,  commanda  incontinent  à  ses  gens 
prendre  le  veau  que  luy  avoit  envoyé  le  bouffon, 
et  qu'on  luy  couppast  la  gorge.  Quoy  entendu 

par  le  sergent,  mit  soudain  la  main  à  Tespée,  et, 
enveloppant  son  manteau  autour  de  son  bras,  s'es- 
cria  à  haulte  voix  :  «  Ha  !  qu'il  est  bien  vray  que 
les  grandes  meschancetez  régnent  en  la  maison  des 
grands!  Toutefois,  si  n'aurez-vous  point  le  Veau 
que  mort  et  desmembré.  Parquoy  retirez-vous, 
dit-il  aux  serviteurs,  sinon  je  vous  feray  tous  mou- 
rir. »  Ceux  qui  estoient  presens  demeurèrent  assez 
estonnez  de  la  nouveauté  de  ce  faict,  neantmoins 
perdoient  toute  contenance  à  force  de  rire.  Ainsi, 
et  par  ce  nouveau  stratagème,  le  prisonnier  fut 
remis  en  liberté.  Et  sur  ce  propos  disoit  à  bon 
droict  le  fameux  philosophe  Diogene  que  nous  de- 
vons plustost  éviter  Fenvie  des  amis  que  l'embusche 
des  ennemis,  pource  que  ceste-cy  est  aperte,  et  la 
première  est  cachée;  mais  la  tromperie  dont  Ton 
ne  se  doubte  est  encor  plus  dangereuse. 

Ysabelle,  ayant  mis  fin  à  sa  courte  fable,  mit  la 
main  en  sa  pochette,  et  en  tira  un  papier  contenant  cet 
énigme  : 

ENIGME 

Nous  sommes  deux  en  un  qui  ne  pouvons  pas  estre 
Desjoints  ny  séparez  de  nostre  commun  corps, 
Auquel  sommes  uniz  par  accordans  accords, 
Sans  forcer  nostre  nom,  nostre  forme  et  nostre  estre. 

Si  tost  que  fusmes  faicts  nous  nous  fismes  cognoistre 
Aux  dames,  qui  tousjours  nous  ont  aymez  deslors, 

Et  tenus  aultant  chers  que  leurs  plus  chers  trésors  : 
Car  par  nous  leurs  trésors  et  leurs  biens  on  void  croistre. 

Nous  sommes  frais,  poliz,  mignons  et  délicats; 

Nostre  bouche  tousjours  bée  après  le  repas, 

Et  sans  dents  dévorons  tout  ce  qu'on  nous  présente. 

Aussi  ne  veult-on  pas  que  nous  ayons  des  dents  : 
Car,  s'aucune  nous  vient,  tout  soudain  on  l'absente, 
Pour  autant  que  les  dents  nous  rendent  moins  mordans. 


«  Cet  énigme  ne  signifie  autre  chose  que  les  forces 
ou  cizeaux,  que  les  dômes,  principalement  les  lin- 
gères,  aymcnt  beaucoup,  pource  que  par  eux  elles  ac- 
croissent leurs  biens.  »  Ceste  exposition  fut  bien  re- 
cette" de  la  compagnie,  qui  la  trouva  fort  belle.  Lors 
Vincende,  qui  devoit  clorre  ceste  soirée  par  une  fable, 
y  donna  tel  commencement. 


FABLE    V. 


Frère  Bigoce,  devenu  amoureux  de  Glicere,  jette  le  froc  aux 
ortyes  et  l'espouse;  puis,  l'ayant  engrossie,  l'abandonne  et 
retourne  à  son  convent  ;  quoy  entendu  par  l'abbé,  la  maria 
honorablement. 


*n  dict  communément,  amoureuses 
•Dames,  que  la  vertu  périt  par  la 
fraude  :  ce  qui  s'est  congneu  en  un 
^religieux  qu'on  estimoit  le  plus  sage 
et  dévot  de  tout  son  convent,  lequel,  épris  de  l'a- 
mour d'une  jeune  fille,  quitta  son  habit  et  l'es- 
pousa;  mais,  estant  en  fin  descouvert,  en  porta 
assez  dure  pénitence,  comme  je  vous  feray  en- 
tendre par  le  bref  discours  de  ceste  fable. 

En  Rome  estoit  jadis  un  religieux,  nommé  frère 
Bigoce,  jeune  homme  beau,  gaillard,  et  extraict 
d'une  noble  et  ancienne  famille,  lequel  estoit  de- 
venu   tant   éperdùement    amoureux    des    bonnes 

grâces  d'une  bien  belle  jeune  fille  qu'il  en  pensa 
mourir.  Il  ne  reposoit  ne  nuict  ne  jour,  et  estoit  si 
fort  atténué,  maigre  et  deffaict,  qu'il  ne  sentoit 
rien  de  son  moyne.  Les  médecins  et  médecines  ne 
luy  profitoient  en  rien,  il  ne  trouvoit  goust  en 
chose  quelconque,  et  l'espoir  de  la  joùyssance  des 
biens  paternels  ne  luy  aportoit  aucune  consolation. 
A  raison  dequoy,  estant  continuellement  tour- 
menté d'un  monde  d'ennuyeux  pensers,  qui  le 
poulsoyent  d'un  en  autre,  et  fantasiant  mille  plai- 
sans  et  resveurs  discours,  s'advisa  d'une  ruse,  qui 
estoit  d'obtenir  par  une  fausse  lettre  missive  con- 
gé de  son  supérieur.  Et,  comme  il  se  le  propo- 
sa, ainsi  fut-il  par  luy  exécuté  :  car,  sans  prendre 
autre  conseil  que  de  ses  désirs,  il  entre  en  son  es- 
tude,  prent  encre  et  papier,  met  la  main  à  la 
plume,  et,  feignant  que  son  père,  malade,  le  de- 
mandoit,  escrivit  en  son  nom  ceste  missive  à 
l'abbé  :  «  Monsieur,  puis  qu'il  plaist  à  Dieu  m'ap- 
peller  des  siens,  et  que  desja  je  sens  mes  forces  tel- 
lement m'abandonner  que  je  n'attens  autre  chose 
que  la  mort,  qui  ne  peut  beaucoup  tarder,  j'ay  dé- 
libéré, avant  que  je  passe  de  ceste  vie  en  l'autre, 
faire  mon  testament  et  ordonnance  de  ma  dernière 
volonté,  qui  est  de  laisser  mon  héritier  universel 
mon  fils,  vostre  religieux,  lequel,  pource  que  je 
n'ay  autre  que  luy,  je  désire  veoir,  embrasser,  bai- 
ser et  honorer  de  ma  bénédiction  avant  mon  très- 

pas,  que  je  sentiray  plus  doux,  et  mourray  plus  con- 
tent, si,  par  vostre  faveur  et  bonté  accoustumée,  il 
vous  plaist  me  l'envoyer;  et  vous  en  supplie  autant 
humblement  que  je  salue  vostre  paternité,  laquelle 
je  prie  avoir  mon  ame  pour  recommandée  en  voz 
bonnes  prières  et  oraisons.  »  Ceste  lettre,  ainsi 
bastie,  pliée  et  cachetée,  est  par  frère  Bigoce,  qui 
faisoit  fort  plaisamment  le  marmiteux,  présentée  à 
son  abbé,  lequel,  l'avoir  leuë  et  quelque  temps 
pensé  en  soy-mesme,  appella  frère  Bigoce,  luy  fîst 
quelques  légères  remonstrances,  puis,  luy  donnant 
sa  bénédiction,  le  licencia. 

Le  moyne,  ayant  obtenu  son  congé,  trousse  ses 
quilles  et  va  à  Florence,  lieu  où  demeuroit  son 
père,  en  la  maison  duquel,  arrivé,  il  demeura  quel- 
ques jours;  puis,  ayant  faict  sa  main  et  saisy  d'une 
bonne  somme  de  deniers  et  du  meilleur  cheval 
de  l'estable,  part  un  beau  matin  et  s'en  retourne  à 
Rome,  où  ayant  prins  une  maison  à  louage  prés  le 
logis  du  père  à  sa  maistresse,  se  fit  mignon,  brave 
et  gaillard,  changeant  tous  les  jours  d'accoustremens 
nouveaux  et  de  toutes  façons,  de  mode  qu'on  l'eust 
plustost  prins  pour  un  prince  ou  grand  seigneur 
que  pour  un  moyne.  Ce  pendant,  et  petit  à  petit, 
ayant  prins  accointance  avec  le  père  de  celle  qu'il 
aymoit  plus  que  soymesme,  l'appelloit  souvent 
à  boire  et  manger  avec  luy,  et  luy  faisoit  présent 
tantost  d'une    chose  et  maintenant  d'une  autre. 

Ainsi  ayant  continué  quelques  mois  en  ses  amitiez, 
un  jour  après  disner,  comme  ils  devisoient  en- 
semble, frère  Bigoce,  voyant  que  l'occasion  luy 
presentoit  son  front,  et  le  temps  l'opportunité, 
dict  qu'il  se  vouloit  marier;  et,  pource  qu'il  avoit 
sceu,  disoit-il  à  ce  père,  qu'il  avoit  une  fille  belle 
et  accomplie  en  beaucoup  de  vertueuses  perfec- 
tions, il  seroit  bien  ayse  l'espouser,  à  fin  qu^ils 
fussent  joincts  et  estraints  ensemble  d'un  double 
lyen,  affermant  estre  incliné  à  ce  faire  pour  beau- 
coup de  bons  récits  qu'on  luy  avoit  faicts  d'elle. 
Le  père,  qui  estoit  de  basse  condition,  respondit 
que  ce  n^estoit  bille  pareille,  et  que  sa  fille  n'es- 
toit  sa  semblable,  d'autant  qu'elle  estoit  pauvre,  luy 
riche;  elle  roturière,  luy  noble;  toutefois,  où 
elle  luy  seroit  agréable,  il  la  luy  donneroit  volon- 
tiers, non  pour  femme  et  espouse,  mais  pour  le 
servir  et  tenir  lieu  d'une  simple  chambrière.  Dict 
le  jeune  homme  :  «  Je  ne  vouldrois  pour  tous  les 
biens  du  monde  commettre  si  lourde  faulte  que  me 
faire  servir  par  la  beauté  des  beautez,  qui,  pour  ses 
perfections  et  bonnes  grâces,  meriteroit  l'alliance 
d'un  prince,  et  non  espouser  un  petit  compagnon 
tel  que  je  suis;  toutefois,  s'il  vous  plaist  me  la 
donner,  non  comme  servante,  mais  pour  ma  bien- 
aymée  femme  et  espouse,  je  la  recevray  volontiers 
et  traicteray  comme  elle  le  mérite.  »  Et  sceut  le 
galant  si  bien   causer  que  en  fin,  d'un  commun 

consentement,  le  mariage  fut  accordé  et  conclud, 
et  eut  frère  Bigoce  la  fille  vierge  pour  sa  femme. 

Le  soir  venu,  et  les  nouveaux  mariez  estans  au 
lict  et  se  caressans  amoureusement,  frère  Bigoce 
s'aperceut  que  Glicere  (ainsi  se  nommoit  l'es- 
pousée)  avoit  des  gands  en  ses  mains,  ou  ses  mains 
en  des  gands,  parquoy  luy  dict  :  «  M'amye,  que 
voulez-vous  faire  de  ces  gands?  Ostez-les,  car 
cela  n'est  pas  bien  séant  porter  des  gands  dans  le 
lict.  »  Respond  Glicere  :  «  Mon  amy,  je  ne  touche- 
ray  jamais  cela  avec  les  mains  nues;  Vierge  m'a- 
mye  !  il  me  faict  trop  pœur.  »  Quoy  entendant, 
frère  Bigoce  ne  dict  mot,  ains  entendit  seulement 
à  se  donner  du  plaisir  avec  elle. 

Le  soir  du  lendemain  venu,  et  qu'il  se  failloit 
aller  coucher,  frère  Bigoce  cacha  secrettement  des 
getz  ou  lanières  d'esprevier  environnées  de  son- 
nettes, et  les  lya  autour  son  membre  viril;  puis, 
sans  qu'elle  s'en  aperceust,  se  coucha  doucement 
auprès  d'elle,  qu'il  caressa,  baisa  et  embrassa.  Gli- 
cere, qui  avoit  ses  mains  en  ses  gands,  et  avoit  la 
nuict  de  devant  gousté  des  douceurs  du  sucre  de 
reins,  mit  la  main  au  membre  à  son  mary,  lequel 
trouvant  enveloppé  de  ces  brayes  et  sonnettes,  luy 
dict  :  «  Mon  amy,  qu'est-ce  que  je  tiens  ?  Hier 
vous  n'aviez  pas  cela.  »  Respond  frère  Bigoce  : 
«  C'est  pour  aller  à  la  vollerie.  »  Et,  montant  sur 
l'arbre,  vouloit  mettre  sa  gaulle  entre  les  branches 

pour  secouer  les  noix;  mais,  pour  ce  que  ces  brayes 
ou  lasnieres  et  sonnettes  l'empeschoient,  il  ne  peut 
entrer;  lors,  Glicere  r  «  Ho!  mon  Dieu,  vous  me 
faictes  mal;  je  ne  veux  point  de  sonnettes.  »  Dist 
frère  Bigoce  :  «  Je  ne  veux  aussi  point  de  gands.  » 
Ainsi,  d'un  commun  accord,  ils  jetterent  sonnettes 
et  gands  au  mylieu  de  la  place,  prenant  jour  et 
nuict  plaisir  l'un  avec  l'autre  d'une  telle  ardeur 
que  la  dame  devint  grosse. 

Le  terme  venu  que  les  femmes  sont  faictes  mères, 
frère  Bigoce,  prenant  secrettement  tout  le  plus 
beau  et  le  meilleur  qui  fust  en  la  maison,  s'enfuyt, 
laissant  la  vache  et  le  veau,  et,  ayant  reprins  son 
premier  habit  de  moyne,  retourne  en  son  convent. 
La  bonne  dame,  relevée  de  ses  couches,  ignorant 
qu'estoit  devenu  son  mary,  en  continuant  ses  pre- 
mières dévotions,  alloit  tous  les  dimanches  ouyr  la 
messe  au  convent  où  son  mary  estoit  religieux. 
Advint  une  fois  que  de  fortune,  ains  plustost  par 
volonté  divine,  ainsi  que  Glicere  entroit  en  l'église 
de  ce  convent,  frère  Bigoce  se  revestoit  pour  dire 
la  messe,  au  moyen  dequoy  elle  s'alla  mettre  à 
genoux  derrière  luy  ;  mais,  comme  il  se  retournoit 
pour  dire  Dominus  vobiscum,  elle  leva  la  teste  et 
congneut  que  c'estoit  son  mary  qui  chantoit.  A  rai- 
son dequoy,  emeuë  de  colère,  se  leva  soudain,  et 
au  plustost  qu'elle  peut  alla  trouver  l'abbé,  auquel, 
en  peu  de  paroles,  elle  fist  l'entier   discours  de 

toute  l'histoire.  L'abbé,  entendant  ces  choses,  fit 
prendre  mon  moyne,  auquel  il  fîst  le  procès,  qu'il 
envoya  clos  et  scellé  au  supérieur;  lequel,  l'ayant 
diligemment  veu,  ordonna  telle  et  si  dure  péni- 
tence au  pauvre  diable  qu'il  s'en  souvinst  tout  le 
temps  de  sa  vie  ;  puis,  des  deniers  de  l'abbaye,  fît 
marier  la  jeune  femme,  après  avoir  prins  l'enfant, 
qui  fut  nourry  aux  despens  du  convent. 

Icy  la  gracieuse  Vincende  mit  fin  à  sa  nouvelle,  la- 
quelle fut  louée  de  tous,  qui  rioient  de  la  simplesse 
de  ceste  pauvre  femme,  qui  sans  gands  nosoit  ma- 
nyer  le  membre  de  son  mary,  et  laquelle  fut  bien  es- 
tonnée  quand  elle  le  trouva  enveloppé  de  brayes,  las- 
nieres  et  sonnettes;  mais,  pour  ce  qu'il  estoit  des-ja 
tard,  ma  Dame  commanda  à  la  damoiselle  suyvre 
l'ordre  par  le  récit  de  son  énigme,  laquelle,  à  ce  pre- 
mier commandement,  dict  ainsi  : 

ENIGME 


Vous  qui  me  regardez,  dictes-moy  qui  je  suis, 
Car  vous  me  cognoissez,  ou  me  devez  cognoistre, 
Puisque  quasi  tousjours,  ainsi  comme  à  mon  maistre, 
Je  rens  compte  et  raison  de  cela  que  je  puis. 

Jamais,  ou  peu  souvent,  je  me  monstre  les  nuicts, 
Encor  que  serviteur  d'un  chacun  je  vueille  estre. 
Si  quelcun  est  joyeux,  joyeux  je  veux  paroistre; 
S'il  est  triste,  je  suis  chagrin  et  plein  d'ennuis. 

J'ayme  la  vérité,  et  ne  veux  faire  accroire 
Que  cela  qui  est  blanc  soit  une  chose  noire  : 
Aussi  je  n'ay  jamais  apris  d'estre  flateur. 

Neantmoins,  à  tous  coups,  mainte  vieille  ridée, 

Chassieuse,  edentée  et  assez  mal  fardée, 

Va  publiant  par  tout  que  je  suis  un  menteur. 

Il  n'y  eut  personne  en  toute  la  trouppe  qui  peust 
dire  que  vouloit  signifier  l'énigme  recité  par  Vincende, 
d'autant  que  le  vray  sens  estoit  caché  soubs  Vescorce. 
Au  moyen  dequoy  la  prudente  damoiselle,  pour  ne 
le  laisser  inresout,  l'exposa  en  ceste  manière  :  «  Mon 
énigme  ne  signifie  autre  chose  que  le  miroir,  qui  rend 
compte  de  ce  qu'il  peut  à  un  chacun  qui  le  regarde; 
il  ne  peut  flatter  et  ne  sçauroit  monstrer  le  blanc  pour 
le  noir;  neantmoins,  ces  vieilles  laides,  qu'il  ne  sçau- 
roit faire  trouver  belles,  disent  tousjours  qu'il  n'est 
qu'un  menteur.  »  L'énigme  fut  ingénieux,  et  ingé- 
nieuse l'interprétation.  Mais,  pour  ce  que  l'aube  du 
jour  commençoit  des-ja  à  rayer,  ma  Dame  les  licen- 
cia, commandant  qu'ils  s'allassent  reposer,  aux  con- 
ditions toutesfois  que  le  soir  ensuyvant  ils  retourne- 
roient  tous  bien  muniz  d'armes  nécessaires,  pour  ce 
qu'elle  vouloit  que  chacun  dist  une  courte  fable,  ac- 
compagnée d'un  plaisant  et  gentil  énigme;  ce  qu'ils 
promirent  faire. 

Fable  I, 


LA    DOUZIESME    NUICT 


es  oy seaux ,  vagabonds  et  clairvoyans, 
avoient  desja  ceddé  à  l'obscurité  de  la 
^^§nu/c^  et  les  chauvesouriz,  ennemyes  du 
jour  et  consacrées  à  Proserpine,  estoient 
des-ja  sortyes  de  leurs  grottes  et  lieux  ombrageux , 
s' es gay ans  joyeusement  par  la  noire  épaisseur  de  V air, 
quand  Vhonorable  et  plaisante  compagnie  s'assembla 
au  lieu  accoustumé ,  ou  chacun  s'estant  assis  selon 
son  reng  et  degré,  ma  Dame  entra,  les  saluant  amou- 
reusement. Après,  et  avoir  quelque  peu  dansé  et  de- 
visé, elle  commanda  que  le  vaisseau  d'or  luy  fust 
apporté,  auquel  ayant  mis  la  main,  en  tira  les  noms 
de  cinq  damoiselles\  dont  le  premier  fut  celuy  de 
Leonor,  le  second  de  Louyse,  le  troisiesme  de  Fleur- 
diane,  le  quatriesme  de  Vincende,  et  le  cinquiesme 
Straparole.  IV.  i  5 

d'Ysabelle,  ausquelles,  comme  à  toutes  les  autres, 
elle  donna  plain  pouvoir,  licence  et  permission  dire 
librement  tout  ce  qui  plus  leur  viendroit  à  gré ,  à  la 
charge  que  leurs  discours  seroient  plus  succintz  que 
ceux  des  nuicts  précédentes,  à  quoy  toutes  s'accordè- 
rent tres-volontiers.  Ce  chois  et  eslite  de  ces  damoi- 
selles,  qui  ceste  douziesme  soirée  dévoient  discourir, 
estant  ainsi  faict,  ma  Dame  fit  signe  au  Trevisan  et 
à  du  Moulin  chanter  une  chanson,  lesquels,  obeissans 
à  ses  commandemens,  prindrent  leurs  instrumens,  et, 
iceux  accordez,  chantèrent  en  ceste  manière  : 

CHANSON 

Si  ce  faucheur  outrageux, 

Courageux, 
Ravit  d'une  main  félonne 
Tout  ce  que  nature  a  faict 

De  parfaict, 
Mesme  aux  beautez  ne  pardonne, 

Pourquoy,  ores  que  l'amour 

Faict  séjour 
En  nostre  poitrine  tiède, 
Ne  soulagez-vous  l'ardeur 

De  mon  cueur 
Par  quelque  amoureux  remède? 

Volages,  légers  et  cours 

Sont  noz  jours  ; 
Incertaine  est  nostre  vie, 
Qui  d'un  monde  de  malheurs, 

Soings  et  pleurs 
Est  incessamment  suyvie. 

Caducques  sont  noz  désirs; 

Noz  plaisirs 
Balancent  sans  asseurance; 
L'heure  de  nostre  trespas 

Pas  à  pas 
Devers  nostre  fin  s'avance  ; 

Et  nostre  espoir  incertain, 

Fresle  et  vain, 
Nous  déçoit  par  une  attente 
Qui,  nous  rongeant  jusqu'aux  os, 

Sans  repos, 
Importune,  nous  tourmente. 

C'est  pourquoy  tousjours  je  sens 

Et  mes  sens 
Et  ma  pauvre  ame  abbatue 
Se  consumer  peu  à  peu 

Dans  le  feu 
Qgi  cruellement  me  tue. 

Un  jour,  helas  !  mais  trop  tard, 

Seule  à  part, 
Attainte  de  repentance, 
Vous  pleurerez  et  ma  mort 

Et  l'effort 
De  vostre  fîere  arrogance. 

Donc,  tandis  que  vostre  sein, 

D'amour  plein, 
Une  jeune  ardeur  souspire, 
Et  que  vif  je  suis  encor, 

Donnez  or 
Quelque  trefve  à  mon  martire, 

Et  d'un  baiser  amoureux, 

Savoureux, 
Effacez  ceste  tristesse 


I  I  6  DOUZIÈME    NUIT 

Et  cet  ennuyeux  soucy 

Qui  ainsi 
Triomphe  de  ma  jeunesse. 

Ceste  plaisante  et  armonieuse  chanson,  chantée 
par  le  Trevisan  et  du  Moulin,  pleut  merveilleusement 
à  tous,  qui  la  louèrent  et  recommandèrent  beaucoup. 
Après,  ma  Dame,  voyant  que  personne  ne  disoit  plus 
mot,  imposa  à  Leonor,  à  qui  par  sort  estoit  escheu 
reciter  la  première  fable  de  ceste  soirée,  qu'elle  y  don- 
nast  commencement ,  ce  quelle  fist9  disant  en  ceste 
sorte. 


FABLE  I. 


Florio,  jaloux  de  sa  femme,  est  par  elle  finement  trompé,  et 
si  bien  guary  de  ceste  maladie  que  depuis  ils  ont  vescu 
heureusement  ensemble. 


^g'AYsouventesfois  ouy  dire,  Mesdames, 
[qu'il  n'y  a  aucun  art,  science  ou  in- 
dustrie qui  puisse  valoir  contre  l'as- 
'  tuce  des  femmes  ;  et  cela  advient  parce 
qu'elles  n'ont  esté  produites  d'une  terre  seiche  et 
aride,  mais  de  la  coste  de  nostre  premier  père 
Adam;  ainsi  sont  de  chair,  et  non  de  terre,  jaçoit 
que  finablement  leur  corps  retourne  en  terre.  A 
ceste  cause,  voulant  donner  commencement  aux 
joyeux  discours  de  ceste  nuictée,  je  me  suis  ad- 
visée  vous  reciter  ce  qui  advint  à  un  jaloux,  lequel, 
encor  qu'il  fust  en  estime  d'homme  sage  et  bien 
advisé,  fut  neantmoins  deceu  par  sa  femme,  et  par 
ce  moyen  guary  de  sa  jalouse  maladie. 

En  Ravenne ,  ancienne  ville  de  la  Romaigne, 

peuplée  d'hommes  illustres  et  fameux,  mesmement 
en  médecine,  demeuroit  jadis  un  très-excellent  mé- 
decin, nommé  Florio,  homme  de  fort  noble,  riche 
et  ancienne  maison  ;  lequel,  estant  jeune  et  bien 
voulu  de  tous,  tant  pour  estre  gracieux  que  sça- 
vant  en  son  art,  espousa  une  gentille  et  fort  belle 
femme,  nommée  Dorathée,  pour  les  beautez  et 
autres  perfections  de  laquelle  il  fust  assailly  d'une 
telle  pœur  et  jaloux  soupson  que  quelque  autre 
ne  souillast  son  lict  matrimonial  qu'il  ne  voyoit 
trou,  fente  ou  petit  pertuys  en  toute  sa  maison, 
qu'il  ne  fist,  tant  il  estoit  ombrageux,  songneuse- 
ment  bouscher  et  estoupper,  faisant  clorre  toutes 
ses  fenestres  de  gros  treillis  de  fer  et  ses  portes  de 
forts  cadenatz  dont  luy  seul  portoit  les  clefs.  Da- 
vantage, ne  vouloit  permettre  que  aucun,  pour 
parent,  amy  et  alié  qu'il  luy  fust,  entrast  en  sa 
maison,  de  laquelle,  s'il  eust  peu,  il  eust  chassé  les 
mousches,  desquelles  il  ne  se  deffioit  seulement, 
mais  de  sa  propre  ombre,  voire  mesme  des  tableaux 
pendus  en  sa  chambre,  lesquels  il  faisoit  retourner 
ce  que  dessus  dessoubs.  Et  employoit  le  pauvret 
toute  sa  puissance,  force,  esprit  et  industrie,  à  re- 
chercher les  causes  qui  eussent  peu  souiller  la  pu- 
dicque  chasteté  de  sa  femme  et  la  faire  décliner  de 
la  foy  qu'elle  luy  avoit  jurée;  et,  combien  que, 
selon  les  loix  civiles  et  municipales,  ceux  qui  sont 
prisonniers  pour  debtes  soient  eslargis  en  baillans 

par  eux  caution,  et  qu'en  certain  temps  les  crimi- 
nelz  mesmes  soient  relaschez,  neantmoins  il  n'es- 
toit  jamais  possible  à  ceste  pauvre  captive,  de 
laquelle  la  condition  estoit  pire  qu'à  ces  deux  pre- 
miers, sortir  seulement  le  sueil  de  sa  porte,  ny  se 
délivrer  de  ceste  trop  rude  servitude,  d'autant  que 
ce  jaloux  avoit  gens  qui  ne  faisoient  autre  chose 
que  prendre  garde  à  ce  qu'elle  faisoit  et  où  elle 
alloit,  et  luy-mesme  y  avoit  l'œil  plus  vigilant  que 
pas  un;  et7  s'il  advenoit  de  fortune  qu'il  allast  à 
ses  praticques  ou  autres  ses  affaires,  ne  sortoit  ja- 
mais que  premièrement  il  n'eust  cherché  par  tous 
les  coings  du  logis,  fermé  toutes  les  fenestres  et 
songneusement  cadenassé  les  portes. 

Ceste  sage  et  prudente  femme,  qui  estoit  le  mi- 
roùer  de  toute  vertu  et  pudicité  et  pouvoit  estre 
egallée  à  une  Lucresse  romaine,  prenant  pitié  de 
la  sotte  bestise  de  son  mary,  délibéra  le  guarir  de 
ceste  jalouse  maladie.  Ce  qu'elle  pensa  ne  luy  pou- 
voir autrement  succéder  si  son  bon  esprit  ne  luy 
monstroit  que  peuvent  et  sçavent  faire  les  femmes. 
Advint  que  son  mary  et  elle  avoient  faict  un  com- 
plot aller  le  lendemain  matin  ensemble,  desguisez 
en  moynes,  se  confesser  en  un  certain  monastère 
qui  estoit  hors  la  ville.  A  raison  dequoy,  ayant 
trouvé  le  moyen  d'ouvrir  une  fenestre,  et  regar- 
dant au  travers  le  treillis  d'icelle,  veid  de  fortune 
en  la  rue  passer  un  jeune  homme  qui  estoit  bien 

serviteur  de  ses  bonnes  grâces,  lequel  finement 
elle  appella  et  luy  dict  :  «  Monsieur,  par  ce  que 
demain  de  grand  matin  je  doibs  aller,  vestuë  d'un 
habit  de  moyne ,  au  monastère  qui  est  hors  la 
ville,  vous  me  ferez  plaisir,  et  je  vous  en  prie, 
vous  y  trouver  en  pareil  accoustrement,  et  là  m'at- 
tendre  jusques  à  ce  que  me  voyez  arriver  avec  mon 
mary,  qui  sera  desguisé  comme  moy,  et  lors  ne 
faillez  à  me  venir  au  devant,  et,  comme  ravy  de 
grande  joye  et  allégresse,  me  caresser,  embrasser, 
baiser,  et  me  prier  d'aller  disner  en  vostre  chambre, 
vous  resjouissant  le  plus  du  monde  de  ma  venue  et 
me  veoir  en  bonne  disposition;  mais  je  vous  re- 
commande sur  tout  que  soyez  bien  advisé,  hardy, 
vigilant,  et  ne  vous  égarer  en  voz  discours.  »  Ce 
dicts,  se  retira,  et  le  jeune  homme,  ayant  faict  pro- 
vision de  vivres,  partit  et  s'en  alla  en  ce  convent, 
où  il  s'accommoda  avec  un  des  religieux  de  leans, 
qui  le  lendemain  matin  l'abilla  de  ses  accoustre- 
mens.  Ce  jouvenceau,  ainsi  accoustré,  et  ayant 
donné  ordre  que  le  disner  fust  prest,  tenant  un 
breviere  en  son  poing,  sortit,  faisant  contenance 
de  dire  ses  heures,  et  commença  à  se  promener 
par  devant  la  porte  du  monastère;  mais  il  n'y  fut 
longuement  qu'il  vit  venir  sa  Dorathée,  masquée 
soubs  un  pareil  habit  que  celuy  dont  il  estoit  vestu, 
au  devant  de  laquelle,  avec  un  visage  riant  et  chère 
joyeuse,  et  comme  transporté  de  trop  grande  et 

inopinée  allégresse,  ayant  oublié  toute  crainte, 
courut  les  bras  ouvers,  disant  :  «  Helas  !  frère  Fe- 
lice,  mon  autre  moymesme,  je  te  laisse  à  penser 
combien  ores  ta  venue  m'est  plaisante  et  agréable, 
attendu  le  long  temps  que  ne  nous  sommes  veus. 
O  jour  heureux  pour  moy,  auquel  je  puis  jouyr  de 
la  chose  que  plus  je  souhette  en  ce  monde!  »  Et, 
proférant  ces  paroles,  s'embrassèrent  estroictement 
l'un  l'autre,  baignans  leurs  visages  de  larmes  fainctes 
et  se  baisans  fort  amoureusement.  Après,  et  l'ayant 
prié,  et  son  compagnon,  de  s'aller  reposer  et  dis- 
ner  en  sa  chambre,  la  print  par  la  main  et  les  em- 
mena tous  deux,  puis,  après  quelques  légers  devis, 
les  fist  laver  et  seoir  à  table  l'un  devant  l'autre  et 
bec  à  bec  comme  fourbisseurs,  et  servir  de  si  friants 
metz  et  délicates  viandes  que  l'on  n'eust  sceu  dé- 
sirer mieux;  et  luy,  s'estant  assis  auprès  sa  dame, 
la  servoit  et  baisoit  quasi  à  chacque  morceau  qu'elle 
mettoit  en  sa  bouche.  A  raison  dequoy  le  pauvre 
jaloux,  qui  pour  la  nouveauté  du  faict  restoit  plus 
estonné  que  un  fondeur  de  cloches,  et  qui  avoit 
l'estomac  plus  chargé  de  colère  que  de  viande,  ne 
sçavoit  quelle  contenance  tenir,  oubliant  le  boire 
et  le  manger,  tant  il  estoit  saisy  d'un  despit  creve- 
cueur  de  veoir  ainsi  la  rare  et  délicate  beauté  de 
sa  femme,  qu'il  avoit  tant  chèrement  tenue,  estre 
profanée  par  les  poluz  embrassemens  et  baisers  illi- 
cites d'un  moyne  enfroqué. 

16 


122  DOUZIEME     NUIT 

Ainsi  se  passa  tout  le  reste  de  ceste  journée,  et 
jusques  au  soir  assez  tard,  que  ce  pauvre  jaloux, 
ne  pouvant  plus  souffrir  ces  choses,  et  voyant  que 
le  tard  aprochoit,  fut  contrainct  ouvrir  la  bouche 
à  ces  paroles  :  «  Frère,  il  ne  nous  ennuyroit  jamais 
d'estre  en  vostre  compagnie,  comme  je  croy  que 
la  nostre  ne  vous  est  desplaisante,  ainsi  que  j'ap- 
pren  par  les  caresses  que  faictes  à  mon  compagnon. 
Mais,  par  ce  que  la  nuict  s'aproche,  et  qu'il  y  a  ja 
fort  long  temps  que  sommes  absens  de  nostre  con- 
vent,  auquel,  comme  sçavez,  nous  devons  pour  le 
moins  nous  rendre  au  giste,  nous  vous  prions  bien 
fort  nous  licencier.  »  A  quoy  Pautre  ne  vouloit  en- 
tendre, quand  la  dame,  qui  voyoit  son  mary  luy 
faire  signe,  le  pria  leur  donner  congé,  lequel  ils 
obtindrent,  non  sans  grande  difficulté,  et  après 
une  infinité  d'estrois  embrassemens  et  savoureux 
baisers.  Ces  deux  novices  estans  de  retour  en  leur 
maison,  le  mary  se  jetta  sur  un  lict,  et,  considérant 
qu'il  avoit  esté  cause  et  auteur  de  tout  ce  mal,  et 
que  c'estoit  chose' vaine,  superflue  et frustratoire, 
vouloir  résister  aux  subtiles  inventions  et  tromperies 
des  femmes,  se  jugeant  soymesme  en  sa  conscience, 
passa  condamnation  et  se  confessa  vaincu.  A  raison 
dequoy  fit  ouvrir  toutes  ses  fenestres,  serrures  et 
cadenatz,  de  manière  qu'en  toute  la  ville  n'y  avoit 
maison  plus  persée  de  fenestrages  ny  mieux  esclairée 
que  la  sienne;  et,  oubliant  toute  jalouse  crainte, 

laissa  sa  femme  en  plaine  liberté,  laquelle,  par  ceste 
subtile  invention,  le  guarit  si  bien  de  ceste  furieuse 
maladie  que  depuis  il  a  tousjours  paisiblement  vescu 
avec  elle. 

Des-ja  la  gracieuse  Leonor  avoit  mis  fin  à  sa 
plaisante  fable,  qui  fut  à  suffire  louée  et  recomman- 
dée de  tous,  quand  ma  Dame  luy  commanda  qu'elle 
suivist  recitant  son  énigme,  laquelle,  n'attendant 
autre  chose,  dict  ainsi  : 

ENIGME 

Je  vy  ces  jours  passez  une  fort  belle  garce, 
Négligemment  coiffée,  assise  sur  du  foing, 
Ayant  les  deux  genoux  l'un  de  l'autre  si  loing 
Qu'ils  occupoient  quasi  deux  ou  trois  pieds  d'espace. 

Ses  cuisses  elle  ouvroit  d'une  tant  bonne  grâce 
Qu'entre  deux  on  voyoit,  vers  le  hault,  en  un  coing, 
Un  trou  large  et  ouvert  à  y  mettre  le  poing, 
Mais  qui  faisoit,  ce  semble,  assez  laide  grimasse. 

Joyeuse,  elle  tenoit  à  belles  plaines  mains 

Un  chose  gros  et  long  d'un  quartier  pour  le  moins , 

Qu'elle  mettoit  dedans  d'une  mine  asseurée; 

Et,  remuant  tousjours,  tant  elle  le  pressoit 
Que  jamais  en  repos  elle  ne  le  laissoit 
Qu'une  doulce  liqueur  elle  n'en  eust  tirée. 

Cet  énigme ,  qui  toutesfois  n'estoit  entendu  d'au- 
cun ,   apresta  tellement  à  rire  aux  hommes  que  les 

dames  en  devindrent  tant  honteuses  qu'elles  cachèrent 
leurs  visages  en  leur  giron,  A  raison  dequoy  la  gen- 
tille Leonor  l'exposa  en  ceste  sorte  :  «  C'estoit  une 
belle  fille  de  village,  assez  mal  attiffée,  laquelle  esioit 
assise  sur  l'herbe,  les  genoux  ouvers,  tenant  entre  ses 
jambes,  qu'elle  equarquilloit,  un  mortier,  et  entre  ses 
mains  un  pitlon,  quelle  remuoit  tousjours,  broyant 
certaines  herbes ,  dont  elle  tiroit  le  jus  pour  faire  de 
la  sauce.  » 

La  déclaration  de  cet  obscur  énigme  fut  bien  prinse 
de  tous,  qui  la  louèrent  grandement  ;  et ,  après  avoir 
mis  fin  à  la  risée,  ma  Dame  commanda  à  Loyse 
commencer  sa  fable;  laquelle,  pour  ne  se  monstrer 
rétive,  dist  en  ceste  façon. 


FABLE  II. 


Un  fol,  après  avoir  jouy  des  embrassemens  d'une  gaillarde 
et  belle  dame,  fut  finablement  recompensé  par  le  mary 
d'elle. 


|e  n'avois  délibéré  vous  raconter  la  pre- 
ssente fable;  mais  la  nouvelle  recitée 
[par  ceste  mienne  sœur  m'a  faict  chan- 
[ger  cTadvis  et  entreprendre  vous  mons- 
trer  que  quelquefois  la  folie  est  profitable,  jaçoit 
qu'aucun  ne  doibve  communicquer  ses  secretz  aux 
folz. 

En  Pise,  noble  cité  de  Toscane,  demeuroit  de 
nostre  temps  une  fort  belle  femme,  le  nom  de  la- 
quelle, par  honneur,  je  passeray  soubs  silence; 
combien  qu'elle  fust  mariée  avec  un  beau  jeune 
homme,  riche,  gaillard  et  de  bonne  maison,  ne 
laissoit  d'avoir  encor  un  amy,  qui  ne  luy  devoit 
gueres  en  beauté  et  gentillesse,  lequel  tous  les 
jours  l'alloit  veoir  environ  l'heure  de  midy,  et  lors 

entroient  aux  prinses,  escrimans  fort  et  roide  des 
bastons  amoureux  dont  nature  les  avoit  armez,  de- 
quoy  ils  recevoient  tel  contentement  que  chacun 
peut  penser. 

Advint  un  jour  qu'un  fol,  criant  tant  qu'il  pou- 
voit,  poursuivoit  un  chien  qui  fuyant  emportoit 
une  pièce  de  chair  qu'il  luy  avoit  desrobée.  Ce 
chien,  ententif  à  se  sauver  et  songneux  de  sa  vie, 
trouvant  l'huis  de  la  maison  à  ceste  dame  entr'ou- 
vert,  entra  dedans  et  s'y  cacha;  quoy  voyant,  le 
fol,  qui  estoit  suivy  d'un  monde  de  personnes,  s'ar- 
resta  devant  ce  logis,  et,  frappant  contre  la  porte, 
crioit  à  haute  voix ,  disant  :  «  Ouvrez,  meschans, 
ouvrez,  mettez  dehors  le  larron  que  vous  recelez 
leans,  et  ne  cachez  point  les  volleurs  et  ceux  qui 
ont  mérité  la  mort;  autrement  je  m'en  plaindray.  » 
La  dame,  qui  lors  devisoit  avec  son  amy,  mit  la 
teste  à  la  fenestre,  et,  voyant  tant  de  peuple  as- 
semblé à  l'entour  de  ce  fol,  eut  pœur  qu'il  ne  fust 
là  venu  pour  surprendre  le  mignon,  et  par  sa  prinse 
descouvrir  son  forfaict;  tellement  que,  craignant 
estre  à  ceste  occasion  punye  selon  la  loy,  descen- 
dit, ouvrit  la  porte,  et  fit  doucement  entrer  ce  fol, 
devant  lequel,  après  avoir  refermé  l'huys,  elle  se 
jetta  à  deux  genoux,  et,  en  forme  de  suppliante, 
le  requist  luy  faire  ceste  faveur  ne  sonner  mot  et  ne 
desceler  son  jeune  adultère  ;  et  où  il  luy  feroit  tant 
de  bien  qu'en  recompense,  outre  qu'elle  luy  en  se- 


FABLE     II  127 

roit  à  jamais  tenue,  elle  feroit  tout  ce  qu'il  vou- 
droit.  Le  fol  (mais  sage  en  cest  endroit),  la  voyant 
belle  et  fresche,  oublia  sa  première  fureur,  et,  s'ap- 
prochant  d'elle,  commença  l'embrasser,  baiser  et 
tellement  s'eschauffer  en  son  harnois  qu'en  bref  il 
fallut  entrer  en  lice;  mais  ne  furent  pas  plustost 
descoupplez  que  le  mary  d'elle  arriva,  lequel,  frap- 
pant contre  la  porte,  appella  qu'on  luy  ouvrist. 
Adonc  ceste  excellente  et  brave  femme,  touchée 
d'un  tant  soudain  et  inopiné  mal,  ne  sachant  en 
ceste  ruyne  quel  conseil  prendre,  cacha  fidelle- 
ment  soubs  le  lict  son  amoureux,  tout  trancy  et 
demy  mort  de  frayeur,  et  fîst  monter  le  fol  dans  le 
tuyau  de  la  cheminée,  puis  ouvrit  à  son  mary,  le- 
quel entré  elle  baisa  et  caressa,  l'invitant  par  ces 
blandissantes  mignardises  à  se  jouer  avec  elle  ;  mais, 
par  ce  que  c'estoit  en  yver  et  faisoit  grand  froid, 
il  n'y  voulut  entendre,  ains,  commandant  que  l'on 
fîst  bon  feu,  dict  qu'il  se  vouloit  chauffer.  Adonc 
la  bonne  dame  se  mit  en  devoir  de  le  contenter  ou 
en  fîst  le  semblant,  et,  par  ce  qu'on  ne  vouloit  pas 
que  le  feu  s'allumast  si  tost,  on  apporta  du  bois 
tant  vert  qu'au  lieu  de  flambe  ne  rendoit  que  fu- 
mée, si  aigre  et  espaisse  qu'elle  emplit  tellement 
la  bouche,  le  nez  et  les  yeux  à  ce  pauvre  diable 
de  fol  qu'il  pensa  estouffer;  de  mode  que,  n'en 
pouvant  plus,  fut  contrainct  esternuer  par  plu- 
sieurs fois. 

Au  moyen  dequoy  le  mary,  regardant  en  haut 
dans  la  cheminée,  y  vid  ce  maistre  fol,  et,  pensant 
que  ce  fust  quelque  larron,  commença  fort  rude- 
ment à  le  reprendre  et  asprement  le  menasser.  Au- 
quel le  fol  :  «  Tu  me  voys  bien,  dict-il,  mais  tu 
ne  vois  pas  celuy  qui  est  caché  soubs  le  lict.  J'ay 
couché  une  seule  fois  avecques  ta  femme,  et  il  y  a 
couché  plus  de  cent  mille  fois.  »  Le  mary,  enten- 
dant ces  fascheuses  paroles ,  entra  en  telle  furie 
que,  trouvant  l'adultère  soubs  le  lict,  luy  passa 
Pespée  à  travers  le  corps.  Adonc  le  fol,  estant  des- 
cendu, print  un  gros  baston,  et,  s'escriant  à  haute 
voix,  dict  :  «  Tu  as  donc  occis  mon  debteur!  Mais, 
par  Dieu,  si  tu  ne  me  payes  ce  qu'il  me  devoit,  je 
t'en  feray  repentir,  car  je  t'accuseray  en  justice  et 
te  feray  pendre  et  estrangler.  »  Le  pauvre  homme, 
oyant  ces  menaces,  et  voyant  qu'il  ne  pouvoit  faire 
taire  cefolestourdy,  luy  fermala  bouche  parle  moyen 
d'une  bonne  somme  de  deniers  qu'il  luy  donna.  Ainsi 
sa  folie  gaigna  ce  que  sa  sagesse  eust  perdu. 

Loyse,  ayant  mis  fin  à  sa  courte  fable,  pour suivyt, 
recitant  son  énigme  en  cette  manière  : 

ENIGME 

Je  ne  le  veux  celer,  quand  je  me  trouve  à  point, 
Je  vas  veoir  mon  amy,  je  le  pren,  je  l'embrasse, 
Et  si  souvent  son  nerf  entre  mes  doigts  je  passe 
Que  je  le  fais  roidir,  ne  le  voulust-il  point. 

Apres,  le  voyant  prest,  gaillard  et  bien  en  point, 
Mes  deux  cuisses  ouvrant  d'un  assez  large  espace, 
Je  le  mects  entre  deux,  et  si  bien  je  le  place 
Qu'on  ne  nous  diroit  qu'un,  tant  de  prés  il  me  joint. 

Adonc,  d'un  maniment  fretillard  et  adextre, 
Remuant  hault  et  bas,  ore  à  gauche,  ore  à  dextre, 
Entre  mille  doulceurs  j'accomply  mon  désir; 

Et,  si  par  fois  son  nerf  devient  lasche  et  s'abaisse, 
Avecques  les  deux  doigts  si  bien  je  le  redresse 
Que  plus  qu'au  paravant  j'en  tire  du  plaisir. 

Ce  docte  énigme  proposé ,  les  dames  s'abstindrent 
de  rire  le  mieux  qu'il  leur  fut  possible;  mais,  pour 
la  douceur  d'iceluy,  ne  peurent  si  bien  masquer  leur 
ayse  qu'elles  ne  soudassent  un  petit.  Aucunes  furent 
qui  reprindrent  la  damoiselle,  et  avec  paroles  inju- 
rieuses blasmoient  son  honnesteté,  quand  elle,  se  sen- 
tant picquer  et  toucher  de  trop  prés  son  honneur, 
dict  :  «  Il  ne  peut  sortir  que  choses  tristes  et  mau- 
vaises d'un  estomach  peu  sain  et  mal  disposé  ;  c'est 
pourquoy,  vous  qui  avez  Vestomach  débile  et  tout 
discrasié,  exposez  mon  énigme  tout  autrement  que  je 
ne  l'enten;  et,  qu'il  ne  soit  ainsi,  je  veux  bien  que 
sachez  que  par  iceluy  je  ne  veux  entendre  autre  chose 
que  la  violle,  laquelle  la  dame,  pour  se  recréer,  prend 
et  accorde,  après  la  mect  entre  ses  cuisses ,  et  avec 
V archet,  qu'elle  remue  haut  et  bas  et  de  tous  costez, 
s'en  donne  du  plaisir.  »  Ils  demeurèrent  tous  satis- 
faicts  et  grandement  contentez  de  l'ingénieuse  inter- 
Straparole.  IV.  1  7 

pretation  de  ce  subtil  énigme,  qu'ilz  louèrent  par  sur 
tous  les  autres.  Mais,  à  fin  de  ne  perdre  temps,  ma 
Dame  commanda  à  Fleurdiane  commencer  sa  fable; 
laquelle,  ouvrant  les  lèvres  à  sa  parole,  dict  en  ceste 
manière. 


FABLE    III. 


Federic  du  Petit  Puys,  lequel  entendoit  le  langage  de  tous 
animaux,  bat  estrangement  sa  femme,  qui  le  vouloit  forcer 
luy  déclarer  un  secret. 


es  hommes  sages  et  bien  advisez  doi- 
i  vent  tenir  leurs  femmes  en  crainte, 
i  et  ne  souffrir  qu'elles  les  coiffent  de 
diQ&*- î.4523  leurs  brayes  ;  autrement  s'en  trouve- 
ront mauvais  marchans  et  s'en  repentiront. 

Federic  du  Petit  Puys,  jeune  homme  bien  ac- 
cort  et  discret,  chevauchant  un  jour  vers  Naples, 
sur  une  jument  qui  de  fortune  estoit  plaine,  me- 
noit  sa  femme  en  crouppe,  laquelle  estoit  fort 
grosse,  quand  il  entendit  hannir  un  jeune  poulain 
qui  de  loin  les  suyvoit,  disant  en  son  langage  de 
cheval  :  «  Ma  mère,  allez  plus  bellement,  pource 
qu'estant  trop  jeune  et  seulement  d'un  an,  je  ne 
vous  puis  suyvre.  »  Auquel  la  jument,  secouant  la 

teste,  dressant  les  oreilles,  et  ronflant  des  naseaux, 
commença  à  bannir  bien  fort,  et,  luy  respondant, 
disoit  :  «  Je  porte  le  maistre  et  la  maistresse,  qui 
est  grosse,  et  ay  le  ventre  plain  de  ton  frère,  et 
toy  qui  es  jeune,  dispos  et  ne  portes  rien,  refuses 
de  cheminer!  Or  vien  si  tu  veux,  sinon  fay  ce  que 
tu  vouldras.  » 

Quoy  entendant,  Federic ,  qui  sçavoit  inter- 
préter le  langage  des  oyseaux  et  des  bestes,  se 
print  à  sousrire ,  à  raison  de  quoy  sa  femme, 
qui  en  estoit  assez  émerveillée,  luy  demanda 
pourquoy  il  rioit  ainsi.  «  Je  ne  l'oserois  dire, 
respond-il,  pource  que,  si  je  vous  en  declarois  la 
cause,  les  Parques  trancheroient  incontinent  le 
fil  de  ma  vie,  et  ainsi  je  mourrois  sur  le  champ.  » 
Adonc  l'importune  femme  luy  dict  qu'elle  vouloit 
sçavoir  l'occasion  de  son  rire,  autrement  qu'elle 
s'iroit  pendre  et  estrangler  par  le  coi.  «  Quand 
nous  serons  de  retour  au  Petit  Puys,  je  le  vous 
diray,  dict  le  mary;  mais  il  fauldra  premier  que 
j'ordonne  de  mes  affaires  et  dispose  de  mon  ame.  » 
Par  ceste  promesse,  ceste  meschante  et  malheu- 
reuse femme  s'appaisa,  laquelle  de  retour,  se  sou- 
venant de  ce  que  son  mary  luy  avoit  promis,  le 
somma  de  ceste  promesse.  «  Puis  qu'il  fault,  dict- 
il,  qu'à  ceste  occasion  et  pour  vous  complaire  je 
meure,  allez  donc  quérir  le  prestre,  car  je  me 
veux  confesser  et  recommander  mon  ame  à  Dieu 

avant  que  je  passe  de  ceste  vie  en  l'autre;  puis 
je  vous  diray  le  tout.  »  A  quoy  elle  obeyt,  ay- 
mant  plustost  la  mort  de  son  mary  que  désister 
de  sa  malheureuse  volonté. 

Elle  partye,  ce  pauvre  homme,  reduict  en  ceste 
misère,  pensant  en  sa  conscience,  entendit  le  chien 
qui,  tensant  le  coq  (lequel,  battant  des  aisles,  ne 
cessoit  de  chanter),  luy  disoit  :  «  Et  quoy  !  mal- 
heureux, à  quoy  penses-tu  ?  As-tu  point  de  honte 
chanter  ainsi,  et  à  ceste  heure  que  tu  devrois 
t'atrister  et  fondre  en  larmes  pour  la  perte  que 
nous  faisons  de  nostre  bon  maistre,  qui  n'attend 
que  la  mort  ?  »  Respond  le  coq  :  «  Et  qu'il  meure, 
qu'en  ay-je  à  faire?  Suis-je  cause  de  sa  mort?  Si 
de  gayeté  de  cueur  il  veult  mourir,  qui  l'en  em- 
peschera  ?  Ne  sçay-tu  pas  qu'il  est  escrit  au  pre- 
mier des  Politicques  que  la  femme  et  le  serviteur 
sont  en  pareil  degré?  Le  mary  estant  donc  chef 
de  la  femme,  ne  doibt-elle  pas  reputer  les  cous- 
tumes  d'iceluy  estre  la  loy  de  sa  vie  ?  J'ay  cent 
femmes,  et  toutesfois  je  les  sçay  rendre  tant  crain- 
tives que  je  les  fais  obeyr  à  mes  commandemens, 
chastiant  tantost  les  unes,  et  maintenant  les  autres, 
selon  qu'elles  m'offencent;  et  luy  qui  n'en  a  qu'une 
est  tant  nyais  qu'il  ne  luy  peult  aprendre  à  l'obeyr. 
Laisse-le  donc;  qu'il  meure  puis  qu'il  veult  mourir; 
qu'autant  en  puisse-il  prendre  à  tous  ceux  desquels 
la  teste  est  si  mal  faicte  qu'ils  ne  pensent  rien  faire 

de  bien  sinon  lors  qu'ils  se  rendent  obeissans  aux 
sottes  et  effrénées  volontez  de  leurs  femmes.  »  Ces 
paroles  bien  entendues  et  considérées  par  le  jeune 
homme,  congneut  que  le  coq  disoit  vray  et  avoit 
raison,  parquoy,  révoquant  sa  sentence,  délibéra 
suyvre  ce  conseil. 

A  quelque  temps  de  là,  ceste  femme  retourna, 
laquelle,  n'ayant  la  patience  que  le  prestre  que 
elle  venoit  de  quérir  fust  venu,  ne  cessoit  d'impor- 
tuner son  mary,  voulant  à  toute  force  sçavoir  pour- 
quoy  il  avoit  ry.  Quoy  voyant,  cet  homme  voulut 
praticquer  ce  que  le  coq  luy  avoit  enseigné;  par- 
quoy,  la  prenant  par  les  cheveux,  la  battit  tant 
qu'il  la  laissa  quasi  pour  morte,  si  que  depuis  ne 
luy  print  envie  vouloir  sçavoir  les  secrets  de  son 
mary. 

Ceste  fable  ne  pleut  beaucoup  aux  dames  qui  l'es- 
coutoient ,  mesmement  quand  elles  entendirent  que  le 
mary  avoit  tant  cruellement  battu  sa  femme  qu'il  l'a- 
voit  presque  laissée  pour  morte;  neantmoins  blas- 
moient  fort  la  curiosité  d'elle,  qui  pour  peu  de  chose 
consentoit  à  la  mort  de  son  mary,  pourveu  quelle 
sceust  ce  qu'elle  desiroit.  Et,  à  fin  que  le  temps  ne  s'es- 
coulast  en  tels  discours,  ma  Dame  dict  à  Fleur- 
diane  qu'elle  poursuivist ;  laquelle,  avec  une  face 
joyeuse,  commença  à  dire  ainsi  : 

ENIGME 


M'allant  esbatre  aux  champs,  je  passay  avant-hier 
Par  un  certain  endroit  où  je  vy  une  fille 
Gaillarde,  belle,  accorte,  amiable  et  gentille, 
Qui  adonc  exerçoit  un  fort  plaisant  mestier. 

Un  trou  large  et  fendu  or'  elle  ouvroit  entier, 
Et  ores  à  demy,  puis,  dextrement  habile, 
Le  refermoit  si  joinct  (tant  elle  estoit  subtile) 
Que  l'on  n'y  cognoissoit  ne  trace  ne  sentier. 

Apres,  elle  prenoit  en  sa  main  remuante 

Je  ne  sçay  quoy  de  long  qu'en  ceste  mesme  fente 

Souvent  elle  mettoit  et  retiroit  souvent. 

Puis,   les  pieds  et  les  mains  remuant  de  vitesse, 
Tiroit  tousjours  à  soy  ou  poussoit  en  avant, 
Tant  elle  se  plaisoit  en  ce  jeu  d'alegresse. 

Cest  énigme  presta  assez  à  rire,  d'autant  qu'au- 
cuns l'interpretoient  en  mauvaise  part;  à  raison  de- 
quoy  Fleurdiane ,  qui  des-ja  s'en  estoit  aperceuë  ,  se 
leva  debout,  et  d'une  fort  bonne  grâce  leur  dict  : 
«  Messieurs  et  Dames,  je  congnois  manifestement  à 
vos  contenances  que  non  seulement  vous  estimez  mon 
énigme  sale,  mais  tres-deshonneste ;  neantmoins ,  si 
voulez  bien  ouvrir  vos  oreilles,  je  me  persuade  que  le 
trouverez  tout  autre  que  ne  pensez,  pource  qu'il  ne 
signifie  autre  chose  sinon  la  belle  tisserande,  laquelle 
ouvre  et  referme  le  large  trou  qui  est  la  trame  de  sa 
toille,  après  y  mect  souvent  je  ne  sçay  quoy  de  long, 

qui  est  la  navette;  puis,  remuant  les  pieds  et  les  mains, 
prend  plaisir  à  travailler.  »  Adonc  chacun  loua  beau- 
coup le  bon  esprit  de  Fleurdiane,  se  resjouïssant  fort 
avec  elle  de  sa  subtile  interprétation;  mais,  pour  gai- 
gner  temps,  ma  Dame  fit  signe  à  Vincende  quelle 
suivist  V ordre;  laquelle,  obéissante,  dit  ainsi. 


FABLE   IV. 


D'aucuns  enfans  qui  ne  voulurent  exécuter  le  testament 
de  leur  père. 


a  plus  grande  folie  que  puisse  faire 
l'homme  ou  la  femme  est  ceste  cy,  à 
^sçavoir  :  se  reserver  à  faire  du  bien 
après  sa  mort,  d'autant  que  peu  ou 
point  la  foy  est  aujourd'huy  gardée  aux  trespassez, 
ce  que  nous  avons  approuvé,  pource  que  de  tout 
ce  qui  nous  a  esté  autrefois  légué  n'en  avons  peu 
jamais  avoir  un  denier;  et  cecy  est  advenu  par  la 
faulte  des  exécuteurs  des  testamens,  qui,  voulans 
enrichir  les  riches,  ont  apauvry  les  pauvres,  comme 
entendrez  par  le  discours  de  ma  fable. 

Je  vous  dy  doncques  qu'en  Pesare,  ville  de  la 
Romaigne,  estoit  un  honorable  citoyen,  fort  pecu- 
nieux,  mais  chiche  et  trop  bon  mesnager,  lequel., 
parvenu  au  dernier  terme  de  sa  vie,  fit  son  testa- 
is 


I  38  DOUZIÈME    NUIT 

ment,  par  lequel  il  institua  ses  enfans,  qui  estoient 
en  nombre,  ses  héritiers  universels,  leur  enjoignant 
payer  ses  debtes  et  accomplir  les  legs  portez 
par  iceluy.  Ainsi  estant  mort,  ensevely  et  pleuré 
selon  la  coustume  du  païs,  les  enfans  héritiers 
s'assemblèrent  pour  adviser  à  exécuter  le  testa- 
ment de  leur  père,  lequel  estoit  tant  excessif  en  ses 
legs  que ,  si  de  point  en  point  on  l'eust  voulu 
suyvre,  c'est  chose  toute  asseurée  qu'il  eust  excédé 
l'hérédité,  laquelle,  à  ceste  occasion,  leur  eust 
esté  plus  dommageable  que  de  proffict,  si  qu'ils 
eussent  esté  contraincts  faire  cession.  A  raison  de- 
quoy  le  plus  jeune  d'entre  eux  se  leva  debout, 
disant  :  «  Mes  frères,  sachez  qu'il  est  plus  vray 
que  la  mesme  vérité,  s'il  faut  ainsi  parler,  que,  si 
l'ame  de  nostre  père  est  ensevelie  au  profond  d'en- 
fer, qu'en  vain  à  sa  descharge  nous  exécuterons 
son  testament,  d'autant  qu'en  enfer  n'y  a  aucune 
rédemption,  ains  est  toute  espérance  ostée  à  ceux 
qui  y  entrent  d'en  pouvoir  jamais  resortir.  S'il  est 
en  paradis,  où  les  bien-heureux  jouyssent  d'un  éter- 
nel repos,  son  ame  n'a  que  faire  si  son  testament 
est  accomply  ou  non.  Et  s'il  est  en  purgatoire,  où 
les  péchez  sont  purgez,  il  est  manifeste  qu'après 
que  ses  faultes  luy  seront  remises,  il  en  sortira  en- 
tièrement libre  et  tout  net,  et  qu'ainsi  n'aura  plus 
besoin  de  l'exécution  de  ses  volontez.  A  raison 
dequoy,  laissant  l'ame  de  nostre  père  soubs  la  di- 

vine  puissance,  je  suis  d'avis  que  divisions  la  suc- 
cession, et  que  comme  nostre  père  en  a  jouy  du- 
rant sa  vie,  qu'ainsi  en  jouyssions  durant  la  nostre, 
à  fin  que  la  condition  des  morts  ne  soit  meilleure 
que  celle  des  vivans.  » 

Je  conclu  donc  par  ceste  mienne  brefve  nouvelle 
que  nous  devons  faire  du  bien  durant  nostre 
vie  et  n'attendre  après  nostre  mort,  d'autant  que 
(comme  nous  avons  dict  au  commencement)  i'on 
ne  garde  point  la  foy  aux  trespassez. 

U  ingénieux  conseil  de  ce  jeune  frère  pleut  à  toute 
la  compagnie,  fors  à  Vincende,  à  qui  il  iouchoit  de 
trop  prés,  laquelle,  pour  en  oublier  la  mémoire,  pro- 
posa ce  plaisant  énigme,  disant  en  ceste  sorte  : 

ENIGME 

En  jouant  et  riant,  folastrant  et  chantant, 
Je  m'accoste  de  toy,  que  doulcement  j'aprouche; 
Puis,  devenu  hardy,  à  demy  je  me  couche 
Dessus  ton  ferme  corps,  sur  lequel  je  m'estens. 

Apres,  entre  mes  mains  mon  long  chose  mettant, 
Je  l'entre  tout  à  coup  dedans  la  large  bouche 
De  ton  ventre  fécond,  qui  jamais  ne  se  bouche, 
Et  y  en  entrast-il  vingt  et  cinq  fois  aultant. 

Adoncques  si  tresfort  sur  toy  je  me  remue 

Que  de  peine  et  d'ahan  le  plus  souvent  j'en  sue, 

Tant  je  pren  de  plaisir  à  ce  maniment  doux. 

Je  l'y  mects  dur  et  sec,  chantant  d'ayse  et  de  joye; 
Mais,  quand  je  le  retire,  en  larmes  il  se  noyé, 
Tant  il  y  a  esté  estrangement  secoux. 

«  Cet  énigme  ne  signifie  autre  chose  que  la  cham- 
brière,  laquelle,  riant  et  chantant,  va  à  Veau,  s'a- 
proche  du  puys  et  se  penche  à  demy  dessus,  puis, 
prenant  la  corde,  descend  son  seau,  et  en  le  puisant 
se  remue  si  fort  que  le  plus  souvent  elle  en  sue;  elle 
l'y  mect  sec  et  dur,  mais  elle  l'en  retire  tout  mouillé.  » 
La  compagnie  se  pleut  merveilleusement  en  V exposition 
de  cet  énigme ,  qui  leur  apresta  assez  à  rire»  Après, 
Isabelle  se  leva,  et,  donnant  commencement  à  sa 
fable,  dict  en  ceste  manière. 


FABLE   V. 


Un  basteleur,  ostant  les  chausses  à  un  pendu,  luy  couppe  les 
pieds,  lesquels  il  laisse  après  en  son  hostellerie,  et  s'en  va; 
l'oste,  trouvant  ces  pieds,  et  ignorant  le  départ  de  cet 
homme,  pense  que  son  veau  l'ayt  dévoré  ;  parquoy,  doub- 
tant  la  fureur  de  ceste  beste,  s'enfuyt  et  laisse  sa  maison  à 
la  mercy  du  peuple,  qui  met  le  feu  dedans. 


"^^^MIes  fables  recitées  par  ces  miennes 
Sëpâh  sœurs  ont  esté  si  belles  et  ingenieu- 
^f^j% sèment  poursuivyes  que  je  crains, 
s^è^^CÏJpour  la  petitesse  de  mon  esprit,  que, 
si  j'entrepren  les  suyvre,  je  ne  demeure  en  che- 
min. Mais,  encor'  que  ce  malheur  m'advînt,  si 
veux-je  pourtant  tenter  la  fortune  et  monstrer  que 
j'ay  la  volonté  si  bonne  que  la  pœur  ne  me  peult 
faire  mancquer  à  mon  devoir.  Et  jaçoit  que  la 
fable  qu'ores  je  vous  veux  reciter  ne  mérite  em- 
pescher  vos  oreilles,  si  ay-je  telle  foy  en  vostre 
humanité  que  je  m'asseure  que  elle  sera  par  vous 

receuë  au  reng  des  autres,  et  comptée  pour  la  cin- 
quiesme  et  dernière  de  ceste  soirée. 

Je  dy  doncques,  mes  Dames,  qu'au  pays  de  Saxe 
estoit  jadis  un  certain  basteleur,  qui,  allant  de  vil- 
lage en  village  cherchant  comme  il  pourroit  déce- 
voir quelqu'un,  à  la  façon  de  tels  faineans  que  luy, 
passa  de  fortune  par  dessoubs  un  gibet,  auquel 
puis  n'agueres  estoit  pendu  un  beau  jeune  homme 
que  le  bourreau  n'avoit  despouyllé,  ains  luy  avoit 
voulu  faire  cet  honneur  le  laisser  ensevely  en  ses 
accoustremens.  Quoy  voyant  ce  basteleur,  et  con- 
sidérant que  les  chausses  à  ce  pendu  valloient  mieux 
que  les  siennes  et  estoient  quasi  toutes  neufves, 
délibéra  les  avoir  quoy  qu'il  en  advînt;  parquoy, 
s'aprochant  prés,  fist  tant  qu'il  les  destacha  d'avec 
le  pourpoint;  puis,  les  prenant  par  le  hault  et  les 
renversant  ce  que  dessus  dessoubs,  tira  si  fort  contre 
bas  et  à  tant  de  secousses  qu'il  sembloit  qu'il  es- 
corchast  les  jambes  à  ce  pendu,  tant  il  s'y  prenoit 
asprement.  Toutesfois  ne  peut  si  bien  faire  que 
ces  chausses  ne  demeurassent  arrestées  environ  les 
chevilles  des  pieds,  soit  pource  qu^ils  estoient  roides 
et  sans  mouvement,  ou  à  cause  de  l'humidité  de  la 
rosée  et  de  la  nuict,  dont  il  estoit  assez  fasché  ; 
parquoy,  craignant  estre  surprins  sur  le  faict  et 
puny  de  pareille  peine  que  celuy  qu'il  despouyl- 
loit,  tira  sa  dague  et  luy  couppa  les  pieds  joignant 
l'endroit  qu'il  ne  pouvoit  deschausser;  puis,  enve- 

loppant  chausses  et  pieds  en  un  petit  pacquet,  le 
serra  soubs  ses  aisselles  et  poursuivit  son  chemin; 
lequel  ayant  quelque  temps  continué,  arriva  fina- 
blement  en  un  village,  où  il  se  logea  en  la  maison 
d'un  bon  laboureur,  qui  luy  fist  préparer  un  lict 
dans  une  petite  chambre  basse  et  fort  chaulde,  en 
laquelle,  de  pœur  du  froid,  il  avoit  faict  mettre 
en  un  coing  un  petit  veau  que  sa  vache  luy  avoit 
faict  la  nuict  précédente. 

Le  lendemain,  ce  maistre  joueur  de  passe  passe, 
s'estant  levé  de  grand  matin,  arracha  violentement 
et  à  toute  peine  les  pieds  qui  estoient  demeurez 
dedans  ces  chausses,  et  les  jetta  en  la  place  et 
assez  prés  de  ce  veau  ;  puis,  troussant  ses  quilles, 
sans  rien  oublier,  sinon  dire  à  dieu  et  remercier 
son  hoste,  partit  et  s'en  alla  devant  que  les  chatz 
fussent  chaussez.  Le  vilageois,  qui  s'estoit  levé  un 
peu  plus  tard,  voulut,  devant  qu'aller  au  labourage, 
veoir  comme  s'estoit  porté  son  veau;  parquoy,  en- 
trant dans  ceste  chambre,  le  veit  au  mesme  endroit 
où  il  l'avoit  fait  mettre,  et  les  pieds  d'un  homme 
auprès  de  luy;  à  raison  dequoy,  cherchant  par 
tout  et  ne  trouvant  point  son  hoste,  qu'il  ignoroit 
estre  sorti,  eut  peur,  luy  tombant  incontinent  en 
la  fantasie  que  ce  veau  l'avoit  dévoré  :  parquoy, 
tout  transporté  de  frayeur,  et  ne  pouvant  (ce  luy 
sembloit)  assez  à  temps  trouver  la  porte,  craignant 
qu'il  ne  luy  en  fist  autant,  s'enfuyt  à  ses  voisins, 

ausquels  il  conta  l'inconvénient  qui  luy  estoit  ad- 
venu. Ces  bonnes  gens,  estonnez  de  ces  merveilles, 
assemblèrent  leurs  testes  au  conseil,  et,  ayans  assez 
longuement  consulté  sur  ce  faict,  furent  d'advis 
qu'il  falloit  brusler  vif  ce  maistre  veau  qui  avoit 
fait  ce  dommage  :  car,  disoient-ils,  si,  jeune  comme 
il  est,  n'ayant  encores  trois  jours  passez,  et  sortant 
quasi  du  ventre  à  sa  mère,  il  a  peu  exercer  ceste 
tant  grande  cruaulté,  il  est  croyable  que,  si  l'on  le 
laisse  croistre,  il  dévorera  à  la  parfin  tout  le  monde, 
bestes  et  gens.  Autres  disent  qu'à  ceste  occasion 
tous  ceux  du  village,  grands  et  petits,  furent  saisis 
d'un  tel  espouventement  que,  s'estant  assemblez  et 
mis  en  armes,  ils  vindrent  environner  ceste  maison 
(laquelle  le  bon  homme  et  toute  sa  famille  avoient 
des-ja  abandonnée),  à  fin  d'assaillir,  prendre  et 
tuer  ce  veau  ;  mais,  parce  qu'en  toute  leur  trouppe 
il  n'y  avoit  aucun  si  hardy  qui  osast  entrer  dedans, 
d'un  commun  consentement  ils  y  misrent  le  feu, 
jugeans  estre  plus  expédiant  perdre  une  maison  que 
hazarder  tout  un  peuple  à  la  mercy  d'une  tant 
cruelle,  furieuse  et  inhumaine  beste. 

Isabelle  avoit  mis  fin  à  sa  fable,  quand  du  Moulin 
se  leva,  disant  :  «  Il  n  estoit  besoin,  ma  Damoiselle , 
vous  excuser,  ainsi  qu'avez  faict  dés  le  commencement, 
pource  que  vostre  nouvelle  a  emporté  le  prix  sur  toutes 
celles  qui  ce  soir  ont  esté  recitées.))  Auquel  la  damoi- 

selle  :  «  Seigneur  Anthoine ,  si  je  pensois  que  parlas- 
siez  à  bon  escient,  je  m'en  tiendrois  toute  glorieuse, 
d'autant  que  je  serois  louée  par  celuy  qui  est  recom- 
mandé et  estimé  de  tous;  mais,  pource  que  je  voy  que 
dictes  ces  choses  par  mocquerie,  je  demeureray  en  mon 
ignorance,  laissant  le  prix  de  la  gloire  à  ces  miennes 
sœurs  qui  sçavent  mieux  dire  que  moy.  »  Mais,  à  fin 
qu'on  n'entrast  plus  avant  aux  paroles,  ma  Dame 
luy  fit  signe  quelle  continuast  recitant  son  énigme  ; 
laquelle,  joyeuse  de  ce  que  du  Moulin  avoit  dict  d'elle, 
parla  en  ceste  sorte  : 

ENIGME 

Toute  chose  a  son  temps,  et  ce  qui  est  passé 
Ne  se  peult  recouvrer,  quoy  que  l'on  puisse  faire, 
Comme  ce  qui  n'est  point  ne  se  peult  pas  refaire, 
Et  ce  qui  ne  fut  onc  ne  peult  estre  effacé. 

Lors  que  je  ne  l'ay  eu,  je  ne  vous  ay  chassé, 
Ainçois  vous  l'ay  donné,  tant  j'aymois  vous  complaire  ; 
Mais,  ores  que  je  f  ay,  je  ne  puis  satisfaire 
A  vostre  volonté  comme  par  le  passé. 

Vous  resverez  long  temps  avant  que  de  cognoistre 
Cela  que  j'ay  esté  et  ce  que  je  puis  estre, 
Ce  qu'aultrefois  j'ay  eu,  et  ce  que  je  n'ay  or. 

C'est  pourquoy  librement  je  vous  prie  et  supplie 
Chercher  que  celle-là  qui  ne  l'a  point  encor 
En  vous  la  présentant  contente  vostre  envie. 

Icy  Isabelle  mit  fin  à  son  ingénieux  énigme,  et , 
Straparole.   IV.  19 

pource  qu'il  estoit  remply  de  grand  mystère,  fut  di- 
versement interprété,  sans  toutesfois  qu'il  y  eust  aucun 
qui  le  peust  entendre.  Quoy  voyant,  Isabelle,  avec  un 
plaisant  geste  et  chère  joyeuse,  dict  en  soubsriant  : 
«  Messieurs,  mon  énigme  ne  demonstre  autre  chose 
qu'une  jeune  dame  non  mariée  ?  laquelle  a  un  amy 
quelle  ne  recongnoist  plus  après  quelle  s'est  mariée, 
à  raison  dequoy  elle  le  persuade  qu'il  aille  chercher 
l'amour  de  celle  qui  n'a  point  encor  de  mary.  »  Ceste 
docte  exposition  pleut  universellement  à  tous ,  qui  la 
louèrent  grandement.  Or  desja  les  coqs  crestez  avoient 
par  leur  chant  annoncé  la  venue  du  jour,  quand  ces 
magnifiques  seigneurs  prindrent  congé  de  ma  Dame, 
laquelle  d'une  fort  bonne  grâce  les  pria  retourner  au 
mesme  lieu  le  soir  ensuivant,  ce  qu'ils  promirent  faire. 

Jes-ja  Phœbus  avoit  abandonné  ces  par- 
ûtes basses  et  terrestres,  et  la  claire 
r splendeur  du  jour  s'estoit  retirée  de  nous, 
si  que  manifestement  aucune  chose  ne 
pouvoit  estre  congneue,  quand  ma  Dame  sortit  de  sa 
chambre  en  la  compagnie  de  ses  dix  damoiselles,  et 
alla  jusques  à  V escalier  joyeusement  recevoir  la  noble 
compagnie,  qui  des-ja  avoit  mis  pied  à  terre  et  es- 
toit  descendue  de  leur  barque.  Et,  entrez  en  la  salle 
et  s'estans  tous  assis  selon  leur  reng  et  degré,  ma 
Dame  dict  :  «  Je  serois  d'advis  [si  ceste  honorable 
trouppe  le  trouvoit  bon)  qu'après  quelques  tours  de 
danse  et  avoir  chanté  une  chanson,  chacun  de  noust 
tant  hommes  que  femmes,  dist  une  fable,  pource 
qu'il  ne  me  semble  beaucoup  honneste  que  les  dames 

portent  seules  le  faix  d'une  si  lourde  et  pesante 
charge;  ainsi,  chacun  dira  la  sienne,  aux  conditions 
toutesfois  de  les  coupper  courtes,  à  fin  qu'à  ce  der- 
nier soir  des  jours  gras  chacun  puisse  dire  sa  râ- 
telée. Le  seigneur  ambassadeur,  comme  principale 
personne  entre  nous,  sera  le  premier  qui  commencera  ; 
après,  chacun  suyvra  de  main  en  main  et  selon  son 
ordre.  »  Ce  conseil  et  sage  advis  pleut  généralement  à 
tous,  lesquels  ayans  quelque  peu  dansé,  ma  Dame 
commanda  au  Trevisan  et  du  Moulin  accorder  leurs 
instrumens  et  dire  une  chanson  ;  lesquels,  vrais  enfans 
d'obédience,  empoignans  leurs  lutz,  chantèrent  en 
ceste  manière  : 

CHANSON 

Les  dieux  bénins  et  la  nature  amye, 
Lors  que  du  ciel  çà  bas  fustes  ravye, 

Versèrent  dedans  vous 
Tout  le  plus  beau  des  beautez  les  plus  belles 
Et  le  parfaict  des  vives  estincelles 

D'un  feu  honneste  et  doux. 

Si  je  contemple  ou  vostre  belle  face, 
Dont  les  atrais,  les  douceurs  et  la  grâce 

Enchantent  mon  désir, 
Ou  les  beaux  lis  de  vostre  gorge  pleine, 
Ou  vostre  sein,  où  amour  se  promeine 

Avecques  le  plaisir, 

Adonc,  ravy,  je  dy  en  mon  courage 
Que  le  pourtraict  de  vostre  belle  image 
A  esté  faict  aux  cieux, 


TREIZIEME     NUIT  I  49 

Et  envoyé  en  la  terre  où  nous  sommes 
Pour  honorer  et  r'adresser  les  hommes 
Qui  vivent  vicieux, 

Et  pour  monstrer,  après  cent  mille  peines, 
Mille  tourmens  et  langueurs  inhumaines, 

Qu'endurer  il  nous  fault, 
Quel  est  le  bien  et  la  gloire  infinie 
Dont  des  heureux  la  saincte  compagnie 
Jouyt  au  ciel  là  hault. 


La  chanson  du  Trevisan  et  du  Moulin  finie,  ma 
Dame  pria  le  seigneur  ambassadeur  vouloir  donner 
commencement  aux  discours  de  ceste  soirée,  lequel,  à 
ceste  première  semonce,  sans  se  faire  tirer  Voreille, 
parla  en  ceste  sorte. 


FABLE  I. 


Un  loup,  un  regnard  et  un  asne  se  confessent  l'un  l'autre  ; 
les  deux  premiers  s'entrepardonnent,  puis,  d'un  commun 
accord,  dévorent  le  pauvre  asne,  soubs  couleur  de  une  lé- 
gère faulte  qu'il  dict  avoir  faicte. 


a  charge  qu'il  a  pieu  à  ma  Dame  me 
donner  est  fort  grande  et  onéreuse, 
d'autant  que  reciter  fables  est  plustost 
l'office  des  femmes  que  des  hommes; 
toutesfois,  puis  que  telle  est  sa  volonté  et  de  ceste 
honneste  et  honnorable  compagnie,  je  me  effor- 
ceray,  sinon  en  tout,  au  moins  en  quelque  chose 
satisfaire  à  vos  désirs. 

Au  temps  passé  que  les  bestes  parloient,  le  loup, 
le  regnard  et  Fasne  délibérèrent  un  jour  aller  à 
Rome  gaigner  les  pardons.  Advint  que,  comme  ils 
cheminoient  de  compagnie,  devisans  de  plusieurs 
choses,  le  loup,  à  qui  les  pieds  commençoient  à 

faire  mal,  dict  aux  autres  :  «  Mais,  mes  frères,  à 
quoy  nous  travaillons-nous  ainsi  en  l'accomplisse- 
ment d'un  tant  long  et  fascheux  voyage,  veu  que 
ne  sommes  asseurezy  trouver  ce  que  nous  y  allons 
chercher?  Et  quoy  !  pensez-vous  point,  par  vostre 
foy,  que  le  pape  ne  soit  assez  empesché  ailleurs, 
et  n'ayt  autres  affaires  à  demesler  qu'à  escouter 
parler  des  pauvres  bestes  telles  que  nous  sommes? 
Certes  je  croy  bien  que  ouy;  c'est  pourquoy  je 
serois  d'advis  (si  le  trouvez  bon)  que,  sans  d'avan- 
tage nous  tuer  le  cueur  et  le  corps  et  nous  hazar- 
der  aux  dangereux  inconveniens  qui  journellement 
adviennent  aux  voyageurs,  nous  demeurassions  icy, 
et,  sans  passer  plus  oultre,  nous  confessassions  l'un 
l'autre,  et  que  chacun  de  nous,  selon  la  gravité  de 
ses  péchez,  receust  la  pénitence  et  absolution  par 
son  compagnon.  »  Ce  que  les  autres  accordèrent. 
Au  moyen  dequoy  ce  maistre  loup  commença,  et, 
se  jettant  à  genoux  aux  pieds  du  regnard,  en  s'ac- 
cusant,  dit  ainsi  :  «  Je  vy  ces  jours  passez  une  truye 
qui  avoit  douze  petits  cochons,  laquelle,  grasse, 
refaite  et  en  bon  poinct,  s'alloit  tous  les  jours  pro- 
mener aux  champs  et  prendre  du  bon  temps,  sans 
se  soucier  de  ses  petits,  que  elle  laissoit  mourir  de 
faim  en  la  maison.  A  raison  dequoy,  et  ne  pou- 
vant souffrir  une  telle  impieté  et  mauvais  naturel 
de  mère,  je  la  devoray.  Après,  me  souvenant  que 
ces  petits  cochonnetz  n'avoient  plus  qui  leur  bail- 

last  à  tetter,  meu  à  compassion,  je  les  mangeay 
tous  les  uns  après  les  autres,  affin  de  les  oster  de 
ceste  misère.  J'ay  commis  ces  choses,  mais  à  bonne 
intention;  toutesfois,  où  j'auray  offensé,  j'en  de- 
mande pardon  et  absolution.  »  Et  disoit  ceste  bonne 
beste  tout  cecy  en  pleurant,  faisant  la  meilleure 
mine  du  monde.  Adonc  le  regnard  luy  dit  :  «  Frère, 
ton  péché  n'est  pas  grand,  pource  que  tu  as  eu 
commisération  despupiles;  pour  ta  pénitence,  j'or- 
donne et  t'enjoincts  que  tu  n'assailles  jamais  que 
par  le  derrière  tous  animaux  cornuz,  si  tu  ne  veux 
estre  blessé  de  la  corne.  » 

Ce  faict,  et  le  loup  s'estant  levé,  le  regnard  se 
prosterna  devant  luy,  disant  :  «  Un  bon  villageois 
avoit  un  coq  si  meschant  et  querelleux  qu'il  bat- 
toit  tous  ceux  des  voisins,  et,  se  voyant  victorieux, 
chantoit  si  hault  et  souvent  qu'il  estourdissoit  tout 
le  monde;  et  ne  molestoit  seulement  ceux  qui  es- 
taient malades,  mais  jour  et  nuict  rompoit  la  teste 
aux  plus  sains;  à  raison  dequoy,  ne  pouvant  plus 
supporter  son  audacieuse  gloire,  un  jour,  comme 
il  se  promenoit  avec  ses  femmes,  je  luy  mis  la 
main  sur  le  collet,  l'estranglay  à  belles  dents  et  le 
devoray;  depuis,  ses  femmes,  faschées  de  se  veoir 
vefves  et  par  moy  privées  de  leurs  amours,  m'en 
ont  tellement  voulu  qu'elles  n'ont  jamais  cessé  me 
poursuivre  à  belles  injures,  tant  que,  n'en  pouvant 
plus,  je  fus  contraint  leur  monstrer  que  cela  me 

desplaisoit,  de  mode  qu'en  ayant  attrappé  la  plus 
grande  partye,  je  les  ay  mangées.' J'ay  péché,  je  le 
confesse;  je  m'en  repen  et  vous  en  demande  l'ab- 
solution. »  A  quoy  le  loup  :  «  Tu  as  bien  faict 
d'avoir  ainsi  chastié  et  l'orgueil  du  coq  et  l'inju- 
rieuse insolence  des  poulies;  et,  encores  qu'en  cela 
tu  n'ayes  beaucoup  offencé,  si  ne  me  veux-je  mons- 
trer  envers  toy  tant  indulgent  comme  tu  m'as  esté, 
ainst'enjoincts  pour  ta  pénitence  que  par  trois  ven- 
dredis consécutifs,  si  tu  n'as  de  la  chair,  tu  t'abs- 
tiennes d'en  manger.  Va  en  paix.  »  Puis,  se  tournant 
vers  l'asne,  luy  dict  :  «  Et  toy,  frère,  qu'attens- 
tu,  que  ne  viens  à  confesse  ?  Qu'as-tu  faict  ?  »  Res- 
pond  le  pauvre  asne  :  «  Que  voulez-vous  que  je 
confesse  ?  Vous  sçavez  les  longs  travaux  et  grands 
tourmens  que  sans  cesse  et  à  toute  heure  je  suis 
contraint  endurer,  portant  incessamment  bleds,  fa- 
rines, boys,  fumyer,  bref  tout  ce  que  l'on  peult 
dire,  avec  un  nombre  infiny  de  lourds,  pesans  tt 
meurtriers  coups  de  baston.  Toutesfois,  puis  que 
il  fault  confesser  vérité,  je  pense  avoir  offensé  en 
une  seule  chose,  c'est  qu'en  me  jouant  dernière- 
ment, je  fis  sortir  trois  ou  quatre  brins  de  paille 
des  souliers  au  serviteur  qui  m'avoit  en  sa  charge, 
lesquels  je  mangé,  et  croy  qu'à  ceste  occasion  il  a 
enduré  quelque  froid  aux  pieds  :  j'ay  failly  en  cela, 
je  le  confesse;  je  m'en  repen,  vous  suppliant  hum- 
blement avoir  pitié  et  miséricorde  de  moy,  et  m'or- 

donner  pénitence  digne  de  mon  forfaict.  —  O  lar- 
ron! dirent  les  autres,  qu'as-tu  faict?  Malheur  sur 
toy  à  jamais!  tu  es  damné,  car,  par  ta  confession 
mesme,  tu  es  seul  cause  que  ce  pauvre  serviteur  a 
enduré  beaucoup  de  mal  et  de  froidures  aux  pieds, 
dont  peult-estre  il  est  mort,  qui  faict  que,  ton  ame 
estant  damnée,  ton  corps  ne  peult  estre  sauvé.  » 
Ce  disant,  se  ruèrent  impétueusement  sur  luy,  et, 
le  prenant  à  belles  dents,  le  dévorèrent. 

Ceste  fable  recitée  par  le  seigneur  ambassadeur 
pleut  à  tous,  qui  ne  Vesiimerent  fable,  mais  une  pure 
vérité,  cachée  soubs  ce  masque  alegoric  :  car  par  le 
loup  et  le  regnard  s'entendent  les  grands,  qui,  se  par- 
donnans  l'un  l'autre,  tourmentent  Vasne,  qui  est  le 
pauvre  peuple,  lequel  porte  le  fais  de  leurs  meschan- 
cetez,  ce  que  Juvenal  en  sa  seconde  satire  a  fort  bien 
noté,  disant  : 

Le  magistrat  pardonne  aux  corbeaux  offençans, 
Et  mulcte  par  tourmens  les  pigeons  innocens. 

Or,  affîn  que  le  seigneur  ambassadeur  ne  fust  ou 
se  monstrast  inférieur  aux  autres,  proposa  son  énigme 
en  ceste  manière  : 

ENIGME 

J'estois  en  ma  maison  vivant  paisiblement, 
Loin  des  mutins  débats  d'une  guerre  intestine, 
Quand  je  fus  assailly  d'une  trouppe  mutine, 
Qui  me  tint  assiégé  assez  estroitement. 

Hardy,  je  resistay  dés  le  commencement 
A  ses  plus  durs  assaux,  et  d'une  ruse  fine, 
Me  pensant  garantir  d'une  proche  ruyne, 
Or'deçà,  or'delà,  m'eschappay  finement. 

Toutesfois,  à  la  fin,  je  ne  peu  si  bien  faire 
Que  ne  tombasse  es  mains  de  ce  fier  adversaire, 
Qui,  si  tost  qu'il  m'eut  prins,  cruel,  me  mit  à  mort. 

Et  ce  malheur  m'advint  par  ma  maison,  qui,  traistre, 

Les  sentant  aprocher,  saulta  par  la  fenestre, 

Et  s'enfuyt,  me  laissant  sans  ayde  et  sans  support. 


L'énigme  recité  par  le  seigneur  ambassadeur  ne 
fut  moins  plaisant  que  la  fable  récréative,  et,  jaçoit 
que  chacun  l'entendist,  si  n9en  voulurent-ils  faire 
semblant,  attendant  sagement  que  luy-mesme  l'inter- 
pretast,  lequel,  souzriant  un  petit,  dit  que  c'estoit  le 
poisson,  qui  vivoit  paisiblement  en  sa  maison,  à  sça- 
voir  Veau,  quand  il  fut  assailli  par  ses  ennemis  les 
pescheurs,  lesquels,  si  tost  qu'ils  l'eurent  prins,  le 
mirent  à  mort;  et  ce  malheur  luy  advint  par  sa  mai- 
son, qui  sauta  par  la  fenestre  des  retz  et  filetz.  Ce 
faict,  ma  Dame,  qui  estoit  assise  auprès  de  l'ambas- 
sadeur, par  ces  paroles  donna  tel  commencement  à 
sa  fable. 


FABLE  II. 


Un  belistre  déçoit  un  bonhomme  de  village,  et  luy  emporte 
vingt  escus  au  soleil. 


A  fable  recitée  par  le  seigneur  ambas- 
sadeur a  esté  si  belle  et  plaisante  que 
je  crains  n'en  approcher  de  la  mil- 
jj  liesme  partie;  toutesfois,  pour  ne  con- 
trevenir à  ce  que  j'ay  proposé  au  commencement 
de  ceste  nuictée,  et  devant  que  le  seigneur  ambas- 
sadeur recitast  sa  fable,  j'en  diray  une  par  laquelle 
je  vous  monstreray  que  la  malice  de  ces  faineans 
qui  vont  belistrant  d'huys  en  huys  est  si  grande 
qu'elle  s'estend  jusques  aux  bonnes  gens  des  champs. 
Aux  montagnes  et  alpes  de  Sueve,  non  fort  loing 
du  village  Justingence,  demeuroit  un  bon  labou- 
reur nommé  Held  (qui  en  commun  françois  vaut 
autant  à  dire  que  Gean  ) ,  homme  riche  et  plus 
doué  des  biens  de  fortune  que  de  l'esprit,  pour 

lequel  décevoir  et  fraudeusement  circonvenir,  deux 
belistres  (que  le  commun  peuple  de  ce  pays-là  ap- 
pelle escoliers  errans)  usèrent  de  ceste  ruse.  L'un 
d'iceux,  bien  tard  sur  la  brune,  ayant  à  son  costé 
une  petite  bouteille  pleine  de  fort  bon  vin,  accosta 
cet  homme,  le  suppliant,  en  l'honneur  de  Dieu  et 
des  sept  arts  libéraux,  luy  faire  tant  de  bien  que  le 
loger  pour  ceste  nuict;  et,  faisant  ceste  supplica- 
tion, sceut  tant  bien  faire  le  marmiteux  qu'il  im- 
petra  ce  qu'il  demandoit,  et,  estant  entré  dans  le 
poisie,  qui  estoit  si  bas  que  l'on  pouvoit  de  la  main 
toucher  aux  fenestres ,  mit  sa  bouteille  sur  l'une 
d'icelles.  Après,  et  la  table  estant  couverte  pour 
soupper  et  chacun  assis,  cet  escolier  se  mit  prés  sa 
bouteille,  et,  la  monstrant,  invitoit  tous  ceux  de 
la  maison  à  faire  carousse  et  boire  d'autant,  pource, 
disoit-il,  que,  si  la  nuict  duroit  cent  ans,  ils  n'au- 
roient  faute  de  vin,  et  en  deussent-ils  boire  cinq 
cens  muydz.  Or,  ce  gallant  dont  je  vous  parle 
avoit  laissé  son  compagnon  en  la  rue,  lequel,  à  cet 
effect  ayant  faict  bonne  provision  de  vin,  remplis- 
soit  la  bouteille  à  mesure  qu'elle  estoit  vuyde,  et 
y  besongna  tant  dextrement  qu'il  ne  fut  onc  veu 
de  personne.  L'hoste  et  ceux  de  sa  maison,  estans 
faicts  plus  gaillardz  et  yvres  à  force  de  trinquer  et 
boire  d'autant,  voyans  leurs  verres  demeurer  pleins 
sur  table  et  la  bouteille  encores  toute  pleine,  s'en- 
quirent  de  la  nature  et  vertu  d'icelle,   et  comme 

cela  se  pouvoit  faire  qu'elle  ne  se  vuidoit  point. 
«  Je  le  vous  diray,  dit  Fescolier  :  c'est  le  vaisseau 
du  glorieux  amy  de  Dieu,  monsieur  sainct  Oth- 
mar,  lequel  ne  tarit  jamais  non  plus  que  voyez,  ains 
est  tousjours  plein  de  fort  bon  vin,  et  ce  par  les 
mérites  de  ce  glorieux  sainct.  Mais,  pource  qu'il 
me  fasche  de  tant  boire  et  qu'il  faut  quasi  tous- 
jours  que  je  l'aye  en  la  bouche,  je  délibère  le 
vendre,  et  voudrois  avoir  trouvé  marchant  qui  y 
voulust  employer  son  denier.  »  Quoy  entendant, 
ces  bonnes  gens  proposèrent  l'achepter,  attendu 
la  commodité  et  grand  profit  qui  leur  en  pourroit 
revenir;  parquoy  luy  demandèrent  combien  il  le 
vouloit  vendre.  «  Je  ne  veux  point  aller  par  quatre 
chemins,  dit-il;  j'en  auray  cent  escuz  d'or  au  so- 
leil au  dernier  mot,  encores  les  veux-je  avoir  et 
un  et  deux,  car  argent  content  porte  médecine.  » 
En  fin,  s'estans  accordez  de  prix,  l'hoste  luy  conta 
vingt  beaux  escuz  d'or  et  de  poix,  et  promit  luy 
bailler  le  reste  en  certain  temps. 

Le  lendemain,  et  ce  fin  marchant  party,  l'achep- 
teur,  joyeux  à  merveilles  d'avoir  tant  bien  employé 
ses  deniers,  ce  luy  sembloit,  print  sa  bouteille; 
mais,  ayant  mis  deux  fois  le  nez  dedans,  fut  tout 
estonné  qu'elle  ne  respondoit  point  à  son  inten- 
tion. A  raison  dequoy  alla  trouver  ses  voisins,  aus- 
quels  se  pensant  plaindre,  se  fist  la  fable  du  com- 
mun, de  mode  qu'aujourd'huy  en  ce  pays-là   ce 

proverbe  est  demeuré  :  La  bouteille  ou  vaisseau 
du  Gean,  quand  on  veut  parler  de  quelque  chose 
vaine  et  frivole  ou  de  quelcun  qui  a  esté  deceu. 

Le  seigneur  ambassadeur,  qui  ententivement  avoit 
preste  V oreille  et  escouté  la  fable  tant  gayement  reci- 
tée par  ma  Dame,  la  loua  grandement,  affermant 
estre  beaucoup  plus  belle  que  la  sienne;  dequoy  elle 
fut  fort  joyeuse,  et,  tournant  son  beau  visage  vers 
luy,  dict  ainsi  : 

ENIGME 

De  ma  mère  jadis  mon  père  print  naissance, 
Lequel  elle  meurtrit  au  bout  de  quelque  temps. 
Lors  mes  frères  et  moy,  qui  sommes  ses  enfans, 
Par  son  cruel  trespas  prinsmes  vie  et  croissance. 

Ainsi  ensemble  naiz  et  conjoincts  d'aliance, 
Avons  tousjours  vescu  comme  roys  par  les  champs, 
Jusques  adonc  que,  faicts  et  plus  fors  et  plus  grands, 
Nous  fusmes  massacrez  par  les  pieds  plats  de  France. 

Il  estoit  bien  en  nous  de  vanger  cet  effort, 

Et  d'apaiser  un  jour  nostre  mort  par  leur  mort, 

Domptant  de  leur  fureur  la  malice  ennemye; 

Mais  nous  n'avons  voulu,  comme  ne  voulons  pas  ; 
Ains,  rendant  bien  pour  mal,  en  leur  donnant  la  vie, 
Nous  les  garantissons  d'un  plus  cruel  trespas. 

Encores  que  sur  cet  énigme  on  fist  assez  de  com- 
mentaires, si  ne  fut-il  d'aucun  entendu,  qui  fut  cause 

que  ma  Dame,  voyant  que  personne  ne  pouvoit  don- 
ner aublanc,  V interpréta  disant  :  (.(Mes  gentilshommes, 
mon  énigme  ne  signifie  autre  chose  que  le  froment, 
qui  naist  du  froment  son  père  et  de  la  terre  sa  mère, 
laquelle  par  après  tue  ce  père)  lors,  par  sa  mort,  les 
espicz  croissent,  et,  devenuz  haults  et  puissans,  de- 
meurent ainsi  jusques  à  ce  que  les  laboureurs  les 
couppent,  les  mettent  en  la  grange,  les  battent,  et 
fînablement  en  font  du  pain.  Il  est  au  bled  se  germer 
aux  greniers  et  se  gaster,  et  par  ainsi  causer  beau- 
coup de  maladies;  toutesfois  il  est  tant  bon  qu'il 
nourrit  ceux  qui  le  destruisent.  » 

Ceste  exposition  finie  et  louée  à  suffisance,  le  sei- 
gneur Pierre  Bembe,  se  levant,  donna  tel  commence- 
ment à  sa  fable. 


FABLE    III. 


Une  jeune  mariée,  par  le  conseil  de  sa  mère,  contrefaict  le 
chat,  à  fin  d'estre  caressée  par  son  mary,  qui,  ne  la  pou- 
vant soûler  de  chair,  est  contrainct  luy  bailler  encor  le 
potage. 


es  Dames,  nous  sommes  aujourdhuy 
si  avant  aux  jours  gras  qu'il  me  semble 
qu'il  n'y  aura  pas  beaucoup  de  mal  si 
je  vous  recite  une  petite  fable  qui  sent 
le  moins  du  monde  son  caresmeprenant;  toutes- 
fois,  s'il  advenoit  qu'elle  ne  fust  agréable  à  toutes, 
dés  maintenant  je  supplie  ces  délicates  me  traiter 
autant  doucement  que  le  loup  s'est  monstre  indul- 
gent envers  le  regnard  en  la  fable  recitée  par  le 
seigneur  ambassadeur. 

En  la  ville  de  Basle,  en  Allemaigne,  demeuroit 
jadis  une  bonne  dame,  laquelle  depuis  quelques 
jours  avoit  marié  sa  fille,  belle,  jeune  et  fort  déli- 
bérée, avecques  un  jeune  homme  qui  n'estoit  moins 
Straparole.  IV.  2  1 

qu'elle  accompli  en  ses  perfections.  Advint,  comme 
est  la  coustume  des  nouvelles  mariées,  que  ceste 
jeune  femme  alla  veoir  sa  mère,  soit  pour  luy  faire 
paroistre  par  sa  présence  qu'elle  n'estoit  morte  le 
lendemain  de  ses  nopces,  soit  pour  luy  raconter 
comme  elle  se  portoit  en  son  nouveau  mesnage. 
Ceste  bonne  mère,  joyeuse  de  la  veoir  tant  gail- 
larde et  délibérée,  voulut  sçavoir  les  secretz;  par- 
quoy,  après  les  caresses  accoustumées  et  mille  me- 
nuz  et  plaisans  propos,  elle  luy  demanda  comme 
la  traitoit  son  mary  et  si  la  nuict  il  faisoit  bien  les 
besongnes  de  la  maison.  «  Il  ne  me  traite  que  trop 
doucement,  dit-elle,  car,  quand  je  suis  couchée  au- 
près de  luy,  jamais  il  ne  me  berce,  et  que  je  dorme 
si  je  veux,  ains  seulement,  en  me  tastant,  traisneses 
mains  par  sus  mon  ventre,  et  puis  c'est  tout;  en- 
cores  peut-estre  n'en  feroit-il  rien  si  je  ne  me  re- 
tournois vers  luy.  —  Vierge  Marie  !  ne  te  faict-il 
autre  chose  ?  dict  la  mère.  Or,  m'amye,  s'il  te  traicte 
encores  en  ceste  façon,  voicy  je  te  veux  aprendre 
un  secret  qui  peut-estre  luy  fera  changer  sa  mau- 
vaise nature.  Quand  tu  sentiras  qu'il  estendra  ses 
mains  sur  toy  pour  te  manyer  le  ventre,  il  faudra 
que  tu  contrefaces  la  voix  du  chat  et  cryes  sans 
cesse:  «Myaou,  myaou.  »  Lors,  s'il  te  demande  : 
«  Que  voulez-vous,  mynette  ?  que  voulez-vous, 
<(  mignonne?  »  tu  respondras  :  «  Je  veux  de  la  chair 
«  en  mon  charnier.  »  Adonc  il  entendra  bien  que  tu 

voudras  dire,  de  façon  que,  s'il  n'est  insensible 
ou  plus  froid  que  la  mesme  glace,  il  ne  faillira  te 
caresser  et  rendre  jouissante  des  amoureux  plaisirs 
que  les  femmes  reçoivent  de  leurs  maris.  » 

Ce  conseil  pleut  merveilleusement  à  la  nouvelle 
mariée,  laquelle,  ayant  prins  congé  de  sa  mère,  s'en 
retourna  en  sa  maison.  Le  soir  venu,  elle  se  cou- 
cha prés  son  mary,  qui,  selon  sa  coustume,  coulant 
sa  main  par  sur  son  ventre,  commençoit  à  la  taster, 
quand  elle,  memorative  des  secrets  enseignemens 
que  sa  mère  luy  avoit  donnez,  se  print  par  quatre 
ou  cinq  fois  à  crier:  «  Myaou  !  myaou!  »  Le  mary, 
entendant  ceste  voix,  et  par  icelle  congnoissant  le 
désir  de  sa  femme,  se  mit  en  devoir  payer  ses  debtes  ; 
en  quoy  il  se  monstra  si  bon  créancier,  et  s'y  em- 
ploya d'une  tant  gaillarde  façon,  qu'il  ne  demeura 
gueres  en  arrérages.  Neantmoins,  à  la  fin,  rompu 
et  cassé  des  chaudes  et  sottes  volontez  de  sa  femme, 
commença  à  alentir  ses  coups  et  n'estre  plus  si 
aspre  en  ses  escarmouches;  à  raison  dequoy  ceste 
espousée  crioit  sans  cesse  :  «  Myaou  !  »  Quoy 
voyant,  le  mary,  fasché  de  ces  importunes  crieries, 
qu'il  ne  pouvoit  appaiser,  print  le  pot  à  pisser,  et, 
le  présentant  à  sa  femme,  luy  dit  :  «  Or,  m'amie, 
puis  que  l'on  ne  vous  peut  saouler  de  chair,  tenez, 
voila  le  pot,  saoulez-vous  au  moins  du  potage.  » 
La  jeune  femme,  entendant  ces  paroles,  demeura 
plus  muette  que  un  poisson  ;  de  sorte  que  depuis 

elle  n'eut  plus  la  hardiesse  crier  «  Myaou  »,  se 
contentant  de  là  en  avant  de  l'ordinaire  que  son 
mary  luy  pouvoit  donner. 

Ce  dict,  et  sans  autrement  prendre  haleine,  il  pro- 
posa son  énigme,  disant  : 

ENIGME 

Le  lieu  de  ma  demeure,  et  où  tousjours  j'habite 
Ainsi  qu'en  un  palais,  est  si  hault  et  si  grand 
Que  l'aisle  des  oyseaux,  mesmes  celle  du  vent, 
N'y  sçauroit  aborder,  tant  soit  légère  et  viste. 

.  Le  seul  esprit  humain  seulement  me  visite, 
Et  de  tous  mes  secrets  le  plus  secret  comprend. 
La  nature  des  cieux  par  moy  seule  il  aprend, 
Et  par  moy  les  dangers  à  venir  il  évite. 

Je  favorise,  avance  et  pousse  aux  grands  estats 
Ceux  qui  me  sont  amis,  et  qui  de  moy  font  cas, 
Et  laisse  l'ignorant  cropir  dedans  sa  fange. 

C'est  pourquoy  bien  souvent  l'erreur  de  ces  nyais 
Desguise  ma  grandeur  d'un  masque  tant  estrange 
Que  je  parois  cela  que  je  ne  fu  jamais. 

a  V énigme  ne  signifie  autre  chose  que  l'astrologie, 
laquelle  est  mise  en  lieu  eminent,  où  avec  aisles  on  ne 
peut  atteindre.  »  Cet  énigme  ainsi  interprété,  Vero- 
nicque  se  leva  debout ,  et  en  ceste  sorte  donna  com- 
mencement à  sa  fable. 


FABLE   IV. 


Fortunin,  voulant  tuer  une  mousche,  tua  son  maistre, 
dequoy,  par  une  plaisanterie,  il  fut  absoult. 


Tay  souventesfois  ouy  dire,  excellens 
^seigneurs,  que  les  péchez  qui  se  com- 
Imettent  insciemment  ne  sont  tant 
graves  comme  les  volontaires  :  de  là 
provient  que  Pon  pardonne  plustost  à  la  rusticité, 
aux  enfans  et  autres  semblables,  qu'à  ceux  qui  sça- 
vent  bien  qu'ils  font  mal.  A  raison  dequoy,  m'es- 
tant  escheu  raconter  une  fable,  m'est  souvenu  de 
ce  qui  advint  au  serviteur  d'un  espicier,  qui  tua 
son  maistre  en  pensant  tuer  une  mousche  qui  le 
faschoit. 

En  la  ville  de  Ferrare  demeuroit  jadis  un  espi- 
cier assez  riche  et  de  bonne  maison,  lequel  avoit 
un  serviteur  nommé  Fortunin,  jeune  garçon  tout 
simple,    nyais  et   de  peu  d'entendement.    Or  cet 

homme,  à  cause  de  la  grande  et  excessive  chaleur 
qu'il  faisoit  lors,  ne  failloit  jamais  à  dormir  toutes 
les  aprés-disnées,  et,  tandis  qu'il  prenoit  son  repos, 
Fortuninne  faisoit  autre  chose  que  chasser  les  mous- 
ches  qui  le  tourmentaient^  affin  qu'il  reposast  mieux 
à  son  aise.  Advint  qu'entre  ces  mousches  estoit  une 
grosse  fort  importune,  laquelle,  se  souciant  peu  de 
Fortunin,  s'attaquoit  tousjours  aux  temples  de  l'es- 
picier,  et,  l'esguillonnant  fort  asprement,  ne  ces- 
soit  le  tourmenter  et  picquer  jusques  au  sang;  et, 
jaçoit  que  Fortunin  mist  tous  ses  efforts  à  la  faire 
quitter  sa  prinse,  il  n'en  peut  jamais  venir  à  bout  : 
car  plus  il  la  chassoit,  plus  elle  retournoit,  se  met- 
tant tousjours  en  la  mesme  place,  qu'elle  sucçoit 
incessamment  ;  dequoy  finablement  Fortunin  se  fas- 
chant,  et  voyant  la  téméraire  presumption  de 
ceste  beste,  délibéra  la  tuer.  Ainsi,  ceste  fascheuse 
mousche  estant  comme  collée  contre  la  temple  de 
cet  espicier,  le  pauvre,  simple  et  maladvisé  Fortu- 
nin print  un  gros  et  lourd  pilon  de  bronze,  et, 
d'iceluy  deschargeant  un  pesant  coup  sur  la  teste 
à  son  maistre,  le  tua,  pensant  tuer  la  mousche; 
dequoy  s' apercevant  après,  et  se  jugeant  à  ceste 
occasion  digne  de  mort,  pensa  se  sauver  et  pra- 
ticquer  le  proverbe  qui  dict  qu'une  bonne  fuyte 
vaut  mieux  qu'une  mauvaise  attente.  Toutesfois, 
appellant  de  sa  propre  sentence,  délibéra  secrète- 
ment l'ensevelir,  et  de  faict,  l'ayant  mis  en  un  sac, 

le  porta  en  un  jardin  joignant  la  bouticque,  où 
ayant  à  toute  peine  faict  une  petite  fosse,  il  l'en- 
terra; puis  print  un  grand  bouc  barbu  et  le  jetta 
dedans  le  puys. 

L'espicier  ne  retournant  le  soir  en  son  logis 
selon  sa  coustume,  et  sa  femme  n'en  entendant 
aucunes  nouvelles,  eut  pœur  de  ce  qui  luy  estoit 
advenu,  parquoy,  commenceant  avoir  quelque 
soupson  sur  son  serviteur,  luy  demanda  où  estoit 
son  maistre;  à  quoy  il  fit  responce  qu'il  n'en  sça- 
voit  rien;  au  moyen  dequoy,  elle,  triste  et  dolente 
à  merveilles,  se  print  à  douloir,  plaindre,  tour- 
menter et  faire  le  plus  esploré  dueil  du  monde,  et, 
cherchant  de  tous  costez,  couroit  deçà  et  delà, 
appellant  sans  cesse  avec  une  voix  cassée,  enrouée 
et  lamentable,  son  mary;  mais  c'estoit  en  vain.  Les 
parens  et  amys  d'elle,  advertis  de  tant  tristes  et 
fascheuses  nouvelles,  allèrent  au  juge  de  la  ville, 
par  devant  lequel  ils  formèrent  complainte  contre 
le  pauvre  Fortunin,  concluans  à  ce  qu'il  fust  prins 
et  appréhendé  au  corps,  et  mis  à  la  question,  à  fin 
de  luy  faire  confesser  qu'estoit  devenu  son  maistre, 
pour  ce  qu'iiz  avoient  opinion  qu'il  en  sçavoit 
quelque  chose,  d'autant  que  toute  la  journée  il 
avoit  esté  avecques  luy,  et  neantmoins  nioit  l'avoir 
veu. 

Le  juge ,  ayant  fait  mettre  la  main  sur  le  collet 
à  ce  pauvre  diable,  et  iceluy  lier  à  la  torture,  l'in- 

terrogeoit  de  son  maistre  et  où  il  estoit,  quand, 
ne  pouvant  plus  endurer  la  rigueur  des  tourmens 
qu'on  luj  faisoit  souffrir,  il  respondit  que,  s'il  plai- 
soit  à  la  justice  le  faire  détacher,  qu'il  declareroit 
le  tout  :  ce  qui  fut  fait.  Adonc,  estant  mené  de- 
vant le  juge,  s'aydant  d'une  subtile  menterie,  dit 
en  ceste  façon  :  «  Monsieur,  hier  en  m'endormant 
j'entendy  un  grand  bruit,  comme  qui  jetteroit  une 
grosse  pierre  dedans  l'eau  ;  à  raison  dequoy,  me 
levant  en  sursault,  je  couru  vers  le  puys,  dans  le- 
quel je  regarday;  mais,  y  voyant  l'eau  belle  et 
claire,  je  ne  m'y  arrestay  pas  d'avantage,  et,  ainsi 
que  je  m'en  retournois,  j'entendy  derechef  un  pa- 
reil bruit;  parquoy  je  m'arrestay,  n'osant  passer 
plus  oultre.  Or  je  pense  véritablement  que  c'estoit 
mon  maistre,  qui,  voulant  puiser  de  l'eau,  se  laissa 
cheoir  dedans  le  puys;  et,  afrin  que  la  vérité  ne 
demeure  doubteuse,  ains  que  du  soupçon  inter- 
vienne un  vray  et  juste  jugement,  il  faut  aller  sur 
les  lieux  ;  là  je  descendray  au  puys,  et  verray  ce 
qui  y  sera.  » 

Le  juge,  voulant  exécuter  ce  que  Fortunin  avoit 
dit  (pource  que  l'expérience  est  maistresse  des 
choses,  et  que  la  preuve  oculaire  est  tousjours 
plus  certaine  que  toute  autre),  se  transporta  vers 
le  puys,  en  la  compagnie  des  officiers  de  la  justice, 
et  plusieurs  gentilshommes  suyvis  d'un  monde  in- 
finy  de  peuple,  assez  curieux  de  veoir  l'événement 

de  tout  cecy.  Ce  serviteur,  estant  donc,  par  le 
commandement  du  juge,  descendu  en  ce  puys,  et 
cherchant  son  maistre  dedans  l'eau ,  y  trouva  le 
bouc  qu'il  y  avoit  jette;  parquoy,  finement  et 
d'une  façon  assez  nyaise,  en  criant,  appella  à  haute 
voix  sa  maistresse,  disant  :  «  Madame,  dites-moy, 
je  vous  supplie,  vostre  mary  avoit-il  des  cornes? 
Je  le  demande  pource  que  j'en  ay  icy  trouvé  un 
qui  en  a  de  fort  grandes  et  longues.  Seroit-ce  bien 
vostre  mary?  »  A  ces  paroles,  la  bonne  dame, 
toute  honteuse,  se  teut,  ne  sonnant  depuis  un  seul 
mot.  Les  assistans,  estendans  leur  col  sur  la  bouche 
du  puys  affin  de  contempler  ce  mort  cornu,  et 
voyans  que  c'estoit  un  bouc,  frappans  les  mains 
Tune  contre  l'autre,  pissoient  quasi  en  leurs  chausses 
à  force  de  rire. 

Quoy  voyant  le  prevost,  et  jugeant  ce  serviteur 
de  bonne  foy,  l'absoult  des  fins,  demandes  et  con- 
clusions de  ses  partyes ,  comme  innocent  des  cas  a 
luy  Imposez.  Et  depuis  jamais  on  n'a  peu  ouyr  ny 
vent  ny  voix  de  l'espicier,  la  femme  duquel  de- 
meura avec  un  pied  et  demy  de  nez. 

Les  hommes  'et  femmes  rirent  assez  de  ce  maistre 
bouc ,  et  encores  plus  de  la  dame  à  laquelle  on  de- 
manda si  son  mary  estoit  cornu;  mais,  pour  ce  que 
l'heure  sepassoit,  et  y  en  avoit  encores  beaucoup  à  discou- 
rir ,Veronicque  proposa  son  énigme  en  ceste  manière  : 

ENIGME 


J'ay  esté  engendré  de  toute  pourriture, 

Et  de  mon  père  mort  vie  et  force  j'ay  pris. 

A  peine  fu  je  né  que  j'eu  les  cheveux  gris, 

Ains  plus  blancs  que  cotton,  voire  que  neige  pure. 

Je  suis  pourtant  si  gay  et  joyeux  de  nature 
Qu'au  nombre  des  mauvais  tousjours  je  suis  compris. 
Les  roys  et  grands  seigneurs  me  tiennent  à  mespris, 
Mais  des  roys  et  seigneurs  je  n'ay  ny  soing  ny  cure. 

Je  n'ayme  que  les  champs,  et  la  rusticité 
Me  plaist  sur  toute  chose  en  sa  simplicité, 
Comme  je  luy  agrée  en  ma  simple  simplesse. 

Et,  combien  que  mon  chef,  chenu  et  tout  grison, 
Ne  semble  rien  chercher  que  la  terre,  si  est-ce 
Que  ma  queue  est  tousjours  et  verte  et  en  saison. 

Venigme  raconté  par  Veronicque  pleut  à  la  com- 
pagnie, partye  de  laquelle  entendit  ce  qu'il  vouloit 
signifier;  toutesfois  aucun  ne  se  voulut  attribuer  Vhon- 
neur  de  Y  explicquer ,  ains  attendit  qu'elle-mesme  Yin- 
terpretast,  laquelle,  voyant  que  chacun  avoit  la  bouche 
fermée,  dict  :  «  Encores  que  je  sois  la  moindre  de  la 
trouppe,  si  ne  laisseray-je  vous  déclarer  mon  énigme, 
me  sub mettant  neantmoins  au  jugement  des  plus  sages. 
Il  ne  signifie  donc  autre  chose  que  le  pourreau,  lequel 
n  est  pas  plustostné  qu'il  a  la  teste  et  cheveux  blancz; 
il  est  de  mauvais  suc,  est  hay  des  grands  et  aymé 

des  bonnes  gens  des  champs.  Il  ne  demande  que  la 
terre,  et  a  tousjours  la  queue  verte.  » 

Cet  énigme  ainsi  interprété,  ma  Dame  enjoignit  au 
seigneur  Bernard  Capel  les  faire  participantes  de 
quelcune  de  ses  fables,  usant  toutesfois  de  la  breveté 
requise  à  ceste  nuictée;  lequel,  mettant  soubs  le  pied 
tout  autre  penser,  commença  à  dire  ainsi. 


FABLE    V. 


Vilio  tue  un  larron  qui  s'estoit  mis  en  embusche 
pour  le  tuer. 


e  tresfameux  et  renommé  poëte  dict 
que  qui  prend  plaisir  à  tromper  ne  se 
doibt  douloir  si  un  autre  le  trompe. 
J'ay  souventesfois  et  quasi  tousjours 
veu  que  ceux  qui  veulent  décevoir  demeurent  fina- 
blement  deceuz,  comme  il  advint  à  un  larron,  qui, 
voulant  occire  un  artizan,  fut  par  luy  occis. 

En  Pistoye,  ville  de  Toscane,  assise  entre  Flo- 
rence et  Lucques,  demeuroit  un  artizan  fort  riche 
et  pecunieux,  lequel  se  nommoit  Vilio.  Cestuy,  de 
pœur  des  larrons,  faignoit  estre  le  plus  pauvre  du 
pays,  et,  pour  paroistre  tel,  demeuroit  solitaire, 
sans  femme  ny  serviteur,  en  une  méchante  petite 
maisonnette,  toutesfois  bien  garnye  de  toutes  choses 
nécessaires  à  l'entretien  de  la  vie  humaine    Ses 

chausses  estoient  tousjours  rompues  aux  talons,  ses 
souliers  escullez  et  rapetassez  de  tous  costez,  et 
portoit  un  vieil  saye  tant  ord,  sale  et  gras,  que  du 
collet  seulement  on  eust  bien  tiré  de  la  gresse  pour 
fournir  un  baudroyeur  l'espace  d'un  mois.  Il  estoit 
vigilant,  laborieux  et  assidu  au  travail,  mais  tant 
chiche  et  avare  en  sa  despence  qu'il  se  laissoit 
mourir  de  faim  auprès  son  argent,  lequel  il  gar- 
doit  songneusement,  le  laissant  moisir  en  son  coffre, 
si  qu'au  meilleur  et  plus  friant  de  ses  repas  se  con- 
tentoit  d'un  morceau  de  pain  et  de  formage,  d'un 
peu  de  vin  et  quelque  rave  ou  salade. 

Quelques  larrons  et  meschans  garnemens,  esti- 
mans  à  bon  droict  cet  homme  avoir  beaucoup  d'es- 
cus,  allèrent  en  une  nuict,  à  heure  qui  leur  sem- 
bloit  commode,  en  sa  maison,  en  intention  de  le 
desrobber;  mais,  ne  pouvans  avec  leurs  ferremens 
et  autres  engins  ouvrir  ny  rompre  la  porte,  et 
doubtans  qu'à  raison  du  bruict  qu'ils  faisoient  ils 
n'esveillassent  à  leur  dommage  les  voisins,  s'yma- 
ginerent  l'avoir  d'une  autre  façon,  et  voicy  com- 
ment. Ils  avoient  en  leur  compagnie  un  jeune 
homme  qui  estoit  tant  familier  de  Vilio  que  le  plus 
souvent  ils  buvoient  et  mangeoient  ensemble.  Ces 
gallans,  luy  ayans  faict  la  bouche,  prindrent  un 
grand  sac  et  mirent  dedans  le  plus  meschant  de 
leur  trouppe,  comme  s'il  eust  esté  mort,  puis  le 
firent  porter  par  ce  jeune  homme  en  la  maison  de 

Vilio,  lequel  il  pria  fort  affectueusement  luy  faire 
ceste  amitié  luy  garder  ce  sac  jusques  à  ce  qu'il  le 
viendroit  reprendre,  et  qu'il  n'arresteroit  beaucoup. 
Vilio,  qui  n'y  pensoit  aucun  mal,  voulant  com- 
plaire à  cet  amy  simulé,  souffrit  qu'il  mist  ce  sac 
en  son  logis.  Or  ces  rustres  avoient  conclud  entre 
eux  que,  quand  Vilio  seroit  endormy,  celuy  du  sac 
sortiroit,  luy  couperoit  la  gorge,  et  se  saisiroit  du 
plus  beau  et  meilleur  qui  fust  en  la  maison.  Vilio, 
travaillant  bien  tard  à  la  chandelle,  et  (comme  est 
la  coustume  des  paoureux  et  mal  asseurez)  jettant 
tousjours  la  veuë  çà  et  là,  et  tournant  de  fortune 
ses  yeux  vers  ce  sac,  luy  fut  advis  que  ce  qui  estoit 
dedans  se  mouvoit.  Au  moyen  dequoy,  se  levant 
de  dessus  sa  selle,  print  un  baston  gros  et  nouail- 
leux,  et  en  deschargea  si  pesant  coup  sur  la  teste 
à  ce  larron  qu'il  l'assomma,  tellement  que  d'un 
mort  fainct  et  simulé  il  en  fît  un  vray  mort.  Les 
compagnons  à  ce  larron,  ayans  attendu  jusques  au 
matin  et  voyans  qu'il  ne  retournoit,  en  donnèrent 
la  coulpe  au  sommeil,  jugeans  qu'il  s'estoit  en- 
dormy. En  fin/doubtans,  non  à  cause  de  leur  com- 
pagnon, mais  du  jour  qui  approchoit,  retournèrent 
à  Vilio  redemander  leur  sac  qu'ils  luy  avoient  baillé 
en  garde,  lequel  leur  ayant  rendu,  r'entra  en  son 
logis,  où  s'estant  bien  enfermé,  il  leur  dit  à  haute 
voix  :  «  Vous  m'avez  baillé  un  corps  vif  au  lieu 
d'un  mort,  pour  me  faire  peur;  mais  maintenant, 

pour  vous  faire  peur,  je  vous  rends  un  corps  mort 
au  lieu  d'un  vif.  »  Quoy  entendans,  les  larrons 
demeurèrent  fort  estonnez,  et,  ouvrans  leur  sac, 
trouvèrent  que  véritablement  leur  compagnon  es- 
toit  mort,  pour  honorer  la  valleur  duquel,  après 
l'avoir  pleuré  et  plainct,  le  jetterent  en  la  mer. 
Ainsi  celuy  qui  vouloit  tuer  fut  tué  luy-mesme. 

Le  seigneur  Bernard  avoit  mis  fin  à  sa  fable,  au 
contentement  de  tous,  quand  ma  Dame  le  pria  pour- 
suivre et  reciter  son  énigme,  lequel  commença  à  dire 
ainsi  : 

ENIGME 

Je  n'euz  jamais  de  mère,  et  de  germe  ou  semence 

Je  ne  fus  onc  conceu  ny  enfanté  çà  bas  ; 

Mais,  comme  si  j'estois  quelque  neuve  Pallas, 

Du  cerveau  de  mon  père  au  monde  ay  prins  naissance. 

A  grande  peine  entrois-je  en  ma  première  enfance 
Que,  fécond,  j'engendray  mille  noiseux  débats  ; 
Et  toutesfois  de  moy  on  a  faict  tant  de  cas 
Que  chacun  a  depuis  cherché  mon  accointance. 

Je  creu  en  peu  de  jours,  et  grandy  tellement 

En  force  et  en  crédit  que  généralement 

Des  grands  et  des  petits  je  me  suis  faict  cognoistre; 

Et,  combien  qu'à  beaucoup  souvent  je  face  tort, 
Si  est-ce  qu'avec  moy  tousjours  ils  veullent  estre, 
Et  plustost  que  me  perdre  ils  choisiroient  la  mort. 

Plusieurs  pensèrent  interpréter  cet  énigme,  mais  ils 

furent  deceuz,  d'autant  qu'ils  le  prenoient  à  contre- 
poil.  Quoy  voyant  le  seigneur  Capel,  et  que  la  chose 
tiroit  en  longueur,  dict  :  «  Seigneurs,  à  fin  de  ne  perdre 
temps,  je  vous  apren  que  mon  énigme  ne  signifie  autre 
chose  que  le  jeu,  qui,  estant  né  du  cerveau  de  l'homme, 
à  grande  peine  commençoit  à  venir  et  se  monstrer 
qu'il  engendra  mille  debatz,  et  neantmoins  chacun  le 
suit,  et  s'est  tellement  faict  congnoistre  qu'encores  que 
l'on  perde,  si  est-ce  que  Von  ne  le  peut  laisser.  » 
Ceste  exposition  pleut  à  tous,  mesmement  au  seigneur 
Antoine  Bembe,  qui  aimoit  assez  à  jouer;  et,  pource 
que  la  nuict  s'enfuyoit,  ains  s'envoloit,  ma  Dame 
commanda  à  madame  Claire  commencer  sa  fable; 
laquelle,  levée  de  son  siège,  se  mit  en  lieu  plus  emi- 
nent,  d'autant  qu'elle  estoit  petite,  et  dit  en  ceste  ma- 
nière. 


FABLE   VI. 


Lucette  envoyé  son  fils  chercher  le  bon  jour,  lequel,  l'ayant 
trouvé,  retourna  vers  elle  avec  la  quatriesme  partie  d'un 
thresor. 


es  Dames,  j'ay  apprins  des  sages  que  la 
fortune  ayde  tousjours  aux  songneux 
et  vigilans,  et  rejette  les  craintifs  et 
paresseux;  et,  qu'il  ne  soit  ainsi,  je  le 
vous  monstreray  par  le  discours  d'une  petite  fable, 
qui,  comme  je  pense,  vous  sera  de  plaisir  et  con- 
tentement. 

En  Cesenne,  ville  de  la  Romaigne  assise  prés  la 
rivière  de  Savye,  demeuroit  une  pauvre  vefve,  mais 
fort  femme  de  bien,  nommée  Lucette,  laquelle 
avoit  un  fils,  le  plus  grand  fainéant  et  lasche  pail- 
lard que  jamais  nature  créa,  lequel,  puis  qu'il  s' es- 
toit  une  fois  couché  pour  dormir,  ne  se  levoit  ja- 
mais qu'il  ne  fust  midy,  encores  falloit-ii  que  devant 
Straparole.  IV.  2  3 

qu'il  sortist  du  lict  il  fust  une  grosse  heure  à  se 
frotter  les  yeux,  estendre  les  bras  et  les  pieds,  et 
faire  tous  les  actes  du  plus  paresseux  homme  de  la 
terre,  dont  la  pauvre  mère  se  tourmentoit  le  plus 
du  monde,  d'autant  qu'elle  esperoit  ce  jeune  homme 
devoir  estre  un  jour  le  baston  de  sa  vieillesse.  Au 
moyen  dequoy,  pour  le  rendre  soigneux  et  vigi- 
lant, elle  ne  cessoit  l'admonester,  disant  :  «  Mon 
enfant,  l'homme  diligent  et  advisé,  et  qui  désire 
avoir  le  bon  jour,  se  doit  lever  de  grand  matin, 
pource  que  la  fortune  ayde  aux  soigneux  et  éveillez, 
non  pas  aux  paresseux  et  endormis;  parquoy,  mon 
fils,  si  tu  veux  croire  mon  conseil,  je  m'asseure 
que  tu  trouveras  le  bon  jour,  si  que  tu  en  seras 
content.  »  Lucilie  (ainsi  se  nommoit  ce  bon  gal- 
lant),  qui  estoit  plus  ignorant  que  la  mesme  igno- 
rance, n'entendoit  ce  que  vouloit  dire  sa  mère, 
mais  regardoit  seulement  à  l'escorce,  et  non  au 
sens  des  paroles,  et,  comme  s'eveillant  d'un  lourd 
et  profond  sommeil,  se  leva  et  s'en  alla  hors  une 
des  portes  de  la  ville,  où,  s' estant  couché  au  tra- 
vers le  grand  chemin,  se  mit  à  dormir,  empeschant 
ceux  qui  alloient  ou  retournoient  de  leurs  affaires. 
Advint  de  fortune  que  ceste  mesme  nuict  trois 
compagnons  cesennois  estoient  sortis  de  la  ville 
pour  aller  fouiller  un  thresor  qu'ils  avoient  trouvé, 
à  fin  d'emporter  iceluy  en  leurs  maisons;  lesquels 
l'ayans  descouvert  et  le  voulans  transporter  en  la 

ville,  se  heurtèrent  à  Lucilie,  qui  estoit  couché  sur 
le  chemin,  non  toutesfois  qu'il  dormist  lors,  mais 
bien  esveillé  pour  trouver  le  bon  jour,  comme  sa 
mère  luy  avoit  enseigné.  Auquel  le  premier  des 
compagnons  dict  en  passant  :  «  Mon  amy,  Dieu 
vous  doint  le  bon  jour.  —  Dieu  soit  loué!  respond 
Lucilie,  en  voila  desja  un  »,  entendant  des  bons 
jours.  Le  jeune  homme  coulpable  du  thresor,  in- 
terprétant autrement  les  paroles  que  cestuy-cy  luy 
avoit  dictes,  pensa  qu'il  parlast  de  luy;  ce  qui 
n'est  de  merveilles,  car  il  est  escrit  que  les  coul- 
pables  pensent  tousjours  qu'en  toutes  choses  Ton 
parle  d'eux.  Le  second  passa  pareillement,  don- 
nant le  bon  jour  à  Lucilie,  lequel,  s'escriant  assez 
hault,  dict  :  «  Et  çà,  de  par  Dieu,  çà,  j'en  ay 
deux  »,  entendant  deux  bons  jours.  Et  le  dernier, 
passant  après,  le  salua  comme  les  autres,  priant 
Dieu  luy  donner  le  bon  jour;  adonc  Lucilie,  se 
levant  tout  joyeux  :  «  Me  voila  bien,  dict-il,  je 
les  ay  tous  trois,  et  m'est  heureusement  succédé 
selon  mon  intention  »  ,  voulant  dire  qu'il  avoit 
trois  bons  jours.  Les  compagnons,  pensans  qu'il 
parlast  d'eux  et  craignans  qu^il  ne  les  allast  accuser 
en  justice,  l'appellerent,  et,  luy  ayans  recité  tout 
le  faict,  l'associèrent  avec  eux,  luy  donnant  la  qua- 
triesme  partye  du  thresor.  Lucilie,  ayant  genti- 
ment prins  sa  part,  alla  trouver  sa  mère,  à  laquelle 
il  la  donna,  disant  :  «  Ma  mère,  la  grâce  de  Dieu 

m'a  assisté,  parce  qu'exécutant  vos  commandemens 
j'ay  trouvé  le  bon  jour;  tenez  cet  argent,  et  le 
serrez  pour  nous  ayder  à  vivre.  »  La  mère,  joyeuse 
de  ceste  bonne  adventure,  exhorta  son  fils  à  estre 
vigilant,  à  fin  qu'il  luy  advînt  tousjours  des  bons 
jours  pareils  à  cestuy-cy. 

Ma  Dame ,  voyant  la  fable  racontée  par  madame 
Claire  estre  achevée,  la  pria  proposer  son  énigme,  à  fin 
qu'elle  ne  troublast  l'ordre  commencé.  Adonc  elle, 
qui  ne  fut  jamais  mal  aprinse ,  avec  un  visage  riant 
et  d'une  fort  bonne  grâce,  dict  ainsi  : 

ENIGME 

Un  vif  auprès  d'un  mort  je  voy  en  un  tombeau. 
Du  mort  le  vif  prend  vie,  où  peu  de  temps  il  dure. 
Ce  mort  est  profitable  à  l'humaine  nature. 
On  ne  se  peult  passer  du  vif  non  plus  que  d'eau. 

Le  mort  est  sale  et  vil,  le  vif  est  net  et  beau. 
La  dame  ayme  le  mort,  dont  elle  a  soin  et  cure, 
D'aultant  qu'il  purge  tout,  ne  laissant  une  ordure, 
Mesme  au  plus  sale  endroit  du  plus  sale  drapeau. 

Le  vif  aulcunefois  maintes  choses  dévore  ; 

Il  nettoyé  et  corrompt  maintes  autres  encore, 

Et,  bien  qu'il  soit  sans  bouche,  il  se  plaint  à  tous  coups. 

Quand  il  se  mect  à  mal,  à  rien  il  ne  regarde; 
Aussi,  s'il  n'a  quelcun  qui  (curieux)  le  garde, 
Il  pert,  gaste  et  mect  tout  ce  que  dessus  dessoubs. 

«  Mon  énigme  ne  signifie  autre  chose  que  le  feu  et 

la  cendre,  que  je  voy  au  tombeau,  c'est  à  dire  au 
foyer,  ou  souvent  ils  sont  ensevelis  l'un  dans  Vautre. 
Par  le  vif  j'enten  le  feu,  et  par  le  mort  la  cendre;  au 
reste,  il  me  semble  de  soy  si  aysé  qu'il  ne  mérite  plus 
ample  exposition.  »  Quoy  entendant,  le  seigneur  Bel- 
trame,  qui  estoit  assis  auprès  d'elle,  et  que  c'estoit  à 
luy  à  dire  sa  fable,  ne  voulut  attendre  autre  com- 
mandement; ains,  d'une  façon  fort  gaye,  dict  en  ceste 
façon. 


FABLE    VIL 


George  capitule  avec  son  maistre  touchant  son  service  ;  en 
fin,  George  faict  convenir  son  maistre  en  jugement. 


;  usques  icy  ces  magnifiques  seigneurs 
!  et  amoureuses  dames  ont  tant  dict 
i  qu'il  ne  reste  quasi  plus  rien  à  dire  ; 
toutesfois,  à  fin  que  je  ne  rompe  ce 
bel  ordre  commencé,  je  m'efforceray  à  mon  pou- 
voir vous  reciter  une  fable,  laquelle,  combien  que 
elle  ne  soit  ingénieuse,  sera  peult-estre  plaisante, 
comme  vous  entendrez. 

Pandolphe  Zabarel,  gentilhomme  de  Padouë,  qui 
en  son  temps  fut  fort  vaillant  homme,  magnanime 
et  bien  advisé,  ayant  un  jour  affaire  d'un  serviteur 
et  n'en  pouvant  trouver  un  à  son  gré,  finablement 
luy  tomba  entre  les  mains  un  meschant  garnement, 
fin  et  cauteleux,  lequel  toutesfois  sçavoit  tant  bien 
desguiser  sa  malice  par  un  doux  semblant  que  l'on 

l'eust  jugé  le  plus  simple  homme  de  la  terre,  au- 
quel Pandolphe  demanda  s'il  le  vouloit  servir.  «Je 
suis  content,  dict  George  (ainsi  senommoit  ce  bon 
frippon),  mais  ce  sera  à  la  charge  que  je  ne  m'em- 
ployeray  sinon  à  penser  vos  chevaux  et  vous  ac- 
compagner :  car  je  ne  me  veux  mesler  d^autre 
chose.  »  A  quoy  s'accorda  Pandolphe;  et,  allans 
chez  les  notaires,  en  passèrent  contract  selon  les 
clauses  et  ypotheques  par  eux  convenues  et  accor- 
dées. 

A  quelque  temps  de  là,  Pandolphe,  allant  aux 
champs  et  passant  de  fortune  par  un  lieu  fort  fan- 
geux et  mal-aysé,  fit  entrer  son  cheval  en  un  grand 
fossé,  duquel  il  ne  se  peut  jamais  retirer,  à  cause 
des  fanges  et  boues  dont  il  estoit  plein;  parquoy, 
craignant  demeurer  en  ce  bourbier,  appella  son 
George  pour  l'ayder;  mais  ce  mauvais  serviteur, 
qui  le  regardoit,  n'en  voulut  jamais  rien  faire, 
d'autant,  disoit-il,  que  cela  n'estoit  porté  par  son 
obligation;  et,  icelle  tirant  de  sa  gibecière,  com- 
mença la  lire  depuis  un  bout  jusques  à  l'autre,  pour 
veoir  si  cet  article  y  estoit  comprins.  «  Mais,  luy 
disoit  son  maistre,  encores  que  cela  ne  soit  expres- 
sément et  par  mots  exprés  porté  par  ton  obliga- 
tion, n'es-tu  pas  tenu  me  secourir?  Ayde-moy 
donc,  je  te  prie.  —  Je  n'en  feray  rien,  dict  le  ser- 
viteur, pource  que  je  ne  le  sçaurois  faire  sans  con- 
trevenir à  mon  contract.  »  Adonc  Pandolphe:  «Tu 

ne  me  veux  donc  pas  ayder?  Mais,  par  Dieu,  pol- 
tron, si  tu  ne  me  retires  de  ce  bourbier,  je  ne  te 
payeray  jamais  ce  que  je  te  doy. — Vous  me  paye- 
rez, et  si  je  ne  vous  ayderay  pas,  dict  le  serviteur. 
Et  quoy!  me  penseriez-vous  bien  tant  sot  que  de 
faire  ce  que  je  ne  doy  et  ne  puis  sans  encourir 
aux  peines  portées  par  nostre  transaction?  Mafoy, 
Monsieur,  je  m'en  garderay  bien,  et  deussiez-vous 
demeurer  en  la  place.  »  Tellement  que,  si  de  for- 
tune Pandolphe  n'eust  esté  secouru  par  les  passans, 
c'est  chose  toute  asseurée  que  jamais  il  n'en  fust 
eschappé.  Pandolphe,  estant  donc  sorty  de  ce 
bourbier,  transigea  de  nouveau  avec  son  serviteur, 
qu'il  fit  obliger  soubs  certaines  peines  de  l'ayder 
en  toutes  choses  que  il  luy  commanderoit,  et  ne 
l'abandonner  jamais. 

Advint  une  autre  fois  que,  Pandolphe  se  prome- 
nant en  une  église  avec  quelques  gentilshommes 
vénitiens,  son  serviteur,  marchant  tousjours  à  ses 
costez,  se  promenoit  quand  et  luy,  ne  le  voulant 
abandonner.  Dequoy  les  gentilshommes  et  ceux 
d'alentour  rioient  assez,  prenant  fort  grand  plaisir 
en  ceste  nouveauté,  qui  fut  cause  que  Pandolphe, 
retourné  en  son  logis,  reprint  aygrement  son  ser- 
viteur, luy  disant  qu'il  avoit  mal  et  sottement  faict 
de  s'estre  ainsi  promené  coste  à  coste  de  luy,  sans 
avoir  respect  ny  aucune  révérence  à  luy,  qui  estoit 
son  maistre,   ny  aux  gentilshommes  de  sa  compa- 

gnie.  Le  serviteur,  serrant  les  espaules,  disoit  avoir 
obey  à  ses  commandemens,  alléguant  son  contract. 
Au  moyen  dequoy  ils  en  refirent  un  autre,  par  le- 
quel le  maistre  voulut  que  son  serviteur  marchast 
loin  derrière  luy.  Alors  George  le  suyvoit  loin  de 
cent  pas,  et,  combien  que  son  maistre  Pappellast  et 
fist  signe  qu'il  vînt  parler  à  luy,  toutesfois  George 
ne  vouloit  aprocher  d'avantage,  craignant  encou- 
rir la  peine  portée  par  leur  contract  ;  parquoyPan- 
dolphe,  se  faschant  de  la  lascheté  et  simplesse  de 
son  serviteur,  luy  interpréta  ce  mot,  loin,  et  que 
par  iceluy  il  entendoit  loin  de  trois  piedz. 

Le  serviteur,  qui  lors  avoit  bien  entendu  la  con- 
ception de  son  maistre,  print  un  baston  long  de 
trois  pieds,  et,  mettant  un  boutd'iceluy  contre  son 
estomac  et  l'autre  contre  les  espaules  à  son  maistre, 
le  suyvoit  ainsi  par  la  ville.  Le  peuple  voyant  ces 
choses,  et  pensant  que  ce  fust  gageure  ou  que  ce 
serviteur  fust  fol,  s'assembloit  autour  d'eux,  riant 
à  gorge  desployée.  Pandolphe,  qui  ne  s'estoit  en- 
cor'  apperceu  du  baston  que  tenoit  son  serviteur, 
s'esbahissoit  grandement  pourquoy  tout  ce  peuple 
le  regardoit  et  rioit  ainsi  ;  mais,  ayant  congneu  la 
cause,  se  collera  de  façon  qu'il  le  vouloit  battre. 
Parquoy  le  gallant,  se  plaignant,  s'excusoit,  di- 
sant :  «  Monsieur,  vous  avez  tort  me  vouloir  ou- 
trager, parce  que  je  ne  pense  avoir  failly.  Et 
quoy  !  y  a-il  pas  contract  entre  nous  ?  Ay-je  pas 

obey  à  vos  commandemens?  Quand  ay-je  manqué 
à  ma  promesse?  Lisez  nostre  contract,  et,  si  trou- 
vez que  j'aye  failly,  punissez-moy.»  Ainsi  George 
demeuroit   tousjours  vainqueur. 

Une  autre  fois,  Pandolphe  l'envoya  à  la  bouche- 
rie achepter  de  la  chair,  et,  parlant  ironiquement, 
à  la  façon  des  maistres,  luy  dict  :  «Va,  et  demeure 
un  an  à  retourner.  »  Le  serviteur,  trop  obéissant, 
alla  en  son  païs,  où  il  demeura  jusques  au  bout  de 
Tan.  Après,  retournant  le  premier  jour  de  Tan  suy- 
vant,  alla  trouver  son  maistre,  luy  portant  de  la 
chair;  dequoy  Pandolphe  fort  esbahy,  parce  qu'il 
ne  se  souvenoit  plus  de  ce  qu'il  avoit  commandé  à 
son  serviteur,  le  reprint  beaucoup  de  s'en  estre  fuy, 
disant  :  «  Tu  es  venu  un  peu  bien  tard,  larron  de 
mille  fourches;  mais,  par  Dieu,  je  te  feray  payer  la 
peine  comme  tu  le  mérites  ;  va,  poltron,  va,  et  ne 
penses  pas  que  je  te  donne  jamais  un  lyard.»  Le  ser- 
viteur respond  avoir  entretenu  son  contract,  et  selon 
le  contenu  d'iceluy  obey  à  ses  commandemens. 
«  Souvenez-vous,  Monsieur,  disoit-il,  que,  quand 
m'avez  commandé  que  je  demeurasse  un  an  sans 
retourner, je  vous  ay  obey;  pourquoy  donc  ne  me 
payerez-vous  ?  J'avoue  Dieu  que  si  ferez.  »  Ainsi 
ce  serviteur  fit  convenir  son  maistre  en  justice, 
lequel,  après  une  longue  procédure,  il  fist  fina- 
lement condamner  luy  payer  les  gaiges  qu'il  luy 
avoit  promis. 

La  fable  du  seigneur  Beltrame  ne  despleust  aux 
auditeurs,  ains  fut  par  eux  louée,  le  priant  proposer 
son  énigme;  lequel,  ne  les  voulant  esconduire ,  dict 
ainsi  : 

ENIGME 

Ce  guerrier  indompté,  hardy,  victorieux, 

Et  qui,  tousjours  vainqueur,  triomphe  en  toute  guerre, 

Sera  d'un  coustelas  mort  renversé  par  terre, 

Et  son  règne  destruict,  jadis  tant  glorieux. 

Après,  pour  un  vieillard  (ô  cruauté  des  cieux  !  ) 
L'homicide  poison  secrètement  s'enserre 
Dans  une  couppe  d'or,  ou  d'argent,  ou  de  verre, 
Dont  en  fin  il  mourra  dolent  et  soucieux. 

Mais  le  Ciel  pour  cela  n'apaisera  son  ire, 
Car  avec  un  baston  au  premier  de  l'empire 
Peu  après  l'on  verra  rompre  et  briser  le  chef. 

Ce  faict,  pour  peu  d'argent  la  fortune  ennemie 
Le  monde  acablera,  puis  tous  reprendront  vie, 
Tant  grands  comme  petits,  pour  mourir  de  rechef. 

Non  sans  grande  admiration  fut  escouté  cet  énigme, 
qui,  pour  resentir  plus  de  sa  prophétie  qu'autrement, 
ne  fut  entendu  d'aucun.  Parquoy  le  gentilhomme  dict 
qu'il  ne  signifioit  autre  chose  que  le  jeu  du  tarot.  Ce 
dict,  Laurette,  qui  estoit  assise  auprès  de  luy,  donna 
tel  commencement  à  sa  fable. 


FABLE    VIII. 


Un  cousturier  est  condamné  en  vingt  escus  d'amende ,  pour, 
au  mespris  de  sainct  Nicolas,  avoir  invocqué  un  Juif  à 
son  ayde. 


terre,  et 


t  u  Vorme  demeuroient  jadis  deux 
1  cousturiers,  l'un  desquels,  encor'  qu'il 
'fust  fort  riche  et  n'eust  point  d'en- 
sfans,  estoit  le  plus  chiche  vilain  de  la 
'autre,  qui  ne  vivoit  qu'au  jour  la  jour- 
née, nourrissant  de  son  labeur  ordinaire  sa  femme 
et  enfans,  quiestoient  en  nombre,  faisoit  toutesfois 
bonne  chère  selon  sa  petite  puissance.  Cestuy-cy 
portoit  une  telle  révérence  à  sainct  Nicolas  qu'il  ne 
commençoit  jamais  sa  besongne  ny  chose  quelcon- 
que qu'il  ne  l'invoquast  à  son  secours.  A  raison  de- 
quoy  cet  autre  riche  s'en  fascha  tellement  que, 
soit  par  desdain,  soit  par  envie,  à  toutes  les  fois 
que  ce  pauvre  cousturier  disoit  :  «  Monsieur  sainct 
Nicolas  me  soit  aydant  !  »  l'autre  s'escrioit  :  «  Et 

David  me  soit  en  ayde  !  »  Or  ce  David  estoit  un 
fort  riche  Juif  qui  à  tous  prestoit  argent  à  usure. 
Ce  Juif  donc,  passant  souvent  par  devant  la  boutic- 
que  à  ce  cousturier,  et  entendant  qu'il  l'avoit  en 
plus  grande  révérence  que  sainct  Nicolas ,  patron 
de  l'autre,  pensa  l'entretenir  en  ceste  bonne  opi- 
nion, et  pour  y  parvenir,  et  se  monstrer  envers  luy 
plus  libéral  que  sainct  Nicolas  envers  ce  pauvre 
homme,  luy  bailla  à  un  jour,  comme  il  l'invocquoit 
à  son  ayde,  une  grasse  oye  au  ventre  de  laquelle 
il  avoit  mis  dix  escus.  Ce  riche,  joyeux  d'avoir  receu 
ce  présent,  alla  trouver  son  voisin,  auquel  mons- 
trant  son  oye,  exaltoit  son  juif,  louant  sa  libéralité, 
quand  l'autre  luy  dict  :  «  Tu  te  glorifies  bien  pour 
unoyson;  mais  j'ay  telle  espérance  en  sainct  Ni- 
colas qu'au  lieu  d'une  oye  il  me  donnera  aujour- 
d'huy  un  bœuf;  et,  pour  ce  que  tu  n'oserois  faire 
un  morceau  de  bonne  chère,  et  as  l'argent  plus  en 
recommandation  que  ton  oye,  je  l'acheteray  si  tu 
veux.  »  A  quoy  s'accordant,  le  riche  la  luy  bailla 
pour  peu  de  deniers. 

Ce  pauvre  homme,  ayant  invocqué  S.  Nicolas 
à  son  ayde,  selon  sa  bonne  coustume,  print  son 
oye  et  la  porta  en  son  logis,  laquelle  il  pluma  et 
accoustra;  mais,  comme  il  luy  ouvroit  le  ventre 
pour  en  tirer  les  entrailles,  fut  estonné  qu'il  trouva 
entre  les  boyaux  les  dix  escus  qui  y  estoient  cachez. 
Au  moyen  dequoy,  s'en  saisissant,  et  les  avoir  bien 

nettoyez,  alla  au  marché,  où  il  acheta  un  fort  beau 
et  gras  bœuf,  et,  iceluy  conduisant  en  sa  maison, 
trouva  de  fortune  son  riche  voisin,  lequel,  esbahy 
de  ceste  rencontre,  luy  demanda  qui  luy  avoit 
donné  ce  bœuf.  «  Monsieur  S.  Nicolas,  qui  s'est 
voulu  monstrer  plus  libéral  que  ton  parjure  juif, 
me  Ta  donné  »,  respond  ce  pauvre  homme.  Ce 
dict,  picquant  son  bœuf,  continua  son  chemin. 

A  quelque  temps  de  là,  le  juif,  passant  par 
devant  la  porte  de  ce  riche  cousturier,  luy  demanda 
si  son  oye  estoit  bonne.  «  Je  ne  sçay,  respond-il, 
pource  que  je  Tay  vendue  à  mon  voisin.»  Adonc  le 
juif  luy  déclara  le  tout,  et  qu'il  avoit  mis  dix  escus 
dedans  le  ventre  à  ceste  oye.  A  raison  dequoy  ce 
riche  entra  en  telle  colère  qu'il  envoya  incontinent 
adjourner  ce  pauvre  homme,  le  faisant  convenir  en 
justice,  et  concluant  à  l'encontre  de  luy  à  ce  qu'il 
luy  fist  restitution  de  ses  dix  escus,  d'autant,  disoit- 
il,  qu'il  ne  les  luy  avoit  vendus,  ains  seulement  son 
oye;  mais  le  juge,  ayant  congneu  la  vérité  du 
faict,  absoult  le  pauvre  cousturier  et  condamna  le 
riche  en  tous  ses  despens,  et  en  vingt  escus  d'a- 
mande pour  avoir  esté  tant  téméraire  que  préférer 
un  sale  maranne  et  infidelle  juif  au  glorieux  amy 
de  Dieu,  S.  Nicolas. 

La  gentille  damoiselle  avoit  mis  fin  à  sa  courte 
nouvelle,  quand  ma  Dame  luy  fit  signe  quelle  pour- 

suivist  recitant  son  énigme;  laquelle,  obeyssante,  dict 
en  ceste  manière  : 

ENIGME 

D'un  père  blanc  et  net  une  plus  blanche  fille 
Parmy  les  durs  cailloux  sans  mère  prend  naissance, 
Et  en  bien  peu  de  temps  croist  en  telle  puissance 
Qu'elle  seule  nourrist  toute  grande  famille. 

Sa  maison  est  obscure  et  noire,  mais  gentille, 
Nette  de  toute  ordure  et  chose  qui  offense 
Sa  blanche  pureté,  qui  onc  ne  se  dispense 
(Ainsi  que  beaucoup  font)  de  courir  par  la  ville. 

Elle  ne  mange  pain  ny  chair,  ny  aultre  chose, 
Jamais  dedans  le  lict  son  beau  corps  ne  repose, 
Et  d'un  manteau  de  lin  tousjours  elle  est  vestue. 

Elle  croist  dedans  l'eau,  et  les  poissons  déteste; 
Sans  son  ayde  et  secours  toute  chose  est  moleste  : 
C'est  pourquoy  en  tous  lieux  elle  est  la  bien  venue. 

Chacun  print  grand  plaisir  au  récit  de  cet  énigme; 
mais,  pource  qu'il  fut  entendu  par  la  plus  part  des 
auditeurs,  qui  dirent  qu'il  ne  [signifioit  autre  chose 
que  la  farine,  ma  Dame  commanda  au  seigneur 
Anthoine  du  Moulin  suyvre  son  reng  recitant  sa  fable, 
lequel  dict  ainsi. 


FABLE   IX. 


Philomene ,  estant  mise  en  religion ,  devient  malade ,  et ,  vi- 
sitée par  les  médecins  et  chirurgiens,  est  trouvée  estre 
hermaphrodite. 


es  gracieuses  dames,  les  secrets  de  na- 
Uure  sont  tant  grands  et  innumerabîes 
^qu'il  n'y  a  homme  au  monde  qui  les 
[puisse  imaginer;  et,  à  ce  propos,  j'ay 
délibéré  vous  raconter  un  cas  depuis  n'agueres  ad- 
venu en  ce  païs. 

En  Salerne,  ville  honorable  et  peuplée  de  belles 
femmes,  estoit  un  bon  père  de  famille,  lequel  avoit 
une  fille  en  la  fleur  de  sa  beauté,  et  qui  n'avoit 
encores  attaint  l'aage  de  dixsept  ans,  laquelle,  à 
raison  de  ses  belles  perfections,  estoit  sollicitée 
d'un  monde  de  jeunes  hommes  qui  la  demandoient 
en  mariage,  qui  fut  cause  que  le  père,  craignant 
qu'il  ne  luy  advînt  ce  qu'il  ne  desiroit,  délibéra  la 

mettre  au  monastère  Saint-Jory,  assis  en  ladicte 
ville,  non  à  fin  de  la  rendre  religieuse  professe, 
mais  pour  y  estre  nourrie  avec  les  religieuses  jus- 
ques  à  ce  qu'il  la  voulust  marier. 

Ceste  fille,  qui  Philomene  estoit  nommée,  estant 
donc  enfermée  en  ce  convent,  fut  soudain  saisie 
d'une  fièvre  fort  violante,  dequoy  le  père  adverty  y 
envoya  du  commencement  quelques  herboristes, 
lesquels  avec  longs  juremens  promirent  faire  en 
sorte  qu'en  bref  elle  recouvriroit  sa  santé;  mais  ils 
s'y  travaillèrent  en  vain.  Au  moyen  dequoy  le  bon 
homme  y  envoya  depuis  plusieurs  fameux  et  ex- 
cellens  médecins,  qui  n'y  firent  non  plus  que  les 
premiers,  dont  il  estoit  tant  fasché  qu'il  perdoit 
toute  contenance.  Aussi  ceste  belle  et  gracieuse 
fille  estoit  tellement  tourmentée,  tant  à  cause  de 
ceste  fièvre  que  d'une  enfleure  grosse  comme  le 
poing  qui  luy  estoit  venue  au  dessoubs  du  petit 
ventre,  et  droictement  en  l'eine,  qu'elle  desespe- 
roit,  ne  faisant  autre  chose  que  se  douloir,  crier  et 
lamenter,  de  façon  qu'il  sembloit  que  elle  deust 
rendre  l'esprit. 

Ce  bon  homme  de  père,  prenant  compassion  de 
sa  fille  et  craignant  qu'elle  n'en  mourust,  y  envoya 
d'abondant  des  chirurgiens  fort  bien  expérimentez, 
lesquels  ayans  bien  vcu,  manyé  et  diligemment 
considéré  ceste  enfleure,  aucuns  furent  d'avis  y  ap- 
plicquer  d'une  certaine  racine  cuyte  et  meslée  avec 
Straparole.   IV.  2  5 

de  la  gresse  de  porc,  à  fin  d'oster  la  douleur  et 
l'inflammation;  autres  estoient  d'opinion  contraire, 
et  qu'il  y  failloit  mettre  autres  choses,  et  les  autres 
qu^il  n'y  failloit  rien  mettre  du  tout.  Finablement, 
s'estans  après  longues  disputes  accordez,  trouvè- 
rent bon  inciser  la  partye  enflée,  à  fin  d'en  faire 
évacuer  la  matière  cause  de  la  douleur.  Quoy  con- 
clud,  un  des  chirurgiens,  et  le  plus  habille  de  la 
trouppe,  en  la  présence  de  plusieurs  religieuses, 
dames  et  damoiselles  parentes  de  la  patiente,  ayant 
prins  son  rasouër  en  main,  incisa  doulcement  et  en 
moins  d'un  clin  d'œil  ceste  partie  enflée;  mais  il 
n'eut  pas  si  tost  crevé  la  peau  qu'au  lieu  de  sang 
ou  matière  corrompue  et  pourrie,  on  en  vid  sortir 
un  gros  membre  viril,  garny  de  ses  deux  compa- 
gnons, lequel  les  dames  desiroient  et  n'osoient  re- 
garder qu'au  travers  la  fente  de  leurs  doigts, 
qu'elles  tenoient  entr'ouvers  devant  leurs  yeux.  Je 
ne  me  puis  abstenir  de  rire,  vous  escrivant  la  vé- 
rité pour  une  fable.  Toutes  ces  religieuses,  eston- 
nées  de  ceste  nouveauté,  pleuroient  de  douleur, 
non  à  cause  du  mal  qu'avoit  enduré  ceste  pauvre 
fille,  mais  pour  leur  interest  particulier,  d'autant 
qu'elles  eussent  bien  voulu  que  ce  qui  publique- 
ment estoit  apparu  fust  advenu  en  secret,  pource 
qu'à  leur  grand  regret,  mais  pour  leur  honneur  et 
éviter  à  tout  scandale,  la  fille  fut  incontinent  retirée 
de  la  religion,   où  pour  leur  contentement  elles 

l'eussent  volontiers  retenue.  Ainsi,  la  playe  s'estant 
en  moins  de  rien  refermée,  ceste  pucelle  devint 
garçon  fillette. 

Ma  Dame,  voyant  du  Moulin  avoir  mis  fin  à  sa 
plaisante  et  ridicule  fable,  et  que  légèrement  le  temps 
s'escouloit,  dict  que  par  le  récit  de  son  énigme  il  de- 
voit  suyvre  Vordre.  Alors  le  gentilhomme,  sans  plus 
les  tenir  en  aboy,  dict  ainsi  : 

ENIGME 

Pource  que  celle-là  qui  est  ma  propre  mère 

Ne  me  veult  donner  estre,  ains  tousjours  me  deffait, 

Je  hay  tant  celuy  qui  m'a  formé  et  fait 

Que  je  ne  le  veux  suivre,  encor  qu'il  soit  mon  père 

Et,  s'il  advient  qu'aulcuns  me  contraignent  ce  faire, 
Je  crie,  je  tempeste,  et  fay  tant  que  de  faict 
Je  m'eschappe  de  luy  ;  adoncques  par  effect 
Je  fay  à  ces  fascheux  congnoistre  ma  colère. 

On  ne  sçauroit  manger  un  œuf  que  je  n'y  sois  ; 
Je  suis  aveugle  et  sourd,  et  neantmoins  les  roys 
Ne  prennent  leurs  repas  que  ne  sois  à  leur  table. 

A  tous,  grands  et  petis,  esgallement  je  plais; 
Aussi  de  tous  en  tout  je  me  rend  acostable, 
Fors  des  pourris,  infects,  corrompus  et  punais. 

Aucun  ne  pouvoit  imaginer  la  signification  de  cet 
énigme  recité  par  du  Moulin ,  quand  Catharuse  dict 
qu'il  ne  signifioit  autre  chose  que  le  sel,  auquel  la 

mère,  qui  est  Veau,  ne  veult  donner  estre,  ains  le  des- 
faict;  il  hait  le  feu,  qui  est  son  père;  et,  s* il  advient 
que  quelque  un  le  mette  dedans,  il  pétille  et  luy  saulte 
quelquefois  aux  yeux,  Ceste  interprétation  ainsi  faicte, 
la  damoiselle  se  teut  quelque  temps;  mais,  voyant 
que  personne  ne  disoit  mot  et  attendoit  quelle  racon- 
tast  sa  fable,  ouvrant  sa  belle  bouche,  dict  ainsi. 


FABLE    X. 


César,  Napolitain,  est  long  temps  aux  universitez  de  Bologne, 
prend  le  degré  de  docteur,  et,  retourné  en  sa  maison,  en- 
file les  sentences,  à  fin  de  mieux  et  plus  à  l'aise  donner 
ses  jugemens. 


iROis  choses  destruisent  le  monde  et 
[renversent  tout  ce  que  dessus  dessous, 
[assavoir  l'argent,  la  hayne  et  la  faveur, 
[comme  aysément  pourrez  entendre  s'il 
vous  plaist  m'escouter. 

Loys  Mota  (comme  je  pense  qu'avez  autrefois 
ouy  dire)  fut  un  homme  sage,  bien  advisé  et  des 
premiers  de  Naples,  lequel  espousa  la  fille  à  Alexan- 
dre d'Alexandrie,  citoyen  napolitain,  de  laquelle  il 
eut  un  seul  fils,  qu'il  fit  nommer  César.  Cet  enfant, 
devenu  grandelet,  fut  mis  soubs  la  puissance  d'un 
précepteur  qui  luy  enseigna  les  premières  lettres, 
et  de  là  envoyé  à  Bologne  pour  estudier  en  droict 

civil  et  canon,  où  il  demeura  assez  long  temps  sans 
beaucoup  profiter.  Le  père,  désireux  que  ce  jeune 
homme  se  fist  sçavant,  luy  fit  achepter  tous  les  li- 
vres des  jurisconsultes  et  docteurs  qui  ont  escript 
en  Tune  et  l'autre  faculté,  pensant  qu'il  deust  si 
bien  profiter  qu'à  son  retour  il  feroit  leçon  aux  plus 
fameux  et  renommez  advocats  du  païs,  se  persua- 
dant qu'à  ceste  occasion  il  auroit  beaucoup  de 
partyes  et  procès  d'importance;  mais  le  bon  homme 
comptoit  sans  son  hoste,  car  son  fils,  qui  ne  faisoit 
que  jouer  et  hanter  compagnies,  ne  voyoit  jamais 
gueres  que  la  couverture  de  ses  livres.  Aussi  estoit-il 
tant  ignare  et  despourveu  de  bonnes  lettres  qu'i- 
gnorant les  premiers  rudimens  légaux,  n'entendoit 
ce  qu'il  lisoit,  recitant  neantmoins  avec  une  auda- 
cieuse gravité  ce  qu'il  avoit  apris  par  cueur,  mais 
sans  ordre,  et  preposterément  mettant  la  charrue 
devant  les  bœufs,  et,  prenant  le  vray  pour  le  faux 
et  le  faux  pour  le  vray,  amenoit  toutes  choses  en 
doubte,  faisant  les  plus  sots  et  cornus  argumens  du 
monde.  Et,  pource  que  les  ignorans  ont  tousjours 
ce  mot  en  la  bouche,  que  les  riches  n'ont  besoin 
de  science,  cestuy-cy,  qui  estoit  riche,  n'en  fit  pas 
grande  provision. 

Toutesfois  vouloit  égaller  sa  sottise  et  ignorance 
à  la  doctrine  et  bon  sçavoir  de  ceux  qui  comme 
luy  n'avoient  perdu  Thuille  ne  le  temps;  si  que, 
tenté  d'une   vaine    presumption,   se   voulut  faire 


FABLE     X  199 

passer  docteur,  et  de  faict  se  présenta  au  sénat, 
devant  lequel  il  fit  publicque  preuve  de  sa  science, 
monstrant  le  noir  pour  le  blanc  et  le  verd  pour  le 
jaulne,  pensant  que,  comme  il  estoit  aveugle,  les 
autres  fussent  sans  yeux.  Toutefois,  de  bonne  for- 
tune, soit  par  argent,  faveur  ou  amitié,  il  receut  le 
bonnet  doctoral.  A  raison  dequoy,  accompagné 
d'une  grande  suyte  de  personnes  de  qualité,  fut 
conduict  en  la  maison  de  son  père  au  son  de  plu- 
sieurs instrumens,  et  vestu  tant  magnifiquement 
qu'il  resembloit  plustost  un  ambassadeur  qu'un 
advocat. 

Un  jour,  ce  vénérable  docteur,  se  trouvant  de 
loisir,  fist  plusieurs  petits  billets  de  papier  qu'il 
enfiloit  les  uns  avec  les  autres,  comme  s'il  eust 
voulu  faire  une  lyasse  de  notaire,  et  les  mettoit  en 
un  certain  vaisseau,  quand  en  ces  entrefaictes  son 
père  vint,  qui,  le  trouvant  ainsi  empesché,  luy 
demanda  qu'il  vouloit  faire  de  ces  papiers;  auquel 
il  fist  ceste  responce  :  «  Mon  père,  il  est  escript 
es  livres  'de  droict  civil  que  les  sentences  doivent 
estre  nombrées  entre  les  choses  fortuites  et  acci- 
dentales;  or,  ayant  bien  considéré  ces  mots  et  ne 
m'estant  arresté  à  l'escorce  d'iceux,  mais  au  vray  sens 
de  la  loy,  j'ay  fortuitement  et  par  hazard  faict  ceste 
lyasse,  où  j'ay  escrit  et  notté  aucunes  belles  sen- 
tences; lesquelles,  aydant  Dieu,  quand  vous  m'au- 
rez faict  président,  sans  beaucoup  de  peines  je  pro- 

nonceray  aux  partyes.  Et  bien,  mon  père,  que  vous 
en  semble?  ay-je  pas  subtilement  trouvé  ce  se- 
cret ?  »  Quoy  entendant,  le  bon  homme  pensa 
mourir  de  douleur,  et,  tournant  ses  espaules,  laissa 
son  fils  en  son  ignorance. 

Ceste  fable  ainsi  recitée  par  Catharuse,  au  conten- 
tement de  tous,  qui  y  prindrent  fort  grand  plaisir, 
ma  Dame,  après  que  chacun  eut  assez  longuement 
discouru  sur  icelle ,  commanda  à  la  damoiselle  pro- 
poser son  énigme;  laquelle,  sans  attendre  d'avantage, 
dict  ainsi  : 

ENIGME 

Chacun  en  pensera  ce  qu'il  vouldra  penser  : 
Je  suis  vieille,  ridée,  inconstante  et  légère; 
Mais  toutesfois  tant  belle,  aymable  et  familière, 
Qu'aucunement  de  moy  l'on  ne  se  peult  passer. 

Si  quelque  curieux,  désirant  m'embrasser, 
Monte  dessus  mon  corps,  je  m'en  tien  toute  fiere, 
Et  le  vas  secouant  d'une  telle  manière 
Que  plus  il  est  sur  moy,  plus  me  veult  caresser. 

Je  ne  me  fay  prier,  à  tous  je  m'abandonne  ; 
Aussi  grands  et  petits,  et  bref  toute  personne, 
A  leur  contentement  peuvent  jouir  de  moy. 

Toutesfois,  s'il  advient  que  mon  ventre  grossisse, 
J'entre  en  telle  fureur  qu'il  n'y  a  roc  ny  roy 
Qui,  après  ma  bonté,  n'espreuve  ma  malice, 

Hz  se  regardoient  tous  Vun  Vautre,  ne  sachans  que 

dire ,  quand  Catharuse,  s'appercevant  qu'aucun  ne 
pouvoit  interpréter  son  énigme ,  dict  :  «  Messieurs, 
pour  ne  vous  ennuyer  et  à  fin  de  faire  place  aux  au- 
tres, je  vous  déclare  que  mon  énigme  ne  signifie  autre 
chose  que  Veau,  comme  congnoistrez  si  vous  y  voulez 
un  peu  prendre  garde.  »  Adonc  ma  Dame,  tournant 
ses  beaux  yeux  vers  le  Trevisan,  luy  fit  signe  pour- 
suivre;  lequel  commença  à  dire  ainsi. 


26 


FABLE    XI. 


Un  pauvre  novice  part  de  Cologne  pour  aller  à  Ferrare,  et, 
surprins  de  la  nuict,  se  cache  en  une  maison,  où  luy  ad- 
vint ce  qu'entendrez. 


es  Dames,  la  pœur  naist  aucunesfois  de 
Urop  grande  hardiesse,  et  aucunesfois 
s  d'un  courage  lasche,  coùart  et  pusila- 
!nime,  lequel  devroit  seulement  crain- 
dre les  choses  qui  peuvent  offenser  autruj,  et  non 
celles  qui  ne  sont  à  redouter. 

A  ce  propos,  je  vous  veux  raconter  un  cas  non 
fabuleux,  ains  véritable,  advenu  de  nostre  temps  à 
un  pauvre  novice,  lequel,  estant  party  de  Cologne 
pour  aller  à  Ferrare,  passa  l'abbaye  et  le  Polesin 
de  Ruigue,  et,  entré  au  territoire  du  duché  de  Fer- 
rare, poursuivit  tant  et  si  longuement  son  chemin 
qu'il  fut  surprins  de  la  nuict;  et,  jaçoit  que  la  lune 
fust  belle  et  claire,  neantmoins,  ce  pauvre  moyne, 

pour  estre  jeune,  seul  et  en  pays  incongneu,  eut 
pœur  estre  voilé  et  tué  par  quelques  brigans,  ou 
dévoré  des  bestes  sauvages.  Au  moyen  dequoy, 
ne  sçachant  où  aller  et  se  trouvant  sans  argent, 
regardant  à  Fentour  de  soy,  vid  une  maison  assez 
esloignée  des  autres,  en  la  court  de  laquelle  il 
entra  doucement  sans  estre  veu  de  personne;  et, 
montant  au  paillier  (lieu  à  mettre  le  fourrage  des 
bestes)  par  une  eschelle  qui  estoit  appuyée  contre 
la  muraille  d'iceluy,  s'y  accommoda  le  mieux  qu'il 
luy  fut  possible  pour  y  reposer  ceste  nuict.  Or  à 
peine  estoit-il  couché,  quand  voicy  arriver  un 
jeune  homme  portant  en  la  dextre  une  espée,  et 
en  l'autre  une  rudache,  lequel,  avoir  faict  quelques 
promenades  es  environs,  se  print  à  siffler  par  plu- 
sieurs foys.  Ce  pauvre  moyne,  entendant  ce  sifflet, 
pensoit  avoir  esté  descouvert,  dont  il  entra  en  telle 
frayeur  que  tous  les  cheveux  luy  dressèrent  en  la 
teste;  et,  ne  voyant  moyen  se  sauver,  se  cacha  plus 
avant  dedans  la  paille.  Ce  pauvre  moyne,  estant 
donc  en  ses  peines,  fut  estonné  qu'il  vit  sortir  de 
ce  logis  une  belle  jeune  femme  et  fresche,  laquelle 
n'estoit  couverte  que  de  sa  simple  chemise,  et  venir 
droict  vers  le  paillier,  où  elle  ne  fut  plustost  arivée 
que  ce  jeune  gendarme,  qui  estoit  le  curé  du  vil- 
lage, lequel  luy  faisoit  l'amour  et  l'entretenoit, 
quittant  espée  et  rudache,  courut  baiser  et  accoller, 
et  elle  luy,  et,  s'estans  finalement  culbutez  Tun 

sur  l'autre,  le  curé  tira  ce  que  les  hommes  cachent, 
et,  haussant  la  chemise  à  ceste  dame,  le  mit  en  un 
trou  qui  estoit  faict  exprés  pour  le  recevoir. 

Le  frère,  qui  estoit  caché  au  dessus  d'eux  et 
voyoit  toutes  ces  choses,  se  asseura,  pensant  que 
cet  homme  n'estoit  là  venu  pour  luy  faire  tort, 
mais  bien  pour  se  donner  du  plaisir  et  bon  temps 
avecques  ceste  jeune  dame.  Au  moyen  dequoy, 
s'estant  faict  un  peu  plus  hardy,  estendit  douce- 
ment la  teste  hors  le  paillier  pour  les  regarder 
faire  et  ouyr  ce  qu'ils  disoient;  mais  il  s'avança 
tant  que  la  teste  emporta  le  cul,  si  que,  ne  se  pou- 
vant retenir  à  la  paille,  il  tomba  tant  lourdement 
sur  eux  qu'il  se  rompit  presque  une  jambe.  Ces 
deux  amans,  qui  estoient  au  plus  fort  de  leur  cal- 
cul, et  n'avoient  encores  jette  que  la  mise,  estans 
sur  l'article  de  recepte,  sentans  aussi  la  pesante 
cheute  de  ce  moyne,  qui  les  avoit  quasi  arnez,  et 
le  voyant  encapuchonné  et  noir  comme  un  beau 
diable,  pensèrent  que  ce  fust  quelque  fantosme 
nocturne,  de  manière  que,  saisis  d'extrême  frayeur, 
à  peine  se  peurent-ils  descoupler  assez  à  temps 
pour  se  sauver  à  la  fuyte,  courans  l'un  deçà  et 
l'autre  delà.  Finablement,  le  pauvre  curé,  se  voyant 
sans  ses  armes,  et  craignant  par  icelles  estre  des- 
couvert si  une  fois  elles  estoient  recogneuës,  s'es- 
tant aucunement  asseuré,  les  retourna  quérir,  puis 
se  retira  plus  viste  que  le  pas. 


FABLE     XI  2o5 

Le  lendemain,  voulant  de  grand  matin  chanter 
la  messe,  pour  quelques  occasions  que  je  ne  vous 
puis  reciter,  se  mit  sur  le  pas  de  la  porte  de  l'église, 
attendant  quelcun  pour  Payder  à  chanter,  quand 
voicy  arriver  le  pauvre  novice,  lequel,  de  pœur 
d'estre  trouvé  en  ceste  maison  et  traicté  assez  ru- 
dement, s'estoit  levé  devant  le  jour;  et,  voulant 
entrer  en  l'église,  le  prestre  luy  dict  s'il  avoit  haste; 
auquel  il  respondit  que  non,  et  que  ce  luy  seroit 
assez  s'il  pouvoit  aller  au  giste  à  Ferrare;  et,  luy 
demandant  s'il  vouloit  l'ayder  à  dire  la  messe,  dict 
qu'il  en  estoit  content.  Le  curé,  voyant  ce  jeune 
homme  estre  vestu  de  noir,  et  sa  robbe  et  capuchon 
gastez  de  paille,  s'ymagina  qu'il  estoit  le  fantosme 
qu'ils  avoient  veu  ;  parquoy  luy  dict  :  «  Frère,  où 
avez-vous  couché  ceste  nuict  passée  ?  —  J'ay  cou- 
ché, dict  le  moyne,  le  plus  mal  du  monde,  sur  un 
paillier  icy  prés,  où  je  me  suis  quasi  rompu  une 
jambe.  »  Quoy  entendant,  le  curé  s'asseura  de  ce 
qu'il  doutoit  dés  le  commencement,  et  que  c' estoit 
luy  qui  avoit  donné  ces  frayeurs.  La  messe  dicte, 
mena  ce  novice  desjeuner  en  sa  maison,  auquel, 
après  quelques  légers  propos,  il  fist  un  entier  dis- 
cours de  ses  amours.  Et,  pource  qu'il  desiroit  que 
ce  jeune  moyne  recitast  en  la  présence  de  ceste 
bonne  dame  ce  qu'il  avoit  faict  et  veu,  le  pria  à 
son  retour  luy  faire  tant  d'honneur  que  prendre 
son  logis  chez  luy;  mais  le  moyne,  estant  adverty 

par  songe,  se  retira  par  un  autre  chemin  en  sa 
religion. 

Le  Trevisan,  ayant  mis  fin  à  sa  fable,  poursuivit, 
et,  recitant  son  énigme,  dict  ainsi  : 

ENIGME 

Lasse  du  long  repos  cTun  trop  oyseux  loisir, 
Je  vas  trouver  celuy  qui  soulace  ma  vie; 
Adonques  je  le  pren  et  si  bien  le  manye 
Qu'il  semble  qu'il  se  plaise  à  me  donner  plaisir. 

Apres,  pour  accomplir  l'effect  de  mon  désir, 
Je  me  mects  sur  mon  lict,  où,  de  joye  ravie, 
Doulcement  je  l'estraints,  et  son  ventre  j'appuye 
Sur  le  mien,  sans  de  luy  me  vouloir  desaisir. 

Puis,  remuant  bien  fort  et  branslant  par  secousses, 

Entre  mille  plaisirs  et  allégresses  douces 

Je  savoure  le  fruict  d'un  doux  contentement, 

Et  jouy  des  douceurs  de  ceste  douceur  grande, 
Tant  qu'à  mon  bien  aymé  le  nerf  roidement  bande, 
Et  que  je  me  recrée  en  cet  esbatement. 


«  Je  ne  voudrois  y  mes  Dames,  pour  tous  les  biens 
du  monde,  avoir  dict  chose  qui  vous  despleust;  et, 
jaçoit  que  mon  énigme  semble  offenser  voz  chastes 
oreilles,  si  n'est-il  deshonneste,  ains  tant  gaillard 
qu'il  vous  donne  souvent  tout  plaisir  et  contentement  ; 
et,  pour  le  vous  monstrer,  je  dy  qu'il  ne  signifie  autre 
chose  que  le  luth,  qui  a  tous  ces  effaicts,  et  lequel  je 

pense  ne  donner  ennuy  à  aucune  de  ceste  belle  et  hon- 
neste  compagnie,  »  Chacun  loua  grandement  la  sub- 
tile interprétation  de  cet  énigme  recité  par  le  Trevisan, 
mesmes  ma  Dame,  qui  Vescouta  volontiers;  laquelle, 
après  que  chacun  se  fut  teu ,  commanda  à  Ysabelle 
suyvre  Y  ordre,  racontant  sa  fable;  laquelle,  ny  sourde 
ny  muette,  dict  en  ceste  manière. 


FABLE    XII. 


Guillaume,  roy  de  Bretaigne ,  agravé  de  maladie,  faict  ap- 
peller  tous  les  médecins  de  la  ville.  Maistre  Godeffroy, 
sçavant  homme,  mais  pauvre,  luy  baille  trois  enseigne- 
mens,  par  lesquels  il  guérit  et  s'entretint  tousjours  depuis 
en  bonne  santé. 


es  hommes  qui  se  gardent  des  choses 
contraires,  et  embrassent  ce  qui  leur 
est  salubre  et  de  proffit,  sont  si  bien 
nez  qu'ils  doivent  quasi  estre  appeliez 
divins.  Aussi  par  le  passé  en  a-on  gueres  veu,  et 
peu  ou  point  se  trouvent  aujourd'huy,  qui  vueil- 
lent  se  restraindre  à  l'observation  de  ce  qui  est 
nécessaire  à  l'entretien  de  leur  vie,  comme  fist  un 
roy,  lequel,  usant  de  trois  remèdes  que  luy  ensei- 
gna un  médecin,  guarit  d'une  forte  maladie,  et 
depuis  s'entretint  tousjours  en  bonne  santé. 

Je  pense,  ains  je  m'asseure,  mes   Dames,  que 
n'avez    encor'  ouy  parler  de  Guillaume,  roy  de 

Bretaigne,  lequel  de  son  temps  n'eut  son  pareil, 
soit  en  prouesse  ou  courtoisie;  aussi,  tandis  qu'il 
a  vescu,  la  fortune  luy  a  tousjours  esté  amye  et 
favorable.  Je  vous  dy  donc  qu'une  fois  ce  vertueux 
prince  tomba  malade.  Toutesfois,  pource  qu'il 
estoit  jeune,  fort  et  robuste,  ne  tenoit  compte  se 
faire  penser;  de  manière  qu'avec  le  temps  la  mala- 
die se  fist  tant  grande  et  creut  en  telle  force  et 
extrémité  qu'on  desesperoit  de  sa  vie;  au  moyen 
dequoy,  par  l'advis  de  ses  plus  familiers,  il  manda 
quérir  les  médecins  de  la  ville,  lesquels,  obeissans 
à  son  commandement,  l'allerent  tous,  tant  grands 
comme  petitz,  trouver  en  son  palais  ;  et  entre  autres 
maistre  Godefroy,  homme  de  bonne  vie  et  doc- 
trine, mais  pauvre,  mal  vestu,  et  encor  plus  mal 
chaussé;  lequel,  honteux  de  se  présenter  devant 
son  prince  en  cet  équipage  et  se  trouver  entre 
tant  de  braves,  riches  et  magnificques  hommes,  se 
mit  en  un  petit  coin  derrière  la  porte  de  la  chambre, 
et  s'y  tapit  tant  coyement  qu'à  peine  le  pouvoit- 
on  veoir,  escoutant  neantmoins  fort  ententivement 
ce  que  disoient  les  autres,  que  le  roy  arraisonna  en 
ceste  sorte  :  «  Je  vous  ay  faict  icy  assembler,  Mes- 
sieurs, pour  avoir  vostre  advis  comment  je  me  doy 
gouverner  pour  recouvrer  ma  santé  et  me  délivrer 
de  ceste  maladie  qui  se  faict  tant  maistresse  sur 
mes  forces  que  je  prevoy  qu'avec  le  temps  elle  me 
mènera  au  tombeau,  si  par  vous  n'y  est  remédié 
Straparole.  IV.  27 

en  telle  diligence  que  le  cas  le  requiert;  regardez 
donc  à  secourir  vostre  prince,  qui  ne  mescon- 
gnoistra  les  services  que  luy  ferez  en  cet  endroit.  » 
Respondent  les  médecins  :  «  Sire,  vostre  santé 
n'est  en  nostre  puissance,  mais  en  la  main  de  celuy 
qui  d'un  seul  clin  d'œil  gouverne  et  modère  toutes 
choses;  bien  nous  efforcerons-nous,  en  ce  qui  dé- 
pendra de  nostre  estât  et  vacation,  vous  donner 
tous  les  remèdes  que  penserons  estre  nécessaires 
pour  le  recouvrement  et  entretien  d'icelle.  » 

Ce  dict,  s'assemblans,  commencèrent  à  disputer 
de  l'origine  de  ceste  maladie,  et  des  remèdes  qui 
y  estoient  propres,  chacun  (comme  est  leur  cous- 
tume)  donnant  particulièrement  son  advis,  allegans 
Galien,  Ipocrate,  Avicenne,  Esculape  et  autres 
leurs  docteurs.  Le  roy,  ayant  entendu  leurs  opi- 
nions et  les  regardant,  tourna  de  fortune  les  yeux 
vers  la  porte,  derrière  laquelle  il  vid  je  ne  sçay 
quoy  d'ombre,  parquoy  demanda  s'il  y  avoit  encor 
quelcun  à  opiner  et  donner  son  advis,  auquel  fut 
respondu  que  non.  «  Si  me  semble-il,  dict  le  roy, 
si  je  n'ay  perdu  la  veuë,  que  je  voy  quelcun  der- 
rière ceste  porte  ;  qui  est-il  ?  —  Est  homo  quidam  » , 
respondit  un  de  ces  médecins,  comme  par  mocque- 
rie,  ne  considérant  le  proverbe  qui  dict  que  l'art 
est  mocqué  de  l'art.  Toutesfois  cela  n'empescha 
que  le  roy  ne  le  fist  appeller;  lequel,  honteux  et 
poureux,  s'aprocha,  faisant  une  grande  révérence 

au  roy,  qui,  l'ayant  faict  seoir,  luy  demanda  comme 
il  avoit  nom;  à  quoy  il  respondit  que  Ton  l'appel- 
loit  Godefroy.  Alors  le  roy  :  «  Maistre  Godefroy, 
vous  devez  avoir  entendu,  par  les  disputes  de  ces 
docteurs,  l'occasion  qui  m'a  faict  vous  assembler 
tous;  c'est  pourquoy  me  semble  n'estre  besoin  ré- 
sumer tout  ce  qui  a  ja  esté  dict.  Que  vous  semble 
de  ma  maladie?  »  Respond  maistre  Godefroy  : 
«  Sire,  jaçoit  qu'à  bon  droict  je  me  puisse  dire  le 
plus  infime,  indocte  et  moins  éloquent  de  ceste 
honneste  compagnie,  pour  estre  pauvre,  peu  con- 
gneu  et  estimé,  neantmoins,  pour  obeïr  à  voz 
commandemens,  je  m'efforceray,  en  ce  qui  me  sera 
possible,  vous  déclarer  l'origine  de  vostre  mal;  puis 
vous  donneray  une  reigle  et  forme  par  le  moyen  de 
laquelle  pourrez  à  l'advenir  vivre  sain  et  dispost. 
Sache  donc  Vostre  Majesté,  Sire,  que  vostre  ma- 
ladie n'est  mortelle,  d'autant  qu'elle  n'est  advenue 
par  accident,  mais  par  force;  et,  comme  tost  elle 
est  venue,  nous  trouverons  le  moyen,  avecques 
l'ayde  de  Dieu,  la  faire  perdre  aussi  tost;  et  voicy 
comment.  Vous  ferez  huict  jours  diette,  prenant 
seulement  un  peu  de  fleur  de  casse  pour  rafreschir 
le  sang,  et  je  m'asseure  que,  devant  que  la  huic- 
taine  soit  passée ,  vous  serez  tout  sain  et  bien 
guary.  Après,  si  desirez  longuement  vous  main- 
tenir en  ceste  santé,  il  faudra  qu'observiez  ces  trois 
préceptes  :  le  premier,  que  teniez  tousjours  vostre 

teste  seiche  de  toute  humeur;  le  second,  qu'ayez 
les  pieds  chauds,  et  le  dernier,  que  viviez  comme 
les  bestes  :  quoy  faisant,  j'ose  promettre  que  vivrez 
longuement  sain  et  gaillard.  » 

Ces  choses  entendues  par  les  autres  médecins, 
se  prindrent  si  fort  à  rire  qu'ils  se  pensèrent  des- 
noùer  les  maschoires;  et,  se  retournans  vers  le  roy, 
dirent  :  «  Voyla  les  canons,  voyla  les  reigles  de 
maistre  Godefroy;  voyla  son  estude,  O  les  beaux 
remèdes  !  ô  les  belles  receptes  pour  estre  baillées 
à  un  tel  roy  !  »  Ainsi  se  gabboient  de  luy,  quand 
le  roy  leur  imposa  silence,  commandant  que  cha- 
cun se  teust  et  maistre  Godefroy  rendist  raison  de 
ce  qu'il  avoit  proposé.  Lors  maistre  Godefroy  : 
«  Sire,  ces  seigneurs,  fort  expérimentez  en  la  mé- 
decine, s'esmerveillent  de  ce  que  je  vien  de  dire 
touchant  vostre  vivre;  mais, si  avec  un  meur  et  bon 
jugement  ils  consideroient  comme  les  maladies 
sont  causées  aux  hommes,  ne  riroient  peut-estre 
comme  ils  font;  ains,  attentifs,  seroient  ayses 
escouter  celuy  qui  paradventure  (sauf  leur  révé- 
rence et  sans  me  vanter)  en  sçait  plus  qu'eux.  Ne 
vous  émerveillez  donc,  Sire,  de  ce  que  j'ay  dict, 
mais  soyez  asseuré  que  toutes  les  maladies  et  in- 
firmitez  qui  adviennent  aux  hommes  naissent  ou 
de  trop  grande  chaleur,  ou  de  trop  grand  froid, 
ou  des  superfluitez  d'humeurs  peccantes.  A  raison 
dequoy,  quand  l'homme,  ou  par  lasseté  ou  trop 

grande  chaleur,  sue  et  est  tout  en  eau,  il  se  doit 
soudain  essuyer,  à  fin  que  ceste  humeur  qui  est 
sortie  ne  r'entre  dans  le  corps  et  engendre  une 
maladie.  Après,  l'homme  doit  tousjours  tenir  ses 
pieds  chaudement,  à  fin  que  l'humidité  et  froidure 
que  rend  la  terre  ne  monte  à  Testomach,  et  de  là 
au  chef,  et  engendre  douleur  de  teste,  indispo- 
sition d'estomach  et  autres  maux  innumerables. 
Vivre  comme  les  bestes,  c'est  à  dire  que  l'homme 
doit  manger  viandes  propres  à  sa  complexion, 
comme  font  les  bestes  irraisonnables,  lesquelles  se 
nourrissent  des  choses  convenables  à  leur  nature. 
Et,  pour  exemple,  regardez  le  bœuf  et  le  cheval  : 
si  vous  leur  présentez  un  chappon,  un  faisant,  une 
perdris  ou  telle  autre  viande ,  c'est  chose  toute 
asseurée  qu'ils  n'en  mengeront  pas,  pour  que  ce 
n'est  leur  naturel;  mais,  si  on  leur  baille  du  foin, 
de  l'avoine  ou  de  l'orge,  qui  est  leur  viande,  ils 
les  mangeront  incontinent.  Aussi,  si  vous  donnez 
un  chappon,  un  faisant  ou  quelque  autre  chair  à 
un  chat  ou  un  chien,  ils  les  mangeront,  pour  ce 
que  ceste  viande  leur  est  propre,  et  au  contraire 
laisseront  le  foin,  bled  et  avoine,  d'autant  qu'ils 
leur  sont  contraires.  Ainsi,  Sire,  vous  userez  des 
viandes  convenables  à  vostre  naturel  et  propres  à 
vostre  complexion,  quoy  faisant  vivrez  sain  et  lon- 
guement. »  Ce  conseil  pleut  grandement  au  roy, 
qui,   croyant  maistre  Godefroy,   s'y  arresta,   et, 

donnant  congé  à  tous  les  autres,  le  retint  prés  sa 
personne,  l'ayant  en  grande  révérence  pour  ses 
vertus  et  bonne  doctrine.  Et  de  pauvre  le  fist  riche, 
comme  il  meritoit. 

Isabelle,  ayant  mis  fin  à  sa  fable,  au  contentement 
de  toute  l'assistance,  tira  de  sa  pochette  un  petit  pa- 
pier, dans  lequel  estoit  escrit  cet  énigme,  quelle  leut 
d'une  fort  bonne  grâce,  disant  ainsi  : 

ENIGME 

Ne  vous  émerveillez,  Dames,  je  vous  supplie, 
Si  ores  je  vous  dy  ce  que  j'ay  sur  le  cœur, 
Et  ce  que  mon  désir,  sur  ma  raison  vainqueur, 
Me  force,  me  contraint,  et  veult  que  je  publie. 

Et,  bien  que  mes  propos,  subject  de  ma  folie, 
D'un  stil  bas  et  demis  se  trainent  sans  vigueur, 
Si  ne  veux-je  pourtant,  par  un  parler  menteur, 
Donner  lustre  à  cela  que  dire  j'ay  envie. 

Or  doncques  je  vous  dy,  en  pure  vérité, 
Que  je  tombé  n'aguere  en  telle  adversité 
Que  moymesmes  de  moy  je  parioy  la  perte, 

Si  lors,  pour  me  prester  et  faveur  et  confort, 
Ma  maistresse  n'eust  mis  dedans  la  fente  ouverte 
Un  chose  gros  et  grand,  royde,  puissant  et  fort. 

Les  dames  trouvèrent  cet  énigme  assez  sale,  encores 
qu'à  la  vérité  il  ne  fust  qu'honneste,  comme  la  damoi- 
selle  leur  monstra  par  ceste  exposition  :  «  Un  jeune 

homme  qu'on  menoit  prisonnier  seschappa  des  ser- 
gens ,  et y  trouvant  Vhuis  d'une  maison  ouvert,  se 
sauva  dedans;  après,  la  maistresse  du  logis  vint,  et, 
mettant  le  verroux  de  la  serrure  dedans  le  trou,  ferma 
la  porte;  ainsi  le  sauva.  »  A  peine  avoit-elle  mis  fin 
à  ceste  dernière  parole  quand  Vincende  se  leva,  et, 
poursuivant,  dict  ainsi. 


FABLE    XIII. 


Pierre,  homme  prodigue,  devient  pauvre,  et,  ayant 
trouvé  un  trésor,  devient  avaricieux. 


a  prodigalité  est  un  vice  qui  conduict 
l'homme  à  pire  fin  que  l'avarice,  d'au- 
tant que  le  prodigue  consomme  non 
seulement  le  sien,  mais  celuy  d'autruy, 
et,  devenu  pauvre,  est  fuy  d'un  chacun  comme  un 
fol  insensé  et  sans  entendement;  ou,  si  quelcun  le 
hante,  c'est  pour  se  mocquer  de  luy,  comme  il  ad- 
vint à  un  nommé  Pierre,  lequel  par  sa  prodigalité 
tomba  en  grande  misère,  et  depuis,  ayant  trouvé 
un  thresor,  devint  fort  riche  et  avaricieux. 

En  la  renommée  cité  de  Padouë  demeuroit  ja- 
dis un  nommé  Pierre,  homme  affable,  gaillard,  ac- 
comply  en  toute  beauté,  et  autant  riche  que  autre 
de  sa  condition,  mais  si  prodigue  qu'il  donnoit  à 
ses  amys  tout  ce  qu'il  pensoit  convenir  à  leur  qua- 

lité;  à  raison  dequoy  il  estoit  tousjours  suivy  d'un 
monde  de  personnes,  n'estant  jamais  sa  table  des- 
garnye  d'hostes.  Cestuy,  entre  ses  autres  folies,  en 
fîst  en  sa  vie  deux  remarquables,  dont  ceste-cy  en 
fut  l'une.  C'est  qu'un  jour,  estant  pour  aller  à  Ve- 
nise monté  en  une  gondole  sur  la  rivière  de  Brente, 
en  la  compagnie  de  quelques  gentilshommes  de 
Padouë,  vid  que  chacun  d'eux  s'exerçoit  l'un  à  chan- 
ter, l'autre  à  jouer  du  luth,  cestuy  d'une  façon  et 
cet  autre  d'une  autre.  Cet  homme,  ne  se  voulant 
monstrer  oysif  entre  eux,  commença  à  ouvrir  son 
escarselle,  et,  tirant  son  argent,  faire  despassarins, 
comme  l'on  dict,  et  jetter  ses  escus  en  l'eau,  les 
uns  après  les  autres.  L'autre  folie,  qui  est  de  plus 
grande  importance,  fut  qu'estant  en  un  village,  et 
voyant  beaucoup  de  jeunes  hommes  luy  faire  de 
loîng  la  révérence,  à  fin  de  les  mieux  honorer,  fîst 
mettre  le  feu  en  toutes  les  maisons  de  ses  labou- 
reurs et  mectayers. 

Ce  Pierre  donc,  voulant  en  toutes  choses  à  luy 
possibles  contenter  ses  désirs,  vivant  dissolùement, 
sans  reigle  ny  compas,  ses  richesses  luy  faillyrent, 
comme  aussi  ses  amys  de  table  et  autres  qui  le 
courtisoient  pour  le  lucre;  tellement  que  ce  pauvre 
homme,  qui  jadis,  quand  il  estoit  au  comble  de  sa 
plus  haulte  félicité,  nourrissoit  les  gueules  fres- 
ches  de  plusieurs  flatteurs  affamez,  ores  qu'il  meurt 
de  faim  et  de  soif,  ne  trouve  aucun  qui  luy  tende 

un  morceau  de  pain  ny  un  verre  d'eau.  Il  vestoit 
les  nuds,  personne  ne  couvre  sa  pauvreté;  il  avoit 
soin  des  malades,  maintenant  aucun  ne  se  soucye 
de  sa  misère  et  langueur;  il  caressoit  et  honoroit 
un  chacun,  et  ores  il  est  mal  voulu  et  fuy  de 
tous  comme  la  peste  ;  de  façon  que  le  pauvret,  es- 
tant parvenu  à  l'extrémité  de  toute  misère,  nud, 
malade  et  vexé  d'un  tant  cruel  flux  de  ventre  qu'il 
rendoit  le  sang  et  presque  ses  boyaux,  ne  sçavoit 
que  faire  ny  à  quel  sainct  se  vouer;  toutesfois  ne 
desesperoit,  ains,  portant  patiemment  toutes  ces 
langueurs  et  misères,  remercioit  Dieu  qui  luy  avoit 
donné  la  grâce  se  recognoistre. 

Advint  un  jour  que  ce  pauvre  chetif,  à  ^n  de  des- 
charger son  ventre,  entra  en  une  vieille  masure 
toute  ruinée;  et,  regardant  de  fortune  contre  une 
muraille  qui  tomboit  de  vieillesse,  vid  reluire 
je  ne  sçay  quoy  en  un  trou  qui  y  estoit.  Au  moyen 
dequoy,  s'estant  levé,  s'aprocha  plus  prés,  et,  ayant 
osté  quelques  pierres  qui  soustenoient  le  reste  de 
ce  mur,  y  trouva  un  grand  pot  de  terre  tout  plein 
de  ducatz,  dont  il  se  saisit ,  et,  l'ayant  porté  en  sa 
maison,  qu'il  commença  peu  à  peu  à  remeubler, 
vivoit  honnestement  et  de  mesnage.  Ses  premiers 
amys  et  compagnons  de  son  bonheur,  qui  le  cour- 
tisoient  pendant  qu'il  estoit  riche,  s'apercevans 
qu'il  s'estoit  remplumé,  pensèrent  le  trouver  pro- 
digue comme  au  commencement,  de  manière  que, 

l'allans  veoir,  commencèrent  à  l'embrasser,  flatter 
et  caresser,  en  espérance  de  le  manger  encores  et 
vivre  à  ses  despens  ;  mais  il  leur  advint  autrement 
qu'ils  ne  pensoient,  d'autant  qu'ils  le  trouvèrent 
tout  changé,  ne  despendant  plus  follement  le  sien 
en  bancquets,  festins  et  presens,  ains  vivant  eschar- 
cement  et  de  mesnage.  Qui  fut  cause  qu'ils  luy  de- 
mandèrent comme  il  estoit  devenu  si  riche  en  peu  de 
temps.  A  quoy  il  fit  responce  que,  s'ils  vouloient 
s'enrichir  comme  luy,  il  faiiloit  que  premièrement 
ils  vuydassent  le  sang  de  leur  ventre,  ainsi  qu'il 
avoit  faict,  voulant  dire  qu'il  avoit  respandu  son  sang 
devant  qu'il  eust  trouvé  le  thresor;  quoy  entendans 
ses  amys  de  table,  et  qu'il  n'y  avoit  plus  d'acquest 
avecques  luy,  le  laissèrent  là  et  s'en  allèrent. 

La  fable  pleut  à  tous,  pource  qu*  apertement  elle 
signifioit  que  les  amys  ne  se  doivent  seulement  esprou- 
ver  en  choses  prospères,  mais  adverses,  et  que  toute 
extrémité  est  vicieuse.  Ces  choses  ainsi  passées,  et 
chacun  faisant  silence,  ma  Dame  commanda  à  la 
damoiselle  raconter  son  énigme  ;  laquelle,  d'une  fort 
joyeuse  grâce,  dict  ainsi  : 

ENIGME 

J'ay  tantost  veu  quelcun  maniant  doulcement 
Je  ne  sçay  quoy  de  creux,  couvert  d'un  poil  volage, 
Et  mettre  au  beau  mylieu,  qu'il  ouvroit  assez  large, 
Un  chose  gros,  nerveux  et  tendu  roidement. 

La  dame  s'escrioit  :   «  Faictes  tout  bellement  ; 

Mon  Dieu  !  il  n'est  pas  bien,  vous  gastez  tout  l'ouvrage  »  , 

Quand,  pour  luy  obeyr  et  plaire  davantage, 

L'ostoit,  mais  remettoit  aussi  soudainement. 

Ils  ont  esté  long  temps  ensemble  en  cet  affaire  ; 
Toutesfois  peu  à  peu  ils  ont  sceu  si  bien  faire 
Qu'en  fin  ils  sont  venus  au  bout  de  leurs  desseins. 

Je  ne  sçay  qu'ils  faisoient,  neantmoins  je  me  doubte 
Que  l'homme  enduroit  fort  et  travailloit  des  reins; 
Aussi,  quand  ce  fut  faict,  il  suoit  goutte  à  goutte. 


Cet  énigme  fut  jugé  assez  malaisé,  au  moyen  de- 
quoy  la  damoiselle  l'exposa  en  ceste  manière  :  «  Un 
homme  manyoit  un  bas  de  chausses,  qui  est  creux  et 
velu  d'un  petit  poil  ou  cotton ,  et,  l'ouvrant  assez 
large,  mettoit  son  pied  dedans,  lequel  estoit  gros, 
nerveux  et  tendu.  Sa  femme,  qui  voyoit  quil  ne  se 
chaussoit  pas  bien,  s'escrioit  quil  fist  tout  bellement, 
pource  qu'il  gastoit  tout  ;  au  moyen  dequoy  il  retiroit 
la  chausse,  puis  la  remettoit  d'une  autre  façon.  Fina- 
blement,  après  avoir  long  temps  demeuré  en  ces 
peines,  il  s'est  chaussé.  »  L'exposition  de  ce  difficile 
énigme  fut  trouvée  belle,  et  n'y  eut  personne  qui  ne 
la  loùast  grandement.  Mais,  pource  que  la  rousoyante 
aurore  commençoit  à  paroistre ,  et  amenoit  quand  et 
elle  le  premier  jour  de  caresme,  ma  Dame,  se  tour- 
nant vers  l'honorable  compagnie  avec  un  visage  ou- 
vert et  face  riante,  dict  ainsi  :  «  Sachez,  magnifiques 
seigneurs  et  amoureuses  dames,  que  nous  voicy  entrez 

bien  avant  en  caresme;  aussi  n'oit-on  maintenant  de 
toutes  parts  que  le  son  des  cloches  nous  invitant  aux 
sainctes  prédications  et  faire  pœnitence  de  nos  péchez. 
C'est  pourquoy  me  semble  honneste  et  raisonnable 
oublier  en  ces  saincts  jours  tout  autre  plaisir,  pour 
penser  au  salut  de  nos  âmes.  »  Les  hommes  et  femmes, 
qui  ne  desiroient  autre  chose,  furent  fort  contens, 
aprouvans  grandement  le  bon  advis  de  ma  Dame, 
laquelle,  sans  faire  allumer  aucuns  flambeaux  (parce 
qu'il  estoit  desja  jour)  commanda  que  chacun  s' allast 
reposer,  et  qu'aucun  de  la  trouppe  ne  eust  à  retourner 
au  lieu  accoustumé ,  si  premièrement  elle  ne  le  man- 
doit.  Lors  les  gentilshommes,  ayans  prins  congé  d'elle 
et  des  damoiselles,  les  laissant  en  la  paix  et  garde  de 
Dieu,  s'en  allèrent  chacun  en  son  logis. 


FIN    DES    NUITS    DE    STRAPAROLE. 


NOTES 

DU   QUATRIÈME  VOLUME 


DIXIÈME   NUIT 


Fable  i.  —  Il  n'est  pas  probable  que  Straparole,  qui  ha- 
bituellement invente  peu,  ait  imaginé  le  vol  fait  à  Véronique 
par  une  «  Egyptienne  »  audacieuse  et  rusée,  ainsi  que  ce 
qui  s'ensuivit,  mais  la  source  à  laquelle  il  a  dû  puiser  reste 
encore  à  découvrir. 

Fable  ii.  —  Cette  longue  histoire  fantastique  d'âne,  de 
lion,  de  loup,  contient  des  détails  d'un  goût  douteux  qui 
faisaient  rire  au  XVIe  siècle  ;  notre  conteur  s'était  sans 
doute  inspiré  de  quelque  apologue  oriental  qu'il  a  remanié. 
Lainez  cite  le  malheureux  Bruno  Nolano,  comme  ayant  placé 
une  réminiscence  du  récit  italien  dans  sa  bizarre  comédie  : 
Candelaio,  dont  il  existe  une  traduction  française:  Boniface 
et  le  Pédant ,  1 63  5.  Voir  une  analyse  de  cette  pièce  dans  le 
savant  travail  de  M.  C.  Bartholmes  :  Jordano  Bruno, 
1845-47,  2  vol.  in-8°. 

Plaçons  ici  la  note  de  Lainez  :  «  Cette  fiction  de  l'âne  et 
«  du  lion  est  divertissante;   j'ai  vainement  cherché   l'ancien 

«  manuscrit  qu'on  m'a  dit  qui  contenait  des  gentillesses  que 
«  n'a  pas  le  nouveau  Brancaleone,  imprimé  pour  la  dernière 
«  fois  à  Venise  en  1617.  C'est  probablement  d'après  l'an- 
«  cien  que  Straparole  a  reproduit  son  conte.  Bruno  Nolano 
«  raconte  l'expédient  dont,  au  passage  d'une  rivière,  l'âne 
«  s'avisa  dans  le  danger  pour  se  tenir  ferme  sur  le  lion  qui 
«  lui  servoit  de  monture.    » 

Fable  iii.  —  Jannet  ne  donne  aucun  détail  au  sujet  de 
cette  «  fable  »,  qui  est  une  de  celles  qu'a  traduites  Schmidt 
(n°  14)  ;  des  récits  de  services  rendus  aux  hommes  par  des 
lions  se  rencontrent  chez  les  écrivains  du  Moyen  Age  ;  l'em- 
pereur Henri  le  Lion  doit  son  surnom  à  une  légende  sem- 
blable. 

Une  des  chansons  de  gestes  du  XIIe  siècle  nous  fait 
connaître  Iwain  ou  le  Chevalier  au  Lion  ;  le  paladin  trouve 
dans  le  quadrupède  un  ami  à  toute  épreuve  qui  le  suit  dans 
les  combats. 

Schmidt  transcrit  à  cet  égard  des  passages  d'anciens  poèmes 
allemands  que  nous  n'avons  pas  à  reproduire. 

Douce  [Illustrations  of  Shakespeare)  mentionne  un  pas- 
sage de  la  rédaction  anglaise  des  Gesta  Romanorum, 
chap.  lxxix,  mais  ce  chapitre  ne  se  rencontre  pas  dans  le 
texte  latin. 

Il  serait  facile  de  citer  des  exemples  de  combats  entre  des 
chevaliers  et  des  dragons. 

On  peut  rapprocher  ce  conte  du  récit  qu'on  trouve  dans 
un  livre  fort  peu  connu,  publié  à  Baie,  en  1602,  par  un 
juif,  sous  le  titre  hébraïco-allemand  de  Maare  Buch.  (Voir 
Romania,  n°  37,  p.  i56.)Le  héros  du  conte,  Rabi  Chanina, 
connaît  soixante-dix  langues  et  le  langage  des  oiseaux.  Un 
roi  le  charge  d'une  mission  fort  périlleuse  dont  il  s'acquitte 
avec  succès  grâce  au  concours  que  lui  prêtent  un  corbeau, 
un   chien   et  un  poisson  avec  lesquels  il  s'est  mis  en  route. 

Aux  récits  de  ce  genre,  dans  lesquels  figurent  des  ani- 
maux secourables  aux  hommes,  nous  ajouterons,  d'après 
M.  Cosquin,  un  conte  flamand  signalé  par  M.  Wolf  :  Deu- 
tsche Maerchen  und  Sagen  (Leipzig,  1845,  n°2o);  un  conte 
russe,  résumé  par   M.  Schiefner  dans  ses    remarques  sur  un 

conte  esthonien  de  la  collection  Kreuzwalet;  ^un  conte  bas- 
que et  un  conte  danois. 

Circonstance  curieuse,  le  héros  du  conte  de  Straparole 
porte  le  même  nom  que  celui  du  conte  lorrain  recueilli  par 
M.  Cosquin  (Romania,  n°  3  2,  octobre  1878,  p.  5 7 5),  et 
les  trois  animaux  entre  lesquels  le  héros  partage  un  cerf  sont 
les  mêmes  :  un  loup,  un  aigle  et  une  fourmi. 

Dans  un  conte  hongrois,  recueilli  par  M.  Georg  von 
Craal  (Maerchen  der  Magyaren,  Wien,  1822,  p.  32),  un 
jeune  pâtre,  se  conformant  aux  conseils  que  lui  donne  un 
vieux  porc,  tue  successivement  trois  dragons  gardiens  de 
trois  châteaux,  l'un  de  cuivre,  l'autre  d'argent,  l'autre  d'or. 
Un  conte  répandu  chez  les  Tartares  de  la  Sibérie  méridio- 
nale nous  montre  un  dragon  à  sept  têtes,  qui  d'une  seule 
bouchée  avale  soixante  chameaux  ,  quarante  jeunes  garçons 
et  quarante  jeunes  filles. 

Fable  iv  . —  Le  singulier  testament  d'Andriget  serait-il  le 
résultat  de  l'imagination  de  Straparole?  Nous  ne  le  rencon- 
trons pas  parmi  les  conteurs  qu'il  met  habituellement  à  con- 
tribution. 

Fable  v.  —  Nous  ignorons  si  cette  histoire  repose  sur 
quelque  fait  réel,  mais  de  nombreuses  légendes  sont  con- 
sacrées à  de  grands  criminels  blanchis  dans  les  forfaits,  qui 
font  «  telles  et  si  grandes  pénitences  qu'ils  acquièrent  le  pa- 
radis ». 

Fable  i.  —  Il  n'est  pas  probable  que  Straparole  ait  été 
l'inventeur  de  ce  conte  fort  répandu  depuis  ;  toutefois  on 
n'en  a  pas  découvert  une  source  bien  certaine;  Perrault  lui 
a  donné  une  grande  vogue  en  racontant  l'histoire  du  Chat 
botté,  qu'il  a  peut-être  empruntée  au  Napolitain  Basile; 
Grimm  a  recueilli  un  conte  populaire  analogue,  et  un  des 
Straparole.  IV.  29 

plus  illustres  écrivains  de  l'Allemagne,  Tieck,  en  a  fait  un 
petit  chef-d'œuvre. 

Le  Puss  in  boots,  qui  figure  dans  la  Collection  of  popular 
Stories  de  Tabbard  (London,  1809,  t.  II,  p.  240),  n'est 
qu'une  traduction  du  récit  de  Perrault. 

Le  chat  joue  un  rôle  important  dans  un  grand  nombre 
de  contes  populaires.  Dans  un  conte  catalan,  il  s'en  trouve 
un  qui  va  à  Rome  pour  se  faire  dorer  la  queue.  (Romania, 
n°  32,  p.   556.) 

Fable  ii.  —  La  longue  histoire  de  Bertuce,  fils  du  no- 
taire Xénophon,  n'est  pas  exempte  de  ce  merveilleux  qui 
charmait  nos  ancêtres  ;  un  revenant  y  joue  son  rôle.  Jannet 
n'indique,  au  sujet  de  ce  récit,  ni  origine,  ni  imitation,  et 
nous  suivrons  son  exemple. 

Fable  iii.  —  De  nombreux  contes  nous  montrent  des 
moines  gourmands,  mais  ne  se  tirant  pas  d'affaire,  comme 
Pomponio,  en  récitant  un  apologue;  celui-ci,  où  figurent 
l'eau,  le  vent  et  la  honte,  est  dans  le  goût  des  Italiens  du 
XVIe  siècle. 

Fable  iv.  —  Ce  conte  est  emprunté  à  Morlini ,  nou- 
velle VII  :  Excellents  quondam  Hectoris  Caraffœ...  C'est  la 
première  fois  que  Straparole,  se  trouvant  sans  doute  à  sec 
en  fait  d'invention,  a  recours  régulièrement  à  l'écrivain  na- 
politain; il  le  suivra  dans  quinze  autres  de  ses  narrations. 
Quant  aux  ruses  des  bouffons  ou  fous  qui  étaient  attachés 
aux  rois  ou  aux  grands  et  qui  subsistèrent  jusque  vers  la  fin 
du  XVIIe  siècle,  on  en  trouve  de  fort  nombreux  exemples. 
Entre  autres  ouvrages  sur  ce  sujet,  voir  celui  du  docteur 
Dorau  :  The  History  of  Court  Fools.  London ,  R.  Bentley, 
i858,  in-8. 

Fable  v.  —  Straparole  s'est  emparé  de  la  nouvelle  XXXVI 
de  Morlini  :  De  monacho  qui  duxit  uxorem,  mais  il  y  a  fait 
des  additions  considérables.  C'est  à  tort  que  Jannet  dit  que 
l'épisode  des  gants  et  des  sonnettes  a  été  emprunté  par   le 

conteur  napolitain  à  Cornazzano  (proverbio  VII)  ;  Morlini 
n'en  parle  point;  il  faut  restituer  à  Straparole  la  responsabi- 
lité de  cette  intercalation. 

Les  Proverbii  in  facétie  d'Antonio  Cornazzano  forment 
un  recueil  de  contes  en  prose,  paru  pour  la  première  fois  à 
Venise  en  i5i8;  les  éditions  se  succédèrent  rapidement. 
(Voir  Gamba,  Délie  Novelle  italiane  in  prosa,  Bibliografîa, 
i835,  p.  5i.) 

L'édition  publiée  par  Niccolo  Zoppino  err-  1  5  2  5  est  ac- 
compagnée d'un  privilège  papal  daté  de  Rome,  le  5  juin  1  5  2  1 , 
sub  pœna  excommunicationis  ;  ce  privilegio  pontificio  se  re- 
trouve dans  une  autre  édition  mise  au  jour,  en  i52Ô,  parle 
même  Zoppino,  mais  il  ne  figure  pas  dans  celle  qu'en  i5  2Ô 
également  F.Bindoni  et  M.  Pasini  publièrent,  toujours  à  Ve- 
nise. On  connaît  une  quinzaine  d'éditions  datées  du  XVIe  siè- 
cle (il  y  eut  même  une  imitation  en  vers  latins)  ;  elles  sont  fort 
incorrectes.  Un  éditeur  parisien,  bibliophile  zélé  et  biblio- 
graphe distingué,  Renouard,  en  fît  paraître,  en  181 2,  une 
élégante  réimpression  sortie  des  presses  de  Didot;  aidé  des 
conseils  du  savant  Carlo  Salvi,  il  corrigea  avec  soin  un  texte 
souvent  défiguré. 

Fable  i.  —  Un  trait  de  ce  genre  se  trouve  dans  le  Novel- 
lino  de  Masuccio ,  livre  que  Straparole  connaissait  bien  ; 
Morlini  a  traité  un  sujet  analogue,  nouvelle  XXVI  :  De  viro 
zelotypo  quem  conjux  decepit  ;  il  en  conclut  qu'il  n'y  a  rien 
à  gagner  à  vouloir  combattre  l'astuce  et  la  subtilité  des 
femmes  :  Contra  mulierum  caliditatem  scientiam  artemque 
nec  profîcere.  C'est  Florio,  habitant  de  Ravenne,  qui,  chez 
notre  conteur,  est  dupe  de  sa  femme  Doralice  ;  après  tout, 
il  en  est  quitte  pour  la  peur,  circonstance  rare  parmi  les 
conteurs  de  toute  nation. 

Fable  ii.  —  La  nouvelle  XXX  de  Morlini  :  De  stulto  qui 
mulierem  pulchram  devenustavit  a  viroque  adulterii  prsemium 
reportavit.  Le  conteur  napolitain  conclut  sagement  que  la 
folie  profite  parfois,  mais  qu'il  ne  faut  confier  un  secret  ni 
à  un  ivrogne,  ni  à  un  insensé.  Straparole  a  fidèlement  suivi 
le  texte  latin  ;  l'invraisemblance  du  récit  permet  de  supposer 
qu'il  y  a  là  une  invention  de  Morlini. 

Fable  m.  —  Cette  «  fable  »  est  la  onzième  dans  la  tra- 
duction de  Schmidt.  L'idée  que  le  langage  des  animaux 
pouvait  être  compris  par  les  hommes  est  fort  ancienne.  Apol- 
lonius de  Tyane  jouissait  de  ce  privilège,  s'il  faut  s'en 
rapporter  à  son  biographe  Philostrate,  ainsi  que  le  rabbin 
Hillel. 

D'après  quelques  auteurs,  entre  autres  Vincent  de  Beau- 
vais  (Spec.  hist.,  XXIV,  98),  le  pape  Silvestre  II  (Gerbert) 
avait  étudié  la  magie  à  Tolède,  où  il  avait  appris  à  con- 
naître le  chant  des  oiseaux  et  à  évoquer  les  morts. 

Les  fictions  orientales  sont  riches  à  cet  égard.  Une  histoire 
qui  ressemble  fort  à  celle  de  notre  Straparole  se  trouve  dans 
les  Oriental  Collections  d'Ouseley  (t.  II,  p.  237);  une  autre, 
mais  avec  quelque  modification,  dans  les  Mille  et  une  Nuits. 

C'est  également  d'une  source  orientale  que  vient  le  conte 
des  Deux  Hiboux  (Cabinet  des  Fées,  t.  XVI,  p.  146). 

Nous  trouvons  dans  les  Gesta  Romanorum,  cap.  lxviii 
(chap.  66  du  Violier  des  Histoires  romaines,  p.  168),  l'his- 
toire d'une  femme  «  qui  souvent  adulteroit  et  qui  avoit  une 
chambrière  qui  entendoit  le  chant  des  oyseaulx  »  ;  elle  fit 
tuer  deux  coqs  qui  lui  reprochaient  son  inconduite. 

La  novella  LXXI  de  Morlini  est  la  contre-partie  exacte  du 
récit  de  Straparole,  si  ce  n'est  qu'au  lieu  d'une  jument,  c'est 
une  ânesse  que  monte  le  «  jeune  cavalier  ». 

Fable  iv.  —  Morlini,  nouv.  XXVII,  a  fourni  le  sujet  de 
cette  «  fable  »  ;  le  conteur  italien  a  reproduit  exactement  le 
récit  du  napolitain.  En  cherchant  bien,  on  trouverait  sans 
doute  quelques  traits  analogues ,  mais  les  résultats  de  ces 
investigations  auraient  peu  d'importance. 

Fable  v.  —  Larivey  a  substitué  à  la  «  fable  »  de  Stra- 
parole  une  anecdote  dont  il  a  pris  le  fond  dans  les  Facetix 
de  Bebel;  le  conte,  dans  le  texte  italien,  est  intitulé  :  Sisto 
sommo  Pontip.ce  con  una  parola  solamente  fece  ricco  un  suo 
arlievo,  nominato  Gierolomo.  Jannet,  préface,  p.  xlvii  ,  a 
reproduit  ce  récit,  lequel  se  borne  à  imiter  la  cinquième 
nouvelle  de  Morlini,  où  il  s'agit  du  pape  Sixte  IV,  élu 
en  1471  et  mort  le  i3  août  1484. 


TREIZIÈME  NUIT 


Fable  i.  —  On  saisit  du  premier  coup  d'œil  l'analogie 
entre  ce  récit  et  un  des  chefs-d'œuvre  de  La  Fontaine  :  Les 
Animaux  malades  de  la  peste  (liv.  VU,  fable  1).  Cet  apolo- 
gue est  d'origine  indienne  ;  on  le  trouve  dans  VHitopadesa 
et  dans  les  fables  de  Bidpay.  (Voir  l'édition  de  La  Fontaine 
donnée  par  M.  L.  Moland.  Paris,  1862,  tom.  II,  p.  83.) 
Morlini,  fable  x,  introduit  quelques  modifications  dans  ce 
récit  :  l'agneau  joue  le  rôle  de  l'âne  ;  il  a  le  loup  comme 
accusateur,  et  il  est  condamné  comme  bien  l'on  pense. 

Fable  ii.  —  Larivey  a  pris  dans  Bebel  l'histoire  de  la 
friponnerie  dont  un  villageois  est  victime,  il  l'a  mise  en 
place  du  conte  italien  de  Straparole  reproduit  par  Jannet 
(t.  I,  p.  liv  ),  et  qui  raconte  comment  un  Espagnol  nommé 
Diego  déroba  une  grande  quantité  de  poules  à  un  paysan 
des  environs  de  Cordoue,  et  il  prend  également  pour  dupe 
un  moine  de  l'ordre  des  Carmes  ;  notre  conteur  s'est  du  reste 
contenté  de  suivre  Morlini,  nov.  XIII,  De  Hispano  qui  decepit 
rusticum  monachumque  carmelitanum. 

Fable  iii.  —  Notre  conteur  a  emprunté  le  sujet  de  cette 
nouvelle  à  Morlini,  et  Bebel  n'a  pas  manqué  de  reproduire 
cette  gaillardise  dans  ses  Facéties. 

Fable  iv.  —  C'est  encore  à  Morlini  que  Straparole  a  eu 
recours  (nov.  XXI,  De  famulo  aromatarii  qui  dominum  in- 
ierfecit)  ;  il  reproduit  en  les  développant  tous  les  détails 
narrés  par  le  conteur  napolitain,  et  il  donne  au  «  mal- 
advisé  »  serviteur  le  nom  de  Fortunin.  Il  ne  nomme  pas 
1'  «  espicier  »  dont  le  valet  trop  zélé  fracasse  la  tête  afin  de 
chasser  une  mouche.  Il  serait  superflu  de  rappeler  la  fable  de 
La  Fontaine,  l'Ours  et  l'Amateur  des  jardins;  disons  seulement 
que  cette  fable  figure  parmi  les  apologues  de  Bidpay  :  le 
Jardinier  et  l'Ours.  Voir  le  Livre  des  lumières  de  David 
Sahid,  chap.  i,  fable  2  5.  Quant  au  proverbe  :  «  Une  bonne 
fuite  vaut  mieux  qu'une  mauvaise  attente  »,  il  figure  parmi 
les    recueils  de  proverbes  italiens  que  nous  avons  déjà  cités. 

Fable  v.  —  C'est  encore  Morlini  que  Straparole  a  mis  à 
contribution  ;  voir  la  nouvelle  XX,  De  cerdone  qui  insidian- 
tem  latronem  eum  interfecturum  interfecit,  laquelle  a  pour 
morale  :  «  Souvent  celui  qui  veut  tromper  est  trompé  ».  Les 
deux  récits  se  suivent  d'ailleurs  avec  fidélité.  Bebel  a  ra- 
conté un  trait  pareil  dans  ses  Facetiœ  ;  Schmidt  a  jugé  que 
cette  «  fable  »  méritait  de  figurer  parmi  celles  qu'il  a  tra- 
duites. 

Fable  vi.  —  Autre  invasion  de  Straparole  sur  le  do- 
maine de  Morlini,  auquel  il  prend  la  nouvelle  XXIX,  De 
matre  qui  desidiosum  filium  ut  reperiret  bonum  diem  misit. 
Notre  conteur  s'approprie  le  récit  peu  intéressant  du  texte 
latin;  il  nous  apprend  de  plus  le  nom  de  la  veuve  «  fort 
femme  de  bien  »  et  de  son  fils  «  le  plus  grand  fainéant 
que  jamais  nature  créa  ». 

Des  historiettes  analogues  se  retrouvent  parmi  les  contes 
populaires  de  l'Allemagne  et  de  la  Normandie;  celui-ci 
est,  comme  tant  d'autres,  d'origine  orientale. 

Fable  vu.  —  Reproduction  quelque  peu  délayée,  selon 
l'usage  de  Straparole,  de  la  nouvelle  LXXIV  de  Morlini,  De 
famulo  qui  cum  domino  fecit  capitula. 

Jannet  signale  parmi  les  origines  de  ce  récit  la  «  Farce 
nouvelle  de  Janinot  »    qui  fait  partie  d'un  recueil  factice  de 

farces,  dont  le  seul  exemplaire  connu  est  au  Musée  britan- 
nique I,  mais  notre  conteur  n'a  sans  doute  pas  connu  ces 
facéties  imprimées  à  Lyon  vers  i  5  3o  ;  il  y  a  quelque  source 
plus  ancienne  qu'il  s'agirait  de  découvrir. 

Fable  vjii.  —  L'histoire  du  cousturier  condamné  à  vingt 
escus  d'amende  a  été  substituée  par  Larivey  au  récit  de  Stra- 
parole  qui  avait  fail  usage  de  la  nouvelle  LIX  de  Morlini , 
De  rustico  qui  condito  sacello  rhetorem  prsesentavit. 

Fable  ix.  —  Cette  fable  un  peu  risquée  est  un  emprunt 
fait  à  Morlini,  nouv.  XXII  ,  qui  en  conclut  magna  esse  sé- 
créta naturœ,  et  qui  donne  l'anecdote  comme  un  fait  très  réel. 
Des  traits  analogues  se  rencontrent  dans  l'ouvrage  latin  de 
Bauhin  sur  les  hermaphrodites  (Oppenheim,  1612)  et  dans 
celui  de  J.  Duval  (1620,  réimprimé  en  1881);  mais  tout  ce 
qu'avancent  ces  vieux  auteurs  souvent  fort  crédules  ne  sau- 
rait être  accepté  sans  méfiance. 

Fable  x.  — C'est  la  nouvelle  LXVIII  de  Morlini,  De  jurista 
qui  tenebat  sententias  in  filzis.  Straparole,  en  nommant  Loys 
Mota  «  comme  je  pense  qu'avez  autrefois  ouy  dire  »  le  père 
du  docteur  ignare,  semble  indiquer  l'anecdote  comme  ayant 
une  base  réelle.  Ces  railleries  dirigées  contre  des  magistrats 
stupides  rappellent  celles  que  s'est  permises  Rabelais. 

Fable  xi.  —  Ce  récit  est  un  de  ceux  qui  durent  faire 
rougir  les  dames  qui  l'entendirent  ;  nous  ne  trouvons  cepen- 
dant nul  indice  de  désapprobation  de  leur  part  ;  Straparole  a 
pris  l'historiette  dans  la  nouvelle  LIV  de  Morlini,  en  mettant 
un  novice  à  la  place  d'un  jeune  débauché  et  en  changeant 
quelques  traits. 


1 .  Une  réimpression  de  ce  recueil  précieux  forme  les 
trois  premiers  volumes  de  V Ancien  Théâtre  françois,  publié 
avec  des  notes  par  M.  Viollet-Le-Duc.  Paris,  1 854-1 85 7, 
10  vol.  in-16. 

Fable  xii.  —  Cette  fable  n'est  sans  doute  pas  de  l'inven- 
tion de  Straparole;  elle  se  rattache  à  quelque  tradition  his- 
torique. 

Fable  XIII.  —  La  dernière  des  «  fables  »  de  Straparole 
est  encore  un  emprunt  fait  à  Morlini ,  novella  Lî,  De  pro- 
digo  qui,  invenio  thesauro,  avarus  evenit.  Le  conteur  italien 
reproduit  le  texte  latin  avec  quelque  développement,  et, 
selon  son  usage,  iï  nomme  l'individu  et  l'endroit  ;  le  pro- 
digue s'appelle  Pierre,  et  il  habite  Padoue. 

